﻿လုကၭ Luke 1

1 ၦဒိၪၥံၫ အီဖလၧၭဧ့, ဆၧမၩအၥၭ လၧပကျၩ လၧပနဲၩပဝ့ၫ လၩ့ထံးလၩ့ဆ့ၭ, ဘဲၫၦလၧအမၩဆၧအလူအထၫ အဆၧၥ့ၪနီၪ, 2 ဒဲဒၪဘၪ လၧအမ့ၬ လၧအၥၫ့ လံၩလံၩနီၪ, ဖ့ၪလၫ့ပၧၩအၥိၭတၭ, ၦအၪဂၩ အီၪက့ၪအၥၭ လၧအမိတဲၩ့ဝဲၩ ကွ့ၭဝ့ၫအဂဲးတၭ, 3 ယဝ့ၫဒၪယီၩ လၧအၥၫ့လံၩလံၩ ယအၪ့ဎၬ ထီးန့ဆၧ လၩ့ထံးလၩ့ဆ့ၭ ထီးအလူၬတၭ, အီၪယူၭ လၧယၥၭ လၧယမိကွ့ၭန့နၧၩ လၧခံၫလၧထံၭ, 4 မွဲဘဲၫၥိၭ နမိၥ့ၪယၫဆၧ လၧနမၩလိၪဝဲၩလဖၪနီၪ လၧအမွဲဆၧအတီၩလီၫ. 5 လၧခးယုဒၫ အစဎွၩ ဟ့ရၧၭအဆိၩနီၪ, ၦလုဆၧ လၧစအဘဲယၫ လဒီၪ့အကျၩ, အမံၩ့မွဲ စဇၭခရဲအၫ အီၪဝ့ၫလဂၩတၭ, အမၫမွဲ ၦလၧစအၫရၧၫ့ အဖိၪမုၪအကျၩ, အမံၩ့မွဲ နးအလံၭစဘ့ၭလီၫ. 6 အဝ့ၫၥံၪ တီၩဝ့ၫလီၩ့ဝ့ၫ လၧယွၩ အမ့ၬယၫ နံၫဂၩလူၬတၭ, လ့ၩဝ့ၫ လၧယွၩ အဆၧမၪလူၬ, ဒဲအဆၧတီၩဆၧလီၩ့ ထီးအလူၬ အဖၧၩ့တၭ, အီၪက့ၪ ဆၧမၪ လၧအလီၩ့ အလးအီၪအ့ၬ. 7 အဖိၪအလံၩ အီၪအ့ၬ. အဂဲးဘဲၫယီၩ နးအလံၭစဘ့ၭနီၪ မွဲၦထူၬဖိၪတၭ, အၥၭၡါက့ၭယူၭ နံၫဂၩလူၬလီၫ. 8 ဆၧမၩအၥၭ လၧအမၩ ၦလုဆၧအဆၧမၩ လၧယွၩ အမ့ၬယၫ, လၧအဒီၪ့ဒၪဝ့ၫအကျၩ ဘဲၫၦလုဆၧ အထူၫအရူၫအၥိၭနီၪ, 9 ဖၭဝ့ၫတၭ, ထီးအလ့ၩနုၬ လၧယွၩအဆၧလုဂံၪ့ဖၧၩ့နီၪ, ဆူၭခဲၩထၪ့ ဆၧနၧၫ့မၧၫ့ လီၫ. 10 ဆူၭခဲၩထၪ့ ဆၧနၧၫ့မၧၫ့ အနၩရံၩနီၪ, ၦခမျၧး ထီးအလူၬ ဘၩဆိၪဖၪဆၧ လၧခီၫ့ လီၫ. 11 ယွၩအၥီၫ့လဂၩ နဲၪဖျီၪထၪ့အၥၭ လၧအမ့ၬယၫတၭ, ဆၧၫ့ထုၪ့ဝ့ၫ လၧဆၧဆူၭခဲၩနၧၫ့မၧၫ့အလး အစူၪထွ့ၪလခီၫနီၪလီၫ. 12 စဇၭခရဲအၫ ဒၪဘၪဝ့ၫနီၪ, အၥုၪ့ခိအၥၭဝီၩ တၭ, ဘၪ ဆၧၥၭမဲၪၥၭဖျဲၩ့ဝ့ၫလီၫ. 13 အၥီၫ့ စံၭအဝ့ၫဒၪ, စဇၭခရဲအၫဧ့, ၥၭမဲၪဆၧလဂ့ၩ, အဂဲးဘဲၫယီၩ နဆၧဘၩဆိၪဖၪနီၪ ဆၧနါဂၧၫ့ယူၭတၭ, နမၫ နးအလံၭဇဘ့ၭ မိအီၪဖျဲၪန့ နဖိၪခွၫတၭ, နမိဘၪဖျိၬအမံၩ့ လၧစယီဟၫ့; 14 အဝ့ၫဒၪ မိကဲၪထၪ့ ဆၧၥုၪ့ထိၬၥၭထိၬ ဒဲဆၧၥုၪ့ဎွံၫၥၭယီၫ လၧနဂးတၭ, ၦမိၥုၪ့ထိၬၥၭထိၬ လၧအအီၪဖျဲၪဝ့ၫ အဂဲး အၪဂၩလီၫ. 15 အဂဲးဘဲၫယီၩ မွဲအမိကဲၪထၪ့ဝ့ၫ လၧအဒိၪ လၧယွၩ အမ့ၬယၫ တၭ, စဘံၭထံၫ, ဒဲဆၧမၧၩ့ န့ ၦနီၪမိအီၩဝ့ၫအ့ၬ. လၧအမိအဒၧၩ့လးဖၧၩ့ လံၩလံၩ နီၪ, မိလၧၫ့ထၪ့ဎွ့ၩထၪ့ဝ့ၫ လၧၥၭမုဆံၫ့ဎံၪ လီၫ. 16 မိ ကၠၪထဲၩ့န့ ၦအံၫစရ့လၭဖိၪ အၪဂၩ ထီၩ့လၧကဆါ အဝ့ၫၥံၪအယွၩအအီၪနီၪလီၫ. 17 မိလ့ၩဝ့ၫ လၧအမ့ၬယၫ လၧစအံၫလဲယၫ အၥုၪ့အၥၭ, ဒဲအစီၩ့အမၩ့ ဘဲၫၥိၭ အမိဘိၭထဲၩ့ဖါၥံၪအၥၭ လၧဖိၪၥံၪအအီၪ, ၦလခိၭနၪဘၪ ဆၧနီၪ လၧၦတီၩၦလီၩ့ အဆၧကိၪ့ၥ့ၪ, ဘဲၫၥိၭ အမိတဲၩ့ဝဲၩ ၦလၧဆၧတဲၩ့ဝဲၩအၥၭ လဆၨၩ လၧကဆါအဂး လီၫ. 18 စဇၭခရဲအၫ စံၭအၥီၫ့နီၪ, ဆၧယီၩ မွဲယမိၥ့ၪယၫ ဘဲၫၥ့ၪလဲၪ, အဂဲးဘဲၫယီၩ ယဝ့ၫဒၪယီၩ ယၥၭၡါဖီၩ, ယမၫနီၪ အၥၭၡါက့ၭယူၭ. 19 အၥီၫ့နီၪ ချဲၩ့ဆၧၫ့ဆၧတၭ, လီၩဘၪ အဝ့ၫနီၪ, ယဝ့ၫဒၪယီၩ ယမွဲဂၫဘြံလၭ လၧအဆၧၫ့ထုၪ့ လၧယွၩ အမ့ၬယၫတၭ, ဆၧအၪ့မၧၫ့ ယဂဲၫလီၩဘၪနၧၩ လၧဆၧၥၭထိၬအပရၧၫ့ယီၩလီၫ. 20 ယိခွါ, ယလူ လၧအမိလၧၫ့ထၪ့ဎွ့ၩထၪ့ ထီးအထီဘၪနီၪ မွဲနလနဲၩဘၪအကၠီၩ့တၭ, ဘိၩ့အလချုၭ မၩဒံၭဘၪအၥၭနီၪ နချဲၩ့ဆၧၥ့ၪအ့ၬ, နမိအုၭအၭ လီၫ. 21 ၦခမျၧးယိလါ စဇၭခရဲအၫ အဖၧၩ့ၥၭနီၪ, အဝ့ၫဒၪ အီၪလၧဆၧလုအဂံၪ့ဖၧၩ့ ယံၬယံၬတၭ, အဝ့ၫၥံၪ ထီၫမံၫထီၫမၪလီၫ. 22 အဝ့ၫဒၪ ဂဲၫထဲၩ့ထၪ့ဝ့ၫတၭ, ချဲၩ့ဆၧ လၥ့ၪဘၪတၭ, အဝ့ၫၥံၪ ၥ့ၪယၫ လၧအဒၪ ဆၧလၧယၫလခီၫ လၧဆၧလုအဂံၪ့ဖၧၩ့နီၪ, အဝ့ၫဒၪ ဖျၭအခိၪတၭ, အီၪအုၭအၭဝ့ၫလီၫ. 23 ဆၧမၩအၥၭ လၧအနံၩအၥၫ့ လၧအမၩအဆၧမၩ လၧၫ့ထၪ့ဎွ့ၩထၪ့ဝ့ၫတၭ, ထဲၩ့ထဲၩ့ဝ့ၫ လၧအဂံၪ့ဒၪဝ့ၫလီၫ. 24 ဆၧလၧအနံၩအၥၫ့လဖၪနီၪ ဖီၩ့ခွံၬဝ့ၫတၭ, အမၫ နးအလံၭစဘ့ၭ ဒၧၩ့ထၪ့တၭ, အီၪက့ၪၥူၪအၥၭ လၩယဲဘံၪ့, 25 စံၭဝ့ၫဒၪ, လၧကဆါမၩယၧၩ ဘဲၫယီၩ လၧမုနံၩလဖၪ ထီးအယိလၩ့ဝ့ၫ လၧယၧၩ ဘဲၫၥိၭ အမိမၩဖီၩ့မၩဖျ့ၭယၧၩ လၧဆၧဒုၪဒွ့ၪ လၧၦၡၩအကျၩလီၫ. 26 လၩဎူၫဘံၪ့လဘံၪ့ အဖၧၩ့နီၪ, ယွၩအၥီၫ့ ဂၫဘြံလၭ လ့ၩလၧဒိၩ့လဖျိၪ့ လၧဂၫလလံၫ အဖၧၩ့ ကိၭဝ့ၫအမံၩ့ လၧနၭဇရ့ၭ, 27 လၧၦမုၪနၩ့ လၧအဘၪအဲၪတၩ့ လၧၦလၧစဒၫဝံၭ အဂံၪ့ဖၧၩ့လဂၩ အမံၩ့မွဲ စယိၥၭအအီၪတၭ, ၦမုၪနၩ့နီၪ အမံၩ့မွဲ နးမၫရံၫလီၫ. 28 အၥီၫ့လ့ၩနုၬ လၧအအီၪတၭ, စံၭဝ့ၫ, ၦလၧအဘၪ ဆၧအခိးအတၩ အၪလဂၩဧ့, ယွၩအီၪလၧနၥိၭလီၫ. လၧၦမုၪအကျၩ နီၪ, နဘၪ ဆၧဆိၪဂ့ၩဝ့ၫလီၫ. 29 ထီးအဝ့ၫနီၪ ဒၪဘၪဝ့ၫ တၭ, အၥုၪ့ခိအၥၭဝီၩ လၧအဆၧချဲၩ့အကၠီၩ့နီၪ, မွဲဆၧချဲၩ့ဒုၪ့ဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, ဆီၫ့မီၪ့ဝ့ၫဒၪလီၫ. 30 အၥီၫ့နီၪ စံၭဝ့ၫ, နးမၫရံၫဧ့, ၥၭမဲၪဆၧလဂ့ၩ, အဂဲးဘဲၫယီၩ နဘၪ ဆၧအခိးအတၩ လၧယွၩလီၫ. 31 ယိခွါ, နမိဒၧၩ့ထၪ့ လၧနဒၧၩ့လးဖၧၩ့ တၭ, န မိအီၪဖျဲၪန့ နဖိၪခွၫနီၪ နမိဘၪ ဖျိၬအမံၩ့ ယ့ၫၡူၬလီၫ. 32 အဝ့ၫဒၪနီၪ မိကဲၪထၪ့ လၧၦအဒိၪ တၭ, ဆၧမိကိၭဝ့ၫ လၧဆၧထီၫထုၬ အဖိၪခွၫလီၫ. ကဆါယွၩ မိဖ့ၪလၫ့ဝ့ၫ လၧအဖါစဒၫဝံၭ အလးဆီၩ့ဆီ တၭ, 33 အဝ့ၫဒၪ မိစ့ၩရၫ့ စယၫကူၭအဂံၪ့ အဆိၩဆိၩအကၠၪကၠၪတၭ, အဘၩ့အမုးနီၪ အထုၬ အီၪအ့ၬ. 34 နမၫရံၫ စံၭအၥီၫ့နီၪ, မွဲယလၥ့ၪယၫဘၪ ၦခွၫတၭ, ဆၧယီၩ မိမၩအၥၭ ဘဲၫၥ့ၪလဲၪ. 35 အၥီၫ့နီၪ ချဲၩ့ဆၧၫ့ဆၧတၭ, လီၩဘၪဝ့ၫ, ၥၭမုဆံၫ့ဎံၪ မိဂဲၫလၩ့ လၧနလီၩ့ တၭ, ဆၧထီၫထုၬ အစီၩ့အမၩ့ မိကဒုၩဘၪနၧၩလီၫ. မၩအၥၭဘဲၫနီၪတၭ, ဆၧဆံၫ့ဎံၪ လၧနမိအီၪဖျဲၪန့ဝ့ၫနီၪ ဆၧမိကိၭဝ့ၫ လၧယွၩ အဖိၪခွၫနီၪ ဆ့လီၫ. 36 ယိခွါ, ၦထၧၫ့ဘူၭထၧၫ့ထံး လၧနၧၩ နးအလံၭစဘ့ၭလဂၩ လၧအၥၭၡါက့ၭယူၭနီၪ, ဒၧၩ့ထၪ့န့ အဖိၪခွၫဆ့ယူၭတၭ, ဘိၩ့နဲၪ့ယီၩ, ၦလၧဆၧကိၭအဝ့ၫဒၪ လၧၦထူၬဖိၪလဂၩနီၪ အီၪယူၭဝ့ၫ လၩဎူၫဘံၪ့ယူၭ. 37 အဂဲးဘဲၫယီၩ ဆၧလၧယွၩမၩ လၥ့ၪဘၪနီၪ အီၪနးမံၩ့အ့ၬ. 38 နးမၫရံၫ စံၭဝ့ၫ, ယိခွါ, ကဆါ အခ့ၫအၡၩမုၪ တၭ, မွဲဆၧမၩဒၪဝ့ၫအၥၭ လၧယၧၩ ဘဲၫနလူအၥိၭနီၪ ဆံၭ. အၥီၫ့နီၪ စဲၪ့ထၪ့ခွံၬ လၧအအီၪလီၫ. 39 လၧမုနံၩလဖၪနီၪ နးမၫရံၫ ဂဲထုၪ့တၭ, လ့ၩထၪ့ဝ့ၫ ချဲၫ့ချံၭ လၧခိၪလီၩ့ ထိၩ့ချိၬအလး လၧဒိၩ့အီၪ လၧခးယုဒၫလဒိၩ့လီၫ. 40 လ့ၩနုၬဝ့ၫ လၧစဇၭခရဲအၫ အဂံၪ့ဖၧၩ့တၭ; ချဲၩ့ဒုၪ့ နးအလံၭစဘ့ၭလီၫ. 41 လၧနးအလံၭစဘ့ၭ နါဂၧၫ့ နးမၫရံၫ အဆၧချဲၩ့ဒုၪ့နီၪ, ဆၧမၩအၥၭ လၧအဖိၪဂဲၩဝ့ၫ လၧအဒၧၩ့လး အဖၧၩ့လီၫ. နးအလံၭစဘ့ၭ လၧၫ့ထၪ့ဎွ့ၩထၪ့ လၧၥၭမုဆံၫ့ဎံၪနီၪတၭ, 42 ကိၭထၪ့ဆၧ လၧအလူဖၭဒိၪ, စံၭဝ့ၫ, နဝ့ၫဒၪယီၩ နဘၪ ဆၧဆိၪဂ့ၩ လၧၦမုၪအကျၩ လီၫ. နဒၧၩ့လးအဆၧၥၪနီၪ ဘၪ ဆၧဆိၪဂ့ၩဝ့ၫလီၫ. 43 လၧယကဆါအမိ ဂဲၫလၧယအီၪယီၩ တၭ, ဆၧယီၩလမံၩ့မွဲ အအီၪထၪ့ လၧယဂး ခီၫခီၫလဲၪ. 44 အဂဲးဘဲၫယီၩ ယိခွါ, လၧနဆၧချဲၩ့ဒုၪ့ ယၧၩၥီၫနီၪ နုၬလၧယနါဖၧၩ့တၭ, ဖိၪၥၪ ၥုၪ့ဎွံၫၥၭယီၫ အကၠီၩ့ ဂဲၩလၧယဒၧၩ့လးဖၧၩ့လီၫ. 45 ၦမုၪလၧအနဲၩဆၧ လၧယွၩ လီၩဘၪဝ့ၫနီၪ, မိလၧၫ့ထၪ့ဎွ့ၩထၪ့ဝ့ၫတၭ, ဘၪ ဆၧဆိၪဂ့ၩဝ့ၫလီၫ. 46 နးမၫရံၫ စံၭဝ့ၫ, ယၥၭယီၩ အီၪက့ၪယွၩ လၧဆၧအဒိၪ, 47 တၭ ယၥုၪ့ထိၬၥၭထိၬ လၧယွၩ, ယဆၧထိးထဲၩ့တၩ့ထဲၩ့ အဖၧၩ့လီၫ. 48 အဂဲးဘဲၫယီၩ မွဲအယိထဲၩ့ယူၭ အခ့ၫအၡၩမုၪ အဆၧၡၪ့ယူၭ; အဂဲးဘဲၫယီၩ, ယိခွါ, ထီးယီၩစူၩယၫခိၬ, ကယဲ ၦအဆိၩဆိၩအကၠၪကၠၪ မိကိၭယၧၩ လၧၦဘၪဆၧဆိၪဂ့ၩလီၫ. 49 အဂဲးဘဲၫယီၩ ၦလၧအၥ့ၪဆၧလူၬလဂၩနီၪ မၩဆၧဖၭဒိၪ လၧယဂး တၭ, အမံၩ့နီၪ မွဲအဆံၫ့ဎံၪဝ့ၫ လီၫ. 50 တၭ အဆၧယၫ့ၥုၪ့ယၫ့ၥၭနီၪ အီၪဝ့ၫ လၧၦလၧအၥၭမဲၪဝ့ၫအလီၩ့ အဆိၩဆိၩအကၠၪကၠၪလီၫ. 51 အဝ့ၫမၩယူၭ ဆၧ အစီၩ့အမၩ့ လၧအစူၪယူၭ တၭ, မၩ လၩ့ပြံၩလၩ့ပြၩ ယူၭ ၦလၧအအီၪက့ၪထၪ့ထီၫအၥၭ လၧအဆၧကိၪ့ထၪ့ဖၭလၩ့ အဖၧၩ့ယူၭ. 52 ခွံၬလၩ့ယူၭ ၦလၧအဒိၪအမု လၧအအီၪဝ့ၫ လၧအလးဆီၩ့ဆီ အဖၫ့ခိၪတၭ, အီၪက့ၪထၪ့ထီၫယူၭ ၦလၧအဘၪၡၪ့ဘၪယၬယူၭ. 53 ၦလၧဆၧၥၭဝံအၥၭနီၪ ဒုၭဘျဲၩအၪ့ဝ့ၫ လၧဆၧအအွံၪယူၭ. အ့ၪမွဲ ၦ၁ထံၫလဖၪနီၪ ဒုၭထဲၩ့ပျီၩယူၭဝ့ၫယူၭ. 54 မွဲအယိထဲၩ့ခွါထဲၩ့ အခ့ၫအၡၩ အံၫစရ့လၭဖိၪ ဘဲၫၥိၭ အဝ့ၫၥံၪ မိနၪ့ထၪ့ အဆၧယၫ့ၥုၪ့ယၫ့ၥၭ, 55 ဘဲၫအစံၭဝဲၩဝ့ၫအၥိၭ လၧပဖါၥံၪနီၪ, လၧစအၫဘြဟၫ့ ဒဲအချံၫအၥၪအဂး အဆိၩဆိၩအကၠၪကၠၪလီၫ. 56 နးမၫရံၫ အီၪလၧနးအလံၭစဘ့ၭအၥိၭ လၩၥၧၫ့ဘံၪ့ ကၪယူၭတၭ, ထဲၩ့ထဲၩ့ဝ့ၫ လၧအဂံၪ့ဒၪဝ့ၫလီၫ. 57 နးအလံၭစဘ့ၭ အမုအလၩဘၪဝ့ၫတၭ, အီၪဖျဲၪန့ အဖိၪခွၫလီၫ. 58 ၦလၧအအီၪဝၬဖီၩ့ဝ့ၫ, ဒဲအဘူၭအထံးလဖၪနီၪ, နါဂၧၫ့ လၧယွၩနဲၪဖျီၪထၪ့ အဆၧယၫ့ၥၭအၪ လၧအလီၩ့တၭ, အၥုၪ့ထိၬအၥၭထိၬ ဎုၬဝ့ၫ လၧအၥိၭ လီၫ. 59 ဆၧမၩအၥၭ လၧအဘၪဎိၭနံၩလနံၩနီၪ, အဝ့ၫၥံၪ ဂဲၫဝ့ၫ ဘဲၫၥိၭ အမိကူၭတရံၭ ဖိၪၥၪနီၪတၭ, ဖျိၬဝ့ၫအမံၩ့ လၧအဖါ စဇၭခရဲအၫ အမံၩ့လီၫ. 60 အမိ ချဲၩ့ဆၧၫ့ဆၧတၭ စံၭဝ့ၫ, မွဲအ့ၬ; ဘၪဖျိၬအမံၩ့ လၧစယီဟၫ့လီၫ. 61 အဝ့ၫၥံၪ လီၩဘၪဝ့ၫ လၧအဘူၭအထံးအကျၩနီၪ ၦလၧဆၧကိၭဝ့ၫအမံၩ့ ဘဲၫနီၪ အီၪ နးဂၩအ့ၬ. 62 အဖါ မိကိၭ ဘၪအၥၭအမံၩ့ ဘဲၫၥ့ၪလဲၪ ဘဲၫၥ့ၪလဲၪနီၪ, အဝ့ၫၥံၪဖျါ အခိၪ လၧအဝ့ၫနီၪလီၫ. 63 အဝ့ၫဒၪ အၪ့ကံၩ့ဆၧကွ့ၭအလးတၭ, ကွ့ၭဝ့ၫနီၪ စံၭဝ့ၫ, အမံၩ့မွဲ စယီဟၫ့ လီၫ. အဝ့ၫၥံၪ ထီၫမံၫထီၫမၪဝ့ၫဒၪ ထီးအလူၬလီၫ. 64 အနိၭ အၩ့ထၪ့ထဲၩ့ အၥၭ, အဖျ့ၩ လၩ့ ပၠၪဝ့ၫ ချဲၫ့မၬတၭ, ချဲၩ့ထၪ့ ဆၧစံၭထၪ့အၪ့အူၭယွၩလီၫ. 65 ၦအီၪဝၬဖီၩ့ဝ့ၫလဖၪ ဘၪ ဆၧၥၭမဲၪၥၭဖျဲၩ့တၭ, ဆၧမၩအၥၭနီၪ ဂၧၫ့ထၪ့ၥၩလၩ့ လၧခိၪလီၩ့အလး လၧခးယုဒၫ အဖၧၩ့ ဎံၩ့ဎံၩ့လ့ၬလီၫ. 66 ၦလၧအနါဂၧၫ့ဆၧလဖၪနီၪ, အီၪက့ၪဝ့ၫ လၧအၥၭ တၭ, စံၭဝ့ၫ, ဆၧလၧဖိၪၥၪယီၩ မွဲအမိကဲၪထၪ့ ၦဘဲၫၥ့ၪလဲၪ. တၭ ယွၩအစူၪ အီၪလၧအၥိၭလီၫ. 67 အဖါ စဇၭခရဲအၫ လၧၫ့ထၪ့ဎွ့ၩထၪ့ လၧၥၭမုဆံၫ့ဎံၪတၭ, ချဲၩ့ဆၧ လၧမီၪအချိၬ, စံၭဝ့ၫ, 68 ၦအံၫစရ့လၭဖိၪ အကဆါယွၩနီၪ မွဲအဘၪ ဆၧဆိၪဂ့ၩ ဆံၭ. အဂဲးဘဲၫယီၩ မွဲအအီၪၡီၩ့ယူၭ ဒဲဎွ့ၩန့ထဲၩ့ယူၭ အခ့ၫအၡၩ တၭ, 69 ဒုၭအီၪထၪ့ယူၭ ဆၧထိးထဲၩ့တၩ့ထဲၩ့ အနိၩ့ လၧပဂး လၧအခ့ၫအၡၩ စဒၫဝံၭ အဂံၪ့ဖၧၩ့ယူၭ. 70 (ဘဲၫ အစံၭဆၧ လၧအဝံခိၪထံၭ လၧဖျိၩ့ လၧမီၪဆံၫ့ဎံၪ အၥိၭနီၪ,) 71 ဆၧထိးထဲၩ့တၩ့ထဲၩ့ပၧၩ လၧပဒုၪပဒၩၥံၪ, ဒဲကယဲ ၦလၧအၥၭဂဲၫ့ပၧၩ အစူၪဖၧၩ့ ထီးအလူၬ, 72 ဘဲၫၥိၭ အမိဒုၭနဲၪ အဆၧယၫ့ၥၭ လၧဖါၥံၪအလီၩ့, ဒဲနၪ့ထၪ့ထဲၩ့ အဆၧအုၩ့လၩ့ ဆံၫ့ဎံၪနီၪ, 73 အဆၧဆိၪ လၧအဆိၪလၩ့အၥၭ လၧပဖါ စအၫဘြဟၫ့, 74 လၧအမိထုၭထၪ့န့ပၧၩ လၧပဒုၪပဒၩၥံၪအစူၪဖၧၩ့ ဘဲၫၥိၭ ပမိမၩအဆၧ လၧပၥၭဒူၩ, 75 လၧဆၧဆံၫ့ဎံၪ, ဒဲလၧဆၧတီၩဆၧလီၩ့အဖၧၩ့ လၧအမ့ၬယၫ လဆိၩဒၪ ပၥၭ လီၫ. 76 နဝ့ၫဒၪယီၩ ဖိၪၥၪဧ့, ဆၧမိကိၭနၧၩ လၧဆၧထီၫထုၬ အမီၪလီၫ. အဂဲးဘဲၫယီၩ နမိလ့ၩတဲၩ့ဝဲၩ ကဆါအဖၧၩ့ၥၭ လၧအမ့ၬယၫ. 77 ဘဲၫၥိၭ နမိဒုၭၥ့ၪယၫ အခ့ၫအၡၩ လၧဆၧထိးထဲၩ့တၩ့ထဲၩ့ လၧဆၧဒဲၩဘၭဖီၩ့ဖျ့ၭ အဂဲး, 78 လၧပယွၩ အဆၧယၫ့ၥၭအကၠီၩ့လီၫ. လၧဆၧနီၪလမံၩ့ အကၠီၩ့တၭ, မုဂိးထၪ့ ဂဲၫလၩ့ လၧထၭနီၪ အီၪၡီၩ့ပၧၩ, 79 ဘဲၫၥိၭ အမိဖၩ့ထၪ့န့ ၦအီၪလၧဆၧခံၭကျၩ, ဒဲဆၧၫ့နၩ့ လၧဆၧၥံၫအလၩၡူၪ အကျၩ ဘဲၫၥိၭ အမိၥိၫ့ ပခၪ့ လၧဆၧဘၪလိၬအိၭလိၬ အဖၧၩ့ၥၭလီၫ. 80 ဖိၪၥၪ ဒိၪထၪ့, အၥၭဆီၪ့ထၪ့ဝ့ၫတၭ, အီၪဝ့ၫလၧမံၩ့လၬကျၩ ထီၩ့လၧမုလနံၩဘၪ လၧအမိဒုၭနဲၪအၥၭ လၧၦအံၫစရ့လၭဖိၪလီၫ.

လုကၭ Luke 2

1 ဆၧမၩအၥၭ လၧမုနံၩလဖၪနီၪ, စံစၧၫအီဂၧၭစတၧၭ အလူလၩ့ လၧကယဲ ထံၫဖိၪခးဖိၪအမံၩ့ မိဘၪဆ့ၭလၩ့အၥၭ ထီးအလူၬလီၫ. 2 ဆၧဆ့ၭလၩ့အမံၩ့ လၧအခၪ့ထံၭနီၪ, အီၪထၪ့ ထီးစဲၫရံနအၧၭ မွဲခးစံရအၫ အၦဒိၪဖၭဒိၪလီၫ. 3 ၦလ့ၩဆ့ၭလၩ့အမံၩ့ လဂၩလၧအဒိၩ့ဒၪဝ့ၫ, လဂၩလၧအဒိၩ့ဒၪဝ့ၫ, ထီးအလူၬလီၫ. 4 စယိၥၭနီၪ မွဲစဒၫဝံၭ အဖိၪအလံၩ အဆၨၩအဆၬတၭ, ဘဲၫၥိၭ အမိဆ့ၭလၩ့ဘၪအမံၩ့, 5 ဒဲအမၫ နးမၫရံၫနီၪ ဆ့ လၧအဘၪ ဆၧအဲၪတၩ့လိၬအၥၭ အီၪလၧအဂူၭအၥၭတၭ, စဲၪ့ထၪ့ခွံၬ လၧဂၫလလံၫ အဒိၩ့ နၭဇရ့ၭ အဖၧၩ့တၭ, ထီၩ့လၧစဒၫဝံၭ အဒိၩ့ ကိၭဝ့ၫ လၧဘ့ၭ၁လံၫဟံၫ့ အီၪလၧခးယုဒၫ အဖၧၩ့နီၪလီၫ. 6 လၧအဝ့ၫၥံၪ အီၪဝ့ၫထီးနီၪ အဘိၩ့ဘၭ ဆၧမၩအၥၭ, လၧအမုအလၩဘၪဝ့ၫ လၧအမၫ မိလၩ့ဖျဲၪတၭ, 7 အီၪဖျဲၪန့ အဖိၪခွၫဝဲၡါ နီၪ, ဘီၪ့ဝ့ၫ လၧဆၧယၬဘီၪ့ထၬဆၧနီၪ, ဒုၭမံၫနၩ့ဝ့ၫ လၧချီအၪ့အဆၪအလးလီၫ. အဂဲးဘဲၫယီၩ ၦမွံၩအီၪအလး ဎွ့ၩယူၭလီၫ. 8 ဆၧလၧခးဖၧၩ့နီၪ, ၦယူၬၥိၪလဖၪ အီၪဝ့ၫလၧမံၩ့လၬကျၩတၭ, ယူၬအၥိၪ လၧမုနၩလခီၫလီၫ. 9 ယိခွါ, ယွၩအၥီၫ့လဂၩ ဆၧၫ့ထုၪ့လၧအနဲၩ့ထံၭတၭ, ယွၩအလၩအဖၩ့ ဂိးၡ့ၭဂိးၡီၫ အီၪဝၬဖီၩ့ အဝ့ၫၥံၪတၭ, မွဲအၥၭမဲၪၥၭဖျဲၩ့ဝ့ၫဒၪ ဒိၪမၬလီၫ. 10 အၥီၫ့နီၪ လီၩဘၪ အဝ့ၫၥံၪ, ထီးၥၭမဲၪဆၧ လဂ့ၩ, အဂဲးဘဲၫယီၩ, ယိခွါ, ယလီၩဘၪ နၥံၪ လၧဆၧၥၭထိၬဖၭဒိၪ အပရၧၫ့ လၧအမိကဲၪထၪ့ဝ့ၫ လၧၦခမျၧး ထီးအလူၬအဂးလီၫ. 11 အဂဲးဘဲၫယီၩ အယီၩ လနံၩယီၩ ၦလၧအထိးထဲၩ့တၩ့ထဲၩ့ဆၧလဂၩနီၪ, အီၪဖျဲၪယူၭဝ့ၫ လၧနၥံၪအဂး လၧစဒၫဝံၭ အဒိၩ့ဖၧၩ့ယူၭ. အဝ့ၫနီၪ မွဲဎရံၬ, ကဆါနီၪလီၫ. 12 အဆၧမၩနဲၪ့ လၧနၥံၪအဂးမွဲ အယီၩ, နၥံၪ မိဒၪ ဖိၪၥၪ ဘၪ ဘီၪ့ဘံၭအၥၭ လၧဆၧယၬဘီၪ့ထၬဆၧနီၪ, အီၪဝ့ၫလၧချီအၪ့အဆၪအလးလီၫ. 13 မူၭခိၪအၥုၭမုခမျၧး အီၪထၪ့ ချဲၫ့မၬ လၧအၥီၫ့နီၪ အၥိၭတၭ, အၪ့အူၭထၪ့ ယွၩ, စံၭဝ့ၫဒၪ, 14 ဆၧအလၩအဖၩ့မွဲ အဘၪယွၩ လၧဆၧထီၫထုၬဆံၭ, ဒဲဆၧဘၪလိၬအိၭလိၬ အီၪ လၧဂၪ့ခိၪချိၫ့ယီၩတၭ, ဆၧမုၬလၩလိၬအၥၭ အီၪလၧၦၡၩၥံၪအကျၩလီၫ. 15 ဆၧမၩအၥၭ လၧအၥီၫ့လဖၪ ထဲၩ့ခွံၬလၧအဝ့ၫၥံၪ အအီၪတၭ ထၪ့လၧမူၭခိၪနီၪ, ၦယူၬၥိၪလဖၪ စံၭလိၬအၥၭ, မွဲပ လ့ၩၡီၩ့ လၧဘ့ၭ၁လံၫဟံၫ့တၭ, ယိၡီၩ့ဆၧယီၩ လၧကဆါဒုၭၥ့ၪယၫပၧၩဘီၪ. 16 အဝ့ၫၥံၪ လ့ၩဝ့ၫ ချဲၫ့ချံၭ တၭ, ဒၪဘၪ နးမၫရံၫ, ဒဲစယိၥၭ, ဒဲဖိၪၥၪ အီၪလၧချီအၪ့အဆၪအလးလီၫ. 17 ထီးအဒၪဘၪဝ့ၫနီၪ, ဆၧလၧအလီၩဘၪဝ့ၫ လၧဖိၪၥၪလဂၩ အဂဲးအကၠီၪ့လဖၪနီၪ, အဝ့ၫၥံၪ မၩဂၧၫ့ထၪ့ၥၩလၩ့ဝ့ၫလီၫ. 18 ကယဲ ၦလၧအနါဂၧၫ့ဝ့ၫလဖၪ ထီၫမံၫထီၫမၪ လၧၦယူၬၥိၪၥံၪ လီၩဘၪဆၧအကၠီၩ့လီၫ. 19 ဆၧနီၪလဖၪ နးမၫရံၫ ထီးန့ဝ့ၫ ထီးအလူၬတၭ, ဆီၫ့မီၪ့ဝ့ၫ လၧအၥၭလီၫ. 20 ၦယူၬၥိၪလဖၪနီၪ, စံၭထၪ့အၪ့အူၭ ဒဲၥံၫကျံၩထၪ့ယွၩ လၧအနါဂၧၫ့ဆၧ ဒဲလၧအဒၪဘၪဆၧ ထီးအလူၬအကၠီၩ့ ဘဲၫဆၧစံၭဝဲၩဝ့ၫအၥိၭနီၪတၭ, ထဲၩ့ထဲၩ့ဝ့ၫလီၫ. 21 ထီးဎိၭနံၩလနံၩ ဎွ့ၩထၪ့ ဖိၪၥၪဘၪ ဆၧကူၭတရံၭနီၪတၭ, ဆၧကိၭဝ့ၫအမံၩ့ လၧယ့ၫၡူၬ ဘဲၫအၥီၫ့ ဖျိၬဝဲၩဝ့ၫအၥိၭ လၧအလချုၭအီၪထၪ့ဒံၭဘၪ လၧဆၧဒၧၩ့လးအဖၧၩ့နီၪလီၫ. 22 ထီးအဝ့ၫၥံၪ ၥူၫဝၭဆံၫ့ဆၧ အမုနံၩလဖၪ လၧၫ့ထၪ့ဎွ့ၩထၪ့ဝ့ၫ, ဘဲၫစမိစ့ၭ အဆၧမၪလူၬ အၥိၭနီၪ, အဝ့ၫၥံၪ လ့ၩဆိၬဝ့ၫ လၧယရုစလံၫ့ ဘဲၫၥိၭ အမိအီၪက့ၪဝ့ၫ လၧကဆါအမ့ၬယၫ, 23 (ဘဲၫ ဆၧကွ့ၭအၥၭ လၧကဆါ အဆၧၥီၪ့ဆၧၥၫ့ အဖၧၩ့ အၥိၭ,) ကယဲ ၦခွၫ လၧအဝဲထၪ့ဆိၫ ဆၧဒၧၩ့လး လဂၩလါလါ မိဘၪ ဆၧကိၭဝ့ၫ လၧဆၧဆံၫ့ဎံၪ လၧကဆါ အဂး, 24 ဒဲ လုထၪ့ဆၧ ဘဲၫ ဆၧစံၭဝ့ၫ လၧကဆါ အဆၧၥီၪ့ဆၧၥၫ့ အဖၧၩ့ အၥိၭနီၪ, ထိၪလွံ နံၫဘံၪ့, အ့ၪလမွဲဘၪတၭ, ကၪကဲၪဖိၪ နံၫဘံၪ့ လီၫ. 25 ယိခွါ, ၦကိၭဝ့ၫအမံၩ့ လၧစစံမအၧၫ့လဂၩ အီၪဝ့ၫ လၧယရုစလံၫ့ အဖၧၩ့လီၫ. ၦလဂၩနီၪ မွဲအတီၩအလီၩ့, ဒဲအယူၭယၪ့ယွၩတၭ, ယိလါဝ့ၫ လၧအံၫစရ့လၭ အဆၧမၩမုၬဝ့ၫ အဖၧၩ့ၥၭ တၭ, ၥၭမုဆံၫ့ဎံၪ အီၪလၧအလီၩ့လီၫ. 26 ၥၭမုဆံၫ့ဎံၪ ဒုၭနဲၪဝ့ၫ လၧအလချုၭ ဒၪဒံၭဘၪ ဆၧၥံၫ တၭ, မိဒၪဘၪ အကဆါ အဎရံၬနီၪလီၫ. 27 ၥၭမု အီၪလၧအလီၩ့ အဘိၩ့ဘၭနီၪ လ့ၩနုၬဝ့ၫ လၧဆၧလုအဂံၪ့ဖၧၩ့တၭ, အမိအဖါ ဂဲၫဆိၬ ဖိၪၥၪ ယ့ၫၡူၬနီၪ, ဘဲၫၥိၭ အမိမၩဝ့ၫ လၧအဂး ဘဲၫဆၧမၪလူၬ အထူၫအရူၫ အီၪဝ့ၫအၥိၭနီၪ, လ့ၩနုၬဝ့ၫတၭ, 28 အဝ့ၫဒၪ ဆိၬထၪ့ဝ့ၫ လၧအစူၪလီၩ့, စံၭထၪ့အၪ့အူၭ ယွၩ, စံၭဝ့ၫ, 29 ကဆါဧ့, ဘဲၫနလူအၥိၭနီၪ, ဘိၩ့နဲၪ့ယီၩ ကွဲၪဖျါ နဎီးနၡၩယီၩ မုၬမုၬဆံၭ. 30 အဂဲးဘဲၫယီၩ ယမ့ၬ ဒၪဘၪယူၭ နဆၧထိးထဲၩ့တၩ့ထဲၩ့, 31 လၧနတဲၩ့ဝဲၩဝ့ၫ လၧၦထီးအလူၬ အမ့ၬယၫ, 32 ဆၧဖၩ့လဖျိၪ့ လၧအဖၩ့ထၪ့ဝ့ၫ လၧၦဆၨၩလဖၪအဂး, ဒဲနခ့ၫနၡၩ ၦအံၫစရ့လၭဖိၪ အလၩအဖၩ့ယူၭလီၫ. 33 မွဲဆၧလၧအချဲၩ့ဝ့ၫ လၧအဂဲးတၭ, အမိ, ဒဲစယိၥၭ ထီၫမံၫထီၫမၪလီၫ. 34-35 စစံမအၧၫ့ ဆိၪဂ့ၩ အဝ့ၫၥံၪတၭ, လီၩဘၪ အမိ နးမၫရံၫ, ယိခွါ, 34-35 ဘဲၫၦၡၩအၪဂၩ အဆၧကိၪ့ထၪ့ဖၭလၩ့ မိအီၪဖျီၪတၭ, အဝ့ၫလဂၩယီၩ ဘၪ ဆၧအီၪက့ၪလၩ့ဝ့ၫ လၧၦအံၫစရ့လၭဖိၪ အၪဂၩ အဆၧလၩ့ထံၩဖါ အလး, ဒဲဂဲထုၪ့ထဲၩ့အလး, ဒဲၦစံၭအၧၩ့ အလး တၭ, နၭလဘံၪ့ မိဆ့ၭဖျီၫ့နၥၭဒၪနဝ့ၫ ဆ့ လီၫ. 36 ၦလၧစအၭၡၧၫအဒီၪ့အကျၩ စဖၪ့နုၫအ့လၭ အဖိၪမုၪ မီၪနးအၫ့နၫ အီၪဝ့ၫ လဂၩတၭ, လၧအမုၪနၩ့အလးခဲၫ့နီၪ အီၪဎုၬဘၪ လၧအဝၩ နွ့ၫနံၪ့, အၥၭၡါက့ၭယူၭ လီၫ. 37 မွဲၦမုၪမဲၫဝ့ၫနီၪ, အနံၪ့ ဎိၭဆံၫလံနံၪ့ ကၪယူၭတၭ, ဒုၪဆၧအၪ့ဆၧအီၩ, ဒဲဘၩဆိၪဖၪဆၧတၭ, မၩ ယွၩအဆၧ လၧမုနၩနၩ, မုဆၫဆၫတၭ, စဲၪ့ဖၭ လၧဆၧလုအဂံၪ့ဖၧၩ့ အ့ၬ. 38 ထီးအဆၧၫ့အထီနီၪ ဂဲၫနုၬဝ့ၫတၭ, စံၭထၪ့အၪ့အူၭ ကဆါတၭ, လီၩဘၪ အဝ့ၫဒၪ အဂဲးအကၠီၪ့ လၧၦလၧအယိလါ ဆၧထိးထဲၩ့တၩ့ထဲၩ့ အဖၧၩ့ၥၭ လၧယရုစလံၫ့အဖၧၩ့ ထီးအလူၬလီၫ. 39 ထီးအဝ့ၫၥံၪ မၩဝ့ၫ ဘဲၫယွၩအဆၧၥီၪ့ဆၧၥၫ့ အီၪဝ့ၫ အၥိၭနီၪ, ထဲၩ့ထဲၩ့ဝ့ၫ လၧအဒိၩ့ဒၪဝ့ၫ နၭဇရ့ၭ လၧခးဂၫလလံၫ အဖၧၩ့လီၫ. 40 ဖိၪၥၪနီၪ ဒိၪထၪ့ဝ့ၫ ဒဲအၥၭဆီၪ့ထၪ့တၭ, လၧၫ့ဎွ့ၩဝ့ၫ လၧဆၧကိၪ့ၥ့ၪ နီၪ, ယွၩအခိးအတၩ အီၪလၧအလီၩ့လီၫ. 41 ထီးဘိၪ့လ့ၩဖၬအ့ၪဘၪနီၪ အမိအဖါ လ့ၩဝ့ၫ လၧယရုစလံၫ့ ကိၭနံၪ့ဒ့ၭ လီၫ. 42 ဆၧမၩအၥၭ လၧအအီၪ လဆံၫနံၫနံၪ့နီၪ ဘဲၫဆၧဘိၪ့ အထူၫအရူၫ အၥိၭနီၪ အဝ့ၫၥံၪ လ့ၩထၪ့ဝ့ၫ လၧယရုစလံၫ့, 43 အမုနံၩလဖၪ ဎွ့ၩထၪ့ဝ့ၫတၭ, ၦလဖၪနီၪ ထဲၩ့ထဲၩ့ဝ့ၫ, ဖိၪၥၪ ယ့ၫၡူၬ အီၪထးဝ့ၫ လၧယရုစလံၫ့ အဖၧၩ့နီၪတၭ; အမိအဖါ ၥ့ၪယၫဝ့ၫအ့ၬ. 44 အဝ့ၫၥံၪ ဆီၫ့မီၪ့ဝ့ၫ လၧအအီၪလၧၦဂဲၫထဲၩ့ လၧအၥိၭ အကျၩတၭ, ထဲၩ့ထဲၩ့ဝ့ၫ လနံၩဖၧၩ့ၥၭတၭ, အၪ့ဎၬဝ့ၫ လၩ့ထံးလၩ့ဆ့ၭ လၧအဘူၭအထံး ဒဲလၧအထံၩအၥိၭ အကျၩ, 45 လဒၪဘၪဝ့ၫတၭ, ထဲၩ့ထဲၩ့ အၪ့ဎၬဝ့ၫ လၧယရုစလံၫ့လီၫ. 46 ဆၧမၩအၥၭ လၧၥၧၫ့နံၩ ဖီၩ့ခွံၬတၭ, မွဲအဒၪထဲၩ့ဝ့ၫ အီၪလၧဆၧလုအဂံၪ့ဖၧၩ့ ဆၧၫ့နၩ့ဝ့ၫ လၧဆရၫၥံၪအကျၩတၭ, ခိၭနၪ အဝ့ၫၥံၪအလူနီၪ ဒဲအၪ့စၪ့ဆၧလီၫ. 47 လၧအဆၧကိၪ့ၥ့ၪ, ဒဲအစံၭဆၧၫ့ဆၧအကၠီၩ့တၭ, ၦနါဂၧၫ့ဝ့ၫလဖၪနီၪ ထီၫမံၫထီၫမၪဝ့ၫ ထီးအလူၬလီၫ. 48 ထီးအဝ့ၫၥံၪ ဒၪဘၪဝ့ၫနီၪ, ထီၫမံၫထီၫမၪဝ့ၫတၭ, အမိစံၭအဝ့ၫ, ဖိၪဧ့ မွဲဘၪနီၫ နမၩပၧၩ ဘဲၫယီၩလဲၪ. ယိခွါ, နဖါ ဒဲယၧၩယီၩ, ပၥုၪ့အုၭပၥၭအုၭတၭ, ပအၪ့ဎၬယူၭ နၧၩယူၭ. 49 အဝ့ၫဒၪ စံၭဆၧၫ့ဝ့ၫ, မွဲဘၪနီၫ နၥံၪအၪ့ဎၬ ယၧၩလဲၪ. ယဘၪ အီၪလၧယဖါအဂံၪ့ဖၧၩ့ မွဲနၥံၪ ၥ့ၪယၫအ့ၬဧၪ. 50 ဆၧချဲၩ့လၧအလီၩဘၪဝ့ၫနီၪ, အဝ့ၫၥံၪ နၪဝ့ၫၥ့ၪအ့ၬ. 51 အဝ့ၫဒၪ ထဲၩ့ထဲၩ့ဝ့ၫ လၧအဝ့ၫၥံၪအၥိၭ လၧနၭဇရ့ၭတၭ, အီၪက့ၪအၥၭ လၧအဝ့ၫၥံၪ အဖၫ့လၬလီၫ. ဆၧလဖၪနီၪ အမိထီးန့ဝ့ၫ လၧအၥၭဖၧၩ့ ထီးအလူၬလီၫ. 52 ယ့ၫၡူၬ ဒိၪထၪ့ဝ့ၫ တၭအဆၧကိၪ့ၥ့ၪ, ဒဲအခိးအတၩ လၧယွၩ အမ့ၬယၫ ဒဲလၧၦၡၩ အမ့ၬယၫ အၪထၪ့ဝ့ၫဒၪဆ့လီၫ.

လုကၭ Luke 3

1 လၧတဘံရအၧၭစံစၧၫ ပၧၩ့ဆၧ လဆံၫယဲနံၪ့လနံၪ့ အဖၧၩ့နီၪ, ဆၧပီၪ့တအၧၭပဲလၭ မွဲခးယုဒၫ အၦဒိၪဖၭဒိၪ ဒဲစဟ့ရၧၭမွဲ ဂၫလလံၫအၦဒိၪဖၭဒိၪ, ဒဲအထၧၫ့ဖုဝဲ စဖံလံၭမွဲ ခးအံထုၫရံအၫ, ဒဲခးတြၭခနဲတံၭ အၦဒိၪဖၭဒိၪ, ဒဲစလဲၫစ့နအၭ မွဲအၫဘလံနံၫ အၦဒိၪဖၭဒိၪ, 2 ထီး စအၫ့နၭ, ဒဲစက့ၭအဖၭမွဲ ၦလုဆၧအခိၪနီၪ, ယွၩအလူလၩ့ဘၪ စဇၭခရဲအၫ အဖိၪခွၫ စယီဟၫ့ လၧမံၩ့လၬကျၩလီၫ. 3 ဆၧဘၭတံၫဇၫ့ လၧအဘၪဆဲၫ့ ဆၧနီၫ့ယါလၩ့ထဲၩ့အၥၭ လၧဆၧကွဲၪဖျါ ဆၧဒဲၩဘၭအဂဲးနီၪ, စယီဟၫ့ လ့ၩလီၩလၩ့လၬလၩ့ဆၧ လၧယီၫဒၫ့အနဲၩ့ လၧထံၫထၪ လၧထံၫခံၫလီၫ. 4 ဘဲၫဆၧကွ့ၭအၥၭ လၧလံၬမီၪစအဲၫစ့ယၫအလူ အၥိၭနီၪတၭ, စံၭဝ့ၫ, ဆၧအလူ ၥီၫထၪ့ လၧမံၩ့လၬကျၩတၭ, စံၭဝ့ၫ, တဲၩ့ဝဲၩ ကဆါအဖၧၩ့ၥၭဆံၭ; မၩလီၩ့ အဖၧၩ့မုလဖၪနီၪဆံၭ. 5 ကယဲ ခိၪလီၩ့အဆူၭ လစီၪ့လါလါ မိဎွ့ၩဝ့ၫ, ကယဲခိၪလီၩ့ ဒဲဆၧစီၩ့ခိၪ လဖျိၪ့လါလါ မိဘၪလၩ့ဒၩဝ့ၫ, ဆၧအကဲၪ့လဖၪနီၪ မိလီၩ့ထၪ့ထဲၩ့ဝ့ၫ, ဖၧၩ့ၥၭ လၩ့အိၪ့ထၪ့စီၩ့လဖၪနီၪ မိဎၩ့ဝ့ၫဒၪတၭ, 6 ကယဲ ဆၧယၪ ထီးအလူၬနီၪ မိဒၪဘၪယွၩ အဆၧထိးထဲၩ့တၩ့ထဲၩ့ လီၫ. 7 အနီၪတၭ အဝ့ၫဒၪ စံၭၦခမျၧး လၧအဂဲၫဝ့ၫ လၧအအီၪ ဘဲၫၥိၭ အမိဒိၭဘၭတံၫဇၫ့ ဘၪအၥၭ လၧအစူၪဖၧၩ့နီၪ; ဂူအၧၩ့ အဆၨၩအဆၬၥံၪဧ့, မွဲပလၫ ၥီၪ့လိၪ နၥံၪ ဘဲၫၥိၭ နၥံၪ မိစဲၪ့ဒၪ ဆၧၥၭထၪ့ လၧအမိဂဲၫနီၪ လဂၩလဲၪ. 8 ဆၧနီၫ့ယါလၩ့ထဲၩ့ၥၭ အဆၧၥၪဂ့ၩနီၪ, ၥၪ ဒၪခလူၬ နၥံၪဝ့ၫဆံၭ. နၥံၪ ထီးစံၭလၩ့နၥံၪအၥၭ လၧစအၫဘြဟၫ့မွဲ ပဖါနီၪ လဂ့ၩ. အဂဲးဘဲၫယီၩ ယစံၭနၥံၪ, လၧလိးလဖၪယီၩအကျၩ, ယွၩဒုၭကဲၪထၪ့ ဖိၪလဖၪ လၧစအၫဘြဟၫ့အဂးၥ့ၪလီၫ. 9 ဘိၩ့နဲၪ့ယီၩ ဒၪလ့ၬ, ကွၩဘၪ ဆၧအီၪက့ၪလၩ့ဝ့ၫ လၧၥံၪ့အခၪ့ထံၭယူၭ; မၩအၥၭ ဘဲၫနီၪတၭ, ကယဲၥံၪ့ လၧအလၥၪဘၪဝ့ၫ လၧအဂ့ၩ ကိၭထံၭဒ့ၭနီၪ, မိဘၪ ဆၧခူၬခွံၬဝ့ၫတၭ, မိဘၪ ဆၧဖျုၭလၩ့ခွံၬဝ့ၫ လၧမ့ၪဖၧၩ့ လီၫ. 10 ၦခမျၧးနီၪ အၪ့စၪ့ဝ့ၫတၭ, စံၭဝ့ၫ, အ့ၪမွဲဘဲၫနီၪတၭ, ပဘၪမၩပဝ့ၫ ဘဲၫၥ့ၪလဲၪ. 11 အဝ့ၫဒၪ ချဲၩ့ဆၧၫ့ဆၧ တၭ စံၭအဝ့ၫၥံၪ, ၦလၧအဆဲၫ့ အီၪဝ့ၫနံၫဘံၪ့ နီၪ, မွဲအအၪ့နၩ့ဖၭ ဖ့ၪလၫ့ ၦလၧအဆဲၫ့လအီၪဘၪဆံၭ. ၦလၧအဆၧအၪ့အီၪဝ့ၫနီၪ, မွဲအမၩဘဲၫနီၪၥိၭဆ့ဆံၭ. 12 ၦလၧအအၪ့ကံၩ့အခီၫ့လဖၪနီၪ, ဘဲၫၥိၭ အမိဒိၭဘၭတံၫဇၫ့ ဘၪအၥၭတၭ, ဂဲၫဝ့ၫ လၧအအီၪနီၪ, စံၭဝ့ၫ, ဆရၫဧ့, ပဝ့ၫဒၪယီၩ မွဲပဘၪမၩ ဘဲၫၥ့ၪလဲၪ. 13 အဝ့ၫဒၪစံၭ အဝ့ၫၥံၪ, ဆၧလၧဆၧမၪလူၬနၥံၪနီၪ, နၥံၪထီးမၩန့ အၪနဲၪ့ အနီၪ လဂ့ၩ. 14 ၦၥုၭဖိၪလဖၪ အၪ့စၪ့ဝ့ၫတၭ, စံၭဝ့ၫ, ပဝ့ၫဒၪယီၩ မွဲပဘၪမၩ ဘဲၫၥ့ၪလဲၪ. အဝ့ၫဒၪစံၭ အဝ့ၫၥံၪ, နၥံၪ ထီးမၩနၧၩ့ဆီၪ့ ၦနးဂၩ လဂ့ၩ, နၥံၪ ထီးအၪ့ဘျံၭအၪ့ဘျၪဆၧ လဂ့ၩ. ထီးဒၪ နၥံၪန့ဘၪ နၥံၪအလံၩ့နီၪ, ၥုၪ့မံၫ့ၥၭမံၫ့ ဆံၭ. 15 ၦခမျၧး ယိလါဆၧအဖၧၩ့ၥၭတၭ, ၦထီးအလူၬ ကၩ့ကၩလိၬအၥၭ လၧစယီဟၫ့ အဂဲးနီၪ လၧအမွဲဎရံၬဧၪ, လမွဲဘၪ ဎရံၬနီၪဧၪ. 16 စယီဟၫ့ ချဲၩ့ဆၧၫ့ ၦထီးအလူၬတၭ စံၭဝ့ၫ, ယဝ့ၫဒၪယီၩ, ယဘၭတံၫဇၫ့ နၥံၪ လၧထံၫကျၩလီၫ. မွဲလါနၫ့တၭ ၦမိဂဲၫဝ့ၫလဂၩ ၥ့ၪနဲၪ့ဒံၭ ယၧၩဒံၭလီၫ. ထီးယကွဲၪလၩ့ အခၪ့ဖံၭဖျံၩနီၪ ယကြၨၭအ့ၬ. အဝ့ၫနီၪ မိဘၭတံၫဇၫ့ နၥံၪ လၧၥၭမုဆံၫ့ဎံၪ, ဒဲလၧမ့ၪအဖၧၩ့လီၫ. 17 အချဲၩ အီၪဝ့ၫလၧအစူၪဖၧၩ့တၭ, မိမၩဆံၫ့ခွံၬ အခရဲး ဂ့ၩဘၪစဲၪနီၪ, မိအီၪက့ၪကီၪ့ထဲၩ့ အဘုၪၥံၪဂူၫၥံၪ လၧအဖၫ့ဖၧၩ့တၭ, အ့ၪမွဲ လီခၫ့နီၪ, မိဆူၭထၪ့ခွံၬဝ့ၫ လၧမ့ၪ လၧအလၩ့ဖံၬ လၥ့ၪဘၪလီၫ. 18 အဝ့ၫဒၪ ၦဂၨၪထၪ့ ၦၡၩလၧအဆၧချဲၩ့ဂူၫဂၩ အၪထံၪတၭ, လီၩလၩ့လၬလၩ့ ဆၧၥၭထိၬအပရၧၫ့ လၧၦခမျၧးလီၫ. 19 ၦဒိၪဖၭဒိၪ စဟ့ရၧၭ ဘၪ ဆၧအၪ့လၬ လၧအဝ့ၫနီၪ လၧအထၧၫ့ဖုဝဲ အမၫ နးဟရိဒအၭအကၠီၩ့ ဒဲကယဲ ဆၧအၧၩ့ လၧစဟ့ရၧၭ မၩဝ့ၫ ထီးအလူၬအကၠီၩ့ တၭ, 20 မွဲအမၩအၪထၪ့ အဆၧအၧၩ့လမံၩ့ လၧအဒူၭထၬ စယီဟၫ့ လၧထီၫ့ဖၧၩ့နီၪလီၫ. 21 ဆၧမၩအၥၭ လၧၦခမျၧး ထီးအလူၬ ဒိၭဘၭတံၫဇၫ့ အၥၭနီၪ, ယ့ၫၡူၬ ဘၭတံၫဇၫ့လၩ့အၥၭဆ့ တၭ, ဘၩဆိၪဖၪဆၧ အဘိၩ့ဘၭနီၪ, မူၭခိၪဝဲထၪ့အၥၭတၭ, 22 ၥၭမုဆံၫ့ဎံၪ အမိၡါ ဘဲၫထိၪလွံအၥိၭနီၪ ဂဲၫဆီးလၩ့ လၧအလီၩ့လီၫ. ဆၧအလူၥီၫ လၩ့လၧမူၭခိၪတၭ, စံၭဝ့ၫ, နဝ့ၫဒၪယီၩ နမွဲ ယဖိၪခွၫၥၭဘီၩ့တၭ, မုၬယၥၭ လၧနၧၩ လီၫ. 23 ယ့ၫၡူၬ အနၫ့ဆါဒၪဝ့ၫ ထီးအမၩထၪ့ၥၫ့ဆၧ, မွဲအၥၭၡါ အနံၪ့ၥၧၫ့ဆံၫ ကၪယူၭတၭ, ၦဆီၫ့မီၪ့ဝ့ၫ လၧအမွဲ စယိၥၭ အဖိၪခွၫ, စဟံလဲၫ အဖိၪခွၫ, 24 စမၭၥၭ အဖိၪခွၫ, စလံဝဲၫ အဖိၪခွၫ, စမ့လခ့ အဖိၪခွၫ, စယၪ့နၫ အဖိၪခွၫ, စယိၥၭ အဖိၪခွၫ, 25 စမၭတၥဲအၭ အဖိၪခွၫ, စအ့မအၧၭ အဖိၪခွၫ, စနၫဟၫ့ အဖိၪခွၫ, စအ့စလဲၫ အဖိၪခွၫ, စနၭဂဲၫ အဖိၪခွၫ, 26 စမၫအၥၭ အဖိၪခွၫ, စမၭတၥဲအၭ အဖိၪခွၫ, စၡံမအဲၫ အဖိၪခွၫ, စယိၥၭ အဖိၪခွၫ, စယုဒၫ အဖိၪခွၫ, 27 စယိအၪ့နၫ အဖိၪခွၫ, စရ့ဇၫ အဖိၪခွၫ, စဇရၧၭဘၫဘ့လၭ အဖိၪခွၫ, စအၫ၁အ့လၭ အဖိၫခွၫ, စနံရဲၫ အဖိၪခွၫ, 28 စမ့လခဲၫ အဖိၪခွၫ, စအၭဒဲၫ အဖိၪခွၫ, စကိစၪ့ အဖိၪခွၫ, စအ့လမိဒၫ့ အဖိၪခွၫ, စအၧၭ အဖိၪခွၫ, 29 စယိစံၫ အဖိၪခွၫ, စအံလအ့ဇၧၫ အဖိၪခွၫ, စယိရံၫ့ အဖိၪခွၫ, စမၭၥၭ အဖိၪခွၫ, စလံဝဲၫ အဖိၪခွၫ, 30 စစံမအၧၫ့ ဖိၪခွၫ, စယုဒၫ အဖိၪခွၫ, စယိၥၭ အဖိၪခွၫ, စယိနၫ့ အဖိၪခွၫ, စအံၫလဲအကံၪ့ အဖိၪခွၫ, 31 စမလံအၭ အဖိၪခွၫ, စမဲနၫ့ အဖိၪခွၫ, စမၭတၥၫ အဖိၪခွၫ, စနၫၥၫ့ အဖိၪခွၫ, စဒၫဝံၭ အဖိၪခွၫ, 32 စယ့ၫစံၫ အဖိၪခွၫ, စအိဘ့ၭ အဖိၪခွၫ, စဘိအၭ အဖိၪခွၫ, စစၫလမၧၫ့ အဖိၪခွၫ, စနၫဟၧၫ့ အဖိၪခွၫ, 33 စအမံနဒၭ အဖိၪခွၫ, စရၫ့ အဖိၪခွၫ, စတ့ဇရၧၫ့ အဖိၪခွၫ, စဖ့ရ့ၭ အဖိၪခွၫ, စယုဒၫ အဖိၪခွၫ, 34 စယၫကူၭ အဖိၪခွၫ, စအံစၭ အဖိၪခွၫ, စအၫဘြဟၫ့ အဖိၪခွၫ, စတံရၫ အဖိၪခွၫ, စနၫဟီၫ အဖိၪခွၫ, 35 စစံရၧၭ အဖိၪခွၫ, စရုၫ အဖိၪခွၫ, စပံလ့ၭ အဖိၪခွၫ, စအံဘၧၫ အဖိၪခွၫ, စစၫလၫ အဖိၪခွၫ, 36 စကဲနၫ့ အဖိၪခွၫ, စအၫဖစၭ အဖိၪခွၫ, စၡံၫ့ အဖိၪခွၫ, စနိအၫ အဖိၪခွၫ, စလၫမ့ၭ အဖိၪခွၫ, 37 စမၥုစလၫ အဖိၪခွၫ, စအံနၧၭ အဖိၪခွၫ, စယၫရ့ၭ အဖိၪခွၫ, စမဟၫလလံၪလၭ အဖိၪခွၫ, စကဲနၫ့ အဖိၪခွၫ, 38 စအံနိၭ အဖိၪခွၫ, စစ့ၥၭ အဖိၪခွၫ, စအၫဒၫ့ အဖိၪခွၫ, ယွၩ အဖိၪခွၫ လီၫ.

လုကၭ Luke 4

1 ယ့ၫၡူၬ လၧၫ့ဎွ့ၩဝ့ၫ လၧၥၭမုဆံၫ့ဎံၪ, ထဲၩ့ခွံၬဝ့ၫ လၧယီၫဒၫ့တၭ, ၥၭမုနီၪ လ့ၩၥိၫ့ဝ့ၫ လၧမံၩ့လၬကျၩ တၭ, ဘၪ ဆၧကျဲၩ့ဖစီၩ့ လၧမုၪခီၩလဲး အၥၫ့လံဆံၫ လီၫ. 2 လၧအနံၩအၥၫ့နီၪ လအၪ့ဘၪ ဆၧနးမံၩ့ တၭ, ထီးအထုၬဝ့ၫဒၪနီၪ ဆၧၥၭဝံအၥၭလီၫ. 3 မုၪခီၩလဲး စံၭဝ့ၫ, နအ့ၪမွဲ ယွၩ အဖိၪခွၫတၭ, ဘဲၫၥိၭ လိးလဖျိၪ့ယီၩ မိကဲၪထၪ့ကိၪတၭ, ချဲၩ့ထၪ့ဘီၪ. 4 ယ့ၫၡူၬ ချဲၩ့ဆၧၫ့ဝ့ၫတၭ, စံၭဝ့ၫ, ဆၧကွ့ၭအၥၭ, ၦၡၩမၧၫ့ဝ့ၫ န့ၫ ကိၪလမံၩ့ယီၩ မွဲအ့ၬ. မွဲလၧကယဲ ယွၩအလူ လမံၩ့လါလါနီၪလီၫ. 5 မုၪခီၩလဲး ၥိၫ့ထၪ့ဝ့ၫ လၧခိၪလီၩ့ထီၫလဖျိၪ့ အလီၩ့ တၭ, လၧလဆိဖိၪ အထးဖၧၩ့နီၪ, ဒုၭနဲၪဝ့ၫ ကယဲဘၩ့ၥံၪမုးၥံၪ လၧဂၪ့ခိၪချိၫ့လီၫ. 6 မုၪခီၩလဲး စံၭဝ့ၫ, ကယဲ ဆၧအစီၩ့အမၩ့ယီၩ, ဒဲအလၩအဖၩ့နီၪ ယမိဖ့ၪလၫ့ နၧၩလီၫ. အဂဲးဘဲၫယီၩ ဆၧဖ့ၪလၫ့ယူၭ လၧယစူၪဖၧၩ့တၭ, ထီးဒၪ ၦလၧဆၧမိဖ့ၪလၫ့ဘၪ ယၥၭ လဂၩဂၩနီၪ, ယဖ့ၪလၫ့ ယဝ့ၫဒၪလီၫ. 7 မၩအၥၭ ဘဲၫနီၪတၭ, နအ့ၪဘိၪ့ထၪ့ဘၩထၪ့ ယၧၩတၭ, ဆၧမိကဲၪထၪ့ နဆၧထီးအလူၬလီၫ. 8 ယ့ၫၡူၬ ချဲၩ့ဆၧၫ့အဝ့ၫတၭ, စံၭဝ့ၫဒၪ, ဆၧကွ့ၭအၥၭ, ယွၩ နကဆါနီၪ န ဘၪ ဘိၪ့ထၪ့ဘၩထၪ့ အဝ့ၫ ဆံၭ; န မိဘၪ မၩန့ၫ အဝ့ၫဒၪ အဆၧ လီၫ. 9 အဝ့ၫဒၪ လ့ၩၥိၫ့ထၪ့ဝ့ၫ လၧယရုစလံၫ့အဖၧၩ့တၭ, အီၪက့ၪထၪ့ဝ့ၫ လၧဆၧလုအဂံၪ့အခိၪစီၪ့လီၫ. စံၭအဝ့ၫ, နအ့ၪမွဲ ယွၩ အဖိၪခွၫနီၪ, ခွံၬလၩ့နၥၭဘီၪ. 10 အဂဲးဘဲၫယီၩ ဆၧကွ့ၭအၥၭ; ဆၧမိမၪလူၬ အၥီၫ့လဖၪ လၧနဂဲး ဘဲၫၥိၭ အမိယိထဲၩ့ခွါထဲၩ့ နၧၩ တၭ, 11 အဝ့ၫၥံၪ မိဆိၬထၪ့ နၧၩ လၧအစူၪလီၩ့ ဘဲၫၥိၭ နခၪ့ ထီးဘၪထံၭ လၧလိးလဂ့ၩ လီၫ. 12 ယ့ၫၡူၬ ချဲၩ့ဆၧၫ့ဆၧတၭ, စံၭအဝ့ၫ, ဆၧစံၭဝ့ၫ, ထီးကျဲၩ့ဖစီၩ့ ယွၩနကဆါနီၪ လဂ့ၩ, 13 မုၪခီၩလဲး ကျဲၩ့ဖစီၩ့ဆၧ ထီးအလူၬဂီၩ့တၭ, စဲၪ့ဖၭ လၧအဝ့ၫနီၪ လဆိလီၫ. 14 ယ့ၫၡူၬ ထဲၩ့ထဲၩ့ဝ့ၫ လၧဂၫလလံၫ အီၪဝ့ၫလၧၥၭမု အစီၩ့အမၩ့ လၧအလီၩ့တၭ, အပရၧၫ့ဂၧၫ့ထၪ့ၥၩလၩ့ ထၧၫ့ခးယၫလီၫ. 15 အဝ့ၫဒၪ ၥီၪ့ထဲၩ့ၥၫ့ထဲၩ့ဆၧ လၧအဝ့ၫၥံၪ အ၁ရိၬလဖၪ အဖၧၩ့တၭ, ၦထီးအလူၬ စံၭထၪ့အၪ့အူၭဝ့ၫဒၪလီၫ. 16 အဝ့ၫဒၪ ထဲၩ့ထဲၩ့ဝ့ၫ လၧနၭဇရ့ၭ လၧအဒိၪထၪ့ဝ့ၫ လၧအဖၧၩ့တၭ, ဘဲၫအထူၫအရူၫဒၪဝ့ၫ အၥိၭနီၪ , ဘၪ မးၥံၫအနံၩတၭ, လ့ၩနုၬဝ့ၫ လၧ၁ရိၬဖၧၩ့နီၪ, ဂဲထုၪ့ဝ့ၫ ဘဲၫၥိၭ အမိဖီဘၪလံၬလီၫ. 17 ဆၧဖ့ၪလၫ့အဝ့ၫ လၧမီၪစအဲၫစ့ယၫအလံၬလီၫ. ပၠၪလၩ့လံၬနီၪတၭ, ဒၪန့ဝ့ၫအလး ထီးဆၧကွ့ၭဝ့ၫ, 18 ယွၩအၥၭ အီၪလၧယလီၩ့ လီၫ. အဂဲးဘဲၫယီၩ ဂုၪယူၭယၧၩ ဘဲၫၥိၭ ယမိလီၩလၩ့လၬလၩ့ ဆၧၥၭထိၬအပရၧၫ့ လၧၦၡၪ့ဖိၪယၬဖိၪလီၫ. အၪ့မၧၫ့လၩ့ယၧၩ ဘဲၫၥိၭ ယမိမၩဘျၪထဲၩ့ ၦအၥုၪ့ခါအၥၭလၩ့, ဘဲၫၥိၭ ယမိကိၭထၪ့ ဆၧဖီၩ့ဖျ့ၭ လၧၦဘၪ ဆၧအၪ့မၧၫ့ဎီးဝ့ၫအဂး, ဒဲဒုၭဒၪထၪ့ထဲၩ့ ၦလၧအမ့ၬဘျီၪ, ဘဲၫၥိၭ ယမိဖျါခွံၬ ၦဘၪ ဆၧမၩအၧၩ့မၩနၭဝ့ၫ, 19 ဘဲၫၥိၭ ယမိမၩဂၧၫ့ထၪ့ၥၩလၩ့ နံၪ့လၧအဘၪယွၩအၥၭနီၪလီၫ. 20 အဝ့ၫဒၪ ထူၫထၪ့ထဲၩ့ လံၬတၭ, ဖ့ၪလၫ့ထဲၩ့ဝ့ၫ လၧဆၧအခ့ၫအၡၩလဂၩနီၪ, ဆၧၫ့နၩ့ထဲၩ့ဝ့ၫလီၫ. ၦအီၪလၧ၁ရိၬဖၧၩ့ ကိၭဂၩဒ့ၭလဖၪနီၪ, ယိအမ့ၬထံၫထံၫဆၭဆၭလီၫ. 21 အဝ့ၫဒၪ ချဲၩ့ထၪ့ၥၫ့ဆၧ လၧအဝ့ၫၥံၪ, စံၭဝ့ၫ, ဆၧကွ့ၭအၥၭယီၩ, လၧၫ့ထၪ့ဎွ့ၩထၪ့ လၧနၥံၪအနါဖၧၩ့ လၧမုဆၫလနံၩယီၩလီၫ. 22 ၦထီးအလူၬ ထိးအၥၭ လၧအဝ့ၫဒၪအဂးတၭ, လၧဆၧချဲၩ့အဂ့ၩ လၧအဂဲၫထၪ့ လၧအနိၭဖၧၩ့အကၠီၩ့ နီၪ, ထီၫမံၫထီၫမၪဝ့ၫဒၪလီၫ. ၦလဖၪနီၪ စံၭဝ့ၫ, အဝ့ၫဒၪယီၩ, မွဲစယိၥၭ အဖိၪခွၫနီၪ မွဲအ့ၬဧၪ. 23 အဝ့ၫဒၪ စံၭအဝ့ၫၥံၪ, မွဲမၬ, နၥံၪ မိစံၭယၧၩ လၧဆၧချဲၩ့အဒီၩ့ယီၩ, ၥံၪ[ၥံၪ့ဎွံ] ဆရၫဧ့, မၩဘျၪထဲၩ့ဒၪ နၥၭဆံၭ. ထီးဒၪ ပနါဂၧၫ့ ဆၧမၩအၥၭ လၧကပၧနအၫ့အဖၧၩ့လဖၪနီၪ, မၩဆ့ ထီးနခးဒၪ နဝ့ၫအဖၧၩ့ယီၩဘီၪ. 24 အဝ့ၫဒၪ စံၭဝ့ၫ, ယလီၩဘၪ နၥံၪ တီၩတီၩယီၩ, မီၪၥံၪ လၧအခးဒၪဝ့ၫအဖၧၩ့နီၪ, ၦထိးဆၧၫ့ဝ့ၫ နးဂၩအ့ၬ. 25 ယလီၩဘၪနၥံၪ လၧအမွဲအတီၩ, လၧမီၪစအံၫလဲယၫ အနံၩအၥၫ့ၥံၪ ထီးမူၭခိၪ ကၭဘံၭထၬအၥၭ ၥၧၫ့နံၪ့ ဒဲလၩဎူၫဘံၪ့, ထီးဆၧၥၭဝံဖၭဒိၪ အီၪထၪ့ လၧထၧၫ့ခးယၫနီၪ, ၦမုၪမဲၫ အီၪလါနၫ့ အၪဂၩ လၧၦအံၫစရ့ၭလၭဖိၪၥံၪ အကျၩတၭ, ဆၧအၪ့မၧၫ့ စအံၫလဲယၫ လ့ၩလၧအအီၪ နးဂၩအ့ၬ. 26 အၪ့မၧၫ့လၩ့ဝ့ၫ န့ၫ လၧၦမုၪမဲၫ အီၪလၧဇၫရဖၭ ဘၪဆဲၫ့ လၧစဲဒၧၫ့ လဂၩ အအီၪနီၪလီၫ. 27 လၧမီၪစအံၫလဲၡၫ အဆိၩနီၪ, ၦခံၫထူၬဆၫအၧၩ့အီၪ လါနၫ့အၪဂၩ လၧၦအံၫစရ့လၭဖိၪၥံၪ အကျၩတၭ, ဆၧမၩဆံၫ့ဝ့ၫ နးဂၩအ့ၬ, မၩဆံၫ့ထၪ့ဝ့ၫ န့ၫ ၦစံရအၫဖိၪ စနၫအမၫ့လဂၩနီၪလီၫ. 28 ၦအီၪလၧ၁ရိၬဖၧၩ့ နါဂၧၫ့ ဆၧလဖၪနီၪတၭ, အၥၭထၪ့ ထီးအလူၬ ဎွ့ၩတံၭတၭ, 29 ဂဲထုၪ့ နၫ့ထၪ့ခွံၬ အဝ့ၫဒၪ လၧဒိၩ့ဖၧၩ့ လၧခီၫ့တၭ, လ့ၩၥိၫ့ဝ့ၫ လၧခိၪလီၩ့ လၧအမၩထၪ့ အဒိၩ့ လၧအလီၩ့အထိၭနၫနီၪ, ဘဲၫၥိၭ အမိခွံၬလၩ့ခွံၬ အဝ့ၫဒၪလီၫ. 30 မွဲလါနၫ့တၭ, အဝ့ၫဒၪလဂၩ ခၫ့ထ့ၬဝ့ၫ လၧအဝ့ၫၥံၪ အၥၭကျၩတၭ, စဲၪ့ထၪ့ခွံၬဝ့ၫဒၪ လီၫ. 31 အဝ့ၫဒၪ လ့ၩလၩ့ဝ့ၫ လၧဒိၩ့ကပၧနအၫ့ လၧခးဂၫလလံၫအဖၧၩ့တၭ, ၥီၪ့ထဲၩ့ၥၫ့ထဲၩ့ အဝ့ၫၥံၪ လၧမးၥံၫအနံၩလီၫ. 32 ၦလဖၪနီၪ ထီၫမံၫထီၫမၪဝ့ၫ လၧအၥီၪ့ဆၧၥၫ့ဆၧအဂဲးလီၫ. အဂဲးဘဲၫယီၩ အလူ အီၪလၧအစီၩ့အမၩ့ လီၫ. 33 လၧ၁ရိၬဖၧၩ့နီၪ, ၦလၧဆၧနၪစံၪစၪ အီၪလၧအလီၩ့ အီၪဝ့ၫလဂၩ တၭ, ကိၭၡၭထၪ့ဆၧ လၧအလူၥီၫဖၭဒိၪတၭ, စံၭဝ့ၫ, 34 အၩလါ, ၦနၭဇရ့ၭဖိၪ ယ့ၫၡူၬဧ့, ဆၧဘၪဆဲၫ့လိၬပၥၭ လၧနၧၩ, မွဲဆၧနီၪလမံၩ့လဲၪ. မွဲန ဂဲၫမၩဂၭဂီၩ့ပၧၩဆ့ဧၪ. နဝ့ၫဒၪယီၩ နမွဲ ပလၫလဂၩလဲၪ နီၪ, ယၥ့ၪယၫ, နမွဲ ယွၩအဆၧဆံၫ့ဎံၪ လဂၩနီၪလီၫ. 35 ယ့ၫၡူၬ အၪ့လၬ အဝ့ၫတၭ, စံၭဝ့ၫ, အီၪလၩ့မါပံၭ, စဲၪ့ထၪ့ခွံၬ လၧၦလဂၩနီၪအလီၩ့ ဆံၭ. ဆၧနၪ ထုၭဆ့ၪဝ့ၫ လၧဆၧၥၭကျၩတၭ, လမၩဆၫဘၪဝ့ၫနီၪ, စဲၪ့ထၪ့ခွံၬ လၧအလီၩ့လီၫ. 36 ၦထီးအလူၬ ထီၫမံၫထီၫမၪဝ့ၫတၭ, ချဲၩ့လိၬအၥၭ စံၭဝ့ၫ, ဆၧယီၩ မွဲ ဆၧချဲၩ့ ဘဲၫၥ့ၪလဲၪ. အဂဲးဘဲၫယီၩ မွဲအမၪလူၬ ဆၧနၪစံၪစၪ လၧအၥူၭအၥဲၪ့ ဒဲအစီၩ့အမၩ့တၭ, အဝ့ၫၥံၪ စဲၪ့ထၪ့ခွံၬဝ့ၫ လီၫ. 37 ထီးနီၪလဖၧၫ့ အဂဲးအကၠီၪ့ ဂၧၫ့ထၪ့ၥၩလၩ့ လၧခးထၧၫ့ခးယၫ ကိၭစီၪ့ဒ့ၭလီၫ. 38 အဝ့ၫဒၪ စဲၪ့ထၪ့ခွံၬ လၧ၁ရိၬဖၧၩ့နီၪ, လ့ၩနုၬဝ့ၫ လၧစစဲမၧၫ့ အဂံၪ့ဖၧၩ့တၭ, စစဲမၧၫ့ အမံၩ့ၡါမုၪနီၪ ဘၪ ဆၧဆူၪဂိၬ နၭမၬတၭ, ၦလဖၪနီၪ အၪ့ကံၩ့အၪ့ယၫန့အဂး လၧအဝ့ၫနီၪလီၫ. 39 အဝ့ၫဒၪ ဆၧၫ့ထုၪ့ လၧအဂၩ့ထံၭ တၭ အၪ့လၬ ဆၧဆူၪဂိၬနီၪ, ဆၧဆူၪဂိၬ စဲၪ့ထၪ့ခွံၬ လၧအလီၩ့တၭ, မွဲအဂဲထုၪ့ထဲၩ့ဝ့ၫ ချဲၫ့မၬတၭ, မၩဆၧ အခ့ၫအၡၩအဆၧမၩ လၧအဝ့ၫၥံၪအဂးလီၫ. 40 ထီးမုလၩ့နုၬနီၪ, ထီးဒၪ ၦလၧအလကဲၪဘၪ ဒဲအဘၪ ဆၧဆၫ လမံၩ့လါလါနီၪ, ၦဂဲၫဆိၬဝ့ၫ လၧအအီၪတၭ, အဝ့ၫဒၪ အီၪက့ၪထၪ့အစူၪ လၧအလီၩ့ လဂၩဘၪလဂၩ ဆုၬဆုၬတၭ, မၩဘျၪထဲၩ့ အဝ့ၫၥံၪလီၫ. 41 ဆၧနၪ စဲၪ့ထၪ့ခွံၬဝ့ၫ လၧၦၡၩအၪဂၩ အလီၩ့တၭ, ကိၭၡၭထၪ့ ဆၧစံၭဝ့ၫဒၪ, နဝ့ၫဒၪယီၩ နမွဲ ယွၩအဖိၪခွၫ နီၪလီၫ. အဝ့ၫဒၪ အၪ့လၬ အဝ့ၫၥံၪတၭ, ဒုၭချဲၩ့ဝ့ၫ ဆၧနးမံၩ့အ့ၬ. အဂဲးဘဲၫယီၩ အဝ့ၫၥံၪ ၥ့ၪယၫ လၧအမွဲဎရံၬ နီၪလီၫ. 42 ထီးဆၧဖၩ့ထၪ့နီၪ, အဝ့ၫဒၪ စဲၪ့ထၪ့ခွံၬဝ့ၫ လ့ၩထီၩ့ လၧမံၩ့လၬကျၩ ၦခမျၧး အၪ့ဎၬဝ့ၫတၭ, လ့ၩဝ့ၫ ထီၩ့လၧအအီၪနီၪ, ယၭထၬဝ့ၫ ဘဲၫၥိၭ အထီၩ့ စဲၪ့ထၪ့ခွံၬ လၧအအီၪလဂ့ၩလီၫ. 43 အဝ့ၫဒၪ စံၭအဝ့ၫၥံၪ, ယဘၪလီၩလၩ့လၬလၩ့ ယွၩအဘၩ့အမုး အဆၧၥၭထိၬအပရၧၫ့ လၧဒိၩ့အဂူၫဂၩ အဖၧၩ့ဆ့လီၫ. အဂဲးဘဲၫယီၩ မွဲလၧဆၧနီၪအကၠီၩ့တၭ, ဆၧအၪ့မၧၫ့လၩ့ယၧၩ လီၫ. 44 တၭမွဲ အလီၩလၩ့လၬလၩ့ဆၧ လၧဂၫလလံၫ အ၁ရိၬလဖၪ အဖၧၩ့လီၫ.

1 ဆၧမၩအၥၭ လၧအဆၧၫ့ထုၪ့ လၧကွံၩဂန့ၭဇရ့ၭ အနဲၩ့ထံၭနီၪ, ၦခမျၧး ဂဲၫခိၭနၪ ယွၩအလူအထၫတၭ, အဝ့ၫၥံၪ ဘၪထံၭ အဝ့ၫဒၪလီၫ. 2 မွဲအဒၪဘၪ ချံၫနံၫဖျိၪ့ စိၭထၪ့အၥၭ လၧကွံၩအနဲၩ့ထံၭတၭ, ၦမၩယၪလဖၪနီၪ စဲၪ့ထၪ့ခွံၬယူၭဝ့ၫ လၧအဖၧၩ့တၭ, ၥူၫဝၭခွံၬ အၡၬ လီၫ. 3 အဝ့ၫဒၪ လ့ၩနုၬဝ့ၫ လၧချံၫလဖျိၪ့ လၧအမွဲ စစဲမၧၫ့အဆၧတၭ, အၪ့ကံၩ့ဝ့ၫ ဘဲၫၥိၭ အမိဆ့ၭဎၪခွံၬ လၧခီၫ့နီၪ နးဆံၭ; ဆၧၫ့နၩ့ဝ့ၫ လၧချံၫဖၧၩ့နီၪ, ၥီၪ့ထဲၩ့ၥၫ့ထဲၩ့ ၦခမျၧးလီၫ. 4 ထီးအလီၩလၩ့လၬလၩ့ဆၧ ဂီၩ့တၭ, စံၭ စစဲမၧၫ့ ၥုၭစိၩချံၫ လၧထံၫယိၬ တၭ, ဘဲၫၥိၭ နၥံၪ မိန့ဘၪ ယၪနီၪ, ခွံၬလၩ့ နၥံၪအၡၬဘီၪ. 5 စစဲမၧၫ့ ချဲၩ့ဆၧၫ့ဆၧ တၭ စံၭဝ့ၫ, ကဆါဧ့, ၦမၩယူၭ ၥၫ့နၩချီၩ့တၭ, ပန့ဆၧ နးမံၩ့အ့ၬ. မွဲလါနၫ့ဘိၩ လၧနလူအကၠီၩ့တၭ, ပမိခွံၬလၩ့ၡၬလီၫ. 6 မၩဝ့ၫ ဘဲၫနီၪတၭ, န့ ယၪခမျၧးဖၭဒိၪ နီၪ, အၡၬယၬၥၫ့ဝ့ၫ တၭ, ဘဲၫၥိၭ အထံၩအၥိၭ အီၪလၧချံၫဂူၫဂၩအဖၧၩ့နီၪ မိဂဲၫမၩဆၧၩ့ဝ့ၫတၭ, ဝါစိၩ အစူၪလီၫ. 7 အဝ့ၫၥံၪ ဂဲၫဝ့ၫတၭ, မၩဎွ့ၩ ချံၫနံၫဖျိၪ့ထီး အလၩ့ဘၧၩ့ၥၫ့ဝ့ၫဒၪလီၫ. 8 စစဲမၧၫ့ပံတၧၫ ဒၪဘၪဝ့ၫနီၪ, ထွံၩလၩ့အၥၭ လၧယ့ၫၡူၬ အခၪ့လုးခိၪထံၭ တၭ, စံၭဝ့ၫ, ကဆါဧ့, စဲၪ့ထၪ့ခွံၬ လၧယအီၪဆံၭ. အဂဲးဘဲၫယီၩ ယမွဲ ၦဆၧဒဲၩဘၭဖိၪလီၫ. 9 အဂဲးဘဲၫယီၩ အဝ့ၫဒၪ, ဒဲၦအီၪလၧအၥိၭ ကိၭဂၩဒ့ၭနီၪ, ထီၫမံၫထီၫမၪ လၧယၪခမျၧး လၧအမၩန့ဝ့ၫအကၠီၩ့ လီၫ. 10 စဇ့ၭဘဒံၫ အဖိၪခွၫ စယ့မံၭ, ဒဲစယီဟၫ့ လၧအမွဲ စစဲမၧၫ့အၥိၭနီၪ, မၩအၥၭဘဲၫနီၪၥိၭဆ့လီၫ. ယ့ၫၡူၬ စံၭစစဲမၧၫ့, ထီးၥၭမဲၪဆၧ လဂ့ၩ, ထီးယီၩစူၪယၫခိၬတၭ, န မိခွံၬၡၬန့ဘၪ ၦၡၩလီၫ. 11 ထီးအစိၭထၪ့ ချံၫ လၧခီၫ့တၭ, အဝ့ၫၥံၪ စဲၪ့ဒၪ အဆၧထီးအလူၬတၭ, ဖိၬထၪ့အခဲၫ့ လီၫ. 12 ဆၧမၩအၥၭ ထီးအအီၪလၧဒိၩ့လဖျိၪ့အဖၧၩ့ နီၪ, ယိခွါ, ၦခံၫထူၬဆၫအၧၩ့လဂၩ ဒၪဘၪ ယ့ၫၡူၬတၭ, ထွံၩလၩ့ အၪ့ကံၩ့အၪ့ယၫဝ့ၫ, စံၭဝ့ၫ, ကဆါဧ့, နၥၭ အ့ၪအီၪ လၧနမိမၩဆံၫ့ထၪ့ထဲၩ့ယၧၩယီၩ နမၩနဝ့ၫၥ့ၪ လီၫ. 13 အဝ့ၫဒၪ ယူၬစိၩအစူၪ, ထိၭဘၪဝ့ၫတၭ, စံၭဝ့ၫ, ယၥၭအီၪ, မွဲနဆံၫ့ထၪ့ ဆံၭ. အဆၧခံၫထူၬဆၫအၧၩ့နီၪ စဲၪ့ထၪ့ခွံၬဝ့ၫ ချဲၫ့မၬလီၫ. 14 အဝ့ၫဒၪ မၪလူၬဝ့ၫ ဘဲၫၥိၭ အဆၧထီးလီၩဘၪ ၦနးဂၩလဂ့ၩ. မွဲလါနၫ့ဘိၩ လ့ၩဒုၭနဲၪနၥၭ လၧၦလုဆၧတၭ, ဘဲၫၥိၭ ဆၧထိးအၥၭ လၧအဝ့ၫၥံၪ အမ့ၬယၫ မိအီၪဝ့ၫ တၭ, မၩဘိၪ့ဆၧ ဘဲၫ စမိစ့ၭ မၪလူၬဝဲၩဝ့ၫ အၥိၭ လၧနဆံၫ့ထၪ့ အကၠီၩ့ဆံၭ. 15 မွဲလါနၫ့ဘိၩ, အပရၧၫ့ဂၧၫ့ထၪ့ၥၩလၩ့ အၪထၪ့လခီၫ တၭ, ၦခမျၧးဖၭဒိၪ ဂဲၫအီၪကိၩ့အီၪကီၪ့ လၧအအီၪ ဘဲၫၥိၭ အမိခိၭနၪဆၧ, ဒဲဘဲၫၥိၭ အဆၧမိဘျၪထဲၩ့ လၧအစူၪဖၧၩ့လီၫ. 16 အဝ့ၫဒၪ စဲၪ့ထၪ့လ့ၩဝ့ၫ လၧမံၩ့လၬကျၩတၭ, ဘၩဆိၪဖၪဆၧလီၫ. 17 ဆၧမၩအၥၭ လၧအနံၩလနံၩ, လၧအၥီၪ့ထဲၩ့ၥၫ့ထဲၩ့ဆၧ အဘိၩ့ဘၭနီၪ, ၦဖၫရစံၫ ဒဲၦၥ့ၪလံၬ လၧအဂဲၫယူၭ လၧကယဲဂၫလလံၫ, ဒဲခးယုဒၫ အတဝၫ့ လစီၪ့လါလါ, ဒဲလၧယရုစလံၫ့နီၪ ဆၧၫ့နၩ့ အီၪဝ့ၫတၭ, ကဆါအစီၩ့အမၩ့ အီၪထၪ့ဝ့ၫ ဘဲၫၥိၭ အမိမၩဘျၪထဲၩ့ အဝ့ၫၥံၪလီၫ. 18 ယိခွါ, ၦဂဲၫဆိၬ ၦလၧအၥံၫလခီၫဖၩ လဂၩ လၧအလးမံၫဖၧၩ့, အၪ့ဎၬနုၬဝ့ၫ ဘဲၫၥိၭ အမိဂဲၫအီၪက့ၪလၩ့ဝ့ၫ လၧအမ့ၫယၫလီၫ. 19 မွဲလၧၦခမျၧးအီၪဝ့ၫ အကၠီၩ့တၭ, မိဂဲၫဆိၬနုၬဝ့ၫ လၧအလးခီၫခီၫလဲၪနီၪ အၪ့ဎၬဒၪဘၪဝ့ၫအ့ၬ. လ့ၩထၪ့ဝ့ၫ လၧဂံၪ့ခိၪတၭ, ၦလၧအဘၪ ဆၧဆၫလဂၩနီၪ, ၦဆဲၩလၩ့ဝ့ၫ လၧအမၩ ဖိးအလးအီၪ လၧအလးမံၫ လၧဆၧအၥၭကျၩ လၧယ့ၫၡူၬ အမ့ၬယၫလီၫ. 20 မွဲအဒၪဘၪ အဝ့ၫၥံၪ အဆၧနဲၩတၭ, စံၭဝ့ၫ, ၦၡၩဧ့, နဆၧဒဲၩဘၭ ဖျါယူၭ. 21 ၦကွ့ၭလံၬၥံၪ ဒဲၦဖၫရစံၫၥံၪ ကၩ့ကၩလိၬအၥၭတၭ, စံၭဝ့ၫ, ၦလၧအချဲၩ့မၪ ယွၩလဂၩယီၩ, မွဲပလၫလဂၩလဲၪ. အ့ၪလမွဲဘၪ ယွၩနီၪ မွဲပလၫ ကွဲၪဖျါ ဆၧဒဲၩဘၭ ၥ့ၪ လဂၩလဲၪ. 22 ယ့ၫၡူၬ ၥ့ၪယၫ အဆၧကိၪ့ထၪ့ဖၭလၩ့တၭ, ချဲၩ့ဆၧၫ့ဆၧ တၭ လီၩဘၪဝ့ၫ, မွဲဘၪနီၫ လၧနၥံၪ ကၩ့ကၩဆၧ လၧနၥံၪအၥၭခံဖၧၩ့လဲၪ. 23 မွဲဆၧချဲၩ့ယီၫ ထံၪထံၪလဲၪ. ၦစံၭ လၧနဆၧဒဲၩဘၭဖျါယူၭနီၪ, ယီၫလဆံၭဧၪ. ၦစံၭ, ဂဲထုၪ့ စဲၪ့ထၪ့ဆံၭနီၪ, ယီၫလဆံၭဧၪ. 24 မွဲလါနၫ့ဘိၩ, ဘဲၫနၥံၪ မိၥ့ၪယၫ လၧၦၡၩ အဖိၪခွၫယီၩ အီၪလၧအစီၩ့အမၩ့ လၧဂၪ့ခိၪချိၫ့ ဘဲၫၥိၭ အမိကွဲၪဖျါ ဆၧဒဲၩဘၭတၭ, (စံၭ ၦလၧအၥံၫလခီၫဖၩ လဂၩနီၪ,) ယ စံၭနၧၩ ဂဲထုၪ့တၭ, မၩန့ နလးမံၫ, ထဲၩ့ထဲၩ့ လၧနဂံၪ့ဆံၭ. 25 အဝ့ၫဒၪ ဂဲထုၪ့ဝ့ၫ ချဲၫ့မၬ လၧအဝ့ၫၥံၪ အမ့ၬယၫတၭ, မၩန့ထဲၩ့ အလးမံၫနီၪ, စံၭထၪ့အၪ့အူၭ ယွၩတၭ, ထဲၩ့ထဲၩ့ဝ့ၫ လၧအဂံၪ့လီၫ. 26 ၦထီးအလူၬ ထီၫမံၫထီၫမၪဝ့ၫတၭ, စံၭထၪ့အၪ့အူၭ ယွၩနီၪ, ဆၧၥၭမဲၪၥၭဖျဲၩ့ အီၪဎွ့ၩ အၥၭ တၭ, စံၭဝ့ၫအယီၩ လနံၩယီၩ, ပဒၪဘၪယူၭမၬ ဆၧလၩ့လၭကၨ. 27 ဆၧမၩအၥၭလဖၪနီၪ အလးခဲၫ့, အဝ့ၫဒၪ စဲၪ့ထၪ့ခွံၬဝ့ၫတၭ, ဒၪဘၪ ၦအၪ့ကံၩ့အခီၫ့ ဆၧၫ့နၩ့ဝ့ၫ လၧအအၪ့ကံၩ့အခီၫ့ အလးလဂၩ, အမံၩ့မွဲ စလံဝဲၫတၭ, စံၭ အဝ့ၫနီၪ, ဂဲၫဖိၬ ယခဲၫ့ဆံၭ. 28 အဝ့ၫဒၪ ဂဲထုၪ့ဝ့ၫတၭ, စဲၪ့ဒၪ အဆၧထီးအလူၬတၭ, ဖိၬထၪ့အခဲၫ့လီၫ. 29 စလံဝဲၫ မၩ ဆၧအၪ့ဖၭဒိၪ လၧအဝ့ၫဒၪအဂး လၧအဂံၪ့ဒၪဝ့ၫအဖၧၩ့တၭ, ၦအၪ့ကံၩ့အခီၫ့ အၪဂၩ, ဒဲၦဂူၫဂၩလဖၪနီၪ, ဆၧၫ့နၩ့ဒံၩ့ခံၫ့ လၧစပွဲထံၭ လၧအၥိၭလီၫ. 30 ၦဖၫရစံၫၥံၪ, ဒဲၦကွ့ၭလံၬၥံၪ ၥူၭဝံၪၥူၭလၩဆၧတၭ, စံၭ အထံၩအဖျဲၥံၪ, မွဲဘၪနီၫ လၧနၥံၪ အၪ့ဎုၬအီၩဎုၬဆၧ လၧၦအၪ့ကံၩ့အခီၫ့, ဒဲလၧၦဆၧဒဲၩဘၭဖိၪလဖၪအၥိၭ လဲၪ. 31 ယ့ၫၡူၬ ချဲၩ့ဆၧၫ့ဆၧတၭ, လီၩဘၪ အဝ့ၫၥံၪ, ၦလၧအအီၪဆီၪ့အီၪချဲၫ့လဖၪ မၩ ၥံၪ[ၥံၪ့ဎွံ]ဆရၫ အလးအီၪအ့ၬ. မၩဝ့ၫအလးအီၪန့ၫ ၦလၧအဆၫလဖၪ လီၫ. 32 မွဲယလဂဲၫကိၭထဲၩ့ဘၪ ၦအတီၩအလီၩ့တၭ, မွဲၦဆၧဒဲၩဘၭဖိၪ လၧဆၧနီၫ့ယါလၩ့ထဲၩ့ၥၭ အဂဲး လီၫ. 33 ၦစံၭ အဝ့ၫ စယီဟၫ့ အထံၩအဖျဲ ဒုၪဆၧအၪ့ဆၧအီၩ ဒဲဘၩဆိၪဖၪဆၧ အၪဘျၩ့တၭ, ၦဖၫရစံၫ အဖျဲၥံၪ မၩဝ့ၫဆ့တၭ, မွဲဘၪနီၫ နထံၩနဖျဲလဖၪ အၪ့ဆၧအီၩဆၧလဲၪ. 34 အဝ့ၫဒၪ စံၭအဝ့ၫၥံၪ, ဆၧလၧတလၭမူၭအဖျဲၥံၪ နီၪ, ထီးတလၭမူၭအခွၫ အီၪဝ့ၫ လၧအၥိၭ အဘိၩ့ဘၭ တၭ, နၥံၪ အၪ့မၧၫ့ အဒုၪဆၧအၪ့ဆၧအီၩ ဘၪမိန့ဆ့ဧၪ. 35 မွဲလါနၫ့ဘိၩ, ဆၧထုၭလၩ့ဖၭ တလၭမူၭအခွၫ ဒဲအထံၩအၥိၭအမုနံၩနီၪ မိထီၩ့ဝ့ၫလီၫ. ထီးနီၪလဖၧၫ့ အဝ့ၫၥံၪ မိဒုၪဆၧအၪ့ဆၧအီၩ လၧမုနံၩနီၪလီၫ. 36 တၭ အဝ့ၫဒၪ လီၩဘၪ အဝ့ၫၥံၪ လၧဆၧချဲၩ့အဒီၩ့ ဆ့, ဆၧကီၩ့ဆၧၥိၭ အလးလံၩနီၪ ၦဆၭဒၭဝ့ၫ လၧဆၧကီၩ့ဆၧၥိၭ အၥၫ့ နးဂၩအ့ၬ. အ့ၪမၩအၥၭဘဲၫနီၪတၭ, ဆၧအၥၫ့ ယၬန့ဝ့ၫတၭ, ဆၧအၥၫ့ ဒဲဆၧအလးလံၩနီၪ ဘၪလိၬအၥၭ အ့ၬ. 37 ဆၧလၧထိၪ့ဆၧဖံၭ အလးလံၩအဖၧၩ့ နီၪ, ၦလူၫလၩ့ စဘံၭထံၫအၥၫ့ နးဂၩအ့ၬ. ၦအ့ၪမၩဘဲၫနီၪတၭ, စဘံၭထံၫအၥၫ့ မၩဖီးဖၭထိၪ့ဆၧဖံၭနီၪ စဘံၭထံၫ ယွၩလၩ့ခွံၬဝ့ၫတၭ, ထိၪ့ဆၧဖံၭ ဂၭဂီၩ့ခွံၬဝ့ၫဒၪ လီၫ. 38 အ့ၪမွဲ စဘံၭထံၫအၥၫ့နီၪ, ၦဘၪလူၫလၩ့ဝ့ၫ လၧထိၪ့ဆၧဖံၭ အၥၫ့ အဖၧၩ့တၭ, အီၪဒၪအဆၧ နံၫမံၩ့လူၬ လီၫ. 39 ၦလၧအအီၩ စဘံၭထံၫအလးလံၩနီၪ, ဆၧမိအီၩ ဘၪအၥၭ လၧအၥၫ့ ချဲၫ့မၬ နးဂၩအ့ၬ. အဂဲးဘဲၫယီၩ စံၭဝ့ၫ လၧအလးလံၩနီၪ အွံၪလဆံၭ လီၫ.

လုကၭ Luke 6

1 ဆၧမၩအၥၭ လၧမးၥံၫ ဒူတရီၭပြိၩတူၭအနံၩ နီၪ, အဝ့ၫဒၪ လ့ၩဖိၬဖၧၩ့ၥၭ လၧဆံၬဖၧၩ့တၭ, အထံၩအဖျဲၥံၪ ဒ့ၭန့ဘုၪဆဲၩ, ဘံၭတလံၭဝ့ၫ လၧအစူၪတၭ, အၪ့ဝ့ၫလီၫ. 2 ၦဖၫရစံၫ လနၩ့နၩ့ စံၭအဝ့ၫၥံၪ, ဆၧလဂ့ၩမၩဘၪ လၧမးၥံၫအနံၩနီၪ မွဲဘၪနီၫ လၧနၥံၪ မၩလဲၪ. 3 ယ့ၫၡူၬ ချဲၩ့ဆၧၫ့ အဝ့ၫၥံၪတၭ, စံၭဝ့ၫ, စဒၫဝံၭ, ဒဲၦအီၪလၧအၥိၭလဖၪ ထီးဆၧၥၭဝံအၥၭ နီၪ, မၩဝ့ၫ ဘဲၫၥ့ၪလဲၪ ဘဲၫၥ့ၪလဲၪ, 4 ထီးအလ့ၩနုၬ လၧယွၩအဂံၪ့ဖၧၩ့နီၪ, မၩန့အၪ့ ဆၧမ့ၬယၫအကိၪ လၧအလဂ့ၩအၪ့ဘၪဝ့ၫနီၪ, ဂ့ၩအၪ့န့ၫ ၦလုဆၧလဖၪတၭ, ဖ့ၪအၪ့ ၦအီၪလၧအၥိၭဆ့တၭ, မွဲနၥံၪ လဖီဒံၭဘၪဧၪ. 5 မွဲအစံၭ အဝ့ၫၥံၪ, ၦၡၩ အဖိၪခွၫယီၩ, မွဲမးၥံၫအနံၩ အကဆါဆ့လီၫ. 6 ဆၧမၩအၥၭ လၧမးၥံၫအနံၩ နးဖၧၫ့ဒီၭလနံၩ နီၪ, အဝ့ၫဒၪ လ့ၩနုၬဝ့ၫ လၧ၁ရိၬဖၧၩ့ တၭ, ၥီၪ့ထဲၩ့ၥၫ့ထဲၩ့ ဆၧနီၪ, ၦအစူၪထွ့ၪၥံၫ အီၪဝ့ၫလဂၩလီၫ. 7 လၧမးၥံၫအနံၩမွဲ အမိမၩဘျၪထဲၩ့ဆၧ, လမၩဘျၪထဲၩ့ဘၪဆၧလဲၪနီၪ, ဘဲၫၥိၭ အမိဒၪန့ဘၪအလး လၧအမိအီၪက့ၪ ဆၧမၪ လၧအလီၩ့တၭ, ၦကွ့ၭလံၬ ဒဲၦဖၫရစံၫၥံၪ ယိၥူၪဝ့ၫဒၪလီၫ. 8 အဝ့ၫဒၪ ၥ့ၪယၫအဆၧကိၪ့ထၪ့ဖၭလၩ့ တၭ, စံၭ ၦလၧအစူၪၥံၫလဂၩနီၪ, ဂဲထုၪ့တၭ, ဆၧၫ့ထုၪ့ လၧဆၧၥၭကျၩနီၪဘီၪ. အဝ့ၫဒၪ ဂဲထုၪ့ထၪ့ဆၧၫ့ထုၪ့ဝ့ၫလီၫ. 9 အနီၪတၭ, ယ့ၫၡူၬ စံၭအဝ့ၫၥံၪ, ယမိအၪ့စၪ့ နၥံၪလီၫ. လၧမးၥံၫအနံၩနီၪ ဂ့ၩမၩဆၧ ဘဲၫၥ့ၪလဲၪ. မွဲအကြၨၭ မၩ ဆၧဂ့ၩ, မၩဆၧအၧၩ့ လဲၪ, မွဲအကြၨၭ ထိးထဲၩ့တၩ့ထဲၩ့ ၦၥၭမၧၫ့, မၩၥံၫ ၦၥၭမၧၫ့လဲၪ. 10 ယိ ၦထီးအလူၬ ဝၬဝၬတၭ, စံၭ ၦလဂၩနီၪ, ယူၬထၪ့ နစူၪ ဘီၪ. အဝ့ၫလဂၩ မၩဝ့ၫတၭ, အစူၪ အီၪဆီၪ့ထၪ့ထဲၩ့ ဘဲၫအဝ့ၫလခီၫအၥိၭနီၪလီၫ. 11 ၦလဖၪနီၪ အၥၭထၪ့ဎွ့ၩတံၭ တၭ, မွဲအမိမၩ ယ့ၫၡူၬ ဘဲၫၥ့ၪလဲၪ ဘဲၫၥ့ၪလဲၪနီၪ, ကၩ့ကၩလိၬအၥၭလီၫ. 12 ဆၧမၩအၥၭ လၧမုနံၩလဖၪနီၪ, အဝ့ၫဒၪ လ့ၩဘၩဆိၪဖၪဆၧ လၧခိၪလီၩ့လဖျိၪ့အလီၩ့ တၭ, အီၪဝ့ၫ လၧအဘၩဆိၪဖၪ ယွၩ ၥၫ့နၩချီၩ့လီၫ. 13 ဆၧဖၩ့ထၪ့တၭ, အဝ့ၫဒၪ ကိၭန့ အထံၩအဖျဲလဖၪနီၪ, ရွံန့ ၦလဆံၫနံၫဂၩ လၧအကျၩ တၭ, ကိၭအမံၩ့ လၧၦဆၧအၪ့မၧၫ့ဖိၪလီၫ. 14 စစဲမၧၫ့ ကိၭဝ့ၫ အမံၩ့ လၧစပံတၧၫ, ဒဲအထၧၫ့ဖုဝဲ စအၫ့ûဒၫ, စယ့မံၭ ဒဲစယီဟၫ့, စဖံလံၭ ဒဲစဘၫၥီလမုၫ, 15 စမၭၥုၫ ဒဲစထီမၭ, ဒဲစအၫလဖံအၧၭ အဖိၪခွၫ စယ့မံၭ, ဒဲစစဲမၧၫ့ ကိၭထဲၩ့ဝ့ၫ လၧစလိတံၭ, 16 စယ့မံၭ အထၧၫ့ဖုဝဲ စယုဒၭ, ဒဲၦလၧအကဲၪထၪ့ ၦဖ့ၪလၫ့ခွံၬဆၧ စယုဒၭအံၭစကၫရအၧၭလီၫ. 17 ဂဲၫထဲၩ့လၩ့ထဲၩ့ လၧအဝ့ၫၥံၪအၥိၭ လၧခိၪလီၩ့တၭ, ဆၧၫ့ထုၪ့ဝ့ၫ လၧဆၧဒၩဖၧၩ့ အီၪလၧအထံၩအဖျဲလဒီၪ့, ဒဲၦလၧခးယုဒၫ ထၧၫ့ခးယၫ, ဒဲလၧယရုစလံၫ့ ဒဲလၧမၫဆမံၭနဲၩ့, ဘူၭလၧတဲအၫ ဒဲစဲဒၧၫ့ၥံၪ အၡၩခမျၧးဖၭဒိၪ လၧအဂဲၫဝ့ၫ ဘဲၫၥိၭ အမိနါဂၧၫ့အလူ, ဒဲဘဲၫၥိၭ အဆၧဆၫ မိဘျၪထဲၩ့ဝ့ၫ, 18 ၦလၧအဘၪ ဆၧမၩထံၬထၬဝ့ၫ လၧဆၧနၪစံၪစၪလဖၪနီၪ, အဝ့ၫဒၪ မၩဘျၪထဲၩ့ အဝ့ၫၥံၪလီၫ. 19 ၦခမျၧး ထီးအလူၬ အၪ့ဂူၬ ထိၭဘၪ အဝ့ၫဒၪလီၫ. အဂဲးဘဲၫယီၩ အစီၩ့အမၩ့ စဲၪ့ထၪ့ခွံၬ လၧအလီၩ့တၭ, မၩဘျၪထဲၩ့ဝ့ၫ ကိၭဂၩဒ့ၭလီၫ. 20 ယ့ၫၡှူၬ ယိထၪ့ အထံၩအဖျဲၥံၪ တၭ, စံၭဝ့ၫ, ၦၡၪ့ဖိၪ နၥံၪဝ့ၫယီၩ, နၥံၪအီၪမုၬဝ့ၫဒၪနီၪ; အဂဲးဘဲၫယီၩ ယွၩအဘၩ့အမုးနီၪ မွဲနၥံၪအဆၧလီၫ. 21 ၦလၧဆၧၥၭဝံအၥၭ နၥံၪဝ့ၫ ဘိၩ့နဲၪ့ယီၩ, နၥံၪ အီၪမုၬဝ့ၫဒၪနီၪ; အဂဲးဘဲၫယီၩ နၥံၪ မိဘျဲၩအၪ့ဘျဲၩအီၩဝ့ၫလီၫ. ၦလၧအဂၪ့နၥံၪဝ့ၫ ဘိၩ့နဲၪ့ယီၩ နၥံၪအီၪမုၬဝ့ၫဒၪနီၪ; အဂဲးဘဲၫယီၩ နၥံၪ မိနံထၪ့ဝ့ၫလီၫ. 22 ထီးၦၡၩအ့ၪမ့ၬလဲၩ နၥံၪတၭ, အ့ၪနၫ့ထၪ့ခွံၬနၥံၪ နီၪ, ဒဲဒုၪဒွ့ၪ နၥံၪ, ဒဲခွံၬၡိၭ နၥံၪအမံၩ့ ဘဲၫဆၧအၧၩ့အၥိၭ လၧၦၡၩ အဖိၪခွၫယီၩ အကၠီၩ့တၭ, နၥံၪအီၪမုၬဝ့ၫဒၪလီၫ. 23 လၧမုနံၩနီၪ ၥၭထိၬတၭ, ဖုၫထၪ့နၥံၪဝ့ၫ လၧဆၧၥၭထိၬအကၠီၩ့နီၪဆံၭ. အဂဲးဘဲၫယီၩ, ယိခွါ, နၥံၪအဘိၪ့ အီၪဝ့ၫလၧမူၭခိၪ ဒိၪမၬလီၫ. အဂဲးဘဲၫယီၩ အဝ့ၫၥံၪ အဖါလဖၪနီၪ, မၩမီၪၥံၪ ဘဲၫနီၪအၥိၭ ဆ့ လီၫ. 24 လၧနီၪအမ့ၬယၫ, နၥံၪဝ့ၫဒၪ လၧအမွဲ ၦ၁ထံၫလဖၪယီၩ, နၥံၪဘၪအၡၪ့ လီၫ. အဂဲးဘဲၫယီၩ နၥံၪအၡူၪ နၥံၪအမုၬနီၪ, နၥံၪ န့ဘၪယူၭ. 25 ၦလၧအဘျဲၩအၪ့ယူၭ နၥံၪဝ့ၫဒၪယီၩ, နၥံၪဘၪ အၡၪ့လီၫ. အဂဲးဘဲၫယီၩ ဆၧမိၥၭဝံ နၥံၪအၥၭလီၫ. ၦလၧအနံဘိၩ့နဲၪ့ယီၩ, နၥံၪ မိဘၪ ဆၧအၡၪ့လီၫ. အဂဲးဘဲၫယီၩ နၥံၪအၥုၪ့ မိခါ နၥံၪအၥၭ မိလၩ့တၭ, နၥံၪ မိဂၪ့ထၪ့ဝ့ၫလီၫ. 26 ၦၡၩ ထီးအလူၬ အ့ၪအၪ့အူၭနၥံၪတၭ, နၥံၪဘၪ ဆၧအၡၪ့ လီၫ. အဂဲးဘဲၫယီၩ အဝ့ၫၥံၪ အဖါလဖၪနီၪ, မၩ မီၪလၧအအၪ့လီၫဆၧလဖၪ ဘဲၫနီၪအၥိၭလီၫ. 27 အ့ၪမွဲ ယဝ့ၫဒၪယီၩ, ယ စံၭၦလၧအနါဂၧၫ့ဆၧ နၥံၪဝ့ၫဒၪယီၩ, အဲၪ နၥံၪအဒုၪအဒၩ ဆံၭ. ၦလၧအမ့ၬလဲၩနၥံၪလဖၪနီၪ မၩဂ့ၩ အဝ့ၫၥံၪဆံၭ. 28 ၦလၧအဆိၪအၧၩ့ နၥံၪနီၪ, ဆိၪဂ့ၩ အဝ့ၫၥံၪဆံၭ. ၦလၧအချဲၩ့ကြၩ့ထမး နၥံၪနီၪ, ဘၩဆိၪဖၪန့ အဂး ဆံၭ. 29 ၦလၧအဒဲၩ နနိၭဖၩထံၭ အယီၩလခီၫနီၪ ဖ့ၪလၫ့ဝ့ၫ လၧအဝ့ၫ လခီၫဆံၭ. ၦလၧအမိမၩန့ဘၪအၥၭ လၧနဖၬဘဲၩ့နီၪ, နၥံၪ ထီးပဒၩ့အဝ့ၫ လၧအမိမၩန့ နဆဲၫ့ ဆ့လဂ့ၩ. 30 ကယဲ ၦလၧအအၪ့ကံၩ့ဆၧ လၧနၧၩ လဂၩလါလါ နီၪ, ဖ့ၪလၫ့ အဝ့ၫၥံၪဆံၭ. ၦလၧအမၩန့ နဆၧနီၪ, နၥံၪ ထီးအၪ့ကံၩ့ကဒၩထဲၩ့ လဂ့ၩ. 31 ဘဲၫ နၥံၪဆိၫ့ ၦၡၩမၩနၥံၪအၥိၭနီၪ, မၩအဝ့ၫၥံၪ ဘဲၫနီၪအၥိၭဆ့ဆံၭ. 32 နၥံၪ အ့ၪအဲၪ ၦလၧအအဲၪနၥံၪနီၪ, မွဲနၥံၪအဘိၪ့အီၪ လၧဆၧနီၪလမံၩ့လဲၪ. အဂဲးဘဲၫယီၩ ၦဆၧဒဲၩဘၭဖိၪလဖၪနီၪ, အဲၪၦလၧအအဲၪအဝ့ၫၥံၪဆ့လီၫ. 33 နၥံၪ အ့ၪမၩဂ့ၩ ၦလၧအမၩဂ့ၩနၥံၪနီၪ, နၥံၪအဘိၪ့အီၪ လၧဆၧနီၪလမံၩ့လဲၪ. အဂဲးဘဲၫယီၩ ၦဆၧဒဲၩဘၭဖိၪလဖၪနီၪ, မၩဝ့ၫ ဘဲၫနီၪၥိၭဆ့လီၫ. 34 နၥံၪ အ့ၪဒုၭအၪ့လီးဆၧ လၧၦၡၩ လၧနၥံၪယိလါ အမိလိၭထဲၩ့ဝ့ၫလဖၪနီၪ, မွဲနၥံၪအဘိၪ့အီၪ လၧဆၧနီၪလမံၩ့လဲၪ. အဂဲးဘဲၫယီၩ ၦဆၧဒဲၩဘၭဖိၪလဖၪ ဒုၭအၪ့လီးဆၧ လၧၦဆၧဒဲၩဘၭဖိၪလဖၪ ဘဲၫၥိၭ အမိဒိၭန့ဝ့ၫ ဎွ့ၩဎီၩ့အလးလီၫ. 35 လၧနီၪအမ့ၬယၫ, နၥံၪ အဒုၪအဒၩလဖၪနီၪ အဲၪအဝ့ၫၥံၪ တၭ, မၩဂ့ၩဆၧတၭ, နၥံၪ လယိလါဘၪ လၧနၥံၪ မိဒိၭန့ထဲၩ့ဆၧ နးမံၩ့ဘၪတၭ, ဒုၭအၪ့လီးဆၧ ဆံၭ. နၥံၪ မိန့ဘၪ နၥံၪအဘိၪ့ဖၭဒိၪတၭ, နၥံၪ မိကဲၪထၪ့ ဆၧထၪ့ထီၫထုၬ အဖိၪခွၫၥံၪ လီၫ. အဂဲးဘဲၫယီၩ အဝ့ၫဒၪနီၪ မၩဂ့ၩ ၦလၧအလၥ့ၪယၫဘၪဆၧအခိး ဒဲၦအအၧၩ့ၥံၪလီၫ. 36 မၩအၥၭဘဲၫနီၪတၭ, ဘဲၫနၥံၪအဖါ ယၫ့ၥၭဆၧအၥိၭနီၪ, ယၫ့ၥၭဆၧ နၥံၪဝ့ၫ ဘဲၫနီၪၥိၭ ဆ့ဆံၭ. 37 နၥံၪ ထီးစ့ၩရၫ့ဆၧလဂ့ၩ တၭ, ဆၧမိစ့ၩရၫ့နၥံၪဆ့ အ့ၬ. နၥံၪ ထီးစ့ၩရၫ့စၪဆၧ လဂ့ၩတၭ, ဆၧမိစ့ၩရၫ့စၪ နၥံၪဆ့အ့ၬ. ကွဲၪဖျါဆၧဆံၭ, ဆၧမိကွဲၪဖျါ နၥံၪအဆၧ လီၫ. 38 ဖ့ၪလၫ့ဆၧဆံၭ, ဆၧမိဖ့ၪလၫ့ဆၧ လၧနၥံၪ လီၫ. ၦမိတိၪ့ဆၧ ဂ့ၩဘၪစဲၪ, မိဆၪ့လၩ့ထဲၩ့, မိဂံၩဂုလၩ့ မိဎွ့ၩစီၩ့နီၩ့တၭ, မိဖ့ၪလၫ့ဝ့ၫ လၧနၥံၪ အၥၭနၫၡါ လီၫ. အဂဲးဘဲၫယီၩ ဘဲၫနၥံၪ တိၪ့ဖ့ၪလၫ့ဆၧ အၥိၭနီၪ, ဆၧမိတိၪ့ဖ့ၪလၫ့ထဲၩ့ နၥံၪလီၫ. 39 အဝ့ၫဒၪ ချဲၩ့ဒီၩ့လၩ့ဆၧတၭ စံၭအဝ့ၫၥံၪ, ၦမ့ၬဘျီၪ မီၩ့ ၦမ့ၬဘျီၪနီၪ မိၥ့ၪဧၪ, မွဲအမိလၩ့ထ့ၬ လၧဆၧဖၧၩ့ နံၫဂၩလူၬအ့ၬဧၪ. 40 အဖျဲနီၪ အီၪလၧအဆရၫအဖၫ့ခိၪ အ့ၬ; အ့ၪမွဲ ကယဲ ၦလၧအလၧၫ့ထၪ့ဎွ့ၩထၪ့ လဂၩလါလါနီၪ, မိမီၪ့ဎီၩ့ လၧအဆရၫလီၫ. 41 ၥံၪ့ဖုၫ အီၪဝ့ၫ လၧနမ့ၬၥၪဒၪ နဝ့ၫအဖၧၩ့နီၪ, နလဆီၫ့မီၪ့ဘၪ လၧနၥၭဖၧၩ့တၭ, မွဲဘၪနီၫ လၧနယိထံၫယိဆၭ နိၪကဲၩ့ဖိၪ လၧနထၧၫ့ဖုဝဲ အမ့ၬၥၪဖၧၩ့နီၪလဲၪ. 42 ထီးနနၫ့ဆါလဒၪဘၪ ၥံၪ့ဖုၫ လၧနမ့ၬၥၪဒၪ နဝ့ၫအဖၧၩ့တၭ, မွဲန စံၭနထၧၫ့ဖုဝဲ, ထၧၫ့ဖုဝဲဧ့, ဖ့ၪလၫ့ ယခွ့ၭထၪ့ခွံၬ နိၪကဲၩ့ဖိၪ အီၪလၧနမ့ၬၥၪဖၧၩ့နီၪ, မိၥ့ၪ ဘဲၫၥ့ၪလဲၪ, ၦလၧအအၪ့လီၫဆၧဧ့, ခွ့ၭထၪ့ခွံၬဆိၫဒၪခလူၬ ၥံၪ့ဖုၫအီၪ လၧနမ့ၬၥၪဒၪ နဝ့ၫအဖၧၩ့နီၪ ဆံၭ. အနီၪတၭ နမိဒၪဆၧ ထံၫထံၫဆၭဆၭ ဘဲၫၥိၭ နမိခွ့ၭထၪ့ခွံၬ နိၪကဲၩ့ဖိၪ အီၪလၧနထၧၫ့ဖုဝဲ အမ့ၬၥၪဖၧၩ့နီၪလီၫ. 43 အဂဲးဘဲၫယီၩ ၥံၪ့ထံၭ လၧအဂ့ၩနီၪ, ၥၪထၪ့ ဆၧအအၧၩ့အ့ၬ. ၥံၪ့ထံၭ လၧအအၧၩ့နီၪ, ၥၪထၪ့ ဆၧအဂ့ၩဆ့အ့ၬ. 44 အဂဲးဘဲၫယီၩ ၥံၪ့လထံၭလါလါနီၪ, ၦၥ့ၪယၫ လၧအဆၧၥၪဒၪဝ့ၫအကၠီၩ့ လီၫ. အဂဲးဘဲၫယီၩ လၧဆၧဆူၪအလီၩ့နီၪ, ၦအၪ့ဒ့ၭချိၪ့ဒိၩ့ၥၪဆ့အ့ၬ. လၧဆၧဆူၪၡိၬ အလီၩ့နီၪ, ၦအၪ့ဒ့ၭ စဘံၭၥၪဆ့အ့ၬ. 45 ၦလၧအဂ့ၩနီၪ ဖီၪ့ထၪ့ဖံၭထၪ့ ဆၧအဂ့ၩ လၧအအီၪက့ၪကီၪ့ဝ့ၫ လၧအလးဂ့ၩ အီၪလၧအၥၭခံဖၧၩ့တၭ, ၦလၧအအၧၩ့နီၪ ဖီၪ့ထၪ့ဖံၭထၪ့ ဆၧအၧၩ့ လၧအအီၪက့ၪကီၪ့ဝ့ၫ အလးအၧၩ့ အီၪလၧအၥၭခံဖၧၩ့ လီၫ. အဂဲးဘဲၫယီၩ ဘဲၫ အဎွ့ၩလၨၪ လၧအၥၭအၥိၭနီၪ အနိၭထၪ့ဖျ့ၭဝ့ၫ လီၫ. 46 ဆၧလၧယမၪလူၬနၥံၪနီၪ နၥံၪ လမၩဘၪတၭ, မွဲဘၪနီၫ လၧနၥံၪ ကိၭယၧၩ, ကဆါဧ့, ကဆါဧ့, နီၪလဲၪ. 47 ကယဲ ၦလၧအဂဲၫ လၧယအီၪ, ဒဲနါဂၧၫ့ ယလူယထၫ တၭ, မၩဝ့ၫ လဂၩလါလါနီၪ, မၩအၥၭ ဘဲၫဆၧနီၪအၥိၭလဲၪနီၪ, ယမိဒုၭနဲၪနၥံၪလီၫ. 48 မၩအၥၭ ဘဲၫၦမၩဂံၪ့ တၭ, ခုၪ့လၩ့ ဆၧဖၧၩ့ယိၬတၭ, မၩဝ့ၫ အခၪ့ထံၭ လၧလိးအလီၩ့ အၥိၭနီၪလီၫ. ထံၫထၪ့ဖၭဒိၪ ဆ့ၭဘၪ အဂံၪ့နီၪ, မၩဝၭမၩဂဲၩဝ့ၫ ၥ့ၪအ့ၬ. အဂဲးဘဲၫယီၩ အခၪ့ထံၭ အီၪလၧလိးအလီၩ့လီၫ. 49 ၦလၧအနါဂၧၫ့တၭ လမၩဘၪဝ့ၫနီၪ, မၩအၥၭ ဘဲၫၦလၧအမၩဂံၪ့ လၧဂၪ့ခိၪအလီၩ့နီၪ, အခၪ့ထံၭအခၧၫ့ လအီၪဘၪအၥိၭနီၪလီၫ. ထံၫဆ့ၭဘၪဝ့ၫတၭ, လၩ့ဎီးခွံၬဝ့ၫ ချဲၫ့မၬတၭ; ဂံၪ့အလၩ့ဎီးခွံၬနီၪ နၭ မၬကၨ.

1 အဝ့ၫဒၪ လီၩလၩ့လၬလၩ့ ၦၡၩ လၧဆၧချဲၩ့နီၪ ထီးအလူၬဂီၩ့တၭ, လ့ၩနုၬဝ့ၫ လၧကပၧနအၫ့ အဖၧၩ့လီၫ. 2 ၦၥုၭဖိၪလယၩအခိၪ အခ့ၫအၡၩ လၧအအဲၪဝ့ၫ လဂၩနီၪ, ဘၪ ဆၧဆၫ ထီးအလၩ့ဘူၭ လၧအမိၥံၫလီၫ. 3 အဝ့ၫဒၪ နါဂၧၫ့ ယ့ၫၡှူၬ အဂဲးတၭ, အၪ့မၧၫ့ ၦယုဒၫဖိၪ အၥၭၡါလဖၪ လ့ၩလၧအအီၪ အၪ့ကံၩ့အၪ့ယၫ အဝ့ၫ ဘဲၫၥိၭ အမိဂဲၫမၩဘျၪထဲၩ့ အခ့ၫအၡၩလီၫ. 4 ၦလဖၪနီၪ ဂဲၫလၧယ့ၫၡူၬအအီၪတၭ, အၪ့ကံၩ့အၪ့ယၫဝ့ၫ တၡါၡါစံၭဝ့ၫဒၪ, ၦလဂၩ လၧနမိမၩ ဆၧလမံၩ့ယီၩ လၧအဂး, မွဲအကြၨၭဆ့လီၫ. 5 အဂဲးဘဲၫယီၩ အဲၪပဆၨၩယီၩတၭ, အနၫ့ဆါ ၥုၪ့န့ယူၭ ၁ရိၬလဖျိၪ့ လၧပဂးယူၭ. 6 ယ့ၫၡှူၬ လ့ၩလၧအဝ့ၫၥံၪ အၥိၭလီၫ. ထီးအအီၪလယဲၩ့ဘၪ လၧဂံၪ့နီၪတၭ, ၦၥုၭဖိၪ လယၩအခိၪ လဂၩနီၪ, အၪ့မၧၫ့ အထံၩအၥိၭလဖၪ လ့ၩလၧအအီၪစံၭဝ့ၫ, ကဆါဧ့, ထီးမၩပွံၭနၥၭ လဂ့ၩ, အဂဲးဘဲၫယီၩ နဂဲၫနုၬ လၧယဂံၪ့ခိၪ အဖၫ့လၬယီၩ, ယကြၨၭအ့ၬ. 7 ဘဲၫနီၪအၥိၭ ယကြၨၭလ့ၩယဝ့ၫ လၧနအီၪဆ့အ့ၬ. မွဲလါနၫ့ဘိၩ ချဲၩ့ဆၧနးထံၪ တၭ, ယခ့ၫယၡၩ မိဘျၪထဲၩ့ဝ့ၫဒၪ လီၫ. 8 အဂဲးဘဲၫယီၩ ယဝ့ၫဒၪယီၩ ယမွဲ ၦလၧဆၧအီၪက့ၪယၧၩ လၧဆၧအစီၩ့အမၩ့ အဖၫ့လၬ လါနၫ့ဘိၩ, ၥုၭဖိၪၥ့ၪဖိၪ အီၪလၧယဖၫ့လၬတၭ, အယီၩလဂၩ ယစံၭ, လ့ၩဘီၪ. တၭ လ့ၩဝ့ၫ; အနီၪလဂၩ, ဂဲၫဘီၪ, တၭ ဂဲၫဝ့ၫ; ယဎီးယၡၩနီၪ, မၩဆၧယီၩဘီၪ, တၭမၩဝ့ၫ လီၫ. 9 ဆၧလဖၪနီၪ ယ့ၫၡူၬ နါဂၧၫ့တၭ, ထီၫမံၫထီၫမၪဝ့ၫတၭ, ကၠၪစိၩအၥၭ လၧၦဖိၬအခဲၫ့ အအီၪ, စံၭ ၦခမျၧးနီၪ, ယစံၭ နၥံၪယီၩ, လၧအံၫစရ့လၭ အဖၧၩ့ ဒၪလ့ၬနီၪ, ဆၧနဲၩန့ၫယီၩ ယဒၪဘၪဒံၭအ့ၬ. 10 ၦလၧဆၧအၪ့မၧၫ့လၩ့ဝ့ၫလဖၪနီၪ, ထဲၩ့ထဲၩ့ဝ့ၫ လၧအဂံၪ့တၭ, ဒၪဘၪဆၧ အခ့ၫအၡၩ လၧအဆၫလဂၩနီၪ, အီၪဆီၪ့အီၪချဲၫ့ဝ့ၫလီၫ. 11 လၧခဲၫ့လနံၩနီၪ, ဆၧမၩအၥၭ လၧအလ့ၩ လၧဒိၩ့လဖျိၪ့ ကိၭဝ့ၫအမံၩ့ လၧနံၫ့တၭ, အထံၩအဖျဲၥံၪ အၪဂၩ ဒဲၦခမျၧးဖၭဒိၪ လ့ၩဖိၬအခဲၫ့လီၫ. 12 ထီးအဘူၭထၪ့ လၧဒိၩ့အတရၫ့နီၪ, ယိခွါ, ၦၡၩယိၭ ၦလၧအၥံၫယူၭလဂၩ လၧအမွဲ အမိအဖိၪခွၫလဂၩဎးတၭ, အမိနီၪ, မွဲၦမုၪမဲၫ လီၫ. ၦဒိၩ့ဖိၪခမျၧးဖၭဒိၪ အီၪလၧအၥိၭလီၫ. 13 ကဆါ ဒၪဘၪ ၦမုၪနီၪ ယၫ့ၥၭဝ့ၫ, စံၭအဝ့ၫ, ဂၪ့လဂ့ၩ. 14 အဝ့ၫဒၪ လ့ၩထိၭဘၪဆိးနီၪ, ၦယိၭဆၧလဖၪ အီၪပထုၬဝ့ၫတၭ, အဝ့ၫဒၪ စံၭဝ့ၫ, ဖိၪၥၪခွၫဧ့, ယစံၭနၧၩ, ဂဲထုၪ့ ဆံၭ. 15 ၦၥံၫယူၭလဂၩနီၪ ဂဲထုၪ့ဆၧၫ့နၩ့ဝ့ၫ, ဒဲချဲၩ့ထၪ့ဆၧ တၭ, အဝ့ၫဒၪ ဖ့ၪလၫ့ထဲၩ့ဝ့ၫ လၧအမိလီၫ. 16 ၦထီးအလူၬ ၥၭမဲၪဝ့ၫတၭ, စံၭထၪ့အၪ့အူၭထၪ့ ယွၩ, စံၭဝ့ၫ, မီၪဖၭဒိၪလဂၩ အီၪထၪ့ယူၭ လၧပကျၩယီၩ, ယွၩ ဂဲၫအီၪၡီၩ့ယူၭ အခ့ၫအၡၩယူၭ လီၫ. 17 အဂဲးအကၠီၪ့နီၪ, ဂၧၫ့ထၪ့ၥၩလၩ့ လၧယုဒၫ ထၧၫ့ခးယၫ, ဒဲလၧအနဲၩ့ထံၭ ဎံၩ့ဎံၩ့လ့ၬလီၫ. 18 စယီဟၫ့ အထံၩအဖျဲၥံၪ လီၩဘၪဝ့ၫ လၧဆၧလဖၪနီၪ ထီးအလူၬ အဂဲးအကၠီၪ့လီၫ. 19 စယီဟၫ့ ကိၭန့ အထံၩအဖျဲ နံၫဂၩ လၧအအီၪတၭ, အၪ့မၧၫ့ အလ့ၩ လၧယ့ၫၡူၬ အအီၪနီၪ စံၭဝ့ၫ, နဝ့ၫဒၪယီၩ နမွဲ ၦလၧအမိဂဲၫလဂၩနီၪ ဧၪ. မွဲ ပဘၪယိလါဒံၭ ၦဂူၫဂၩလဂၩ အဖၧၩ့ၥၭ လဲၪ. 20 ၦလဖၪနီၪ, လ့ၩထီၩ့လၧအအီၪတၭ, စံၭဝ့ၫ, ၦဘၭတံၫဇၫ့ဆၧ စယီဟၫ့လဂၩ အၪ့မၧၫ့လၩ့ပၧၩ လၧနအီၪယီၩ, စံၭဝ့ၫ, နဝ့ၫဒၪယီၩ, နမွဲ ၦလၧအမိဂဲၫလဂၩနီၪဧၪ, မွဲပ ဘၪယိလါဒံၭ ၦဂူၫဂၩလဂၩ အဖၧၩ့ၥၭလဲၪ. 21 လၧနၩရံၩထီးနီၪ ၦဘၪဆၧဆၫ ဒဲၦဘၪဆၧၡၪ့ဆၧနၭ, ဒဲၦလၧဆၧနၪ အီၪလၧအလီၩ့အၪဂၩနီၪ, အဝ့ၫဒၪ မၩဘျၪထဲၩ့ဝ့ၫ, ဒဲၦမ့ၬဘျီၪအၪဂၩနီၪ, မၩဒၪထၪ့ထဲၩ့ဝ့ၫလီၫ. 22 ယ့ၫၡူၬ ချဲၩ့ဆၧၫ့ဆၧတၭ လီၩဘၪ အဝ့ၫၥံၪ, ဆၧလၧနၥံၪဒၪဘၪ ဒဲနၥံၪနါဂၧၫ့ဘၪဆၧလဖၪနီၪ, ထဲၩ့လီၩဘၪ စယီဟၫ့ ဘီၪ. ၦလၧအမ့ၬဘျီၪလဖၪနီၪ, ဒၪထၪ့ထဲၩ့ဆၧ, ၦလၧအခၪ့ဂၭဂီၩ့လဖၪနီၪ စဲၪ့ထၪ့ထဲၩ့ဝ့ၫ, ၦလၧအခံၫထူၬဆၫအၧၩ့လဖၪနီၪ, ဆံၫ့ထၪ့ထဲၩ့ဝ့ၫ, ၦလၧအနါအၧၩ့လဖၪနီၪ, နါဂၧၫ့ထၪ့ထဲၩ့ဆၧ, ၦလၧအၥံၫလဖၪနီၪ, ဂဲထုၪ့ထဲၩ့ဝ့ၫ, ၦလၧအၡၪ့အယၬလဖၪနီၪ, ဆၧလီၩလၩ့လၬလၩ့အဝ့ၫၥံၪ လၧဆၧၥၭထိၬအပရၧၫ့ လီၫ. 23 ထီးဒၪ ၦလၧအၥၭလဂၭဂီၩ့ဘၪဝ့ၫ လၧယကၠီၩ့ လဂၩလါလါနီၪ, အီၪမုၬဝ့ၫဒၪ လီၫ. 24 ထီးစယီဟၫ့အဖျဲလဖၪနီၪ စဲၪ့ထၪ့ခွံၬဝ့ၫတၭ, အဝ့ၫဒၪ လီၩဘၪၥၫ့ ၦခမျၧး လၧစယီဟၫ့ အဂဲး, နၥံၪ စဲၪ့ထၪ့ လၧမံၩ့လၬကျၩ ဘဲၫၥိၭ နၥံၪ မိယိဖၧၩ့ ဆၧနီၪလမံၩ့လဲၪ. မွဲ ဖီးလၧလံၩအူၪဝၭဝ့ၫ လဘီၩ့နီၪဆ့ဧၪ. 25 အ့ၪလမွဲဘၪ တၭ, နၥံၪ စဲၪ့ထၪ့ ဘဲၫၥိၭ နၥံၪ မိယိဖၧၩ့ ဆၧနီၪလမံၩ့လဲၪ. မွဲ ၦကီၩ့ဆၧၥိၭ ဆၧဖူၬလူၭနီၪ ဆ့ဧၪ. ယိခွါ, ၦလၧအကီၩ့ဆၧၥိၭဆၧ လၧအဂ့ၩ, ဒဲအၪ့ဆၧအီၩဆၧ လၧအအွံၪလဖၪနီၪ, အီၪလၧစဎွၩအနီးဖၧၩ့ လီၫ. 26 အ့ၪလမွဲဘၪ ဘဲၫနီၪ, မွဲနၥံၪ စဲၪ့ထၪ့ ဘဲၫၥိၭ နၥံၪမိယိဖၧၩ့ ဆၧနီၪလမံၩ့လဲၪ. မွဲမီၪလဂၩဧၪ. မွဲယူၭ, ယလီၩဘၪနၥံၪ မွဲအဒိၪနဲၪ့မီၪဒံၭဖၭဒိၪလီၫ. 27 အဝ့ၫနီၪ မွဲၦလၧဆၧကွ့ၭအၥၭ လၧအဂဲး, ယိခွါ, ယအၪ့မၧၫ့လၩ့ ယၥီၫ့လဂၩ လၧနမ့ၬယၫ, အဝ့ၫဒၪ မိတဲၩ့ဝဲၩ နဖၧၩ့ၥၭ လၧနမ့ၬယၫလီၫ. 28 အဂဲးဘဲၫယီၩ ယလီၩဘၪနၥံၪ, ၦလၧၦမုၪအီၪဖျဲၪန့ဝ့ၫအကျၩ, မီၪလၧအဒိၪနဲၪ့ ၦဘၭတံၫဇၫ့ဆၧ စယီဟၫ့နီၪ အီၪနးဂၩအ့ၬ. မွဲလါနၫ့ဘိၩ, ၦအီၪဝ့ၫ လၧယွၩအဘၩ့အမုး အဖၧၩ့ အဆံၭထုၬလဂၩ ဒိၪနဲၪ့အဝ့ၫနီၪဒံၭ လီၫ. 29 ၦအၪ့ကံၩ့အခီၫ့, ဒဲၦခမျၧး ထီးအလူၬလဖၪနီၪ ဒိၭဘၭတံၫဇၫ့အၥၭ လၧစယီဟၫ့ အစူၪဖၧၩ့တၭ, အီၪက့ၪတီၩ အီၪက့ၪလီၩ့ယွၩ လီၫ. 30 အ့ၪမွဲ ၦဖၫရစံၫ, ဒဲၦၥ့ၪလံၬလဖၪနီၪ, လဒိၭဘၭတံၫဇၫ့ဘၪအၥၭ လၧအစူၪဖၧၩ့တၭ, ခွံၬၡိၭခွံၬ ယွၩအဆၧကိၪ့ လၧအဂးဒၪဝ့ၫနီၪလီၫ. 31 မၩအၥၭ ဘဲၫနီၪတၭ, ၦလဆၨၩယီၩ မွဲယမိချဲၩ့ဒီၩ့ လၩ့ဝ့ၫ လၧဆၧနီၪလမံၩ့လဲၪ. မွဲအမၩအၥၭ ဘဲၫဆၧနီၪလမံၩ့လဲၪ. 32 ဆၧမၩအၥၭ ဘဲၫဖိၪၥၪလဖၪ ဆၧၫ့နၩ့ လၧဘိၪ့ဖၧၩ့တၭ, ကိၭလိၬအၥၭ လဒီၪ့လဒီၪ့ စံၭဝ့ၫ, ပအူၪပံၩ လၧနၥံၪအဂးတၭ, နၥံၪ ဂဲထုၪ့လံအ့ၬ. ပဂၪ့ဆၧ လၧနၥံၪအဂးတၭ, နၥံၪ အမ့ၬထံၫလၩ့အ့ၬ. 33 အဂဲးဘဲၫယီၩ ၦဘၭတံၫဇၫ့ဆၧ စယီဟၫ့လဂၩ ဂဲၫဝ့ၫတၭ, အၪ့ကိၪ အီၩစဘံၭထံၫ အ့ၬ. နၥံၪ စံၭနၥံၪဝ့ၫ ဆၧနၪအီၪလၧအလီၩ့လီၫ. 34 ၦၡၩ အဖိၪခွၫယီၩ ဂဲၫဝ့ၫနီၪ အၪ့ဆၧအီၩဆၧ တၭ, နၥံၪ စံၭနၥံၪဝ့ၫ, ယိခွါ, ၦအၪ့လၨၪဆၧ, ဒဲအီၩလၨၪ စဘံၭထံၫ ထၧၫ့ထံၩထၧၫ့ၥိၭ လၧၦအၪ့ကံၩ့ အခီၫ့, ဒဲၦဆၧဒဲၩဘၭဖိၪၥံၪ လဂၩနီၪလီၫ. 35 မွဲလါနၫ့ဘိၩ, ဆၧကိၪ့ဘၪကိၪ့ၥ့ၪနီၪ ဘၪ ဆၧအီၪက့ၪတီၩ အီၪက့ၪလီၩ့ဝ့ၫ လၧအဖိၪၥံၪ ကိၭဂၩဒ့ၭ လီၫ. 36 တၭ ၦဖၫရစံၫလဂၩ ကိၭယ့ၫၡူၬ ဘဲၫၥိၭ အမိအၪ့ဆၧ လၧအၥိၭလီၫ. အဝ့ၫဒၪ လ့ၩနုၬ လၧၦဖၫရစံၫ အဂံၪ့ဖၧၩ့တၭ, ဆၧၫ့နၩ့ဒံၩ့ခံၫ့ဝ့ၫ လၧစပွဲထံၭနီၪလီၫ. 37 ယိခွါ, ၦဆၧဒဲၩဘၭဖိၪ ၦမုၪအီၪလၧဒိၩ့ဖၧၩ့ လဂၩနီၪ, ၥ့ၪယၫ လၧအဆၧၫ့နၩ့ဒံၩ့ခံၫ့ လၧစပွဲထံၭ လၧၦဖၫရစံၫအဂံၪ့ဖၧၩ့တၭ, ဂဲၫဆိၬကီၩ့ လိးဘွၩလဖျိၪ့ အီၪလၧဆၧနၧၫ့မၧၫ့တၭ, ဆၧၫ့ထုၪ့ဝ့ၫ လၧအခၪ့ထံၭ လၧအချိၫ့လခီၫတၭ, ဂၪ့ဝ့ၫ, 38 ၥူၫဝၭခွံၬ အဝ့ၫအခၪ့ လၧအမ့ၬထံၫတၭ, ထူၭခွံၬဝ့ၫ လၧအခိၪၥူၪတၭ, အဲၪဂါ အခၪ့ တၭ, ဂုၪဝ့ၫ လၧဆၧနၧၫ့မၧၫ့လီၫ. 39 ၦဖၫရစံၫ လၧအကိၭဝ့ၫလဂၩနီၪ ဒၪဘၪဝ့ၫတၭ, စံၭဆၧ လၧအၥၭခံဖၧၩ့, အဝ့ၫလဂၩယီၩ, အ့ၪမွဲ မီၪနီၪ, ၦမုၪ လၧအထိၭဘၪဝ့ၫလဂၩယီၩ, မွဲၦဘဲၫၥ့ၪလဲၪ ဘဲၫၥ့ၪလဲၪနီၪ, မိၥ့ၪယၫဝ့ၫလီၫ. အဂဲးဘဲၫယီၩ မွဲၦဆၧဒဲၩဘၭဖိၪ လီၫ. 40 ယ့ၫၡှူၬ ချဲၩ့ဆၧၫ့ဆၧတၭ, စံၭဝ့ၫ, စစဲမၧၫ့ဧ့, ယမိချဲၩ့ဆၧ လၧနၧၩ နးထံၪလီၫ. အဝ့ၫဒၪ စံၭဝ့ၫ, ချဲၩ့ကဒၪ, ဆရၫဧ့, 41 စ့ၩကဆါလဂၩ အစ့ၩအီၪ လၧၦနံၫဂၩ အစူၪဖၧၩ့; အလဂၩ ဒန့ရံၩယဲယၩ, အဝ့ၫလဂၩ ယဲဆံၫလီၫ. 42 ၦလဖၪနီၪ, စ့ၩလၧအမိလိၭထဲၩ့ဝ့ၫ လအီၪဘၪတၭ, အဝ့ၫဒၪ ကွဲၪဖျါထဲၩ့ အဝ့ၫၥံၪ နံၫဂၩလူၬလီၫ. အ့ၪမွဲဘဲၫနီၪတၭ, အဝ့ၫၥံၪ နံၫဂၩနီၪ, မိအဲၪအဝ့ၫနီၪ ဒိၪလဂၩဂၩ လဲၪ. 43 စစဲမၧၫ့ ချဲၩ့ဆၧၫ့ဆၧတၭ, စံၭဝ့ၫ, ယဆီၫ့မီၪ့ ၦလၧအကွဲၪဖျါထဲၩ့ အဆၧ လၧအအၪ လဂၩနီၪလီၫ. အဝ့ၫဒၪ စံၭအဝ့ၫ, န စ့ၩရၫ့ဆၧ ဂ့ၩဘၪစဲၪလီၫ. 44 ကၠၪစိၩအၥၭ လၧၦမုၪအီၪတၭ, စံၭ စစဲမၧၫ့, ၦမုၪလဂၩယီၩ မွဲန ဒၪဘၪဆ့ဧၪ. ယဂဲၫနုၬ လၧနဂံၪ့ဖၧၩ့ယီၩ, ထံၫလၧယခၪ့အဂးနီၪ, နဖ့ၪလၫ့ဝ့ၫအ့ၬ. အ့ၪမွဲ ၦမုၪယီၩ ၥူၫဝၭခွံၬ ယခၪ့ လၧအမ့ၬထံၫတၭ, ထူၭခွံၬဝ့ၫ လၧအခိၪၥူၪလီၫ. 45နဝ့ၫဒၪယီၩ နအဲၪဂါ ယၧၩအ့ၬ. အ့ၪမွဲ ၦမုၪယီၩ, လၧယဂဲၫနုၬၥၫ့ဝ့ၫနီၪ, အဲၪဂါ ယခၪ့နီၪ အီၪထီဝ့ၫအ့ၬ. 46 နဝ့ၫဒၪယီၩ နဂုၪယခိၪ လၧၥိၪအ့ၬ. အ့ၪမွဲ ၦမုၪယီၩ ဂုၪယူၭ ယခၪ့ လၧၥိၪနၧၫ့မၧၫ့ယူၭ. 47 မၩအၥၭဘဲၫနီၪတၭ, ယစံၭနၧၩယီၩ အဆၧဒဲၩဘၭအအၪနီၪ, ဆၧဖျါခွံၬယူၭဝ့ၫယူၭ. အဂဲးဘဲၫယီၩ အဲၪဆၧ ဒိၪမၬလီၫ. အ့ၪမွဲ ၦလၧဆၧဖျါခွံၬဝ့ၫ လၧအၡၩနီၪ, အဲၪဆၧၡၩ လီၫ. 48 မွဲအလီၩဘၪ ၦမုၪနီၪ, နဆၧဒဲၩဘၭဖျါယူၭ, 49 ၦဆၧၫ့နၩ့ဒံၩ့ခံၫ့ဝ့ၫ လၧအၥိၭလဖၪနီၪ စံၭဝ့ၫ လၧအၥၭခံဖၧၩ့ ၦလၧအကွဲၪဖျါ ဆၧဒဲၩဘၭ လဂၩယီၩ, မွဲပလၫ လဂၩလဲၪ. 50 အဝ့ၫဒၪ စံၭၦမုၪ, နဆၧနဲၩနီၪ ထိးထဲၩ့တၩ့ထဲၩ့ယူၭ နၧၩယူၭ, ထဲၩ့မုၬမုၬဆံၭ.

1 လၧခဲၫ့ထဲၩ့နီၪ, ဆၧမၩအၥၭ လၧအလ့ၩလီၩလၩ့လၬလၩ့ ယွၩအဘၩ့အမုး အဆၧၥၭထိၬအပရၧၫ့ လၧကယဲ ဒိၩ့ ကယဲ တဝၫ့ အဖၧၩ့ ထူထူတၭ, ၦလဆံၫနံၫဂၩနီၪ အီၪလၧအၥိၭလီၫ. 2 ၦမုၪ လနၩ့နၩ့ လၧဆၧနၪ အီၪလၧအလီၩ့ ဒဲအဘၪဆၧဆၫ လၧအဘၪဆၧမၩဘျၪထဲၩ့ဝ့ၫလဖၪ, ၦလၧအဝ့ၫဒၪ နၫ့ထၪ့ခွံၬဆၧနၪ နွ့ၫဒုၩ လၧအလီၩ့ နးမၫရံၫ ကိၭဝ့ၫ လၧမၭဂဒၫလံနံၫ လဂၩ. 3 ဒဲစဟ့ရၧၭ အၡၩယိ အဆၧဖိၪဆၧလံၩ, စစုဇၫ အမၫ နးယိၫအၫ့နၫ လဂၩ, ဒဲနးစုၫစၫ့နၫ လဂၩ, ဒဲၦမုၪအဂူၫဂၩ အၪဂၩ လၧအလုအၪ့လုအီၩ အဝ့ၫၥံၪ လၧအဆၧဖိၪဆၧလံၩ အီၪဝ့ၫ လၧအကျၩလီၫ. 4 ၦခမျၧးဖၭဒိၪ အီၪကီၪ့ဝ့ၫတၭ, ၦၡၩ လၧကယဲဒိၩ့ၥံၪ ဂဲၫလၧအအီၪဆ့တၭ, အဝ့ၫဒၪ ချဲၩ့ဒီၩ့လၩ့ဆၧ စံၭဝ့ၫ, 5 ၦလၧအဎွံၪဆၧ လဂၩနီၪ လ့ၩဎွံၪလၩ့ အဆၧချံၫလီၫ. ဎွံၪဆၧနီၪ လနၩ့နၩ့ လၩ့ဘၪဝ့ၫ လၧဖၧၩ့ၥၭအနဲၩ့ထံၭ တၭ, ဘၪ ဆၧယဲးထဲးဝ့ၫ တၭ, ထိၪၥံၪလံၪၥံၪ လၧဆၧဖိၭဖၫ့ အၪ့ခွံၬဝ့ၫဒၪလီၫ. 6 အဂူၫဂၩ လနၩ့နၩ့ လၩ့ဘၪဝ့ၫ လၧလိးကျၩ တၭ, မွဲဆၧလစီၪဘၪအကၠီၩ့ ထီးအမဲၪထၪ့နီၪ, လၩ့ယံၭခွံၬဝ့ၫဒၪလီၫ. 7 အဂူၫဂၩ လနၩ့နၩ့ လၩ့ဘၪဝ့ၫ လၧဆၧဆူၪဆၧမဲၪအကျၩ နီၪ, ဆၧဆူၪဆၧမဲၪၥံၪ မဲၪထၪ့ဎုၬဝ့ၫတၭ, ခဲၪဘံၭခွံၬဝ့ၫဒၪလီၫ. 8 အဂူၫဂၩ လနၩ့နၩ့ လၩ့ဘၪဝ့ၫ လၧဂၪ့ခိၪအဂ့ၩတၭ, မဲၪထၪ့ဝ့ၫနီၪ, အၥူၪအၥၪ အၪနဲၪ့ထဲၩ့ အလးလယၩ လီၫ. စံၭ ဆၧလဖၪနီၪ ကိၭၡၭထၪ့ဝ့ၫ, ၦအီၪလၧအနါ လၧအနါဂၧၫ့ဆၧနီၪ, မွဲအနါဂၧၫ့ ဒၪဝ့ၫဆံၭ. 9 အထံၩအဖျဲၥံၪ အၪ့စၪ့ဝ့ၫတၭ, စံၭဝ့ၫ, ဆၧလၧဆၧချဲၩ့ဒီၩ့လၩ့နီၪ, မွဲဆၧနီၪလမံၩ့လဲၪ. 10 အဝ့ၫဒၪ စံၭဝ့ၫ, ဆၧအီၪၥူၪ ဘၪဆဲၫ့ လၧယွၩအဘၩ့အမုးနီၪ, ဆၧဖ့ၪလၫ့ၥ့ၪယၫ နၥံၪလီၫ. အ့ၪမွဲ ၦဂူၫဂၩလဖၪနီၪ, ဆၧဖ့ၪလၫ့ဝ့ၫ လၧဆၧချဲၩ့အဒီၩ့, ဘဲၫၥိၭ လၧအယိဆၧ နီၪ, လမိဒၪဘၪဆၧ; ဘဲၫၥိၭ လၧအနါဂၧၫ့ဆၧနီၪ, နၪဝ့ၫ လမိၥ့ၪဘၪလီၫ. 11 ဆၧချဲၩ့အဒီၩ့နီၪ မွဲ အယီၩ, ဆၧချံၫမွဲ ယွၩအလူ လီၫ. 12 ၦလၧဖၧၩ့ၥၭ အနဲၩ့ထံၭလဖၪနီၪ, မွဲၦၡၩ နါဂၧၫ့ဝ့ၫ, ထီးနီၪလဖၧၫ့ ဘဲၫၥိၭအထီးနဲၩဆၧ ဒဲထီၩ့လၧဆၧထိးထဲၩ့တၩ့ထဲၩ့ဝ့ၫ လဂ့ၩတၭ, မုၪခီၩလဲး ဂဲၫအၪ့ထုၫ့ခွံၬ ဆၧအလူ လၧအၥၭဖၧၩ့နီၪလီၫ. 13 ၦလၧလိးကျၩလဖၪနီၪ, မွဲၦၡၩ နါဂၧၫ့ဝ့ၫတၭ, ဒိၭန့ဆၧအလူ လၧအၥုၪ့ထိၬၥၭထိၬတၭ, မွဲအဝံလအီၪဘၪ နီၪ, နဲၩဝ့ၫ လဆိဖိၪတၭ, ထီးအဘၪ ဆၧကျဲၩ့ဖစီၩ့နီၪ, အၥၭဂၭဂီၩ့ဝ့ၫဒၪလီၫ. 14 ဆၧလၩ့ဘၪ လၧဆၧဆူၪဆၧမဲၪ အကျၩလဖၪနီၪ, မွဲပနါဂၧၫ့ဝ့ၫနီၪ လ့ၩဆၧတၭ, မွဲဆၧအၪ့ယိၪ လၧစူၪလးခၪ့ခိၪလဖၪ အကၠီၩ့နီၪ, ဒဲဆၧမုၬဆၧလၩ လၧခီၫ့ယီၩ လၩ့ဘံၭခွံၬဝ့ၫဒၪ တၭ, အၥၭဂၭဂီၩ့ဝ့ၫဒၪ ဆ့ လီၫ. 15 ၦလၧဂၪ့ခိၪအဂ့ၩလဖၪ, မွဲၦၡၩ နါဂၧၫ့ ဆၧအလူ နီၪ, ဖီၪ့ထၬဝ့ၫ လၧအၥၭ ဂ့ၩ, အၥုၪ့ဂ့ၩအၥၭဘွၩ တၭ, ၥၪထၪ့ဝ့ၫ လၧအၥုၪ့ဂုး အၥၭခၧၫ့လီၫ. 16 ၦစီၩ့ထၪ့ မ့ၪဒိၩ့တၭ, မၩဘံၭဝ့ၫ လၧဆၧဖၧၩ့အဖၫ့လၬ မွဲဂ့ၩ, အီၪက့ၪလၩ့ဝ့ၫ လၧခၬအဖၫ့လၬ မွဲဂ့ၩ, အီၪ နးဂၩအ့ၬ. မွဲအအီၪက့ၪဝ့ၫ လၧမ့ၪဒိၩ့အလး ဘဲၫၥိၭ ၦၡၩ လၧအလ့ၩနုၬလဖၪနီၪ; မိဒၪဘၪ အဆၧဖၩ့လီၫ. 17 အဂဲးဘဲၫယီၩ ဆၧအီၪၥူၪဝ့ၫ, လၧဆၧလမိဒုၭဖျီၪထၪ့ဘၪနီၪ, အီၪ နးမံၩ့အ့ၬ. ဆၧလၧအအီၪဘံၭဝ့ၫနီၪ, ဆၧလဒုၭၥ့ၪယၫဘၪ ဒဲလအီၪဖျီၪဘၪနီၪ အီၪနးမံၩ့အ့ၬ. 18 မၩအၥၭဘဲၫနီၪတၭ, နၥံၪ နါဂၧၫ့ဆၧ ဘဲၫၥ့ၪလဲၪ နီၪ, ထီးလၩ့နၥံၪအၥၭ ဘီၪ. အဂဲးဘဲၫယီၩ ထီးဒၪ ၦလၧအဆၧအီၪဝ့ၫနီၪ, ဆၧဖ့ၪလၫ့ လၧအဝ့ၫနီၪ, ထီးဒၪ ၦလၧအဆၧ လအီၪဘၪနီၪ, ဆၧလၧအဆီၫ့မီၪ့ဝ့ၫ လၧအအီၪတၭ, ဆၧမိမၩန့ထဲၩ့ လၧအဝ့ၫဒၪလီၫ. 19 အမိ, ဒဲအထၧၫ့ဖုဝဲလဖၪ ဂဲၫလၧအအီၪတၭ, လၧၦခမျၧး အီၪအကၠီၩ့နီၪ, ဂဲၫထီၩ့ဘူၭ လၧအအီၪၥ့ၪအ့ၬ. 20 ၦလဂၩ လီၩဘၪ အဝ့ၫတၭ, စံၭဝ့ၫ, နမိ ဒဲနထၧၫ့ဖုဝဲလဖၪ မိဒၪဘၪအၥၭ လၧနၧၩတၭ, ဆၧၫ့ထုၪ့ဝ့ၫလၧခီၫ့ လီၫ. 21 အဝ့ၫဒၪ ချဲၩ့ဆၧၫ့ဆၧတၭ, စံၭအဝ့ၫၥံၪ, ယမိ ဒဲယထၧၫ့ဖုဝဲၥံၪ, မွဲၦလဖၪ လၧအနါဂၧၫ့ ယွၩအလူအထၫ, ဒဲမၩဝ့ၫဆ့လီၫ. 22 လၧမုနံၩလဖၪနီၪ, ဆၧမၩအၥၭ လၧအလ့ၩနုၬ လၧချံၫလဖျိၪ့အဖၧၩ့ အီၪလၧအထံၩအဖျဲၥံၪ အၥိၭ တၭ, စံၭအဝ့ၫၥံၪ, မွဲပခၫ့ဂၬၡီၩ့ လၧကွံၩ ဝါလခီၫဘီၪ. အဝ့ၫၥံၪ လ့ၩဝ့ၫလီၫ. 23 ခၫ့ဂၬဝ့ၫ အဘိၩ့ဘၭတၭ, အဝ့ၫဒၪ မံၫမၪဝ့ၫလီၫ. လံၩမု ဂဲၫထၪ့ ဆီၪ့ဆီၪ့လ့ၬ လၧကွံၩဖၧၩ့တၭ, ချံၫနီၪ ဘူၭကၪ မိဎွ့ၩလၧထံၫတၭ, အဝ့ၫၥံၪ မိဂၭဂီၩ့ကၪယူၭလီၫ. 24 အထံၩအဖျဲ ဂဲၫထိၪဂဲၩ အဝ့ၫဒၪတၭ, စံၭဝ့ၫ, ကဆါဧ့, ကဆါဧ့, ပမိဂၭဂီၩ့ဖီၩ! အဝ့ၫဒၪ ဂဲထုၪ့တၭ; အၪ့လၬ လံၩ ဒဲလပီၩလဖၪနီၪ, အဝ့ၫၥံၪ ပထုၬဝ့ၫတၭ, ထံၫ အီၪဂုးဖုးလီၫ. 25 အဝ့ၫဒၪ စံၭအဝ့ၫၥံၪ, နၥံၪအဆၧနဲၩနီၪ မွဲအအီၪ ခီၫခီၫလဲၪ. အဝ့ၫၥံၪ ၥၭမဲၪဆၧတၭ, ထီၫမံၫထီၫမၪဝ့ၫ စံၭလိၬအၥၭ, အယီၩမွဲ ၦလဂၩလဲၪ. အဝ့ၫဒၪ မၪလူၬလံၩ, ဒဲထံၫတၭ, အဝ့ၫၥံၪ ခိၭနၪမၬ အဝ့ၫနီၪကၨ. 26 အဝ့ၫၥံၪ ခၫ့ဂၬဝ့ၫ လၧၦဂၧဂစံၫ့ဖိၪအခး အီၪလၧဂၫလလံၫ ဝါလခီၫလီၫ. 27 အဝ့ၫနီၪ စဲၪ့ထၪ့ လၧခီၫ့တၭ, ၦလၧဆၧနၪ အီၪလၧအလီၩ့ ယံၬယံၬလဂၩ စဲၪ့ထၪ့ခွံၬ လၧဒိၩ့ဖၧၩ့ အၪ့ဂၬဝ့ၫတၭ, ကီၩ့ဆၧၥိၭဆၧအ့ၬ, လအီၪဘၪ လၧဂံၪ့ဖၧၩ့တၭ, အီၪဝ့ၫလၧလီၫ့ဖၧၩ့လီၫ. 28 ထီးအဒၪဘၪ ယ့ၫၡူၬနီၪ ကိၭၡၭထၪ့ဆၧတၭ; စံၭဝ့ၫ လၧအလူဖၭဒိၪ, ယွၩအထီၫထုၬ အဖိၪခွၫ ယ့ၫၡူၬဧ့, ယၧၩ ဒဲနၧၩယီၩ မွဲဆၧဘၪဆဲၫ့လိၬပၥၭ လၧဆၧနီၪလမံၩ့လဲၪ. ယအၪ့ကံၩ့အၪ့ယၫနၧၩ, ထီးမၩၡၪ့မၩနၭ ယၧၩလဂ့ၩဧီၪ. 29 အဂဲးဘဲၫယီၩ အဝ့ၫဒၪ မၪလူၬ ဆၧနၪ ဘဲၫၥိၭ အမိစဲၪ့ထၪ့ခွံၬ လၧၦနီၪအလီၩ့လီၫ. အဂဲးဘဲၫယီၩ ဆၧနၪ ဖီၪ့ထၬ အဝ့ၫ အၪဘျၩ့ယူၭတၭ, အဝ့ၫဒၪဘၪဆၧစၧၩ့ထၬဝ့ၫ လၧၥွ့ၫထၭ, ဒဲဘၪ ဆၧၥံၩ့ထၬဝ့ၫနီၪ ထုၭထ့ၬဝ့ၫ အဆၧစၧၩ့ထၬတၭ, ဆၧနၪနီၪ နၫ့လၩ့ခွံၬ အဝ့ၫ လၧမံၩ့လၬကျၩနီၪလီၫ. 30 ယ့ၫၡူၬ အၪ့စၪ့ အဝ့ၫနီၪ, စံၭဝ့ၫ, နမံၩ့မွဲ ဘဲၫၥ့ၪလဲၪ. အဝ့ၫဒၪ စံၭဝ့ၫ, မွဲလံစၧၫ့, အဂဲးဘဲၫယီၩ ဆၧနၪအၪဒုၩ အီၪဝ့ၫလၧအလီၩ့လီၫ. 31 အဝ့ၫၥံၪ အၪ့ကံၩ့အၪ့ယၫဝ့ၫ ဘဲၫၥိၭအထီးမၪလူၬ အလ့ၩ လၧဆၧယိၬဖၧၩ့ လဂ့ၩလီၫ. 32 ထီးအလးနီၪ ထိၭအဒီၪ့ဖၭဒိၪလဒီၪ့ အၪ့ဆၧ လၧခိၪလီၩ့အလီၩ့တၭ, အဝ့ၫၥံၪ အၪ့ကံၩ့အၪ့ယၫဝ့ၫ ဘဲၫၥိၭ အမိဒုၭလ့ၩနုၬဝ့ၫ လၧအဖၧၩ့လီၫ. တၭ အဝ့ၫဒၪ ဒုၭလ့ၩနုၬ အဝ့ၫၥံၪလီၫ. 33 ဆၧနၪ စဲၪ့ထၪ့ လၧၦလဂၩအလီၩ့တၭ, လ့ၩနုၬဝ့ၫ လၧထိၭအဖၧၩ့တၭ, ထိၭလဒီၪ့နီၪ စဲၪ့ဖုၫလၩ့ လၧၡၭမ့ၬထုးဖၭထီၫနီၪ လၧကွံၩဖၧၩ့တၭ, လၩ့အုၭၥံၫခွံၬဝ့ၫ လီၫ. 34 ထီးၦယူၬထိၭလဖၪနီၪ ဒၪဘၪ ဆၧမၩအၥၭတၭ, ထဲၩ့စဲၪ့ဝ့ၫ တၭ, လီၩဘၪ ဆၧနီၪ လၧဒိၩ့ဖၧၩ့, ဒဲလၧမံၩ့လၬကျၩလီၫ. 35 အဝ့ၫၥံၪ စဲၪ့ထၪ့ဝ့ၫ ဘဲၫၥိၭ အမိယိ ဆၧမၩအၥၭလမံၩ့နီၪ, ဂဲၫလၧယ့ၫၡူၬအအီၪတၭ, ဒၪဘၪ ၦလၧဆၧနၪ စဲၪ့ထၪ့ခွံၬဝ့ၫ လၧအလီၩ့လဂၩ ကီၩ့ဆၧၥိၭဆၧ တၭ, အၥၭ လၩ့ထံးလၩ့ဆ့ၭ အီၪထၪ့ထဲၩ့ တၭ, ဆၧၫ့နၩ့ လၧယ့ၫၡှူၬအခၪ့ထံၭနီၪ အဝ့ၫၥံၪ ၥၭမဲၪ အဝ့ၫလီၫ. 36 ၦလၧဆၧနၪ အီၪလၧအလီၩ့လဂၩ ဘျၪထဲၩ့ဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, ၦဒၪဘၪဝ့ၫလဖၪ လီၩဘၪ အဝ့ၫၥံၪတၭ, 37 ၦခမျၧး လၧအအီၪ လၧၦဂၧဂစံၫ့ အခးဖၧၩ့ ဝၬဝၬ ထီးအလူၬလဖၪ အၪ့ကံၩ့အၪ့ယၫ အဝ့ၫဒၪလဂၩ ဘဲၫၥိၭ အမိစဲၪ့ထၪ့ခွံၬ လၧအအီၪလီၫ. အဂဲးဘဲၫယီၩ ၥၭမဲၪဝ့ၫ ဒိၪမၬ လီၫ. အဝ့ၫဒၪ လ့ၩနုၬ လၧချံၫဖၧၩ့နီၪတၭ, ထဲၩ့ထဲၩ့ဝ့ၫလီၫ. 38 ၦလၧဆၧနၪ စဲၪ့ထၪ့ခွံၬ လၧအလီၩ့လဂၩနီၪ, ဘဲၫၥိၭ အမိအီၪလၧအၥိၭတၭ, အၪ့ကံၩ့အၪ့ယၫဝ့ၫလီၫ. အ့ၪမွဲ ယ့ၫၡူၬ အၪ့မၧၫ့ အထဲၩ့ထဲၩ့တၭ, စံၭဝ့ၫ, 39 ထဲၩ့လၧနဂံၪ့တၭ, ထီးဒၪ ယွၩမၩနၧၩ လၧဆၧဖၭဒိၪယီၩ, လီၩဘၪနဝ့ၫဆံၭ. ထီးဒၪ ယ့ၫၡူၬမၩဝ့ၫ လၧဆၧဖၭဒိၪလဖၪနီၪ မွဲအထဲၩ့လီၩလၩ့လၬလၩ့ဝ့ၫ လၧဒိၩ့ဖၧၩ့ ထၧၫ့ဒိၩ့ယၫလီၫ. 40 ဆၧမၩအၥၭ လၧယ့ၫၡှူၬ ဂဲၫထဲၩ့ဝ့ၫတၭ, ၦခမျၧးနီၪ ထိးဆၧၫ့ဝ့ၫဒၪ မုၬမၬတၭ, အဂဲးဘဲၫယီၩ ယိလါဝ့ၫ အဖၧၩ့ၥၭလီၫ. 41 ယိခွါ, ၦ၁ရိၬခိၪအမံၩ့ စယၫအရၧၭလဂၩ ဂဲၫထွံၩလၩ့ လၧယ့ၫၡှူၬအခၪ့ထံၭ တၭ, အၪ့ကံၩ့အၪ့ယၫဝ့ၫ ဘဲၫၥိၭ အမိဂဲၫနုၬ လၧအဂံၪ့ဖၧၩ့လီၫ. 42 အဂဲးဘဲၫယီၩ အဖိၪမုၪလဂၩဎး အၥၭအီၪဝ့ၫ လဆံၫနံၫနံၪ့လဂၩနီၪ မိၥံၫဝ့ၫဒၪလီၫ. အဝ့ၫဒၪ လ့ၩဝ့ၫ အဘိၩ့ဘၭတၭ, ၦခမျၧး ဘၪထံၭအဝ့ၫလီၫ 43 ၦမုၪ လၧအဆၫၥွံၪလၩ့ယူၭ လဆံၫနံၫနံၪ့ လၧအဖ့ၪလၫ့ခွံၬ အဆၧထီးအလူၬ လၧၥံၪ[ၥံၪ့ဎွံ]ဆရၫၥံၪ တၭ, အဝ့ၫၥံၪ မၩဘျၪထဲၩ့ လၥ့ၪဘၪ နးဂၩနီၪ, 44 ဂဲၫ လၧယ့ၫၡှူၬအချိၫ့တၭ, ထိၭဘၪဝ့ၫ အကီၩ့အၥိၭအနွံၫ တၭ, အၥွံၪလၩ့နီၪ ထုၬထဲၩ့ဝ့ၫ ချဲၫ့မၬလီၫ. 45 ယ့ၫၡှူၬ စံၭဝ့ၫ, မွဲပလၫ ထိၭဘၪယၧၩ လဂၩလဲၪ. ၦထီးအလူၬ မီၪ့ဘံၭဝ့ၫဒၪတၭ, စပံတၧၫ ဒဲၦအီၪလၧအၥိၭလဖၪ, စံၭဝ့ၫ, ကဆါဧ့, ၦခမျၧး ဘၪထံၭနၧၩတၭ, နစံၭ, မွဲပလၫ ထိၭဘၪယၧၩ လဂၩလဲၪနီၪဧၪ. 46 ယ့ၫၡှူၬ စံၭဝ့ၫ, ၦလဂၩဂၩ ထိၭဘၪယူၭ ယၧၩယူၭ. အဂဲးဘဲၫယီၩ ယၥ့ၪယၫ လၧဆၧအစီၩ့အမၩ့ စဲၪ့ထၪ့ခွံၬ လၧယလီၩ့လီၫ. 47 ထီးၦမုၪနီၪ ၥ့ၪယၫ လၧအအီၪၥူၪ လဘံၭဘၪနီၪ, ဝၭထိၬဝၭတ့ၭ, ဂဲၫထွံၩလၩ့ လၧအခၪ့ထံၭ တၭ, ထိၭဘၪဝ့ၫအကၠီၩ့ ဘျၪထဲၩ့ဝ့ၫ ချဲၫ့မၬ ဘဲၫၥ့ၪလဲၪ ဘဲၫၥ့ၪလဲၪ နီၪ, လီၩဘၪ အဝ့ၫ လၧၦထီးအလူၬ အမ့ၬယၫလီၫ. 48 အဝ့ၫဒၪ စံၭအဝ့ၫ, ဖိၪမုၪဧ့, မွဲနၥၭဎွံၫထၪ့ဘီၪ, နဆၧနဲၩနီၪ မၩဘျၪထဲၩ့ယူၭ နၧၩယူၭ; ထဲၩ့မုၬမုၬဆံၭ. 49 အဝ့ၫဒၪ ချဲၩ့ဆၧနီၪ အဘိၩ့အဘၭတၭ, ၦဂဲၫ လၧ၁ရိၬခိၪအအီၪလဂၩတၭ, လီၩဘၪဝ့ၫ, နဖိၪမုၪ ၥံၫယူၭဝ့ၫယူၭ; ထီးမၩထံၬထၬ ဆရၫလဂ့ၩ. 50 ယ့ၫၡှူၬ နါဂၧၫ့ဆၧ နီၪ, ချဲၩ့ဆၧၫ့ အဝ့ၫတၭ, စံၭဝ့ၫ, ထီးၥၭမဲၪဆၧ လဂ့ၩ, နဲၩကဒၪဘီၪ. တၭ အဝ့ၫဒၪ မိဘၪ ဆၧမၩဘျၪထဲၩ့ဝ့ၫဒၪလီၫ. 51 အဝ့ၫဒၪ လ့ၩထီၩ့လၧအဂံၪ့တၭ, အ့ၪလမွဲဘၪ စပံတၧၫ, ဒဲစယီဟၫ့, ဒဲစယ့မံၭ, ဒဲၦဖိၪၥၪမုၪ အမိအဖါၥံၪနီၪ, မွဲအဒုၭလ့ၩနုၬ ၦနးဂၩအ့ၬ. 52 ၦထီးအလူၬ ဂၪ့ဆၧယၧၩ့ဆၧတၭ, အဝ့ၫဒၪ စံၭဝ့ၫ, ဂၪ့လဂ့ၩ, ၥံၫအ့ၬ, မံၫမၪဝ့ၫဒၪလီၫ. 53 ၦလဖၪနီၪ ၥ့ၪယၫဝ့ၫ လၧအၥံၫတၭ, နံဘၪဒုၪဒွ့ၪ အဝ့ၫလီၫ. 54 အဝ့ၫနီၪ နၫ့ထၪ့ခွံၬ ၦထီးအလူၬ လၧခီၫ့တၭ, ဖီၪ့ထၬ ၦဖိၪၥၪမုၪနီၪ အစူၪ, စံၭဝ့ၫ, ဖိၪၥၪမုၪဧ့, ဂဲထုၪ့ဘီၪ. 55 အၥၭ ဂဲၫထဲၩ့ထဲၩ့တၭ, ဂဲထုၪ့ ချဲၫ့မၬလီၫ. မွဲအအၪ့မၧၫ့ ၦၡၩ ဒုၭအၪ့အဆၧအၪ့လီၫ. 56 အမိအဖါ ထီၫမံၫထီၫမၪဝ့ၫလီၫ. ဆၧမၩအၥၭနီၪ, ဘဲၫၥိၭ အဝ့ၫၥံၪ ထီးလီၩဘၪၦနးဂၩ လဂ့ၩ တၭ, မၪလူၬဝ့ၫဒၪလီၫ.

လုကၭ Luke 9

1 ယ့ၫၡှူၬ ကိၭကီၪ့ ၦလဆံၫနံၫဂၩ တၭ, ဖ့ၪလၫ့ အဝ့ၫၥံၪ လၧဆၧစီၩ့ဆၧမၩ့ လၧဆၧနၪ ထီးအလူၬ အဖၫ့ခိၪ, ဒဲဘဲၫၥိၭ အမိမၩဘျၪထဲၩ့ ဆၧဆၫလီၫ. 2 မွဲအအၪ့မၧၫ့လၩ့ဝ့ၫ ဘဲၫၥိၭ အမိလီၩ့လၩ့လၬလၩ့ ယွၩအဘၩ့အမုး အဂဲး, ဒဲမၩဘျၪထဲၩ့ ၦဘၪဆၧဆၫလီၫ. 3 အဝ့ၫဒၪ လီၩဘၪ အဝ့ၫၥံၪ, လၧနၥံၪလ့ၩဆၧအဂးနီၪ, ထီးဆိၬဆၧ နးမံၩ့ လဂ့ၩ. နိၪထိၭမွဲဂ့ၩ, ဆၧအၪ့အထိၪ့မွဲဂ့ၩ, ကိၪမွဲဂ့ၩ, ကျိၪၥံၪစ့ၩၥံၪမွဲဂ့ၩ, ဆဲၫ့နံၫဘံၪ့မွဲဂ့ၩ, မွဲအထီးအီၪလဂ့ၩ. 4 နၥံၪ အ့ၪလ့ၩနုၬ လၧဂံၪ့လဖျိၪ့အဖၧၩ့နီၪ အီၪထီးနီၪတၭ, စဲၪ့ထၪ့ခွံၬ ထီးနီၪဆံၭ. 5 ထီးဒၪ ၦလၧအလထိးဆၧၫ့ဘၪနၥံၪနီၪ, ထီးနၥံၪ အ့ၪစဲၪ့ထၪ့ခွံၬ လၧဒိၩ့နီၪ, တရူၩလၩ့ခွံၬ ဂၪ့ခိၪအမုၬ လၧနၥံၪအခၪ့ယၫၥၭ လၧဆၧထိးအၥၭ လၧအထၫ့ဒုၪဒၩ အဝ့ၫၥံၪဆံၭ. 6 အဝ့ၫၥံၪ စဲၪ့ထၪ့ဝ့ၫတၭ, လ့ၩလီၩလၩ့လၬလၩ့ ဆၧၥၭထိၬအပရၧၫ့, မၩဘျၪထဲၩ့ ဆၧဆၫၥံၪ လၧတဝၫ့ၥံၪ ဎံၩ့ဎံၩ့လ့ၬလီၫ. 7 ၦဒိၪဖၭဒိၪ စဟ့ရၧၭ နါဂၧၫ့ ကယဲ ဆၧမၩအၥၭ ထီးအလူၬတၭ, အၥၭ မၩအၥၭ ဆၧဝံၩ့ဆၧဝၩ့လီၫ. အဂဲးဘဲၫယီၩ ၦလနၩ့နၩ့, စံၭဝ့ၫ; စယီဟၫ့ ဂဲထုၪ့ထဲၩ့ယူၭ လၧဆၧၥံၫယူၭ. 8 လနၩ့နၩ့, လၧစအံၫလဲယၫ အီၪထၪ့ ယူၭ, လၧအဂူၫဂၩ လနၩ့နၩ့ မွဲမီၪလၧဖျိၩ့လဂၩဂၩ ဂဲထုၪ့ထဲၩ့ယူၭ. 9 မွဲလါနၫ့ဘိၩ စဟ့ရၧၭ, စံၭဝ့ၫ, စယီဟၫ့နီၪ ယဖ့ၬခွံၬယူၭ အခိၬယူၭ. ၦလၧယနါဂၧၫ့အဂဲး ဘဲၫအံၩဘဲၫအိၩလဂၩနီၪ, မွဲပလၫလဂၩလဲၪ. တၭ ဆၧမိဒၪဘၪအၥၭ လၧအဝ့ၫနီၪလီၫ. 10 ၦဆၧအၪ့မၧၫ့ဖိၪလဖၪနီၪ, ဂဲၫထဲၩ့ လီၩဘၪ အဝ့ၫဒၪ ထီးဒၪအမၩဆၧလဖၪ ထီးအလူၬလီၫ. အဝ့ၫနီၪ ကိၭ အဝ့ၫၥံၪတၭ, လ့ၩဝ့ၫ လၧဆၧကဒုၩအလး လၧမံၩ့လၬကျၩ လၧအဘၪဆဲၫ့ လၧဒိၩ့လဖျိၪ့ ကိၭဝ့ၫ ဘ့ၭ၁စ့ဒၫလီၫ. 11 ၦခမျၧးနီၪ ၥ့ၪယၫဝ့ၫတၭ, ဖိၬထၪ့အခဲၫ့တၭ, အဝ့ၫဒၪ ထိးဆၧၫ့ဝ့ၫတၭ, လီၩလၩ့လၬလၩ့ အဝ့ၫၥံၪ လၧယွၩအဘၩ့အမုး အဂဲးတၭ, ၦလၧဆၧမၩဘျၪထဲၩ့ဝ့ၫ အလးအီၪလဖၪနီၪ, မၩဘျၪထဲၩ့ဝ့ၫဒၪလီၫ. 12 မုမိဂၪလၩ့ တၭ, ၦလဆံၫနံၫဂၩ ဂဲၫလီၩဘၪ အဝ့ၫနီၪ, ဘဲၫၥိၭ ၦခမျၧးယီၩ မိလ့ၩထၪ့ လၧခီၫ့ နုၬမံၫ လၧတဝၫ့လဖၪ အီၪဝၬဝၬအဖၧၩ့ ဒဲဒၪန့ ဆၧအၪ့ဆၧအီၩ တၭ, ကွဲၪဖျါလါ အဝ့ၫၥံၪဆံၭ. အဂဲးဘဲၫယီၩ ပအီၪထီးယီၩ မွဲမံၩ့လၬကျၩ လီၫ. 13 အဝ့ၫဒၪ စံၭဝ့ၫ, နၥံၪဝ့ၫဒၪယီၩ ဖ့ၪလၫ့အဆၧအၪ့ဆံၭ, အဝ့ၫၥံၪ စံၭဝ့ၫ, ပအ့ၪလလ့ၩဎွ့ၩဘၪ ဆၧအၪ့ဆၧအီၩ လၧၦထီးအလူၬ အဂးယီၩတၭ, ဆၧအၪ့ဆၧအီၩ အီၪအ့ၬ. အီၪန့ၫ ကိၪယဲလီၪ့, ဒဲယၪနံၫဘံၪ့လီၫ. 14 အဂဲးဘဲၫယီၩ ၦၡၩ အီၪဖိၭဘိၭ ယဲထီၫ့ယူၭ. တၭ အဝ့ၫဒၪ စံၭ အထံၩအဖျဲၥံၪ အၪ့မၧၫ့ ၦခမျၧး ဆၧၫ့နၩ့ဒံၩ့ခံၫ့ ယဲဆံၫလဒီၪ့, ယဲဆံၫလဒီၪ့ဆံၭ. 15 အဝ့ၫၥံၪ မၩဝ့ၫ ဘဲၫနီၪတၭ, အၪ့မၧၫ့ ၦထီးအလူၬ ဆၧၫ့နၩ့ဒံၩ့ခံၫ့ဝ့ၫလီၫ. 16 အဝ့ၫဒၪ မၩန့ကိၪယဲလီၪ့, ဒဲယၪနံၫဘံၪ့နီၪ, ယိထၪ့ဆၧ လၧမူၭခိၪဆိၪဂ့ၩဝ့ၫတၭ, ကံၪ့ဘျ့ၭဝ့ၫနီၪ, ဖ့ၪလၫ့ အထံၩအဖျဲၥံၪ ဘဲၫၥိၭ အဝ့ၫၥံၪ မိအီၪက့ၪလၩ့ လၧၦခမျၧး အမ့ၬယၫလီၫ. 17 ၦခမျၧး ကိၭဂၩဒ့ၭ အၪ့တၭ ဘျဲၩအၪ့ဝ့ၫ လီၫ. ဆၧအၪ့ထုၫ့န့ဝ့ၫ အဘျဲၪအဆဲ ဎွ့ၩဒၩ့ လဆံၫနံၫဖျိၪ့လီၫ. 18 ဆၧမၩအၥၭ လၧအဘၩဆိၪဖၪဆၧ လၧဆၧကဒုၩအလး တၭ အထံၩအဖျဲၥံၪ အီၪလၧအၥိၭနီၪ, အဝ့ၫဒၪ အၪ့စၪ့ အဝ့ၫၥံၪတၭ စံၭဝ့ၫ, ၦခမျၧးနီၪ မွဲအစံၭ လၧယမွဲ ပလၫလဂၩလဲၪ. 19 အဝ့ၫၥံၪ ချဲၩ့ဆၧၫ့ဆၧတၭ, စံၭဝ့ၫ, ၦဘၭတံၫဇၫ့ဆၧ စယီဟၫ့, အဂူၫဂၩ လနၩ့နၩ့ စအံၫလဲယၫ, အဂူၫဂၩ လနၩ့နၩ့ စံၭဝ့ၫ, မီၪလၧဖျိၩ့လဂၩဂၩ ဂဲထုၪ့ထဲၩ့ဝ့ၫလီၫ. 20 အဝ့ၫဒၪ စံၭအဝ့ၫၥံၪ, အ့ၪမွဲ နၥံၪဝ့ၫဒၪယီၩ, နၥံၪ စံၭလၧယမွဲ ပလၫလဂၩလဲၪ. စပံတၧၫ့ ချဲၩ့ဆၧၫ့ဆၧ တၭ, စံၭဝ့ၫ, နဝ့ၫဒၪယီၩ, နမွဲ ယွၩအဎရံၬလီၫ. 21 အဝ့ၫဒၪ မၪလူၬ အဝ့ၫၥံၪ, ဘဲၫၥိၭ အထီးလီၩဘၪ ဆၧနီၪ လၧၦနးဂၩလဂ့ၩ, 22 စံၭဝ့ၫ, ၦၡၩ အဖိၪခွၫယီၩ မိဘၪ ဆၧအၪမံၩ့တၭ, မိဘၪ ဆၧခွံၬၡိၭခွံၬဝ့ၫ လၧၦၥုၪ့က့ၭၥၭၡါၥံၪ, ဒဲလၧၦလုဆၧအဒိၪၥံၪ, ဒဲလၧၦကွ့ၭလံၬၥံၪ အစူၪဖၧၩ့တၭ, မိဘၪ ဆၧမၩၥံၫဝ့ၫတၭ, လၧၥၧၫ့နံၩ လနံၩနီၪ, မိဂဲထုၪ့ထဲၩ့ဝ့ၫလီၫ. 23 အဝ့ၫဒၪ စံၭၦထီးအလူၬ, ၦအ့ၪမိဖိၬဘၪအၥၭ လၧယခဲၫ့လဂၩဂၩ နီၪ, မွဲ အခွံၬၡိၭခွံၬ အၥၭဒၪဝ့ၫ, မၩန့ အထုၪ့စူၪယၫ ကိၭမုနံၩမုနၩဒ့ၭတၭ, ဖိၬယခဲၫ့ဆံၭ. 24 အဂဲးဘဲၫယီၩ ထီးဒၪ ၦလၧအမိထိးထဲၩ့တၩ့ထဲၩ့ ဘၪအၥၭ လၧအၥၭမၧၫ့ လဂၩဂၩနီၪ, အၥၭမၧၫ့ မိလၩ့မါခွံၬဝ့ၫဒၪလီၫ. ထီးဒၪ ၦလၧအၥၭမၧၫ့ အ့ၪလၩ့မါခွံၬဝ့ၫ လၧယကၠီၩ့လဂၩဂၩနီၪ, အဝ့ၫဒၪ မိထီၩ့လၧဆၧထိးထဲၩ့တၩ့ထဲၩ့ဝ့ၫလီၫ. 25 အဂဲးဘဲၫယီၩ ၦလဂၩ အ့ၪန့ဘၪလါနၫ့ ဂၪ့ခိၪ ထၧၫ့ဖျိၪ့ယၫနီၪ, အနၫ့ဆါဒၪဝ့ၫ အ့ၪလၩ့မါမွဲဂ့ၩ, ဘၪ ဆၧဂၭဂီၩ့ဂၭစၪမွဲဂ့ၩ, မွဲအန့ကၩ ဆၧနီၪလမံၩ့လဲၪ. 26 အဂဲးဘဲၫယီၩ ထီးဒၪ ၦလၧအမ့ၬမဲ လၧယကၠီၩ့, ဒဲလၧယဆၧချဲၩ့ၥံၪအကၠီၩ့ လဂၩဂၩနီၪ, ထီးၦၡၩ အဖိၪခွၫ ဂဲၫလၩ့ဝ့ၫ လၧအလၩအဖၩ့, ဒဲအဖါအလၩအဖၩ့, ဒဲအၥီၫ့ဆံၫ့ဎံၪလဖၪ အလၩအဖၩ့နီၪ, အမ့ၬမိမဲ လၧအဝ့ၫၥံၪအကၠီၩ့လီၫ. 27 ယလီၩဘၪနၥံၪ တီၩတီၩ, ၦဆၧၫ့ထုၪ့ဝ့ၫ ထီးယီၩ လနၩ့နၩ့ လၧအလချုၭဒၪဒံၭဘၪ ယွၩအဘၩ့အမုးနီၪ, ထဲးယိဘၪ ဆၧၥံၫအ့ၬ. 28 ဆၧမၩအၥၭ လၧအလီၩလၩ့လၬလၩ့ဆၧနီၪ, ဖီၩ့ခွံၬ ဎိၭနံၩကၪယူၭတၭ, အဝ့ၫဒၪ ကိၭန့ စပံတၧၫ့, ဒဲစယီဟၫ့, ဒဲစယ့မံၭလဖၪတၭ, လ့ၩထၪ့ ဘၩဆိၪဖၪဆၧ လၧခိၪလီၩ့လဖျိၪ့ အလီၩ့လီၫ. 29 ဆၧမၩအၥၭ လၧအဘၩဆိၪဖၪဆၧ အဘိၩ့ဘၭနီၪ, အမ့ၬ အၪ့လဲၩအၥၭတၭ, အကီၩ့အၥိၭ ဘွၩထၪ့ ဂိးၡ့ၭဂိးၡီၫလီၫ. 30 ယိခွါ, စမိစ့ၭ, ဒဲစအံၫလဲယၫ နံၫဂၩ အီၪထၪ့ လၧဆၧလၩဖၩ့အဖၧၩ့ တၭ, ချဲၩ့ဒုၪ့လိၬအၥၭ လၧအဝ့ၫနီၪတၭ, 31 ချဲၩ့ဝ့ၫ လၧအထဲၩ့ထဲၩ့ဝ့ၫနီၪ အဂဲးအကၠီၪ့ လၧအမိလၧၫ့ထၪ့ဎွ့ၩထၪ့ လၧယရုစလံၫ့အဖၧၩ့နီၪလီၫ. 32 စပံတၧၫ ဒဲၦအီၪလၧအၥိၭနီၪ, မံၫခံၫ့ဝ့ၫ လီၫ. ထီးအနၪ့ထၪ့အၥၭ, ဒၪဘၪ အလၩအဖၩ့, ဒဲၦနံၫဂၩ ဆၧၫ့ထုၪ့လၧအၥိၭ လီၫ. 33 ဆၧမၩအၥၭ ထီးအဝ့ၫၥံၪ စဲၪ့ထၪ့ခွံၬ လၧအအီၪ တၭ, စပံတၧၫ စံၭ ဘဲၫၥ့ၪလဲၪ ဘဲၫၥ့ၪလဲၪနီၪ, လၥ့ၪယၫဘၪဝ့ၫ, စံၭယ့ၫၡှူၬ, ကဆါဧ့, ပအီၪ ထီးယီၩမုၬ ကၨ; ပမိမၩတဲၩ နးၥၧၫ့ဖျိၪ့, လၧနဂး နးဖျိၪ့, ဒဲလၧစမိစ့ၭ အဂး နးဖျိၪ့, ဒဲလၧစအံၫလဲယၫ အဂး နးဖျိၪ့လီၫ. 34 ချဲၩ့ဆၧ အဘိၩ့ဘၭနီၪ, ဆၧအုၪ့လၩ့ကဒုၩ အဝ့ၫၥံၪလီၫ. ထီး အဝ့ၫၥံၪ လ့ၩနုၬဝ့ၫ လၧဆၧအုၪ့အဖၧၩ့နီၪ ၥၭမဲၪဝ့ၫဒၪ လီၫ. 35 ဆၧအလူၥီၫလၩ့ လၧဆၧအုၪ့အကျၩတၭ, စံၭဝ့ၫ, ၦလဂၩယီၩ မွဲယဖိၪခွၫ လၧယရွံန့လဂၩ, ခိၭနၪ အလူ ဆံၭ. ထီးမွဲ ဆၧၥီၫလၩ့နီၪ, ယ့ၫၡှူၬ အီၪဝ့ၫ လဂၩဎးလီၫ. 36 အဝ့ၫၥံၪ အီၪလၩ့မါပံၭတၭ, မုနံၩလဖၪနီၪ လီၩဘၪ ဆၧလၧအဒၪဘၪဝ့ၫနီၪ လၧၦနးဂၩအ့ၬ. 37 ဆၧမၩအၥၭ လၧကဲဂီၩလနံၩနီၪ, အဝ့ၫၥံၪ ဂဲၫထဲၩ့ လၩ့ဝ့ၫ လၧခိၪလီၩ့အလီၩ့ တၭ, ၦခမျၧးဖၭဒိၪ ဂဲၫအၪ့ဂၬ အဝ့ၫနီၪလီၫ. 38 ယိခွါ, လၧၦခမျၧးအကျၩနီၪ ၦလဂၩ ကိၭၡၭထၪ့တၭ စံၭဝ့ၫ, ဆရၫဧ့, ယအၪ့ကံၩ့အၪ့ယၫ နၧၩ လၧန မိယိ ယဖိၪခွၫလဂၩဆံၭ. အဂဲးဘဲၫယီၩ မွဲယဖိၪ လဂၩဎးလီၫ. 39 ယိခွါ, ဆၧနၪ မၩန့ဝ့ၫတၭ, ကိၭၡၭထၪ့ဝ့ၫ ချဲၫ့မၬတၭ, မၩဖျုထိၭထၪ့ဝ့ၫ, အနိၭပၠူၭလၩ့, မၩလၩ့ဆါ အဂဲးအဘၭတၭ, စဲၪ့ထၪ့ခွံၬကၪမၬလီၫ. 40 ဘဲၫၥိၭ နထံၩနဖျဲၥံၪ မိနၫ့ထၪ့ခွံၬဝ့ၫနီၪ ယအၪ့ကံၩ့အၪ့ယၫ အဝ့ၫၥံၪတၭ, မၩဝ့ၫၥ့ၪ အ့ၬ. 41 ယ့ၫၡှူၬ ချဲၩ့ဆၧၫ့ဆၧတၭ, စံၭဝ့ၫ, ၦလၧအလနဲၩဘၪ ဆၧ, အနါကဲၪ့ လဆိၩဧ့, ယဘၪ အီၪလၧနၥံၪအၥိၭ ဆံၭယံၬလဲၪ, ယ ဘၪအွံၪၥၭဆၧၫ့ဒံၭ ဆံၭယံၬလဲၪ, ဂဲၫဆိၬစိၩ နဖိၪခွၫ ထီးယီၩဘီၪ. 42 အဝ့ၫဒၪ ဂဲၫစိၩဝ့ၫ အဘိၩ့ဘၭနီၪ, ဆၧနၪ ဆၪ့လၩ့ထံၩဖါဝ့ၫတၭ, မၩဖျုထၪ့ဝ့ၫလီၫ. ယ့ၫၡှူၬ အၪ့လၬ ဆၧနၪနီၪတၭ, မၩဘျၪထဲၩ့ ဖိၪၥၪနီၪတၭ, ဖ့ၪလၫ့ထဲၩ့ဝ့ၫ လၧအဖါလီၫ. 43 လၧယွၩအစီၩ့အမၩ့ဖၭဒိၪ အကၠီၩ့တၭ, ၦထီးအလူၬ ထီၫမံၫထီၫမၪဝ့ၫဒၪလီၫ. ၦထီးအလူၬ ထီၫမံၫထီၫမၪ လၧကယဲ ဆၧလၧယ့ၫၡူၬ မၩဝ့ၫ အကၠီၩ့ အဘိၩ့ဘၭတၭ; 44 အဝ့ၫဒၪ စံၭအထံၩအဖျဲၥံၪ, ဒိၭနၥံၪအနါ လၧဆၧချဲၩ့လဖၪယီၩဘီၪ. အဂဲးဘဲၫယီၩ ၦၡၩ အဖိၪခွၫယီၩ, ဆၧမိဖ့ၪလၫ့ဝ့ၫ လၧၦၡၩအစူၪဖၧၩ့ လီၫ. 45 ဆၧချဲၩ့ အဂဲးအကၠီၪ့နီၪ အဝ့ၫၥံၪ ၥ့ၪယၫ အ့ၬ. ဆၧအီၪဘံၭ လၧအဝ့ၫၥံၪ ထီးအနၪဝ့ၫလၥ့ၪဘၪတၭ, အၪ့စၪ့ဝ့ၫ အဂဲးအကၠီၪ့ ဘုၪ့ဆ့အ့ၬ. 46 မွဲပလၫ မိကဲၪအဒိၪထုၬ လၧအဝ့ၫၥံၪအကျၩနီၪ လဂၩဂၩလဲၪ. အဝ့ၫၥံၪ ဆီၫ့မီၪ့ဝ့ၫ အဂဲး လၧအၥၭဖၧၩ့ တၭ, 47 ယ့ၫၡှူၬ ၥ့ၪယၫ အဝ့ၫၥံၪ အဆၧကိၪ့ လၧအၥၭခံဖၧၩ့နီၪ, မၩန့ ဖိၪၥၪလဂၩတၭ, အီၪက့ၪလၩ့ဝ့ၫ လၧအနၫ့ဆါ အဂၩ့ထံၭ, 48 တၭ စံၭအဝ့ၫၥံၪ, ထီးဒၪ ၦလၧအထိးဆၧၫ့ ဖိၪၥၪယီၩ လၧယမံၩ့အကၠီၩ့ လဂၩဂၩနီၪ, မွဲအထိးဆၧၫ့ယၧၩ, ဒဲထီးဒၪ ၦလၧအထိးဆၧၫ့ယၧၩ လဂၩဂၩနီၪ, မွဲအထိးဆၧၫ့ ၦလၧအအၪ့မၧၫ့လၩ့န့ ယၧၩလဂၩလီၫ. အဂဲးဘဲၫယီၩ ၦလၧအဆံၭထုၬ လၧနၥံၪဝ့ၫ ထီးအလူၬ အကျၩလဂၩနီၪ မိကဲၪထၪ့ဝ့ၫ လၧအဒိၪလီၫ. 49 စယီဟၫ့ ချဲၩ့ဆၧၫ့ဆၧတၭ စံၭဝ့ၫ, ကဆါဧ့, ပဒၪဘၪ ၦလဂၩ လၧအဒိၭနဲၩ့အၥၭ လၧနမံၩ့ တၭ, နၫ့ထၪ့ခွံၬ ဆၧနၪနီၪ ပ ပဒၩ့အဝ့ၫလီၫ. အဂဲးဘဲၫယီၩ မွဲအဖိၬနခဲၫ့ လၧပၥိၭအ့ၬ. 50 ယ့ၫၡူၬ စံၭအဝ့ၫဒၪ, ထီးပဒၩ့အဝ့ၫ လဂ့ၩ. အဂဲးဘဲၫယီၩ ထီးဒၪ ၦလၧအလထၫ့ဒုၪဒၩဘၪ ပၧၩလဂၩဂၩနီၪ, မွဲအအီၪလၧပဂး လီၫ. 51 ဆၧမၩအၥၭ လၧအထဲၩ့ထၪ့ထဲၩ့ဝ့ၫ အမုအလၩ လၩ့ဘူၭဝ့ၫ တၭ, အီၪက့ၪအၥၭဂုးခၧၫ့ လၧအမိလ့ၩ လၧယရုစလံၫ့နီၪလီၫ. 52 အၪ့မၧၫ့လၩ့ အၥီၫ့လဖၪ လ့ၩဝဲၩလၧအမ့ၬယၫလီၫ. အဝ့ၫၥံၪ ဘဲၫၥိၭ အမိတဲၩ့ဝဲၩ ဆၧလၧအဂးတၭ, လ့ၩနုၬဝ့ၫ လၧၦစမ့ရအၫဖိၪၥံၪ အတဝၫ့ဖၧၩ့ လီၫ. 53 အဝ့ၫၥံၪ ထိးဆၧၫ့ဝ့ၫအ့ၬ. အဂဲးဘဲၫယီၩ မွဲအအီၪက့ၪအမ့ၬ လၧအမိလ့ၩ လၧယရုစလံၫ့ လီၫ. 54 အထံၩအဖျဲ စယ့မံၭ, ဒဲစယီဟၫ့ ဒၪဘၪဝ့ၫတၭ, စံၭဝ့ၫ, ကဆါဧ့, ဘဲၫစအံၫလဲယၫ မၩဝ့ၫအၥိၭနီၪ ပ မၪလူၬ မ့ၪဂဲၫလၩ့လၧမူၭခိၪတၭ, အၪ့ခွံၬ ၦလဖၪနီၪ, မွဲနၥၭအီၪဆ့ဧၪ. 55 အဝ့ၫဒၪ ကၠၪစိၩအၥၭတၭ, အၪ့လၬ အဝ့ၫၥံၪ, စံၭဝ့ၫ, နၥံၪအၥၭယီၩ, မွဲဘဲၫၥ့ၪလဲၪ ဘဲၫၥ့ၪလဲၪနီၪ, နၥံၪၥ့ၪယၫအ့ၬ. 56 [အဂဲးဘဲၫယီၩ, ၦၡၩ အဖိၪခွၫယီၩ, ဂဲၫမၩၥံၫ ၦၡၩအၥၭမၧၫ့ အ့ၬ. အ့ၪမွဲ အဂဲၫထိးထဲၩ့တၩ့ထဲၩ့ဆၧလီၫ.] အဝ့ၫၥံၪ လ့ၩထီၩ့ဝ့ၫ လၧတဝၫ့အဂူၫဂၩလီၫ. 57 ဆၧမၩအၥၭ လၧအဝ့ၫၥံၪ လ့ၩလၧဖၧၩ့ၥၭ အဘိၩ့ဘၭ နီၪ, ၦလဂၩ စံၭအဝ့ၫ, ကဆါဧ့, ထီးဒၪ နလ့ၩဆၧ လစီၪ့စီၪ့နီၪ, ယမိဖိၬနခဲၫ့လီၫ. 58 ယ့ၫၡှူၬ လီၩဘၪဝ့ၫ, ထွံၪမံၩ့ အီၪဝ့ၫလၧအဖၧၩ့, ဒဲထိၪၥံၪ လၧဆၧဖိၭဖၫ့အီၪဝ့ၫ လၧအၥွံၫ, အ့ၪမွဲ ၦၡၩ အဖိၪခွၫလဂၩယီၩ ထီးအမိ အီၪက့ၪလၩ့ အခိၪဎွံၪနီၪ အလးအီၪအ့ၬ. 59 တၭ စံၭ ၦလၧအဂူၫဂၩလဂၩ, ဖိၬယခဲၫ့ဆံၭ. အဝ့ၫဒၪ စံၭဝ့ၫ, ကဆါဧ့, ဘဲၫၥိၭ ယမိခုၪ့လၩ့ဘၧၩ့ခွံၬယဖါ နီၪ, ဒုၭထဲၩ့ဆိၫဒၪခလူၬ ယၧၩနးထံၪ ဘီၪ. 60 ယ့ၫၡှူၬ စံၭအဝ့ၫနီၪ, ၦအၥံၫမွဲ အခုၪ့လၩ့ဘၧၩ့ခွံၬ အၡၩၥံၪနီၪဆံၭ. အ့ၪမွဲ နဝ့ၫဒၪယီၩ, လ့ၩလီၩလၩ့လၬလၩ့ ယွၩအဘၩ့အမုးအဂဲးဆံၭ. 61 ၦလၧအဂူၫဂၩလဂၩ စံၭဝ့ၫ, ကဆါဧ့, ယမိဖိၬနခဲၫ့ လီၫ. မွဲလါနၫ့တၭ, ဒုၭထဲၩ့ဆိၫဒၪခလူၬယၧၩ ဘဲၫၥိၭ ယမိထဲၩ့ချဲၩ့ဒုၪ့ ၦအီၪလၧယဂံၪ့ဖၧၩ့ နးထံၪဘီၪ. 62 ယ့ၫၡူၬ စံၭဝ့ၫ, ၦလၧအဖီၪ့ထၬ ထဲၫအဘီၩ့တၭ, ယိထဲၩ့ဆၧ လၧအလးခဲၫ့နီၪ, ကြၨၭ လၧယွၩအဘၩ့အမုး အဂး နးဂၩအ့ၬ.

လုကၭ Luke 10

1 ဆၧနီၪလဖၪ အလးခဲၫ့ တၭ, ကဆါ အီၪက့ၪလၩ့ ၦဂူၫဂၩၥံၪ နွ့ၫဆံၫဆ့တၭ, အၪ့မၧၫ့ အလ့ၩဝဲၩဝ့ၫ နံၫဂၩလစီၪ့, နံၫဂၩလစီၪ့, လၧယၫ လၧကယဲဒိၩ့, ဒဲကယဲအလး လၧအနၫ့ဆါဒၪဝ့ၫ မိလ့ၩနီၪလီၫ. 2 မွဲဘဲၫနီၪတၭ, အဝ့ၫဒၪ လီၩဘၪ အဝ့ၫၥံၪ, ကူၭဆၧအလး အီၪအၪမၬတၭ, အ့ၪမွဲ ၦမၩဆၧလဖၪနီၪ အီၪၡၩခိၬဂၩ လီၫ. မၩအၥၭဘဲၫနီၪတၭ, ဘၩဆိၪဖၪ အၪ့ကံၩ့ ကူၭဆၧအလးအကဆါ ဘဲၫၥိၭ အမိအၪ့မၧၫ့လၩ့န့ ၦမၩဆၧ လၧကူၭဆၧအလး အဖၧၩ့နီၪဆံၭ. 3 လ့ၩ နၥံၪဝ့ၫဘီၪ, ယိခွါ, ယအၪ့မၧၫ့ နၥံၪ လ့ၩဆၧ ဘဲၫ ၥိၪဖိၪလၧထွံၪမံၩ့အကျၩ အၥိၭနီၪလီၫ. 4 စ့ၩအထိၪ့ မွဲဂ့ၩ, ဆၧအၪ့အထိၪ့မွဲဂ့ၩ, ခၪ့ဖံၭလဖၪမွဲဂ့ၩ, နၥံၪ ထီးဆိၬလဂ့ၩ; ချဲၩ့ဒုၪ့ ၦလၧဖၧၩ့ၥၭ နးဂၩလဂ့ၩ. 5 ထီးဒၪ နၥံၪလ့ၩနုၬ လၧဂံၪ့လဖျိၪ့ဖျိၪ့ အဖၧၩ့နီၪ, စံၭဆိၫ နၥံၪဝ့ၫ, မွဲဆၧမုၬဆၧလၩ အီၪလၧဂံၪ့ယီၩဆံၭ. 6 ၦမုၬဖိၪ အ့ၪအီၪထီးနီၪတၭ, နၥံၪ အဆၧမုၬဆၧလၩ့ မိဘၪ အဝ့ၫလီၫ. အ့ၪလမွဲဘၪတၭ, မိဂဲၫထဲၩ့ ဘၪထဲၩ့နၥံၪလီၫ. 7 အီၪလၧဂံၪ့လဖျိၪ့ဎး အဖၧၩ့နီၪတၭ, အၪ့ဆၧအီၩဆၧ ထီးဒၪ ဆၧလၧၦအီၪက့ၪလၩ့ဝ့ၫ ဘီၪ. အဂဲးဘဲၫယီၩ ၦမၩဆၧနီၪ ဂ့ၩန့ဘၪ အလံၩ့အလဲၫလီၫ. လဂံၪ့ဘၪလဂံၪ့နီၪ နၥံၪထီးလ့ၩ လဂ့ၩ. 8 ထီးဒၪ ဒိၩ့လဖျိၪ့ဖျိၪ့ လၧနၥံၪလ့ၩနုၬနီၪ, ၦအ့ၪထိးဆၧၫ့နၥံၪတၭ, ဆၧလၧအအီၪက့ၪလၩ့ လၧနၥံၪအဂးနီၪ အၪ့ဘီၪ. 9 မၩဘျၪထဲၩ့ ၦအဆၫအီၪလၧအဖၧၩ့, လီၩဘၪ အဝ့ၫၥံၪ, ယွၩအဘၩ့အမုးနီၪ ဂဲၫဘူၭယူၭ လၧနၥံၪ ယူၭ. 10 ထီးဒၪ ဒိၩ့လဖျိၪ့ဖျိၪ့ လၧနၥံၪလ့ၩနုၬ လၧအဖၧၩ့ နီၪ, ၦအ့ၪလထိးဆၧၫ့ဘၪနၥံၪတၭ, လ့ၩထၪ့ လၧအဖၧၩ့ၥၭတၭ, စံၭ နၥံၪဝ့ၫ, 11 နၥံၪအဒိၩ့အဂၪ့ခိၪမုၬဘုၭထၬ လၧပခၪ့ယၫၥၭယီၩ, ပတရူၩလၩ့ခွံၬထၫ့ဒၩ နၥံၪလီၫ. မွဲလါနၫ့ဘိၩ ၥ့ၪယၫဆၧယီၩ တၭ, ယွၩအဘၩ့အမုးနီၪ ဂဲၫဘူၭယူၭ လၧနၥံၪယူၭ. 12 ယလီၩဘၪနၥံၪ, လၧမုနံၩလနံၩ အဖၧၩ့နီၪ, ဒိၩ့စီဒၧၫ့ မိဘၪ ဆၧယီၫနဲၪ့ ဒိၩ့နီၪဒံၭလီၫ. 13 ခိၫရ့စံၫ့ဧ့, နဝ့ၫဒၪယီၩ နဘၪအၡၪ့ ဖီၩ! ဘ့ၭ၁စ့ဒၫဧ့, နဝ့ၫဒၪယီၩ နဘၪအၡၪ့ဖီၩ! အဂဲးဘဲၫယီၩ ဆၧလၩ့လၭ မၩအၥၭ လၧနၥံၪအဖၧၩ့လဖၪနီၪ, အ့ၪမၩအၥၭ လၧတဲအၫ ဒဲစဲဒၧၫ့အဖၧၩ့တၭ, အဝ့ၫၥံၪ မိကီၩ့ၥိၭဝ့ၫ လၧရၧၬအဆၧယၬ ဒဲမိဆၧၫ့နၩ့ဝ့ၫ လၧဖံၫ့ချၪ အကျၩတၭ, မိနီၫ့ယါလၩ့ထဲၩ့အၥၭ ယံၬယံၬယူၭလီၫ. 14 လၧနီၪအမ့ၬယၫ လၧဆၧစ့ၩရၫ့အဖၧၩ့နီၪ, တဲအၫ ဒဲစဲဒၧၫ့ မိဘၪ ဆၧယီၫနဲၪ့ နၥံၪဒံၭလီၫ. 15 နဝ့ၫဒၪ ကပၧနအၫ့ လၧအထၪ့ဘၭ လၧမူၭခိၪဧ့, နမိဘၪ ဆၧဆၪ့လၩ့ဖိးလၧဖျုဖၧၩ့ နီၪလီၫ. 16 ၦလၧအနါဂၧၫ့ နၥံၪအလူနီၪ မွဲအနါဂၧၫ့ ယလူ, ဒဲၦလၧအခွံၬၡိၭ နၥံၪ နီၪ, မွဲအခွံၬၡိၭ ယၧၩ, ဒဲၦလၧအခွံၬၡိၭယၧၩယီၩ, မွဲအခွံၬၡိၭ ၦလၧအအၪ့မၧၫ့လၩ့န့ယၧၩလဂၩနီၪလီၫ. 17 ၦနွ့ၫဆံၫနီၪ ဂဲၫထဲၩ့ထဲၩ့ဝ့ၫ လၧအၥုၪ့ထိၬအၥၭထိၬ တၭ စံၭဝ့ၫ, ကဆါဧ့, မွဲလၧနမံၩ့အဖၧၩ့တၭ, ဆၧနၪလဖၪ ဒၪလ့ၬ အီၪလၧပဖၫ့လၬလီၫ. 18 အဝ့ၫဒၪ စံၭအဝ့ၫၥံၪ, ဘဲၫလၫ့ဝဲအဒံၭအၥိၭနီၪ ယဒၪ မုၪခီၩလဲး လၩ့ထ့ၬခွံၬ လၧမူၭခိၪလီၫ. 19 ယိခွါ, ယ ဖ့ၪလၫ့ နၥံၪ အစီၩ့အမၩ့ ဘဲၫၥိၭ နၥံၪမိယဲး ဂူၥံၪ, ဒဲဆၧကဲၪ့မ့ၥံၪ, ဒဲလၧဆၧဒုၪဒၩ အစီၩ့အမၩ့ ထီးအလူၬ အဖၫ့ခိၪလီၫ. ဆၧမၩၡၪ့မၩနၭ နၥံၪ နးမံၩ့အ့ၬ. 20 မွဲလါနၩ့ဘိၩ မွဲလၧဆၧနၪအီၪ လၧနၥံၪအဖၫ့လၬတၭ, နၥံၪ ထီးၥၭထိၬ လၧဆၧနီၪလမံၩ့ အကၠီၩ့ လဂ့ၩ; အ့ၪမွဲ နၥံၪအမံၩ့ ဆ့ၭလၩ့အၥၭ လၧမူၭခိၪအဖၧၩ့ အကၠီၩ့ တၭ, ၥၭထိၬဆံၭ. 21 လၧနၩရံၩထီးနီၪ ယ့ၫၡူၬ ၥုၪ့ဎွံၫၥၭယီၫတၭ, စံၭဝ့ၫဒၪ, မူၭခိၪ ဒဲဂၪ့ခိၪအကဆါ, ဖါဧ့, ယ စံၭထၪ့အၪ့အူၭ နၧၩလီၫ. အဂဲးဘဲၫယီၩ ဆၧလဖၪယီၩ နအီၪက့ၪၥူၪခွံၬ လၧၦကိၪ့ဆၧၥ့ၪ, ဒဲလၧၦအၥုၪ့ဆၭ အၥၭဆၭလဖၪ အမ့ၬယၫ လါနၫ့တၭ, နမၩဖျီၪထၪ့ လၧဖိၪၥၪၥံၪ အမ့ၬယၫလီၫ. မွဲယူၭ, ဖါဧ့, မွဲအဘၪနၥၭ ဘဲၫနီၪအဂဲးလီၫ. 22 ယဖါ ဖ့ၪလၫ့ယူၭယၧၩ လၧဆၧထီးအလူၬယူၭ. အ့ၪလမွဲဘၪ ဖါတၭ, ၦၥ့ၪယၫ ဖိၪခွၫ နးဂၩအ့ၬ. အ့ၪလမွဲဘၪ အဖိၪခွၫ ဒဲထီးဒၪ ၦလၧအဖိၪခွၫ မိဒုၭနဲၪဖျီၪထၪ့ဝ့ၫ လဂၩဂၩနီၪ, ၦၥ့ၪယၫ ဖါ နးဂၩအ့ၬ. 23 အဝ့ၫဒၪ ကၠၪစိၩအၥၭ လၧအထံၩအဖျဲၥံၪအအီၪ တၭ, စံၭၥူၪဝ့ၫ, ၦအမ့ၬလၧအဒၪဆၧ ဘဲၫနၥံၪဒၪဘၪအၥိၭနီၪ, အီၪမုၬဝ့ၫဒၪလီၫ. 24 အဂဲးဘဲၫယီၩ ယစံၭနၥံၪ, မီၪၥံၪ ဒဲစဎွၩၥံၪအၪဂၩ မိဒၪဘၪအၥၭ လၧဆၧလၧနၥံၪ ဒၪဘၪနီၪ, ဒၪဘၪဝ့ၫအ့ၬ. ဆၧမိနါဂၧၫ့ဘၪအၥၭ ဆၧလၧနၥံၪနါဂၧၫ့နီၪ, နါဂၧၫ့ဘၪဝ့ၫအ့ၬ. 25 ယိခွါ, ၦလၧအၥ့ၪ လံၬဆၧၥီၪ့ဆၧၥၫ့လဂၩဂဲထုၪ့ ကျဲၩ့ဖစီၩ့ အဝ့ၫဒၪတၭ, စံၭဝ့ၫ, ဆရၫဧ့, ဘဲၫၥိၭ ယမိန့ၥၫထဲၩ့ ဆၧမၧၫ့ အဆိၩဆိၩအကၠၪကၠၪတၭ, ယဘၪမၩ ဆၧနီၪလမံၩ့လဲၪ. 26 အဝ့ၫဒၪ လီၩဘၪဝ့ၫ, လၧလံၬဆၧမၪလူၬအဖၧၩ့နီၪ, ဆၧကွ့ၭဝ့ၫ ဘဲၫၥ့ၪလဲၪ. န ဖီဘၪ ဘဲၫၥ့ၪလဲၪ, 27 အဝ့ၫနီၪ ချဲၩ့ဆၧၫ့ဆၧ, စံၭဝ့ၫ, အဲၪ ယွၩ နကဆါ လၧနၥၭ ထၧၫ့ဖျိၪ့ယၫ, ဒဲလၧနၥၭၡီၩ့ ထီးအလူၬ, ဒဲလၧနၥၭကိၪ့ၥ့ၪ ထီးအလူၬ, ဒဲလၧနဂဲးနဘၭ ထီးအလူၬ ဆံၭ. အဲၪ ၦလၧနနဲၩ့ထံၭ ဘဲၫနနၫ့ဆါဒၪနဝ့ၫ အၥိၭနီၪ ဆံၭ. အဝ့ၫဒၪ စံၭအဝ့ၫ, န ချဲၩ့ဆၧ ဂ့ၩဘၪစဲၪလီၫ. 28 မၩဆၧ ဘဲၫနီၪတၭ, နမိမၧၫ့ လီၫ. 29 အဝ့ၫဒၪ, လဂၩ မိအီၪက့ၪတီၩအီၪက့ၪလီၩ့ဘၪအၥၭ လၧအနၫ့ဆါဒၪဝ့ၫ တၭ, စံၭ ယ့ၫၡူၬ, ၦလၧယနဲၩ့ထံၭနီၪ မွဲပလၫ လဂၩလဲၪ. 30 ယ့ၫၡှူၬ ချဲၩ့ထၪ့တၭ, စံၭဝ့ၫ, ၦလဂၩ စဲၪ့လၩ့ခွံၬ လၧယရုစလံၫ့ လ့ၩစိၩ လၧယ့ၫရခိၫ နီၪ, လၩ့ဘၪဝ့ၫ လၧၦထမျၬ အကျၩတၭ, အဝ့ၫၥံၪ ဘဲၪ့လၩ့ခွံၬ အကီၩ့အၥိၭ, ဒဲဒိၪဝ့ၫထးဝ့ၫ ထီးအလၩ့ဘူၭ အမိၥံၫတၭ, စဲၪ့ဒၪဝ့ၫလီၫ. 31 ၦလုဆၧအဒိၪလဂၩ လ့ၩဆၧလၧဖၧၩ့ၥၭနီၪ, ထီးအဒၪဘၪဝ့ၫတၭ, လ့ၩဖီၩ့ခွံၬဝ့ၫ လၧဖၧၩ့ၥၭ ဝါလခီၫ လီၫ. 32 ဘဲၫနီၪအၥိၭ ၦလံဝဲၫဖိၪလဂၩ ထီၩ့ထီးနီၪတၭ, လ့ၩဒၪဘၪဝ့ၫတၭ, လ့ၩဖီၩ့ခွံၬဝ့ၫ လၧဖၧၩ့ၥၭ, ဝါလခီၫဆ့လီၫ. 33 အ့ၪမွဲ ၦစမ့ရအၫဖိၪလဂၩ လ့ၩဆၧနီၪ, ထီၩ့ဝ့ၫလၧအအီၪ ဒၪဘၪဝ့ၫတၭ, ယၫ့ၥၭဝ့ၫလီၫ. 34 အဝ့ၫဒၪ လူၫလၩ့ၥိၪ, ဒဲစဘံၭထံၫ လၧအဖၧၩ့လး, ဒဲဘီၪ့ဘံၭဝ့ၫ တၭ, ဒုၭထူၬဝ့ၫ လၧအဆၧဖိၪဆၧဎါဒၪဝ့ၫ လဒုၩတၭ, ၥိၫ့ဝ့ၫ လၧၦမွံၩအီၪအလးတၭ, ယိထဲၩ့ခွါထဲၩ့ဝ့ၫလီၫ. 35 ကဲဂီၩလနံၩ ထီးအစဲၪ့ထၪ့ခွံၬနီၪ, မၩန့ ဒန့ရံၫ နံၫဘံၪ့ တၭ, ဖ့ၪလၫ့ ၦပၧၩ့ဆၧအလးနီၪ လီၩဘၪဝ့ၫ, ယိထဲၩ့ခွါထဲၩ့ အဝ့ၫဒၪဘီၪ. ထီးဒၪ နလူၬ အၪနဲၪ့ဒံၭအယီၩဒံၭ, ထီးယ အ့ၪဂဲၫထဲၩ့တၭ, ယမိဖ့ၪလၫ့ထဲၩ့ နၧၩလီၫ. 36 မၩအၥၭဘဲၫနီၪတၭ, နဆီၫ့မီၪ့ ဘဲၫၥ့ၪလဲၪ. လၧၦၥၧၫ့ဂၩအကျၩနီၪ, မွဲအကဲၪ ၦလၧအလၩ့ဘၪဝ့ၫ လၧထမျၬအကျၩလဂၩနီၪ ၦအီၪလၧအနဲၩ့ထံၭနီၪ မွဲလဂၩဂၩလဲၪ. 37 အဝ့ၫနီၪ စံၭဝ့ၫ, မွဲၦလၧအယၫ့ၥၭဝ့ၫ လဂၩနီၪလီၫ. မၩအၥၭဘဲၪနီၪတၭ, ယ့ၫၡူၬ လီၩဘၪ အဝ့ၫ, လ့ၩဘီၪ, မၩနဝ့ၫ ဘဲၫနီၪအၥိၭဆံၭ. 38 ဆၧမၩအၥၭ ထီးအဝ့ၫၥံၪ လ့ၩဆၧ အဘိၩ့ဘၭနီၪ, အဝ့ၫဒၪ လ့ၩနုၬ လၧတဝၫ့လဖျိၪ့ အဖၧၩ့တၭ, ၦမုၪအမံၩ့ နးမၫၥၫလဂၩ ထိးဆၧၫ့ဝ့ၫ လၧအဂံၪ့ဖၧၩ့လီၫ. 39 ၦမုၪနီၪ အထၧၫ့ဖုဝဲမုၪ ကိၭဝ့ၫအမံၩ့ နးမၫရံၫ အီၪဝ့ၫလဂၩလီၫ. အဝ့ၫဒၪ ဆၧၫ့နၩ့ဝ့ၫ လၧယ့ၫၡူၬအခၪ့ထံၭ တၭ, ခိၭနၪအလူလီၫ. 40 အ့ၪမွဲ နးမၫၥၫနီၪ မၩဆၧအၪ့ဆၧအီၩတၭ, အၥၭခိထၪ့တၭ လ့ၩလၧအအီၪ စံၭဝ့ၫ, ကဆါဧ့, ဘဲၫၥိၭ ယမိမၩဆၧ လဂၩဎးတၭ, ယထၧၫ့ဖုဝဲမုၪ အီၪဒၪအဆၧနီၪ, မွဲနအီၪက့ၪ လၧဆၧနးမံၩ့အ့ၬဧၪ. မၩအၥၭဘဲၫနီၪတၭ, ဘဲၫၥိၭ အမိမၩဆၧၩ့ယၧၩယီၩ, အၪ့မၧၫ့ အဝ့ၫ နးထံၪ ဘီၪ. 41 ယ့ၬၡူၬ ချဲၩ့ဆၧၫ့ဆၧတၭ, လီၩဘၪဝ့ၫ, နးမၫၥၫဧ့, နးမၫၥၫဧ့, နဝ့ၫဒၪယီၩ, နအၪ့ယိၪဆၧ ဒဲနၥၭခိ လၧဆၧအၪမံၩ့အကၠီၩ့လီၫ. 42 မွဲလါနၫ့ဘိၩ, ဆၧကြၨၭန့ဘၪ အီၪဝ့ၫ လမံၩ့လီၫ. တၭ နးမၫရံၫ ရွံန့ဘၪယူၭ ဆၧအဂ့ၩလမံၩ့နီၪ လၧၦမၩန့ထဲၩ့ဝ့ၫ လၧအစူၪဖၧၩ့ၥ့ၪ နးဂၩအ့ၬ.

လုကၭ Luke 11

1 ဆၧမၩအၥၭ ထီးအအီၪဘၩဆိၪဖၪဆၧ လၧအလးလစီၪ့နီၪ, ထီးအဂီၩ့နီၪ အထံၩအဖျဲလဂၩ စံၭအဝ့ၫ, ကဆါဧ့, ၥီၪ့လိၪပၧၩ လၧပဘၩဆိၪဖၪဆၧအဂဲး ဘဲၫစယီဟၫ့ ၥီၪ့လိၪ အထံၩအဖျဲၥံၪ အၥိၭနီၪ ဆ့ဆံၭ. 2 အဝ့ၫဒၪ စံၭအဝ့ၫၥံၪ, ထီးနၥံၪ ဘၩဆိၪဖၪဆၧတၭ, စံၭ အီၪလၧမူၭခိၪ ပဖါဧ့, မွဲနမံၩ့ အီၪဆံၫ့ဎံၪ ဒၪဝ့ၫဆံၭ. နဘၩ့နမုးနီၪ မွဲအထီၩ့ထဲၩ့ဒၪဝ့ၫဆံၭ. 3 မွဲနၥၭ လၧၫ့ထၪ့ဎွ့ၩထၪ့ထဲၩ့ဒၪဝ့ၫ ထီးဂၪ့ခိၪချိၫ့ယီၩ ဘဲၫလၧမူၭခိၪ အၥိၭနီၪဆံၭ. ဆၧအၪ့ လၧလနံၩအဂး လနံၩအဂးနီၪ ဖ့ၪလၫ့လါပၧၩ လနံၩဘၪလနံၩ, လနံၩဘၪလနံၩဆံၭ. 4 ကွဲၪဖျါခွံၬ ပဆၧဒဲၩဘၭဆံၭ. အဂဲးဘဲၫယီၩ ပကွဲၪဖျါဆ့ ကယဲ ၦလၧအဒ့ၪအမါအီၪ လၧပစူၪဖၧၩ့ ကိၭဂၩဒ့ၭ တၭ, ထီးဒုၭလ့ၩနုၬပၧၩ လၧဆၧကျဲၩ့ဖစီၩ့အဖၧၩ့နီၪ လဂ့ၩ, [အ့ၪမွဲ ထုၭထၪ့ခွံၬ လါပၧၩ လၧဆၧအၧၩ့ဆၧၥၫ့အဖၧၩ့နီၪဆံၭ.] 5 မွဲအစံၭ အဝ့ၫၥံၪ, ၦလဂၩ လၧနၥံၪအကျၩ အီၪလၧအထံၩအၥိၭတၭ, လၧဖိၭဖၫ့မုလ့ၩဝ့ၫ လၧအအီၪတၭ, စံၭအဝ့ၫ, တခွၫဧ့, ယန့ဘၪ ကိၪၥၧၫ့လီၪ့အလးအီၪဝ့ၫလီၫ. 6 အဂဲးဘဲၫယီၩ ယထံၩယၥိၭလဂၩ လ့ၩဆၧနီၪ, ဂဲၫထီၩ့လၧယအီၪတၭ, ဆၧလၧယမိအီၪက့ၪ လၧအမ့ၬယၫနီၪ အီၪနးမံၩ့အ့ၬ. 7 ၦအီၪလၧအဖၧၩ့ ချဲၩ့ဆၧၫ့ဆၧတၭ စံၭဝ့ၫ ထီးမၩထံၬထၬယၧၩ လဂ့ၩ, တရၫ့ ကၭဘံၭထၬယူၭ အၥၭယူၭ; ယဖိၪယလံၩ အီၪယူၭ လၧယၥိၭ လၧလးမံၫအဖၧၩ့ယူၭ, ယ ဂဲထုၪ့ ဖ့ၪလၫ့ နၧၩၥ့ၪအ့ၬ. 8 ယ စံၭနၥံၪ, အဝ့ၫလဂၩမွဲ လၧအထံၩအၥိၭအကၠီၩ့နီၪတၭ, လဂဲထုၪ့ ဖ့ၪလၫ့ဘၪ လါနၫ့တၭ, မွဲလၧအအၪ့ကံၩ့ဝ့ၫ ဆီၪ့ဆီၪ့လ့ၬ အကၠီၩ့နီၪ, မိဂဲထုၪ့ ဖ့ၪလၫ့ဝ့ၫဒၪ ထီးအန့ဘၪ ဆၧအလးအီၪလဖၪလီၫ. 9 ယ စံၭနၥံၪ ဆ့, အၪ့ကံၩ့ဆံၭ, ဆၧမိဖ့ၪလၫ့နၥံၪ လီၫ. အၪ့ဎၬဆၧ ဆံၭ, နၥံၪ မိဒၪန့ဆၧလီၫ. ဒိၪထိၬဆၧဆံၭ, ဆၧမိဝဲထၪ့န့ဝ့ၫ လၧနၥံၪအဂးလီၫ. 10 အဂဲးဘဲၫယီၩ ကယဲ ၦလၧအအၪ့ကံၩ့ဆၧ လဂၩလါလါနီၪ, န့ဘၪဝ့ၫလီၫ. ၦလၧအဒိၪထိၬဆၧနီၪ, ဆၧမိဝဲထၪ့န့ လၧအဝ့ၫနီၪ အဂးလီၫ. 11 လၧနၥံၪအကျၩ ဖါလဂၩ လၧအဖိၪ အ့ၪအၪ့ကံၩ့အၪ့ ကိၪတၭ, မိဖ့ၪလၫ့ အဝ့ၫ လၧလိးနီၪ, မွဲအအီၪလဂၩဂၩ ဆ့ဧၪ. အ့ၪအၪ့ကံၩ့အၪ့ ယၪ နးဘံၪ့တၭ, လၧယၪအလးနီၪ, မွဲအမိဖ့ၪလၫ့ဝ့ၫ လၧဂူ နးဘီၩ့ဆ့ဧၪ. 12 အ့ၪအၪ့ကံၩ့ ဆၧဒံၪ နးဖျိၪ့နီၪ, မွဲအမိဖ့ၪလၫ့ဝ့ၫ လၧဆၧကဲၪ့မ့ နးဘီၩ့ဆ့ဧၪ. 13 မၩအၥၭဘဲၫနီၪတၭ, နၥံၪဝ့ၫဒၪမွဲ ၦအအၧၩ့လဖၪနီၪ, နၥံၪ အ့ၪၥ့ၪယၫဖ့ၪလၫ့ နၥံၪအဖိၪအလံၩ လၧဆၧအဂ့ၩတၭ, နၥံၪအဖါ အီၪလၧမူၭခိၪနီၪ, မိဖ့ၪလၫ့ဝ့ၫ လၧၦအၪ့ကံၩ့ဆၧ လၧအဝ့ၫနီၪလဖၪ လၧၥၭမုဆံၫ့ဎံၪနီၪ အၪနဲၪ့အနီၪဒံၭလီၫ. 14 အဝ့ၫဒၪ နၫ့ထၪ့ခွံၬ ဆၧနၪအုၭအၭလဒုၩနီၪ, ဆၧမၩအၥၭ လၧဆၧနၪ စဲၪ့ထၪ့ခွံၬဝ့ၫ တၭ, ၦအုၭအၭနီၪ ချဲၩ့ထၪ့ဝ့ၫတၭ, ၦခမျၧး ထီၫမံၫထီၫမၪဝ့ၫဒၪလီၫ. 15 ၦအီၪ လၧအကျၩ လနၩ့နၩ့, စံၭဝ့ၫ, မွဲအနၫ့ထၪ့ခွံၬ ဆၧနၪ လၧဆၧနၪအခိၪ ဘၫအလၭဇဘၧၭလီၫ. 16 အဂူၫဂၩလနၩ့, ကျဲၩ့ဖစီၩ့ဆၧတၭ, အၪ့ကံၩ့ ဆၧလၩ့လၭ လၧမူၭခိၪ လၧအဝ့ၫဒၪလီၫ. 17 အဝ့ၫဒၪ ၥ့ၪယၫ အဝ့ၫၥံၪ အဆၧကိၪ့ထၪ့ဖၭလၩ့လဖၪ တၭ, စံၭအဝ့ၫ, ကယဲဘၩ့မုး လၧအမၩလၩ့ဖၭလိၬအၥၭ နီၪ, မိအီၪယူဝ့ၫလီၫ. ဂံၪ့ အ့ၪလၩ့ဖၭလိၬအၥၭတၭ, မိလၩ့ဎီးဝ့ၫလီၫ. 18 မုၪခီၩလဲး အ့ၪလၩ့မုလၩ့ဖၭဝ့ၫ လၧအနၫ့ဆါဒၪဝ့ၫတၭ, အဘၩ့အမုး မိခၧၫ့ဝ့ၫ ဘဲၫၥ့ၪလဲၪ. အဂဲးဘဲၫယီၩ နၥံၪစံၭ လၧယနၫ့ထၪ့ခွံၬ ဆၧနၪ လၧဘၫအလၭဇဘၧၭလီၫ. 19 ယ အ့ၪနၫ့ထၪ့ခွံၬ ဆၧနၪ လၧဘၫအလၭဇဘၧၭတၭ, မွဲနၥံၪ အဖိၪခွၫၥံၪ နၫ့ထၪ့ခွံၬ ဆၧနၪ လၧပလၫလဂၩလဲၪ. မၩအၥၭဘဲၫနီၪတၭ, ၦလဖၪနီၪ မိကဲၪထၪ့ဝ့ၫ လၧၦစ့ၩရၫ့ နၥံၪလီၫ. 20 အ့ၪမွဲ ယၧၩယီၩ ယ အ့ၪနၫ့ထၪ့ခွံၬ ဆၧနၪ လၧယွၩအစူၪနိၩ့ တၭ, မွဲမၬ, ယွၩအဘၩ့အမုး ဂဲၫထီၩ့ယူၭ လၧနၥံၪအအီၪယူၭ. 21 ထီးၦၡၩအဆီၪ့ အီၪလၧအစူၪဝဲၩနီၪ အ့ၪပၧၩ့ဘၪ အဂံၪ့ အဘိၩ့ဘၭတၭ, အဆၧဖိၪဆၧလံၩ အီၪခၧၫ့ဝ့ၫ လီၫ. 22 မွဲလါနၫ့ဘိၩ, ထီးၦအဂဲးအဘၭဆီၪ့နဲၪ့ အဝ့ၫနီၪ လဂၩ အ့ၪဂဲၫ မၩနၧၩ့မၩစၪ အဝ့ၫတၭ, အဝ့ၫဒၪ မိမၩန့ခွံၬ အစူၪဝဲၩ လၧအဒိၭနဲၩ့အၥၭ လၧအဖၧၩ့တၭ, အၪ့နၩ့ဖၭ အဆၧဖိၪဆၧလံၩ အဆၧၫ့လီၫ. 23 ၦလၧအလအီၪဘၪဝ့ၫ လၧယၥိၭယီၩ, မွဲအထၫ့ဒုၪထၫ့ဒၩယၧၩတၭ, ဒဲၦလၧအလအၪ့ထုၫ့ကီၪ့ဘၪဆၧ လၧယၥိၭယီၩ, မွဲအမၩပြံၩပြၩဆၧလီၫ. 24 ထီးဆၧနၪလဒုၩ စဲၪ့ထၪ့ခွံၬဝ့ၫ လၧၦၡၩအလီၩ့တၭ, အၪ့ဎၬ ဆၧအီၪပွံၭအလးနီၪ, စဲၪ့ဝံၩ့ဝၩ့ လၧပွ့ၪခိၪ တၭ, လဒၪန့ဘၪအလးနီၪ, စံၭဝ့ၫ, ယမိထဲၩ့ထဲၩ့ လၧယဂံၪ့ လၧယ စဲၪ့ထၪ့ခွံၬဝ့ၫ လၧအဖၧၩ့လီၫ. 25 ထဲၩ့ထဲၩ့ဝ့ၫ တၭ, ဒၪန့ဝ့ၫ လၧအအီၪဝ့ၬဆံၫ့အၥၭ, ဒဲအီၪဝ့ၫ ဂ့ၩလ့ၬလီၫ. 26 ထီးနီၪလဖၧၫ့ လ့ၩမၩန့ ဆၧနၪဂူၫဂၩ လၧအအၧၩ့နဲၪ့ အနၫ့ဆါနွ့ၫဒုၩတၭ, အဝ့ၫၥံၪ နုၬအီၪဝ့ၫ ထီးအဖၧၩ့ နီၪလီၫ. ၦလဂၩနီၪ အထုၬနၭနဲၪ့ လၧအခၪ့ထံၭဒံၭ လီၫ. 27 လၧအချဲၩ့ဆၧနီၪ အဘိၩ့ဘၭတၭ, ဆၧမၩအၥၭ လၧၦခမျၧးနီၪအကျၩ, ၦမုၪလဂၩ ကိၭၡၭထၪ့ဆၧတၭ, စံၭ အဝ့ၫ; ဒၧၩ့လး လၧအဒၧၩ့န့နၧၩ, ဒဲနူၥၪ လၧနအၪ့ဆူၭနီၪ အီၪမုၬဝ့ၫဒၪလီၫ. 28 အဝ့ၫဒၪ စံၭဝ့ၫ, မွဲမၬ, ၦလၧအနါဂၧၫ့ ယွၩအလူ, ဒဲထီးန့ဖံၭထၬဝ့ၫလဖၪနီၪ, အီၪမုၬဝ့ၫဒၪ အၪနဲၪ့အနီၪဒံၭလီၫ. 29 ၦခမျၧး အီၪကိၩ့အီၪကီၪ့ ကထံၬကထူၬတၭ, အဝ့ၫဒၪ စံၭဝ့ၫ, ၦလဆိၩယီၩ မွဲအဘၪဆိၪအၧၩ့လီၫ. အၪ့ဎၬဝ့ၫ လၧဆၧလၩ့လၭတၭ, အ့ၪလမွဲဘၪ စယိနၫ အဆၧလၩ့လၭနီၪ, ဆၧဖ့ၪလၫ့ဝ့ၫ အဆၧလၩ့လၭအ့ၬ. 30 အဂဲးဘဲၫယီၩ ဘဲၫစယိနၫကဲၪ ဆၧလၩ့လၭ လၧၦနံနဝ့ၫဖိၪ အမ့ၬယၫ အၥိၭနီၪ, ၦၡၩ အဖိၪခွၫယီၩ မိကဲၪထၪ့ ဆၧလၧၦလဆိၩယီၩ အမ့ၬယၫ ဘဲၫနီၪအၥိၭလီၫ. 31 လၧဆၧစ့ၩရၫ့အဖၧၩ့နီၪ မုခံၫ့ အနးဎွၩမုၪ မိဂဲထုၪ့ထၪ့ လၧၦလဆိၩယီၩ အၥိၭတၭ, မိစ့ၩရၫ့စၪ အဝ့ၫၥံၪ လီၫ. အဂဲးဘဲၫယီၩ ဘဲၫၥိၭ အမိနါဂၧၫ့ စစီလမၧၫ့ အဆၧကိၪ့ဘၪကိၪ့ၥ့ၪနီၪ, အဝ့ၫဒၪ ဂဲၫမၬ လၧဂၪ့ခိၪအနိၪ့ လီၫ. ယိခွါ, ၦဒိၪနဲၪ့ဒံၭ စစီလမၧၫ့ အီၪမၬ ထီးယီၩလဂၩ ကၨ. 32 လၧဆၧစ့ၩရၫ့အဖၧၩ့နီၪ, ၦနံနဝ့ၫဖိၪ မိဂဲထုၪ့ထၪ့ လၧၦလဆိၩယီၩ အၥိၭတၭ, မိစ့ၩရၫ့စၪဝ့ၫလီၫ. အဂဲးဘဲၫယီၩ စယိနၫ လီၩလၩ့လၬလၩ့ဆၧတၭ, အဝ့ၫၥံၪ နီၫ့ယါလၩ့ထဲၩ့ အၥၭလီၫ. 33 ၦစီၩ့ထၪ့မ့ၪဒိၩ့တၭ, အီၪက့ၪဝ့ၫ လၧဆၧကဒုၩအလး မွဲဂ့ၩ, လၧဒၩ့အဖၫ့လၬ မွဲဂ့ၩ, နးဂၩအ့ၬ. မွဲဘဲၫၥိၭ ၦဂဲၫနုၬလဖၪ မိဒၪဘၪအဆၧဖၩ့တၭ, အီၪက့ၪထၪ့ဝ့ၫ လၧမ့ၪဒိၩ့အလး အဖၫ့ခိၪလီၫ. 34 နမိၡါအမ့ၪဒိၩ့မွဲ နမ့ၬၥၪလီၫ. မၩအၥၭဘဲၫနီၪတၭ, နမ့ၬၥၪ အ့ၪဆၭနီၪ, နမိၡါ အီၪလၧဆၧဖၩ့ ထၧၫ့ဂၩယၫလီၫ. အ့ၪမွဲ နမ့ၬၥၪနီၪ အ့ၪလဆၭဘၪ တၭ, နမိၡါ မိခံၭဝ့ၫလီၫ. 35 မၩအၥၭဘဲၫနီၪတၭ, ဆၧဖၩ့ အီၪလၧနဖၧၩ့နီၪ, ဘဲၫၥိၭ အထီးကဲၪ ဆၧခံၭ လဂ့ၩတၭ; ထီးလၩ့ နၥၭဘီၪ. 36 အယီၩ တၭ ဆၧဖၩ့ အ့ၪအီၪလၧနမိၡါ ထၧၫ့ဂၩယၫနီၪ, ဆၧခံၭ အီၪနးစီၪ့အ့ၬ. ဘဲၫမ့ၪဒိၩ့အဂိး ဖၩ့ထၪ့ဘၪနၧၩ အၥိၭနီၪ, နမိအီၪဖၩ့ထၪ့ နဝ့ၫ ထၧၫ့ဂၩယၫလီၫ. 37 အဝ့ၫဒၪ ချဲၩ့ဆၧ အဘိၩ့ဘၭတၭ, ၦဖၫရစံၫလဂၩ အၪ့ကံၩ့ အဝ့ၫ ဘဲၫၥိၭ အမိဂဲၫအၪ့ဆၧ လၧအၥိၭလီၫ. အဝ့ၫ လ့ၩနုၬ ဆၧၫ့နၩ့ဒံၩ့ခံၫ့ဝ့ၫ လၧစပွဲထံၭလီၫ. 38 အဝ့ၫဒၪ လၥူၫဝၭဘၪ အစူၪ လၧအလချုၭ အၪ့ဆၧနီၪ, ၦဖၫရစံၫ ဒၪဘၪဝ့ၫတၭ, ထီၫမံၫထီၫမၪဝ့ၫ လီၫ. 39 ကဆါ စံၭအဝ့ၫ, ၦဖၫရစံၫ, နၥံၪဝ့ၫဒၪယီၩ, နၥံၪ မၩဆံၫ့ထၪ့ လိၫ့ၥံၪ ဒဲတဲၪလဲၪၥံၪ အချိၫ့လီၫ. အ့ၪမွဲ လၧနၥံၪအဖၧၩ့လခီၫနီၪ, လၧၫ့ဎွ့ၩဝ့ၫ လၧဆၧအၪ့ဘျံၭအၪ့ဘျၪ, ဒဲလၧဆၧအၧၩ့ဆၧၥၫ့လီၫ. 40 ၦဂီၩ့ဖိၪဧ့! ၦလၧအတဲၩ့လၩ့ အချိၫ့နီၪ, မွဲအတဲၩ့လၩ့ဝ့ၫ အဖၧၩ့ဆ့အ့ၬဧၪ. 41 အ့ၪမွဲ ဆၧအီၪလၧနၥံၪ အစူၪဖၧၩ့နီၪ, ဖ့ၪလၫ့ ယၫ့ၥၭဆၧဆံၭ. ယိခွါ, ကယဲ ဆၧထီးအလူၬနီၪ မိဆံၫ့ထၪ့ လၧနၥံၪအဂးလီၫ. 42 မွဲလါနၫ့တၭ, ၦဖၫရစံၫၥံၪဧ့, နၥံၪဘၪ အၡၪ့လီၫ. အဂဲးဘဲၫယီၩ နၥံၪ မၩဘိၪ့ ဖီၫကဘၩ့, ဒဲရူၩ, ဒဲဆၧဒိၭဆၧလၪ လမံၩ့လါလါ, ဆံၫပိၩ့နီၪ လပိၩ့လီၫ. နၥံၪ လ့ၩဖၬ ဆၧစ့ၩရၫ့, ဒဲယွၩအဆၧအဲၪဆၧကွံၩလီၫ. အယီၩလဖၪ နၥံၪဂ့ၩမၩတၭ, အနီၪလဖၪ ကြၨၭ နၥံၪလ့ၩဖၬ ဘၪဆ့အ့ၬ. 43 ၦဖၫရစံၫၥံၪဧ့, နၥံၪဘၪအၡၪ့လီၫ. အဂဲးဘဲၫယီၩ နၥံၪ အဲၪဒိၭ လးဆၧၫ့နၩ့ အဂ့ၩထုၬ လၧ၁ရိၬဖၧၩ့, ဒဲဆၧချဲၩ့ဒုၪ့ လၧဖၠၫဖၧၩ့လီၫ. 44 နၥံၪဝ့ၫဒၪယီၩ နၥံၪဘၪအၡၪ့လီၫ. အဂဲးဘဲၫယီၩ နၥံၪလၩ့ဂၬ ၦၥွၪခိၪလဖၪ လၧအလအီၪဖျီၪဘၪတၭ, ၦၡၩ လ့ၩဆၧထဲၩ့ဆၧ လၧအဖၫ့ခိၪ လါနၫ့နီၪ ၥ့ၪယၫဝ့ၫအ့ၬ. 45 ၦၥ့ၪလံၬလဂၩ ချဲၩ့ဆၧၫ့ဆၧတၭ, စံၭအဝ့ၫ, ဆရၫ ဧ့, နစံၭဆၧယီၩ နဒုၪ့ဒွ့ၪပၧၩဆ့ မၬကၨ. 46 အဝ့ၫဒၪ စံၭဝ့ၫ, ၦၥ့ၪလံၬ နၥံၪဝ့ၫဒၪဧ့, နၥံၪဘၪအၡၪ့ ဆ့လီၫ. အဂဲးဘဲၫယီၩ ဆၧအွံၪဆၧယိၭ လၧအဎၧၫ့ မၬနီၪ, နၥံၪ အီၪက့ၪထၪ့ဝ့ၫ လၧၦၡၩအလီၩ့တၭ, နၥံၪ အနၫ့ဆါဒၪ နၥံၪဝ့ၫ, နၥံၪ ထိၭဘၪ လၧနၥံၪအစူၪနိၩ့ နးဘီၩ့အ့ၬ. 47 နၥံၪဝ့ၫဒၪယီၩ, နၥံၪဘၪအၡၪ့လီၫ. အဂဲးဘဲၫယီၩ နၥံၪ မၩထၪ့ မီၪၥံၪအၥွၪခိၪတၭ, နၥံၪအဖါၥံၪ မၩၥံၫ အဝ့ၫၥံၪလီၫ. 48 မွဲမၬ, နၥံၪ ထိးနၥံၪအၥၭ လၧနၥံၪအဖါ အဆၧမၩ, ဒဲနၥံၪ အုၩ့လၩ့ အဝ့ၫၥံၪလီၫ. အဂဲးဘဲၫယီၩ အဝ့ၫၥံၪ မၩၥံၫ မီၪလဖၪတၭ, နၥံၪဝ့ၫဒၪ နၥံၪမၩထၪ့ အၥွၪခိၪနီၪလီၫ. 49 မၩအၥၭဘဲၫနီၪတၭ, ယွၩအဆၧကိၪ့ၥ့ၪကိၪ့ဘၪ, စံၭဝ့ၫ, ယ မိအၪ့မၧၫ့လၩ့မီၪ, ဒဲၦဆၧအၪ့မၧၫ့ဖိၪၥံၪ လၧအအီၪတၭ, မွဲအမိမၩၥံၫဝ့ၫ လနၩ့ မိမၩအၧၩ့မၩနၭဝ့ၫ လနၩ့လီၫ. 50-51 လၧစအၫဘလၭ အၥွံၪထီၩ့လၩ့လၧစဇၭခရဲအၫ လၧအဘၪ ဆၧမၩၥံၫဝ့ၫ လၧဆၧလုအလး ဒဲလၧဆၧလုအဒူၭဖၧၩ့ အဘိၩ့ဆၧၩ့ နီၪ, ကယဲ မီၪလဖၪ အၥွံၪအထံၫ လူၫလၩ့အၥၭ လၧဂၪ့ခိၪအခၪ့ထံၭ လံၩလံၩနီၪ ဆၧမိအၪ့ဎၬဝ့ၫ လၧၦလဆိၩယီၩ, 50-51 မွဲမၬ, ယစံၭ နၥံၪတီၩတီၩ, ဆၧမိအၪ့ဎၬဝ့ၫ လၧၦလဆိၩယီၩ အစူၪဖၧၩ့လီၫ. 52 ၦၥ့ၪလံၬၥံၪဧ့, နၥံၪဘၪအၡၪ့လီၫ. အဂဲးဘဲၫယီၩ ဆၧၥ့ၪယၫ အနိၪဝံၬနီၪ, နၥံၪဆိၬခွံၬယူၭ. နၥံၪလလ့ၩနုၬဘၪ လၧနၥံၪအနၫ့ဆါဒၪနၥံၪဝ့ၫ လကၭလၧၩ့တၭ, ၦလၧအမိလ့ၩနုၬဝ့ၫလဖၪနီၪ, နၥံၪ ပဒၩ့ အဝ့ၫၥံၪဆ့လီၫ. 53 မွဲအစံၭ အဝ့ၫၥံၪ လၧဆၧနီၪလဖၪ အဘိၩ့ဘၭတၭ, ၦကွ့ၭလံၬၥံၪ, ဒဲၦဖၫရစံၫၥံၪ မၩထံၬထၬဝ့ၫ ဆီၪ့ဆီၪ့လ့ၬတၭ, 54 ထိၪဂဲၩဝ့ၫ ချဲၩ့ဆၧအၪမံၩ့ အဂဲးတၭ, ဘဲၫၥိၭ အမိအီၪက့ၪ ဆၧမၪ လၧအဝ့ၫနီၪ အလီၩ့တၭ, အဝ့ၫၥံၪ ယိၥူၪဝ့ၫ အၪ့ဎၬ မၩဘံၪဘူၪ အဆၧချဲၩ့လီၫ.

လုကၭ Luke 12

1 ထီးနီၪလဖၧၫ့ ၦခမျၧးအလၬလဖၪ အီၪကိၩ့အီၪကီၪ့ဝ့ၫဒၪ ထီးအယဲးဘၪလိၬအၥၭတၭ, အဝ့ၫဒၪ လီၩဘၪဆိၫ အထံၩအဖျဲၥံၪ, ထီးလၩ့နၥံၪအၥၭ လၧၦဖၫရစံၫအမံၪ, ဘဲၫၦစံၭဆၧအၥိၭ, ဆၧအၪ့လီၫနီၪဆံၭ. 2 ဆၧလၧအဘၪ ဆၧချုၬဘံၭထၬဝ့ၫနီၪ, လမိအီၪဖျီၪထၪ့ဘၪတၭ, အီၪဝ့ၫ နးမံၩ့အ့ၬ, ဆၧလၧအဘၪ ဆၧအီၪက့ၪၥူၪခွံၬဝ့ၫနီၪ ၦလၥ့ၪယၫဘၪတၭ; အီၪဝ့ၫ နးမံၩ့အ့ၬ. 3 မၩအၥၭဘဲၫနီၪတၭ, ထီးဒၪ နၥံၪ လီၩထဲၩ့ဆၧ လၧဆၧခံၭကျၩလဖၪနီၪ, ဆၧမိနါဂၧၫ့ဝ့ၫ လၧဆၧဖၩ့ အကျၩလီၫ. နၥံၪ ချဲၩ့ဆၧ လၧၦအနါဖၧၩ့ လၧဒူၭဖၧၩ့ နီၪ, ဆၧမိလီၩဘၪ ကိၭၡၭထၪ့ဝ့ၫ လၧဂံၪ့ခိၪလီၫ. 4 ယထံၩယၥိၭဧ့, ယစံၭ နၥံၪ, ၦၡၩၥံၪ လၧအမၩၥံၫ ပမိၡါတၭ, လၧခဲၫ့ထဲၩ့ မၩဝ့ၫ လၥ့ၪလၧၩ့ဘၪ နးမံၩ့နီၪ, ထီးၥၭမဲၪ အဝ့ၫလဂ့ၩ. 5 အ့ၪမွဲ နၥံၪကြၨၭၥၭမဲၪ ပလၫလဂၩလဲၪနီၪ, ယမိဒုၭနဲၪ နၥံၪလီၫ. ၦမၩၥံၫဆၧ အလးခဲၫ့တၭ, ခွံၬလၩ့ဝ့ၫ လၧလရၬဖၧၩ့ ၥ့ၪလဂၩနီၪ ၥၭမဲၪ အဝ့ၫနီၪဆံၭ. မွဲမၬ, ယ စံၭနၥံၪ, ၥၭမဲၪ အဝ့ၫနီၪဆံၭ. 6 ၦအၪ့ဆၫ ထိၪဎွံၭ ယဲဘံၪ့ လၧထီးနံၫဘံၪ့ မွဲအ့ၬဧၪ. ဆၧၥၭနၪ့ အဝ့ၫၥံၪ လၧယွၩ အမ့ၬယၫ နးဘံၪ့အ့ၬ. 7 နၥံၪ အခိၪၥူၫ အဘီၩ့ဒၪလ့ၬနီၪ, ဘၪ ဆၧဝံထၪ့နၬထၪ့ဝ့ၫ ထီးအလူၬလီၫ. မၩအၥၭဘဲၫနီၪတၭ, နၥံၪ ထီးၥၭမဲၪဆၧ လဂ့ၩ, နၥံၪ ဂ့ၩနဲၪ့ဒံၭ ထိၪဎွံၭအခမျၧးနီၪလီၫ. 8 ယ စံၭနၥံၪ ကယဲ ၦလၧအအုၩ့လၩ့ယၧၩ လၧၦၡၩ အမ့ၬယၫ လဂၩဂၩနီၪ, ၦၡၩ အဖိၪခွၫယီၩ မိအုၩ့လၩ့ အဝ့ၫ လၧယွၩအၥီၫ့လဖၪ အမ့ၬယၫလီၫ. 9 ၦလၧအမီၪ့ဘံၭယူၭယၧၩ လၧၦၡၩ အမ့ၬယၫနီၪ, ဆၧမိမီၪ့ဘံၭ အဝ့ၫဒၪ လၧယွၩအၥီၫ့ အမ့ၬယၫလီၫ. 10 ကယဲ ၦလၧအချဲၩ့မၪ ၦၡၩအဖိၪခွၫ လဂၩဂၩယီၩ, ဆၧမိမၩဖီၩ့မၩဖျ့ၭ အဝ့ၫလီၫ. အ့ၪမွဲ ၦလၧအဒုၪဒွ့ၪ ၥၭမုဆံၫ့ဎံၪနီၪ, ဆၧမိမၩဖီၩ့မၩဖျ့ၭဝ့ၫ အ့ၬ. 11 ထီးၦလ့ၩၥိၫ့ နၥံၪ လၧ၁ရိၬဖၧၩ့လဖၪ, ဒဲလၧၦၥုၪ့က့ၭၥၭၡါၥံၪ အအီၪတၭ, မွဲနၥံၪ မိချဲၩ့ဖီၩ့ဖျ့ၭဆၧ ဘဲၫၥ့ၪလဲၪ ဘဲၫၥ့ၪလဲၪ မွဲဂ့ၩ, မွဲနၥံၪ မိချဲၩ့ဆၧ ဘဲၫအံၩဘဲၫအိၩ မွဲဂ့ၩ, နၥံၪ ထီးအၪ့ယိၪ လဂ့ၩ. 12 အဂဲးဘဲၫယီၩ နၥံၪဂ့ၩချဲၩ့ ဘဲၫအံၩဘဲၫအိၩနီၪ, ၥၭမုဆံၫ့ဎံၪ မိဒုၭနဲၪ နၥံၪ ထီးအနၩရံၩနီၪလီၫ. 13 လၧၦခမျၧးအကျၩ ၦလဂၩ စံၭအဝ့ၫ, ဆရၫဧ့, မၪလူၬ ယထၧၫ့ဖုဝဲ ဘဲၫၥိၭ အမိအၪ့နၩ့ဖၭန့ယၧၩ လၧဆၧန့ၥၫ အဆၧၫ့ဘီၪ. 14 တၭ အဝ့ၫဒၪ စံၭအဝ့ၫ, ၦၡၩဧ့, မွဲပလၫ အီၪက့ၪယၧၩ လၧဆၧစ့ၩရၫ့မွဲဂ့ၩ, ၦအၪ့နၩ့ဖၭဆၧအဆၧၫ့ မွဲဂ့ၩ, လၧနၥံၪ အဖၫ့ခိၪ လဂၩလဲၪ. 15 အဝ့ၫဒၪ စံၭအဝ့ၫၥံၪ, ဆၧလီၫ့ကီၩ့ၥၭကွံၩနီၪ, ထီးလၩ့နၥံၪအၥၭ ဂၭဎ့ၭခွံၬ ဆံၭ. အဂဲးဘဲၫယီၩ ဆၧစူၪလးခၪ့ခိၪ လၧၫ့လၧၫ့ဎွ့ၩဎွ့ၩနီၪ မွဲၦၡၩ အဆၧမၧၫ့အ့ၬ. 16 အဝ့ၫဒၪ ချဲၩ့ဆၧ လၧအဝ့ၫၥံၪ, လၧဆၧချဲၩ့အဒီၩ့ တၭ, စံၭဝ့ၫ, ၦ၁ထံၫလဂၩနီၪ, အဂၪ့ခိၪၥၪထၪ့ဝ့ၫ အီၪ အၪအၪလ့ၬလီၫ. 17 တၭဆီၫ့မီၪ့ဝ့ၫ လၧအၥၭ, စံၭဝ့ၫ, ယ မိမၩဘဲၫၥ့ၪလဲၪ; အဂဲးဘဲၫယီၩ ယဆၧၥူၪဆၧၥၪနီၪ ယအီၪက့ၪကီၪ့ထဲၩ့ အလးအီၪအ့ၬ. 18 တၭ စံၭဝ့ၫ, ယမိမၩ ဘဲၫယီၩ, ယ မိရိလၩ့ခွံၬ ယဖၫ့ တၭ, ယ မိၥုၪ့ဒိၪထၪ့ထဲၩ့ဝ့ၫတၭ, ယ မိအီၪက့ၪကီၪ့ ယဆၧၥူၪဆၧၥၪ, ဒဲယဆၧဖိၪဆၧလံၩ ထီးအလူၬလီၫ. 19 ယ မိစံၭယၥၭၡီၩ့, ၥၭၡီၩ့ ဧ့, နဆၧဂ့ၩနဆၧဘွၩ အၪအၪလ့ၬ အီၪဝဲၩယူၭ လၧအၪနံၪ့အၪလၩ အဂးယူၭ. အီၪပွံၭဒၪခလူၬတၭ, အၪ့ဆၧအီၩဆၧ တၭ, မုၬလၩနၥၭဘီၪ. 20 မွဲလါနၫ့ဘိၩ ယွၩ စံၭအဝ့ၫ, ၦဂီၩ့ဖိၪဧ့, လနၩယီၩ ဆၧမိကိၭထဲၩ့နၥၭ လၧနအီၪလီၫ. ထီးနီၪလဖၧၫ့ ဆၧဖိၪဆၧလံၩ လၧနတဲၩ့ဝဲၩနီၪ, မိကဲၪ လၧပလၫလဂၩ အဆၧလဲၪ. 21 ၦလၧအအီၪက့ၪကီၪ့ဆၧ လၧအဂး ဒၪဝ့ၫ, ဒဲအစူၪလး အခၪ့ခိၪ လအီၪဘၪ လၧယွၩလခီၫနီၪ, မၩအၥၭ ဘဲၫနီၪၥိၭဆ့လီၫ. 22 အဝ့ၫဒၪ စံၭအထံၩအဖျဲၥံၪ မၩအၥၭဘဲၫနီၪတၭ, ယ စံၭနၥံၪ မွဲ နၥံၪ မိအၪ့ဘၪ ဘဲၫၥ့ၪလဲၪ ဘဲၫၥ့ၪလဲၪနီၪ, နၥံၪ ထီးအၪ့ယိၪ လၧနၥံၪအၥၭမၧၫ့ အဂး လဂ့ၩ, မွဲ နၥံၪ မိကီၩ့ဘၪမိၥိၭဘၪ ဘဲၫၥ့ၪလဲၪ ဘဲၫၥ့ၪလဲၪနီၪ, နၥံၪ ထီးအၪ့ယိၪ လၧနၥံၪအမိၡါ အဂး လဂ့ၩ. 23 ၦၥၭမၧၫ့နီၪ ဂ့ၩနဲၪ့ ဆၧအၪ့ဒံၭ, ဒဲၦမိၡါနီၪ ဂ့ၩနဲၪ့ ဆၧကီၩ့ဆၧၥိၭဒံၭလီၫ. 24 ယိဆီၫ့မီၪ့ခွါ ကျၭၥံၪဘီၪ. အဝ့ၫၥံၪ လဎွံၪဘၪဆၧ ဒဲလကူၭဘၪဆၧတၭ, အထိၬအဖၫ့ အီၪဆ့အ့ၬ. မွဲလါနၫ့တၭ ယွၩ ဘုၪအၪ့ဒၪ အဝ့ၫၥံၪလီၫ. မွဲနၥံၪ ဂ့ၩနဲၪ့ ထိၪၥံၪလံၪၥံၪ ဆံၭဒိၪလဲၪ. 25 မွဲပလၫ လၧနၥံၪအကျၩ လၧအအၪ့ယိၪဆၧအကၠီၩ့နီၪ, ထုၭထီၫထၪ့ အယုၬ နးဖျါနီၪ မိၥ့ၪလဂၩလဲၪ. 26 မၩအၥၭဘဲၫနီၪတၭ, ဆၧလၧအဆံၭထုၬနီၪ, နၥံၪ အ့ၪမၩလၥ့ၪဘၪတၭ, ဆၧလၧအဂူၫဂၩလဖၪနီၪ, မွဲဘၪနီၫ နၥံၪ အၪ့ယိၪဆၧ လၧအကၠီၩ့ နီၪလဲၪ. 27 ဆၧလၧဖီၫယၫၥံၪ, မွဲအဒိၪထၪ့ဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, ယိဆီၫ့မီၪ့ခွါဘီၪ. အဝ့ၫၥံၪ မၩဆၧအ့ၬ, ဝံၭဆၧ အ့ၬ, မွဲလါနၫ့တၭ, ယလီၩဘၪနၥံၪ, စစီလမၧၫ့ ဒၪလ့ၬ အီၪလၧအကယးကဖး ထီးအလူၬနီၪ, ကီၩ့ၥိၭဝ့ၫ ထီးအလူၬနီၪ, ကီၩ့ၥိၭဝ့ၫ ထီးဎီၩ့ လၧဖီၫလမုၫနီၪအ့ၬ. 28 နၥံၪ နဲၩဆၧၡၩၥံၪဧ့, ယွၩ အ့ၪဒုၭကီၩ့ဒုၭၥိၭ နၪ့ၥံၪ လၧအယီၩ လနံၩ အီၪဝ့ၫလၧဆၧပျၩ့ဖၧၩ့, အ့ၪမွဲ ကဲဂီၩလနံၩ ဘၪ ဆၧဖျုၭလၩ့ခွံၬဝ့ၫ လၧဖံၫ့ချၪဖၧၩ့တၭ, မွဲအမိဒုၭကီၩ့ဒုၭၥိၭ နၥံၪ အၪနဲၪ့အနီၪဒံၭ ဆံၭဒိၪလဲၪ. 29 နၥံၪဝ့ၫဒၪယီၩ နၥံၪမိအၪ့ဘၪ, နၥံၪ မိအီၩဘၪ ဘဲၫၥ့ၪလဲၪ ဘဲၫၥ့ၪလဲၪနီၪ, နၥံၪ ထီးအၪ့ဎၬလဂ့ၩ, ဒဲနၥံၪအၥၭ ထီးဂံၩ့ဂၩ့ လၧအကၠီၩ့ လဂ့ၩ. 30 အဂဲးဘဲၫယီၩ ဆၧလဖၪနီၪ ၦဆၨၩလဖၪ လၧဂၪ့ခိၪချိၫ့ယီၩ, အၪ့ဎၬဝ့ၫ ထီးအလူၬ လီၫ. တၭ နၥံၪအဖါ ၥ့ၪယၫ လၧနၥံၪန့ဘၪ ဆၧလဖၪနီၪ အလးအီၪဝ့ၫလီၫ. 31 အ့ၪမွဲ အၪ့ဎၬ နၥံၪဝ့ၫ အဝ့ၫဒၪ အဘၩ့အမုး ဆံၭ. တၭ ဆၧမိဖ့ၪလၫ့ နၥံၪ လၧဆၧလဖၪနီၪလီၫ. 32 ၥိၪလဒီၪ့အဆံၭဧ့, ထီးၥၭမဲၪ လဂ့ၩ, အဂဲးဘဲၫယီၩ မွဲအဘၪ နၥံၪအဖါအၥၭ လၧအမိဖ့ၪလၫ့ နၥံၪအဘၩ့အမုးအီၪ နီၪလီၫ. 33 နၥံၪ အစူၪလးအခၪ့ခိၪနီၪ, အၪ့ဆၫခွံၬ တၭ, ဖ့ၪလၫ့ ယၫ့ၥၭဆၧဆံၭ. ထိၪ့လၧအလလးလံၩဘၪဝ့ၫနီၪ မၩထဲၩ့ လၧနၥံၪအဂးဒၪ နၥံၪဝ့ၫ, ဘဲၫ ၦစံၭဆၧအၥိၭ, ဆၧလူဒိၪဎွ့ၩဒိၪ လၧအလူၬလၥ့ၪဘၪ လၧမူၭခိၪဖၧၩ့, ထီးအလး လၧဆၧအၪ့ဂူၪ လၥုၭဘူၭဘၪအၥၭ, ဒဲဆၧအဎါ လအၪ့ဂီၩ့ဘၪ နီၪဘီၪ. 34 အဂဲးဘဲၫယီၩ ထီးဒၪအလး လၧနၥံၪ အစူၪလးခၪ့ခိၪ အီၪဝ့ၫ လစီၪ့စီၪ့နီၪ, နၥံၪအၥၭ မိအီၪဝ့ၫထီးနီၪ ဆ့လီၫ. 35 ခဲးထူၬ နၥံၪ အယးဒံၩ့ တၭ, အီၪလၧနၥံၪအမ့ၪဒိၩ့ ခဲၩဖၩ့ထၪ့ဘီၪ. 36 အီၪ နၥံၪဝ့ၫ ဘဲၫၦလၧအယိလါ အကဆါအဖၧၩ့ၥၭ အၥိၭနီၪဘီၪ; ထီးအဝ့ၫဒၪ လ့ၩလၧမူၭဖၧၩ့ ဂဲၫထဲၩ့ ဒိၪထိၬဆၧနီၪ, ဘဲၫၥိၭ အဝ့ၫၥံၪ မိဝဲထၪ့န့အဂး ချဲၫ့မၬလီၫ. 37 အဎီးအၡၩလဖၪ လၧအကဆါ ဂဲၫထဲၩ့ ဒၪဘၪ အအီၪခိၭဝ့ၫလဖၪနီၪ, အီၪမုၬဝ့ၫဒၪ လီၫ. ယလီၩဘၪနၥံၪ တီၩတီၩ လၧအကဆါ မိခဲးထူၬ အယးဒံၩ့ဒၪဝ့ၫတၭ, မိအၪ့မၧၫ့ အဝ့ၫဒၪ ဆၧၫ့နၩ့ဝ့ၫတၭ, မိဂဲၫမၩ အဝ့ၫၥံၪ လၧအဎီးအၡၩ အဆၧမၩလီၫ. 38 ၦခိၭဆၧ နံၫဆၫ့လဆၫ့မွဲဂ့ၩ, ၥၧၫ့ဆၫ့လဆၫ့မွဲဂ့ၩ, အကဆါ အ့ၪဂဲၫထဲၩ့ဒၪဘၪဆၧမၩအၥၭ ဘဲၫနီၪတၭ, အဎီးအၡၩလဖၪနီၪ, အီၪမုၬဝ့ၫဒၪလီၫ. 39 နၥံၪ ၥ့ၪယၫ လၧဂံၪ့ကဆါ အ့ၪၥ့ၪယၫ ဆၧအဆၧၫ့အထီ လၧဆၧဂူၪဆၧဘျၪ မိဂဲၫဝ့ၫတၭ, ဘဲၫၥိၭ အဆၧထီးဘုၪ့ဖိးဘၪ အဂံၪ့လဂ့ၩတၭ, မိအီၪခိၭဝ့ၫလီၫ. 40 မၩအၥၭဘဲၫနီၪတၭ, အီၪတဲၩ့ဝဲၩ နၥံၪအၥၭဆ့ ဆံၭ. အဂဲးဘဲၫယီၩ ၦၡၩ အဖိၪခွၫယီၩ, မိဂဲၫဝ့ၫ လၧအဆၧၫ့အထီ လၧနၥံၪ လဆီၫ့မီၪ့ဘၪ နၥံၪဝ့ၫလီၫ. 41 စပံတၧၫ စံၭအဝ့ၫ, ကဆါဧ့, ဆၧချဲၩ့အဒီၩ့ယီၩ, နလီၩဘၪန့ၫပၧၩယီၩ မွဲနလီၩဘၪဆ့ ၦထီးအလူၬလဲၪ. 42 ကဆါ စံၭဝ့ၫ, အဎီးအၡၩ လၧအလူတီၩ, ဒဲအကိၪ့ၥ့ၪ လၧအကဆါ မိအီၪက့ၪလၩ့ဝ့ၫ လၧအဒိၪ ဘဲၫၥိၭ အမိဒုၭအၪ့ ၦဂံၪ့ဖိၪ ထီးမုဘၪနီၪ, မွဲပလၫလဂၩလဲၪ. 43 အဎီးအၡၩ လၧအကဆါ ဂဲၫထဲၩ့ ဒၪဘၪ လၧအမၩဝ့ၫ ဘဲၫနီၪ အီၪမုၬဝ့ၫဒၪ လီၫ. 44 ယလီၩဘၪနၥံၪ လၩ့ထံးလၩ့ဆ့ၭ လၧအမိဒုၭကဲၪထၪ့ အဝ့ၫဒၪ လၧအဆၧဖိၪဆၧလံၩ ထီးအလူၬအခိၪလီၫ. 45 မွဲလါနၫ့တၭ အဎီးအၡၩ အ့ၪစံၭဝ့ၫ လၧအၥၭ, ယကဆါ မၩယံၬမၩနး အၥၭတၭ, ထး အဎီးအၡၩအမုၪ, ဒဲအဎီးအၡၩခွၫလဖၪတၭ, အၪ့ဆၧအီၩဆၧ ဒဲအီၩမၧၩ့ အၥၭနီၪ, 46 ထီးမုနံၩမုနၩ လၧအလယိလါဘၪဝ့ၫ အဖၧၩ့ၥၭ, ဒဲနၩရံၩ လၧအလၥ့ၪယၫဘၪဝ့ၫနီၪ အကဆါ မိဂဲၫထဲၩ့ဒၪ့ထ့ၬ အဝ့ၫ နံၫကုၭတၭ, မိခွံၬလၩ့ခွံၬဝ့ၫ လၧၦလဆူလနဲၩဘၪဆၧ အၥိၭနီၪလီၫ. 47 အဎီးအၡၩ လၧအၥ့ၪယၫ, အကဆါအၥၭနီၪ, လတဲၩ့ဝဲၩဘၪအၥၭတၭ, လမၩဘၪဝ့ၫ ထီးအကဆါအၥၭနီၪ, မိဘၪ ဆၧထးဝ့ၫ အၪထံၪ လီၫ. 48 အ့ၪမွဲ ၦလၧအလၥ့ၪယၫဘၪ တၭ, မၩဝ့ၫ ထီးအကြၨၭဘၪထးနီၪ မိဘၪထးဝ့ၫ ၡၩခိၬထံၪလီၫ. ကယဲ ၦလၧအန့ဘၪ ဆၧအၪ လဂၩလါလါနီၪ, ဆၧမိအၪ့ကံၩ့န့ထဲၩ့ဆၧ လၧအအၪ လၧအဝ့ၫနီၪလီၫ. ၦလၧဆၧဖ့ၪလၫ့ဝ့ၫ လၧအစူၪဖၧၩ့ အၪနီၪ, ဆၧမိအၪ့ကံၩ့န့ထဲၩ့ အၪဒံၭ လၧအဝ့ၫနီၪဆ့လီၫ. 49 ယ ဂဲၫခွံၬလၩ့ မ့ၪ လၧဂၪ့ခိၪချိၫ့ယီၩ; အ့ၪခဲၩထၪ့ယူၭ ဘိၩ့နဲၪ့ယီၩ တၭ, ယမိဆိၫ့ဒံၭ လၧဆၧနီၪလမံၩ့လဲၪ. 50 ယဆၧဒိၭဘၭတံၫဇၫ့ အီၪဝ့ၫ လၧယဘၪဒိၭဘၭတံၫဇၫ့ ယၥၭတၭ, ယလချုၭ ဒိၭဒံၭဘၪနီၪ, ယကထံၬကထၬ နၭမၬကလဲၪ! 51 မွဲနၥံၪ ဆီၫ့မီၪ့ လၧယဂဲၫဖ့ၪဝဲၩ ဆၧဘၪလိၬအိၭလိၬ လၧဂၪ့ခိၪချိၫ့ယီၩ ဆ့ဧၪ. ယ စံၭနၥံၪ, မွဲအ့ၬ. မွဲဆၧလၩ့မုလၩ့ဖၭလီၫ. 52 အဂဲးဘဲၫယီၩ ထီးယီၩ စူၪယၫခိၬ ၦအီၪလၧဂံၪ့လဖျိၪ့အဖၧၩ့ ယဲဂၩနီၪ မိလၩ့ဖၭဝ့ၫ, ၥၧၫ့ဂၩ ထၫ့ဒုၪဒၩ နံၫဂၩ, ဒဲနံၫဂၩ ထၫ့ဒုၪဒၩ ၥၧၫ့ဂၩလီၫ. 53 အဖါ ထၫ့ဒုၪဒၩ အဖိၪခွၫ, အဖိၪခွၫ ထၫ့ဒုၪဒၩ အဖါ, အမိ ထၫ့ဒုၪဒၩ အဖိၪမုၪ, အဖိၪမုၪ ထၫ့ဒုၪဒၩ အမိ, အမံၩ့ၡါမုၪ ထၫ့ဒုၪဒၩ အဒဲၪ, အဒဲၪ ထၫ့ဒုၪဒၩ အမံၩ့ၡါမုၪၥံၪ, မိလၩ့ဖၭလိၬအၥၭလီၫ. 54 အဝ့ၫဒၪ စံၭၦခမျၧးၥံၪ, ထီးနၥံၪဒၪဘၪဆၧအုၪ့ထၪ့ လၧမုနုၬ တၭ; နၥံၪ စံၭ ချဲၫ့မၬ လၧဆၧမိဂဲၫဆၧၩ့တၭ, ဆၧမၩအၥၭ ဘဲၫနီၪလီၫ. 55 ထီးလံၩဂဲၫ လၧမုခံၫ့တၭ, နၥံၪ စံၭလၧဆၧမိခိတၭ, ဆၧမၩအၥၭလီၫ. 56 ၦအၪ့လီၫဆၧၥံၪဧ့, ဂၪ့ခိၪ ဒဲမူၭခိၪအမ့ၬနီၪ, နၥံၪ ယိနဲၪ့ၥ့ၪလီၫ. အ့ၪမွဲ အမုအလၩ ဘိၩ့နဲၪ့ယီၩ, မွဲဘၪနီၫ လၧနၥံၪ လယိနဲၪ့ ဘၪနီၪလဲၪ. 57 ထီးဒၪ နၥံၪအၥၭ နၥံၪဝ့ၫဒၪယီၩ, မွဲဘၪနီၫ လၧနၥံၪ လစ့ၩရၫ့ဘၪ လၧအတီၩအလီၩ့နီၪလဲၪ. 58 ထီးန အ့ၪလ့ၩဆၧ လၧဖၧၩ့ၥၭ လၧနဒုၪနဒၩ အၥိၭ လၧၦဒိၪအအီၪ တၭ, ဘဲၫၥိၭ နမိဂၭဖျ့ၭ လၧအဝ့ၫနီၪတၭ, အၪ့ဂူၬ မၩဘီၪ. အ့ၪလမွဲဘၪတၭ, အဝ့ၫ မိဖ့ၪလၫ့နၧၩ လၧၦစ့ၩရၫ့ခွး တၭ, ၦစ့ၩရၫ့ခွးနီၪ မိဖ့ၪလၫ့ထဲၩ့နၧၩ လၧၦအၪ့ကံၩ့ဆၧအခိၪတၭ, ၦအၪ့ကံၩ့ဆၧအခိၪ မိအီၪက့ၪလၩ့နၧၩ လၧထီၫ့ဖၧၩ့လီၫ. 59 ယလီၩဘၪနၧၩ, ထီးလၧအထုၬ လဘံၪ့နီၪ, န လချုၭလိၭထူၬခွံၬဒံၭဘၪတၭ, န စဲၪ့ထၪ့ခွံၬဘၪ ထီးနီၪအ့ၬ.

လုကၭ Luke 13

1 ဆၧအထီထီးနီၪ, ၦအီၪဝ့ၫ လနၩ့နၩ့ လၧအလီၩဘၪ အဝ့ၫ လၧစပဲလၭ လဲၩဎုၬ ၦဂၫလလံၫဖိၪအၥွံၪ လၧအဆၧလုအဂဲးလီၫ. 2 ယ့ၫၡူၬ ချဲၩ့ဆၧၫ့ဆၧတၭ, စံၭ အဝ့ၫၥံၪ, ၦဂၫလလံၫဖိၪ ဘၪဆၧ ဘဲၫနီၪအကၠီၩ့တၭ, မွဲနၥံၪ ဆီၫ့မီၪ့ လၧအမွဲ ၦဆၧဒဲၩဘၭဖိၪ အၧၩ့နဲၪ့ ကယဲ ၦဂၫလလံၫဖိၪၥံၪ ထီးအလူၬဒံၭဧၪ. 3 ယလီၩဘၪနၥံၪ မွဲအ့ၬ. မွဲလါနၫ့ဘိၩ နၥံၪ အ့ၪလနီၫ့ယါလၩ့ထဲၩ့ဘၪ နၥံၪအၥၭ တၭ, နၥံၪ မိထီၩ့ လၧဆၧဂၭဂီၩ့ ဘဲၫနီၪအၥိၭ ထီးအလူၬ လီၫ. 4 ၦလၧတဲၩခိၭဆၧ စံလိၫအၫ့လၩ့ဎီး လၧအဖၫ့ခိၪတၭ, ဘၪၥံၫ ၦၡၩ လဆံၫဎိၭဂၩနီၪ, မွဲနၥံၪ ဆီၫ့မီၪ့ လၧအဝ့ၫၥံၪမွဲ ၦဆၧဒဲၩဘၭဖိၪ အၧၩ့နဲၪ့ ၦအီၪ လၧယရုစလံၫ့အဖၧၩ့ ထီးအလူၬဒံၭဧၪ. 5 ယလီၩဘၪနၥံၪ, မွဲအ့ၬ, မွဲလါနၫ့ဘိၩ, နၥံၪ အ့ၪလနီၫ့ယါလၩ့ထဲၩ့ဘၪ နၥံၪအၥၭတၭ, နၥံၪ မိထီၩ့ လၧဆၧဂၭဂီၩ့ ဘဲၫနီၪအၥိၭ ထီးအလူၬဆ့ လီၫ. 6 အဝ့ၫဒၪ ချဲၩ့ဒီၩ့လၩ့ ဆၧယီၩလမံၩ့ဆ့, ၦလဂၩ လၧအချိၪ့ဒိၩ့ ဘၪ ဆၧၥုၪ့လၩ့ဝ့ၫ လၧအဆၧၥၪ အလးဖၧၩ့ အီၪဝ့ၫ လထံၭတၭ, လ့ၩအၪ့ဎၬ အဆၧၥၪနီၪ ဒၪန့ဝ့ၫအ့ၬ. 7 အဝ့ၫဒၪ လီၩဘၪ ၦလၧအပၧၩ့ဘၪ ဆၧၥၪအလး လဂၩနီၪ, ယိခွါ, ယ ဂဲၫအၪ့ဎၬယူၭမၬ ဆၧၥၪ လၧချိၪ့ဒိၩ့ယီၩ အလီၩ့ ၥၧၫ့နံၪ့ယူၭတၭ, ယ ဒၪန့အ့ၬ, ခူၬလၩ့ခွံၬ အဝ့ၫ ဘီၪ. မွဲဘၪနီၫ လၧအအီၪထၬ ဂၪ့ခိၪလဲၪ. 8 အဝ့ၫဒၪ ချဲၩ့ဆၧၫ့ဆၧတၭ လီၩဘၪဝ့ၫ, ကဆါဧ့, အယီၩ လနံၪ့ယီၩ, အီၪဒၪဝ့ၫခလူၬ ထီးယမိခုၪ့ဘွဲၪထၪ့ဝၬဖီၩ့ အဝ့ၫ, ဒဲအီၪက့ၪ ဆၧအ့ၪလၧအခၪ့ထံၭနီၪ, 9 ဘၪလဘၪ မိၥၪဝ့ၫ လၧယၫလခီၫတၭ, အ့ၪလမွဲဘၪနီၪ, နမိဘၪခူၬခွံၬဝ့ၫဒၪ လီၫ. 10 လၧမးၥံၫ အနံၩလနံၩနီၪ, အဝ့ၫဒၪ ၥီၪ့ထဲၩ့ၥၫ့ထဲၩ့ဆၧ လၧ၁ရိၬလဖျိၪ့အဖၧၩ့, 11 ယိခွါ, ၦမုၪ လၧဆၧနၪအီၪလၧအလီၩ့, ဘၪ ဆၧနၭဆၧၡၪ့ လဆံၫဎိၭနံၪ့ လီၫ. အီၪကူၭလၩ့ဝ့ၫတၭ, စီၪ့လီၩ့ထၪ့အၥၭ ကဲၪလါလါအ့ၬ. 12 ယ့ၫၡူၬ ဒၪဘၪ အဝ့ၫနီၪ, ကိၭထဲၩ့ဝ့ၫ လၧအအီၪ တၭ, စံၭအဝ့ၫ, ၦမုၪဧ့, န ဆၧဆၫ ဘျၪထဲၩ့ယူၭ. 13 အီၪက့ၪ အစူၪလၧအလီၩ့ တၭ, အဝ့ၫဒၪ စီၪ့လီၩ့ထၪ့အၥၭ ချဲၫ့မၬတၭ, စံၭထၪ့အၪ့အူၭ ယွၩလီၫ. 14 ယ့ၫၡူၬ မၩဘျၪထဲၩ့ဆၧ လၧမးၥံၫအနံၩ အကၠီၩ့နီၪ ၦ၁ရိၬအခိၪ အၥၭထၪ့ဝ့ၫနီၪ, ချဲၩ့ဆၧၫ့ဆၧတၭ, စံၭၦခမျၧးနီၪ ၦကြၨၭမၩဆၧအနံၩ အီၪဎူၫနံၩ လီၫ. မၩအၥၭဘဲၫနီၪတၭ, လၧအဝ့ၫၥံၪအနံၩ အထးဖၧၩ့နီၪ, ဂဲၫဒိၭမၩဘျၪထဲၩ့ဆၧဆံၭ; 15 လၧမးၥံၫအနံၩနီၪ မွဲအ့ၬ. မၩအၥၭဘဲၫနီၪတၭ, ကဆါ ချဲၩ့ဆၧၫ့ဆၧတၭ စံၭအဝ့ၫ, ၦအၪ့လီၫဆၧၥံၪဧ့, နၥံၪဝ့ၫဒၪ လဂၩလါလါနီၪ, နၥံၪအချီဂ့ၩ, နၥံၪအကၥ့ၪယီၩ့ ဂ့ၩ, နၥံၪ ကွဲၪဖျါ လၧအလးတၭ, လ့ၩမီၩ့ဒုၭအီၩဝ့ၫ လၧထံၫ လၧမးၥံၫအနံၩ မွဲအ့ၬဧၪ. 16 ၦစအၫဘြဟၫ့ အဖိၪမုၪ လၧမုၪခီၩလဲး စၧၩ့ထၬ အဝ့ၫ, ယိခွါ, လဆံၫဎိၭနံၪ့ယၫ လဂၩယီၩ, ဘၪ ဆၧကွဲၪဖျါခွံၬ လၧအဆၧစၧၩ့ထၬ လၧမးၥံၫအနံၩ နီၪ, မွဲလဘၪဘၪဆ့ဧၪ. 17 အဝ့ၫဒၪ ချဲၩ့ဆၧလဖၪနီၪတၭ, အဒုၪအဒၩၥံၪ ထီးအလူၬ အမ့ၬမဲတၭ, မွဲကယဲ ဆၧဂ့ၩဆၧဘၪ လၧအမၩအၥၭ လၧအစူၪဖၧၩ့အကၠီၩ့နီၪ, ၦခမျၧး ၥုၪ့ထိၬၥၭထိၬ ထီးအလူၬလီၫ. 18 ထီးနီၪလဖၧၫ့ အဝ့ၫဒၪ စံၭဝ့ၫ, ယွၩအဘၩ့အမုးနီၪ မၩအၥၭ ဘဲၫၥ့ၪလဲၪ, မွဲယမိဒီၩ့လၩ့ဝ့ၫ လၧဆၧနီၪလမံၩ့လဲၪ. 19 မၩအၥၭ ဘဲၫဘၪချံၫ လၧၦလဂၩၥုၪ့လၩ့ဝ့ၫ လၧအကျိၭဖၧၩ့အၥိၭနီၪလီၫ. မဲၪထၪ့ဝ့ၫနီၪ, ကဲၪထၪ့ လၧအထံၭဖၭဒိၪတၭ; ထိၪၥံၪလံၪၥံၪ လၧဆၧဖိၭဖၫ့လဖၪနီၪ, ဂဲၫဆီးလၩ့ အီၪပွံၭဝ့ၫ လၧအထဲၩ့ခံၫထဲၩ့လီၩ့ လီၫ. 20 အဝ့ၫဒၪ စံၭဒီၭဝ့ၫ, ယွၩအဘၩ့အမုးနီၪ, မွဲယမိဒီၩ့လၩ့ဝ့ၫ လၧဆၧနီၪလမံၩ့လဲၪ. 21 မၩအၥၭ ဘဲၫမံၪလၧၦမုၪလဂၩ ဒူၭလၩ့ဝ့ၫ လၧကိၪမုၬ ၥၧၫ့ဒၩ့အကျၩ ထီးအဖၭထၪ့ဝ့ၫ ထီးအလူၬ အၥိၭ လီၫ. 22 အဝ့ၫဒၪ လ့ၩဝ့ၫလၧဒိၩ့ၥံၪ, တဝၫ့ၥံၪ ထူထူတၭ, ၥီၪ့ထဲၩ့ၥၫ့ထဲၩ့ဆၧ, လ့ၩဝ့ၫ လၧယရုစလံၫ့ အဖၧၩ့ၥၭနီၪလီၫ. 23 ၦလဂၩ စံၭအဝ့ၫ, ကဆါဧ့; ၦလၧအထီၩ့ဝ့ၫ လၧဆၧထိးထဲၩ့တၩ့ထဲၩ့အလးနီၪ, မွဲအၡၩခိၬဂၩဆ့ဧၪ. 24 အဝ့ၫဒၪ စံၭဝ့ၫ, အၪ့ဂူၬလ့ၩနုၬ လၧတရၫ့ အအံၪ့ဆံၭ. အဂဲးဘဲၫယီၩ ယလီၩဘၪ နၥံၪ, ၦအၪဂၩ မိအၪ့ဎၬနုၬဝ့ၫတၭ, နုၬဝ့ၫၥ့ၪအ့ၬ. 25 ထီးဂံၪ့ကဆါ ဂဲထုၪ့ ကၭဘံၭထၬ တရၫ့နီၪ, နၥံၪ မိဆၧၫ့ထုၪ့ လၧခီၫ့, ဒိၪထိၬတရၫ့ တၭ, မိစံၭ နၥံၪဝ့ၫ, ကဆါဧ့, ကဆါဧ့, ဝဲထၪ့န့ပၧၩဘီၪ. အဝ့ၫဒၪ ချဲၩ့ဆၧၫ့ဆၧတၭ, မိစံၭနၥံၪ, နၥံၪ ဂဲၫလၧအလးခီၫခီၫလဲၪနီၪ, ယၥ့ၪယၫအ့ၬ. 26 ထီးနီၪလဖၧၫ့ နၥံၪမိစံၭ, ပဝ့ၫဒၪယီၩ, ပအၪ့ပအီၩယူၭ ဆၧလၧနမ့ၬယၫတၭ, နၥီၪ့ထဲၩ့ၥၫ့ထဲၩ့ယူၭ ဆၧလၧပဖၧၩ့ၥၭဖၧၩ့ယူၭ. 27 အဝ့ၫဒၪ မိစံၭဝ့ၫ, ယလီၩဘၪနၥံၪ, မွဲနၥံၪ ဂဲၫလၧအလးခီၫခီၫလဲၪ နီၪ, ယၥ့ၪယၫအ့ၬ. နၥံၪ မၩဆၧအၧၩ့ ထီးအလူၬၥံၪဧ့, စဲၪ့ဖၭ လၧယၧၩဆံၭ. 28 ထီးနၥံၪ အ့ၪဒၪဘၪ စအၫဘြဟၫ့, စအံစၭ, ဒဲစယၫကူၭ, ဒဲမီၪၥံၪ ထီးအလူၬ အီၪလၧယွၩအဘၩ့အမုး အဖၧၩ့နီၪ, နၥံၪဝ့ၫဒၪယီၩ နၥံၪ မိဘၪ ဆၧနၫ့ထၪ့ခွံၬ နၥံၪဝ့ၫ လၧခီၫ့တၭ, ဆၧဘၪဂၪ့ဆၧဘၪယၧၩ့ ဆၧခၪအဲၪ့ထံး ဆၧမဲၪအဲၪ့ဎံၬနီၪ မိအီၪဝ့ၫ ထီးနီၪလီၫ. 29 ၦမိဂဲၫလၧမုနုၬ, လၧမုထၪ့, လၧမုဖၩ, လၧမုခံၫ့ တၭ, မိဆၧၫ့နၩ့ဒံၩ့ခံၫ့ လၧစပွဲထံၭ လၧယွၩအဘၩ့အမုးအဖၧၩ့လီၫ. 30 ယိခွါ, ၦအီၪလၧခဲၫ့လဖၪနီၪ, မိအီၪထၪ့ဝ့ၫလၧယၫ ဒဲၦအီၪလၧယၫလဖၪနီၪ, မိအီၪထဲၩ့ဝ့ၫ လၧခဲၫ့လီၫ. 31 လၧမုလနံၩနီၪ, ၦဖၫရစံၫ လနၩ့နၩ့ ဂဲၫလၧအအီၪ တၭ, စံၭအဝ့ၫ စဲၪ့ထၪ့ခွံၬ ထီးယီၩဘီၪ. အဂဲးဘဲၫယီၩ စဟ့ရၧၭ မိမၩၥံၫဘၪအၥၭ လၧနၧၩလီၫ. 32 အဝ့ၫဒၪ စံၭ အဝ့ၫၥံၪ လ့ၩလီၩဘၪ ထွံၪမံၩ့ နီၪ, ယိခွါ, မုဆၫလနံၩ ဒဲကဲဂီၩလနံၩနီၪ, ယနၫ့ထၪ့ခွံၬ ဆၧနၪ ဒဲမၩဘျၪထဲၩ့ ဆၧဆၫတၭ, လၧၥၧၫ့နံၩလနံၩ အဖၧၩ့နီၪ, ယမိလၧၫ့ထၪ့ဎွ့ၩထၪ့ ယဝ့ၫလီၫ. 33 လၧနီၪအမ့ၬယၫဒံၭ, မုဆၫလနံၩယီၩ, ဒဲကဲဂီၩ ဒဲကဲတဂီၩခိၬယီၩ, ယမိဘၪလ့ၩဆၧလီၫ. အဂဲးဘဲၫယီၩ လၧယရုစလံၫ့ အချိၫ့လခီၫနီၪ, မီၪလဂၩဘၪ ဆၧဂၭဂီၩ့ ၥ့ၪ နးဂၩအ့ၬ. 34 ယရုစလံၫ့ဧ့, ယရုစလံၫ့ဧ့, နဝ့ၫဒၪယီၩ နမၩၥံၫ မီၪလဖၪနီၪ, ဒဲၦလၧအဘၪ ဆၧအၪ့မၧၫ့ လၩ့ဝ့ၫ လၧနအီၪလဖၪနီၪ, နခွံၬ အဝ့ၫၥံၪ လၧလိးလီၫ. ဘဲၫ ဆၫ့မိၡါ ဒုၭအီၪကီၪ့ အဖိၪ လၧအဒံၭဖၫ့လၬ အၥိၭနီၪ, ဆၧမိဒုၭအီၪကီၪ့ ဘၪယၥၭ လၧနဖိၪအဘျၩ့ ဆံၭအၪလဲၪ! အ့ၪမွဲ နၥံၪဝ့ၫဒၪယီၩ, နၥံၪအၥၭအီၪအ့ၬ. 35 ယိခွါ, နၥံၪအဂံၪ့ အီၪလၩ့ထး အီၪယူဝ့ၫ လီၫ. ယစံၭနၥံၪတီၩတီၩ, နၥံၪ လဒၪဘၪယၧၩ ထီးအမုအလၩဘၪ လၧနၥံၪ မိစံၭ, ၦလၧအဂဲၫ လၧယွၩအမံၩ့နီၪ, မွဲအဘၪ ဆၧဆိၪဂ့ၩဝ့ၫဆံၭ, နီၪလီၫ.

လုကၭ Luke 14

1 ဆၧမၩအၥၭ လၧမးၥံၫအနံၩ, ထီးအလ့ၩအၪ့ဆၧ လၧၦဖၫရစံၫ အခိၪလဂၩ အဂံၪ့ဖၧၩ့တၭ, ၦလဖၪနီၪ ယိၥူၪ အဝ့ၫလီၫ. 2 ယိခွါ, ၦဆၫယိၭထံၫလဂၩ အီၪလၧအမ့ၬယၫလီၫ. 3 ယ့ၫၡူၬ ချဲၩ့ဆၧၫ့ဆၧတၭ, စံၭၦၥ့ၪလံၬ, ဒဲၦဖၫရစံၫၥံၪ, စံၭဝ့ၫ, ဆၧလၧမးၥံၫအနံၩနီၪ မၩဘျၪထဲၩ့ ဆၧဆၫ ဘၪမိဂ့ၩဧၪ. လဂ့ၩဘၪဧၪ. တၭ အဝ့ၫၥံၪ အီၪလၩ့မါပံၭလီၫ. 4 အဝ့ၫဒၪ မၩန့ ၦဆၫနီၪ, မၩဘျၪထဲၩ့ဝ့ၫတၭ, ကွဲၪဖျါထဲၩ့ အဝ့ၫလီၫ. 5 ချဲၩ့ဆၧၫ့ အဝ့ၫၥံၪတၭ, စံၭဝ့ၫ, ၦလၧနၥံၪအကျၩ အကၥ့ၪယီၩ့မွဲဂ့ၩ, အချီမွဲဂ့ၩ, အ့ၪလၩ့ထ့ၬ လၧဆၧဖၧၩ့ လၧမးၥံၫအနံၩ နီၪ, လထုၭထၪ့ထဲၩ့ဘၪဝ့ၫ ချဲၫ့မၬတၭ, မွဲပလၫလဂၩလဲၪ. 6 အဝ့ၫၥံၪ ချဲၩ့ဆၧၫ့ဝ့ၫ လၧဆၧနီၪအဂဲး ၥ့ၪအ့ၬ. 7 ထီးအဒၪဘၪ ၦလၧဆၧကိၭဝ့ၫလဖၪ ရွံန့ လးဆၧၫ့နၩ့ လၧအဂ့ၩထုၬ ဘဲၫအံၩဘဲၫအိၩတၭ, ချဲၩ့ဒီၩ့လၩ့ဆၧတၭ, စံၭအဝ့ၫၥံၪ, 8 ထီးၦကိၭနၧၩ လၧအမူၭဖၧၩ့တၭ, ဆၧၫ့နၩ့ဒံၩ့ခံၫ့ လၧလးဆၧၫ့နၩ့အဂ့ၩထုၬ အဖၫ့ခိၪလဂ့ၩ, ဘၪလဘၪ ၦလၧအဂ့ၩနဲၪ့နၧၩ မိဘၪ ဆၧကိၭ လၧအဝ့ၫနီၪတၭ, 9 ၦလၧအကိၭနၧၩ ဒဲအဝ့ၫဒၪလဂၩနီၪ မိဂဲၫလၧနအီၪတၭ, မိလီၩဘၪနၧၩ, ဖ့ၪလၫ့ ၦလဂၩယီၩ အလးဘီၪ. ထီးနီၪလဖၧၫ့ နမ့ၬမိမဲတၭ, နမိဘၪလ့ၩလၩ့ လၧအလးဖၨၪထုၬလီၫ. 10 အ့ၪမွဲ ထီးၦအ့ၪကိၭနၧၩ နီၪ, လ့ၩဆၧၫ့နၩ့ဒံၩ့ခံၫ့ လၧအလးဖၨၪထုၬဘီၪ. ဘဲၫၥိၭ ၦလၧအကိၭနၧၩ ထီးအဂဲၫထီၩ့တၭ, မိစံၭနၧၩ, တခွၫဧ့, လ့ၩထၪ့ လၧအလး ထီၫနဲၪ့ အနီၪဘီၪ. ထီးနီၪလဖၧၫ့ နလၩနဖၩ့ မိအီၪထၪ့ လၧၦဆၧၫ့နၩ့ဎုၬ လၧနၧၩ အမ့ၬယၫလီၫ. 11 အဂဲးဘဲၫယီၩ ၦလၧအအီၪက့ၪထၪ့ထီၫဒၪအၥၭ လဂၩလါလါနီၪ, မိဘၪ ဆၧဆၪ့လၩ့ဝ့ၫတၭ, ၦလၧအဆၪ့လၩ့ဒၪအၥၭနီၪ မိဘၪ ဆၧအီၪက့ၪထၪ့ထီၫဝ့ၫလီၫ. 12 တၭ အဝ့ၫဒၪ စံၭ ၦလၧအကိၭဆၧလဂၩနီၪ, ထီးန အ့ၪမၩ ဆၧအၪ့လၧဂီၩမွဲဂ့ၩ, လၧဂၪမွဲဂ့ၩ; နထံၩနၥိၭ မွဲဂ့ၩ, နဖုနဝဲမွဲဂ့ၩ, နဘူၭနထံၭမွဲဂ့ၩ, ၦ၁ထံၫလၧနနဲၩ့ထံၭ မွဲဂ့ၩ, နထီးကိၭ အဝ့ၫၥံၪ လဂ့ၩ; အဝ့ၫၥံၪ မိကိၭဆၧၫ့ ဘၪခိၬနၧၩတၭ, မိဖ့ၪလၫ့ထဲၩ့ နၧၩလီၫ. 13 အ့ၪမွဲ နဝ့ၫဒၪယီၩ, ထီးန အ့ၪမၩဆၧအၪ့ဆၧအီၩနီၪ, ကိၭၦအၡၪ့, ၦအဂၩ့ဂၭဂီၩ့, ၦအခၪ့ဂၭဂီၩ့, ၦအမ့ၬဘျီၪၥံၪနီၪဘီၪ. 14 နမိဘၪ ဆၧဆိၪဂ့ၩလီၫ. အဂဲးဘဲၫယီၩ အဝ့ၫၥံၪ ဖ့ၪလၫ့ထဲၩ့ နၧၩၥ့ၪအ့ၬ. အဂဲးဘဲၫယီၩ ထီးၦအတီၩအလီၩ့ ဂဲထုၪ့ထဲၩ့တၭ, ဆၧမိဖ့ၪလၫ့ထဲၩ့နၧၩလီၫ. 15 ၦအီၪ လၧၦဆၧၫ့နၩ့ဒံၩ့ခံၫ့ဎုၬ လၧစပွဲထံၭ အကျၩ လဂၩ, နါဂၧၫ့ဆၧလဖၪနီၪ, စံၭအဝ့ၫဒၪ, ၦလၧအမိအၪ့ဘၪဆၧ လၧယွၩအဘၩ့အမုး အဖၧၩ့နီၪ အီၪမုၬဝ့ၫဒၪလီၫ. 16 အဝ့ၫဒၪ စံၭဝ့ၫ ၦလဂၩ မၩဆၧအၪ့ဖၭဒိၪ လၧဂၪလခီၫတၭ ကိၭၦအၪဂၩလီၫ. 17 ထီးအၪ့ဆၧ အနၩရံၩ ဘၪနီၪ မွဲအအၪ့မၧၫ့ အဎီးအၡၩ လ့ၩလၧၦဘၪ ဆၧကိၭဝဲၩဝ့ၫလဖၪ အအီၪနီၪ, စံၭ အဝ့ၫၥံၪ, ဂဲၫဘီၪ; အဂဲးဘဲၫယီၩ ဆၧထီးအလူၬ အီၪတဲၩ့ဝဲၩယူၭ အၥၭယူၭ. 18 ၦလဖၪနီၪ ကိၭဂၩဒ့ၭ လၧအၥၭလဖျိၪ့ဎးနီၪ, ချဲၩ့ဖီၩ့ဖျ့ၭလၩ့အၥၭလီၫ. အဝံခိၪလဂၩ, စံၭ အဝ့ၫဒၪ, ယဝ့ၫဒၪယီၩ ယဎွ့ၩယူၭ ဂၪ့ခိၪလဝၩ့ယူၭ, ယမိလ့ၩယိဝ့ၫ လီၫ. ယအၪ့ကံၩ့အၪ့ယၫနၧၩ ကွဲၪဖျါလါယၧၩဘီၪ. 19 အဝ့ၫလဂၩဒၪ စံၭဝ့ၫ, ယဝ့ၫဒၪယီၩ ယဎွ့ၩယူၭ ချီဖၫ ယဲခိၪယူၭ, ယဘၪလ့ၩမၩခွါ အဝ့ၫၥံၪလီၫ. ယအၪ့ကံၩ့အၪ့ယၫနၧၩ ကွဲၪဖျါလါယၧၩဘီၪ. 20 အလဂၩဒၪနီၪ, စံၭဝ့ၫ, ယဝ့ၫဒၪယီၩ ယန့မၫယူၭ; မၩအၥၭဘဲၫနီၪတၭ, ယလ့ၩၥ့ၪအ့ၬ. 21 အဎီးအၡၩနီၪ ဂဲၫထဲၩ့ လၧအကဆါအအီၪတၭ, လီၩထဲၩ့ ဆၧနီၪလဖၪလီၫ. ထီးနီၪလဖၧၫ့ ဂံၪ့ကဆါ အၥၭခိထၪ့တၭ, စံၭ အဎီးအၡၩ, လ့ၩချဲၫ့ချဲၫ့ လၧဖၧၩ့ၥၭဖၭဒိၪ, ဒဲဖၧၩ့ၥၭဖိၪ လၧဒိၩ့ဖၧၩ့တၭ, ၦအၡၪ့, ဒဲၦအဂၩ့ဂၭဂီၩ့, ဒဲၦအခၪ့ဂၭဂီၩ့, ဒဲၦအမ့ၬဘျီၪၥံၪနီၪ ဂဲၫမီၩ့နုၬ ထီးယီၩဘီၪ. 22 ဆၧအဎီးအၡၩ စံၭဝ့ၫ, ကဆါဧ့, ဘဲၫ နမၪလူၬဆၧအၥိၭနီၪ, ဆၧမၩယူၭ အၥၭယူၭတၭ, အလးအီၪဒံၭလီၫ. 23 ကဆါ လီၩဘၪ အဎီးအၡၩ, လ့ၩထၪ့ လၧဖၧၩ့မု ဒဲဖၧၩ့ၥၭၥံၪတၭ, ဒုၭဂဲၫနုၬဆီၪ့ဝ့ၫ ဘဲၫၥိၭ ယဂံၪ့ မိဎွ့ၩထၪ့ဘီၪ. 24 အဂဲးဘဲၫယီၩ ယလီၩဘၪ နၥံၪ, ၦလၧအဘၪ ဆၧကိၭဝဲၩယူၭလဖၪနီၪ, မိထဲးယိဘၪ ဆၧအၪ့ နးဂၩအ့ၬ. 25 ၦခမျၧးဖၭဒိၪ ဖိၬထၪ့အခဲၫ့တၭ, အဝ့ၫဒၪ ကၠၪစိၩအၥၭ, စံၭ အဝ့ၫၥံၪ, 26 ၦလဂၩဂၩ အ့ၪဂဲၫထဲၩ့ လၧယအီၪ တၭ, လၥၭဂဲၫ့ဘၪ အမိ, ဒဲအဖါ, ဒဲအဖိၪအမၫ, ဒဲအဖိၪအလံၩ, ဒဲအထၧၫ့ဖုဝဲမုၪ, ဒဲအထၧၫ့ဖုဝဲခွၫ, ဒဲအၥုၪ့အၥၭ ဒၪဝ့ၫဆ့တၭ, ကဲၪထၪ့ ယထံၩယဖျဲ ၥ့ၪအ့ၬ. 27 ၦလၧအလယိၭဘၪ အထုၪ့စူၪယၫ တၭ; လဖိၬဘၪယခဲၫ့နီၪ, ကဲၪထၪ့ ယထံၩယဖျဲ ၥ့ၪအ့ၬ. 28 အဂဲးဘဲၫယီၩ ၦလၧနၥံၪအကျၩ မိမၩထၪ့ ဂံၪ့ဖၭဒိၪတၭ, အဆၧမိလၧၫ့ လလၧၫ့ဘၪနီၪ, အ့ၪလဆၧၫ့နၩ့ တွၭယိဆိၫဒၪခလူၬဝ့ၫ မွဲပလၫလဂၩလဲၪ. 29 အ့ၪလမွဲဘၪဘဲၫနီၪ, မၩထၪ့ အခၪ့ထံၭတၭ, မၩဝ့ၫ ထီးအဂီၩ့လၥ့ၪဘၪနီၪ, ၦဒၪဘၪဆၧလဖၪ ကိၭဂၩဒ့ၭ မိဒုၪဒွ့ၪဘၪခိၬ အဝ့ၫတၭ, မိစံၭဝ့ၫ, 30 ၦလဂၩယီၩ, မၩထၪ့ ဂံၪ့အခၪ့ထံၭ တၭ, မၩဝ့ၫ ထီးအဂီၩ့ၥ့ၪအ့ၬ. 31 စဎွၩလဂၩ မိလ့ၩဒုၭ စဎွၩအဂူၫဂၩ လဂၩတၭ, လၧၦလလၬနီၪ, မွဲအမၩနၧၩ့မၩစၪ ၦဂဲၫထၪ့ ထၫ့ဒုၪဒၩဝ့ၫ လၧၦနံၫလၬ မိၥ့ၪဧၪ, လၥ့ၪဘၪလဲၪနီၪ, လဆၧၫ့နၩ့ ဆီၫ့မီၪ့ဆိၫဘၪဝ့ၫတၭ, မွဲပလၫလဂၩလဲၪ. 32 အ့ၪလၥ့ၪဘၪတၭ, အဝ့ၫလဂၩ အီၪယဲၩ့ဒံၭ အဘိၩ့ဘၭနီၪ, မိအၪ့မၧၫ့လၩ့ ၦၥၭၡါတၭ, အၪ့ကံၩ့ မၩဘၪလိၬထဲၩ့ဆၧလီၫ. 33 ဘဲၫနီၪအၥိၭ ၦလဂၩဂၩ လၧနၥံၪအကျၩယီၩ, အ့ၪလခွံၬၡိၭခွံၬဘၪ အဆၧထီးအလူၬ တၭ, ကဲၪထၪ့ ယထံၩယဖျဲ ၥ့ၪအ့ၬ. 34 ထံၫလၪမွဲ ဆၧဂ့ၩ လီၫ. မွဲလါနၫ့တၭ, အဂၫ့ အ့ၪဘျိၪခွံၬတၭ, မွဲအမိဂၫ့ထဲၩ့ဝ့ၫ လၧဆၧနီၪလမံၩ့လဲၪ. 35 လၧဂၪ့ခိၪအဂးမွဲဂ့ၩ, လၧဆၧဘံၪၥိၭဘွဲၪဆၧအဂး မွဲဂ့ၩ, ဂ့ၩအ့ၬ. ၦခွံၬၡိၭခွံၬဝ့ၫ လၧခီၫ့လီၫ. ၦအီၪလၧအနါ လၧအနါဂၧၫ့ဆၧနီၪ, မွဲအနါဂၧၫ့ဒၪဝ့ၫဆံၭ.

လုကၭ Luke 15

1 ၦအၪ့ကံၩ့အခီၫ့, ဒဲၦဆၧဒဲၩဘၭဖိၪ ထီးအလူၬနီၪ, ဘဲၫၥိၭ အမိနါဂၧၫ့ဘၪဆၧတၭ, ၥုၭဘူၭအၥၭ လၧအအီၪလီၫ. 2 ၦဖၫရစံၫ, ဒဲၦကွ့ၭလံၬၥံၪ ၥူၭဝံၥူၭလၩဆၧတၭ, စံၭဝ့ၫ ၦလဂၩယီၩ ထိးဆၧၫ့ ၦဆၧဒဲၩဘၭဖိၪ, ဒဲအၪ့ဎုၬဆၧ လၧအဝ့ၫၥံၪအၥိၭ လီၫ. 3 အဝ့ၫဒၪ ချဲၩ့ဒီၩ့လၩ့ ဆၧလမံၩ့ယီၩ, စံၭဝ့ၫ, 4 ၦလၧနၥံၪအကျၩ လၧအအီၪ လၧအၥိၪ လယၩနီၪ အ့ၪလၩ့မါ လဒုၩတၭ, လအီၪက့ၪလၩ့ထးဘၪဝ့ၫ ခွံၫဆံၫခွံၫဒုၩ လၧမံၩ့လၬကျၩတၭ, လလ့ၩအၪ့ဎၬဘၪ လၧအလၩ့မါလဒုၩ ထီးအဒၪန့ထဲၩ့ဝ့ၫနီၪ, မွဲပလၫလဂၩလဲၪ. 5 အ့ၪဒၪန့ထဲၩ့ဝ့ၫနီၪ, အၥုၪ့ထိၬအၥၭထိၬတၭ, အီၪက့ၪထၪ့ဝ့ၫ လၧအခိၬထံၭခိၪ, 6 ဂဲၫထဲၩ့ဝ့ၫ ထီၩ့လၧအဂံၪ့နီၪ, ကိၭကီၪ့ အထံၩအၥိၭ, ဒဲၦအီၪလၧအနဲၩ့ထံၭလဖၪ တၭ, လီၩဘၪ အဝ့ၫၥံၪ, စံၭဝ့ၫ, ၥၭထိၬဎုၬ လၧယၥိၭ ဘီၪ. အဂဲးဘဲၫယီၩ ယၥိၪ လၧအလၩ့မါ လဒုၩနီၪ, ယဒၪန့ထဲၩ့ယူၭ အဝ့ၫယူၭ. 7 ယလီၩဘၪနၥံၪ ဘဲၫနီၪအၥိၭ, ၦဆၧဒဲၩဘၭဖိၪလဂၩ လၧအနီၫ့ယါလၩ့ထဲၩ့ အၥၭနီၪ, ၦမူၭခိၪဖိၪ ၥၭထိၬ လၧအကၠီၩ့ အၪနဲၪ့ဒံၭ လၧၦအတီၩ ခွံၫဆံၫခွံၫဂၩ လၧအနီၫ့ယါလၩ့ထဲၩ့အၥၭ အလးလအီၪဘၪလဖၪ အကၠီၩ့ဒံၭလီၫ. 8 ၦမုၪလဂၩ အီၪလၧစ့ၩဆံၫဘံၪ့တၭ, အ့ၪလၩ့မါခွံၬ နးဘံၪ့နီၪ, လစီၩ့ထၪ့ဘၪ မ့ၪဒိၩ့တၭ, လဝ့ၬဘၪဝ့ၫ လၧအဂံၪ့ ထၧၫ့ဖျိၪ့ယၫ, ဒဲအၪ့ဎၬ လၩ့ထံးလၩ့ဆ့ၭ ထီးအဒၪန့ထဲၩ့ဝ့ၫနီၪ, မွဲၦလၫလဂၩလဲၪ. 9 ထီးအဒၪန့ထဲၩ့ဝ့ၫနီၪ ကိၭကီၪ့ အထံၩအၥိၭ, ဒဲၦအီၪလၧအနဲၩ့ထံၭလဖၪ တၭ စံၭဝ့ၫ, ၥၭထိၬဎုၬ လၧယၥိၭဘီၪ. အဂဲးဘဲၫယီၩ ယစ့ၩလၧအလၩ့မါလဘံၪ့နီၪ, ယဒၪန့ထဲၩ့ယူၭ. 10 ဘဲၫနီၪအၥိၭ ယစံၭနၥံၪ, ၦဆၧဒဲၩဘၭဖိၪလဂၩ လၧအနီၫ့ယါလၩ့ထဲၩ့အၥၭ အကၠီၩ့နီၪ, ဆၧၥၭထိၬ အီၪထၪ့ဝ့ၫ လၧယွၩအၥီၫ့လဖၪ အမ့ၬယၫလီၫ. 11 တၭ အဝ့ၫဒၪ စံၭၦလဂၩ အဖိၪခွၫ အီၪနံၫဂၩလီၫ. 12 အဖိၪခွၫဒၪဘၨၩလဂၩ လ့ၩလၧအဖါအအီၪတၭ, စံၭဝ့ၫ, ဖါဧ့, ဆၧဖိၪဆၧလံၩ လၧနမိဖ့ၪၥၫလဖၪနီၪ အၪ့နၩ့ဖၭ အဆၧၫ့တၭ, ဖ့ၪလၫ့ယၧၩဘီၪ. အဝ့ၫနီၪ အၪ့နၩ့ဖၭ အဆၧဖိၪဆၧလံၩတၭ, ဖ့ၪလၫ့ အဝ့ၫၥံၪလီၫ. 13 လအၪနံၩအၪၥၫ့ဘၪတၭ, အဖိၪခွၫဒၪဘၨၩ အီၪက့ၪကီၪ့န့ အစူၪလးအခၪ့ခိၪ ထီးအလူၬတၭ, လ့ၩဝ့ၫ ထီၩ့လၧထံၫယဲၩ့ခးယဲၩ့လီၫ. အၪ့ဂီၩ့ခွံၬ အစူၪလးအခၪ့ခိၪ ထီးနီၪ လၧဆၧလၨၪဖၬ အဖၧၩ့လီၫ. 14 အၪ့ဂီၩ့ ကယဲအဆၧထီးအလူၬနီၪ, ဆၧၥၭဝံလၩ့ဒိၩဖၭဒိၪ အီၪထၪ့ လၧခးလဘံၪ့နီၪ အဖၧၩ့ တၭ, အဝ့ၫ ဘၪၡၪ့ဘၪယၬဝ့ၫဒၪလီၫ. 15 လ့ၩအီၪဝ့ၫ လၧၦခးဖိၪလဂၩ အၥိၭတၭ, အဝ့ၫဒၪ အၪ့မၧၫ့ အလ့ၩ ယိထိၭလဖၪ လၧမံၩ့လၬကျၩလီၫ. 16 ဆၧမိအၪ့ဘၪအၥၭ လၧၥံၪ့ကၩရိၬ အၥၪ လၧထိၭအၪ့ဝ့ၫနီၪ, ဆၧဖ့ၪဒုၭအၪ့ဘၪ နးဂၩအ့ၬ. 17 အဝ့ၫဒၪ နၪ့လၩ့ထဲၩ့အၥၭတၭ, စံၭဝ့ၫ, ယဖါ အဎီးအၡၩ ဒိၭအၪ့လံၩ့အၥၭ လၧအအၪ့ကုၭအီၩဎွ့ၩလဖၪ အီၪဎွ့ဂၩ ဎွ့ဂၩလဲၪနီၪ; ယဝ့ၫဒၪယီၩ ယအီၪဝံအီၪဆံၩ့တၭ, ယမိၥံၫမၬ ထီးယီၩလီၫ. 18 ယမိဂဲထုၪ့ထဲၩ့ထဲၩ့ လၧယဖါအအီၪ တၭ, ယမိလီၩဘၪ အဝ့ၫ, ဖါဧ့, ယမၩမၪဘၪယူၭ မူၭခိၪယူၭ. ယမၩမၪဆၧ လၧနမ့ၬယၫယူၭ. 19 ၦကိၭယၧၩ လၧနဖိၪခွၫနီၪ ယကြၨၭလၧၩ့အ့ၬ, အီၪက့ၪယၧၩ ဘဲၫ နဎီးနၡၩ ဒိၭအၪ့လံၩ့အၥၭ လဂၩ အၥိၭဘီၪ. 20 အဝ့ၫဒၪ ဂဲထုၪ့ထဲၩ့ထဲၩ့ဝ့ၫ လၧအဖါအအီၪတၭ, အီၪဒံၭဆီၩ့ဆုၩယဲၩ့ယိၬ နီၪ, အဖါ ဒၪဘၪ ယၫ့ၥၭဝ့ၫတၭ, လ့ၩစဲၪ့တလဲး ဖိၭဝ့ၫအခိၬ, ဒဲအဲၪဂါဝ့ၫလီၫ. 21 တၭ အဖိၪခွၫ စံၭအဝ့ၫ, ဖါဧ့, ယမၩမၪဘၪယူၭ မူၭခိၪယူၭ, ဒဲယမၩမၪဆၧ လၧနမ့ၬယၫယူၭ, ၦကိၭယၧၩ လၧနဖိၪခွၫ ကြၨၭလၧၩ့အ့ၬ. 22 တၭအဖါ စံၭအဎီးအၡၩ, ဂဲၫဆိၬစိၩ ဆၧကီၩ့ဆၧၥိၭ လၧအဂ့ၩထုၬ နီၪ, ဒုၭကီၩ့ဒုၭၥိၭ အဝ့ၫဆံၭ. ဖ့ၪလၫ့ စူၪၥံၭ လၧအစူၪအဂး, ဒဲခၪ့ဖံၭ လၧအခၪ့အဂးဘီၪ. 23 ချီဖိၪ လၧအဘီၪနီၪ ဂဲၫဆိၬ မၩၥံၫဘီၪ. အၪ့ဆၧတၭ မုၬလၩၡီၩ့ဘီၪ. 24 အဂဲးဘဲၫယီၩ ယဖိၪခွၫ လၧအၥံၫယူၭလဂၩယီၩ, မၧၫ့ထၪ့ထဲၩ့ဒီၭဝ့ၫတၭ, လၩ့မါဝ့ၫနီၪ ဆၧဒၪန့ထဲၩ့ဒီၭ အဝ့ၫယူၭ. အဝ့ၫၥံၪ မုၬလၩဝ့ၫလီၫ. 25 အဖိၪခွၫဝဲၡါလဂၩ အီၪလၧဆံၬဖၧၩ့နီၪ, ဂဲၫထဲၩ့ဘူၭ လၧဂံၪ့တၭ, နါဂၧၫ့ဆၧဖိၬဒိၩ့, အူၪပံၩ, ဒဲဆၧဂဲထုၪ့လံနီၪ, 26 ကိၭန့ဆၧ အဎီးအၡၩလဂၩတၭ, အၪ့စၪ့ဝ့ၫ, ဆၧယီၩမွဲ ဆၧနီၪလမံၩ့လဲၪ. 27 အဝ့ၫဒၪ စံၭအဝ့ၫ, နဖု ဂဲၫထဲၩ့ထီၩ့ယူၭ. နဖါ မၩၥံၫယူၭ ချီဖိၪ လၧအဘီၪယူၭ. အဂဲးဘဲၫယီၩ မွဲအန့ထဲၩ့ အဝ့ၫဒၪ လၧအအီၪဆီၪ့အီၪချဲၫ့ဝ့ၫလီၫ. 28 အဝ့ၫဒၪ အၥၭထၪ့တၭ, လ့ၩနုၬဝ့ၫ အ့ၬ. အဖါ ဂဲၫစဲၪ့လၩ့တၭ, အၪ့ယၫဝ့ၫလီၫ. 29 အဝ့ၫနီၪ ချဲၩ့ဆၧၫ့ဆၧတၭ, စံၭအဖါ, ယိခွါ, ယမၩန ဆၧအၪနံၪ့အၪလၩ ယူၭ. နဆၧမၪလူၬနီၪ, ယလၨၪခၫ့ဖၬ နးဆိၭအ့ၬ. ဘဲၫၥိၭ ယမိမုၬလၩဆၧ လၧယထံၩယၥိၭနီၪ; န့ၫဘ့ၪဖိၪလဒုၩနီၪ, နဖ့ၪလၫ့ယၧၩ နးဆိၭအ့ၬ. 30 မွဲလါနၫ့ဘိၩ, ထီးနဖိၪခွၫ လၧအအၪ့ဂီၩ့ နစူၪလးနခၪ့ခိၪ, လၧၦမဲၩဎွဲၩမုၪအကျၩ လဂၩယီၩ ဂဲၫထဲၩ့တၭ နမၩၥံၫ ချီဖိၪအဘီၪ့ လၧအဂး မၬကၨ. 31 အဝ့ၫဒၪ စံၭအဝ့ၫ, ဖိၪခွၫဧ့, န အီၪလၧယၥိၭ လထံၪဎးတၭ, ယစူၪလးယခၪ့ခိၪမွဲ နဆၧထီးအလူၬ လီၫ. 32 မွဲလါနၫ့ဘိၩ, နဖုလၧအၥံၫယူၭ လဂၩနီၪ, မၧၫ့ထၪ့ထဲၩ့ဒီၭဝ့ၫတၭ, လၩ့မါဝ့ၫနီၪ, ဆၧဒၪန့ထဲၩ့ဒီၭဝ့ၫယူၭ. အခိးမွဲ ကြၨၭလၧပၥၭထိၬ ဒဲမုၬလၩ ပဝ့ၫဆ့လီၫ.

လုကၭ Luke 16

1 အဝ့ၫ စံၭအထံၩအဖျဲၥံၪ, ၦ၁ထံၫလဂၩ အီၪလၧၦယိအဆၧ လဂၩတၭ, ၦအီၪက့ၪဆၧမၪ လၧအလီၩ့ လၧအမၩလူၬဂီၩ့ အစူၪလးအခၪ့ခိၪလီၫ. 2 မွဲအကိၭထဲၩ့ အဝ့ၫတၭ စံၭဝ့ၫ, ယနါဂၧၫ့ဆၧ လၧနဂဲးနကၠီၪ့ယီၩ, မွဲ ဆၧနီၪလမံၩ့လဲၪ. ဖ့ၪလၫ့ နယိဆၧ အဆရၫ့ ဘီၪ. အဂဲးဘဲၫယီၩ နကဲၪဘၪလၧၩ့ ၦယိဆၧအ့ၬ. 3 ၦယိဆၧနီၪ စံၭလၩ့အၥၭ, မွဲယမိမၩ ဘဲၫၥ့ၪလဲၪ, အဂဲးဘဲၫယီၩ ကဆါ မိမၩလၩ့ထ့ၬခွံၬ ယမံၩ့ လၧၦယိဆၧအလးလီၫ. ယခုၪ့ဆၧ ကဲၪအ့ၬ, ယအၪ့ကံၩ့ဆၧနီၪ ယမ့ၬမဲလီၫ. 4 ထီးဆၧအ့ၪနၫ့ထၪ့ခွံၬယၧၩ လၧၦယိဆၧအလး ဘဲၫၥိၭ ၦၡၩၥံၪ မိထိးဆၧၫ့ယၧၩ လၧအဂံၪ့ဖၧၩ့တၭ, ယမိမၩ ဘဲၫၥ့ၪလဲၪ ဘဲၫၥ့ၪလဲၪနီၪ ယစ့ၩရၫ့ဝဲၩယူၭလီၫ. 5 တၭ အဝ့ၫဒၪ ကိၭ ၦလၧအဒ့ၪအမါ အီၪလၧအကဆါ အစူၪဖၧၩ့ လဂၩဘၪလဂၩ လဂၩဘၪလဂၩတၭ, စံၭ အခၪ့ထံၭလဂၩ, နဒ့ၪနမါ လၧနဘၪလိၭထဲၩ့ ယကဆါနီၪ, မွဲ အဆံၭအၪလဲၪ. 6 အဝ့ၫဒၪ စံၭဝ့ၫ, ၥိၪ အဘၭၥၫ လယၩ လီၫ. အဝ့ၫဒၪစံၭ, မၩန့ နလံၬတၭ, ဆၧၫ့နၩ့ ကွ့ၭလၩ့ ယဲဆံၫ ချဲၫ့ချဲၫ့ဘီၪ. 7 ထီးနီၪလဖၧၫ့ စံၭအဂူၫဂၩလဂၩ နဒ့ၪနမါ ဆံၭအၪလဲၪ. တၭ အဝ့ၫဒၪစံၭ ဘုၪကၠိၩ့ အကိရၫ လယၩလီၫ. တၭ စံၭ အဝ့ၫဒၪ, မၩန့ နလံၬနီၪ ကွ့ၭလၩ့ ဎိၭဆံၫဘီၪ. 8 အကဆါ အၪ့အူၭထၪ့ ၦယိဆၧ လၧအလတီၩလလီၩ့ဘၪ လဂၩလီၫ. အဂဲးဘဲၫယီၩ မွဲအမၩဆၧ လၧဆၧကိၪ့ၥ့ၪကိၪ့ဘၪလီၫ. အဂဲးဘဲၫယီၩ ၦလဆိၩလကၠၪယီၩ အဖိၪ အီၪလၧအဆိၩဒၪဝ့ၫအကျၩနီၪ, အကိၪ့ၥ့ၪကိၪ့ဘၪ ဂ့ၩနဲၪ့ ၦဆၧဖၩ့ဖိၪဒံၭလီၫ. 9 ယစံၭနၥံၪ, ဒုၭကဲၪထၪ့ နၥံၪအထံၩအၥိၭလဖၪ လၧမၫမၧၫ့ လတီၩဘၪ အကၠီၩ့နီၪ, ဘဲၫၥိၭ ထီးဆၧနီၪ အ့ၪလူၬတၭ, အဝ့ၫၥံၪ မိထိးဆၧၫ့နၥံၪ လၧဂံၪ့ၥံၪ လၩ့ဆိၩလၩ့ကၠၪနီၪဆံၭ. 10 ၦလၧအမၩတီၩဝ့ၫ လၧဆၧအၡၩထုၬ နီၪ, မိမၩတီၩဝ့ၫ လၧဆၧအအၪဆ့လီၫ. ၦလၧအမၩလတီၩဘၪ လၧဆၧအၡၩထုၬနီၪ, မိမၩဝ့ၫ လၧအလတီၩဘၪ လၧဆၧအအၪဆ့လီၫ. 11 မၩအၥၭဘဲၫနီၪတၭ, မၫမၧၫ့ လတီၩဘၪနီၪ; နၥံၪ အ့ၪလမၩဘၪ လၧအတီၩတၭ, မွဲပလၫ မိဖ့ၪလၫ့ နၥံၪ အဎၧၩ့အဎီ လၧအတီၩအလီၩ့ လဂၩလဲၪ. 12 ၦဂူၫဂၩအဆၧနီၪ, နၥံၪ အ့ၪလမၩဘၪ လၧအတီၩ တၭ, မွဲပလၫ မိဖ့ၪလၫ့ နၥံၪ လၧနၥံၪအဆၧဒၪ နၥံၪဝ့ၫ လဂၩလဲၪ. 13 ဆၧလၧအဎီးအၡၩယီၩ, ကဆါနံၫဂၩ အဆၧမၩနီၪ, မၩဝ့ၫ ဎွ့ၩထၪ့ နးဂၩအ့ၬ. မိမ့ၬလဲၩဝ့ၫ နးဂၩ တၭ, မိအဲၪဝ့ၫ နးဂၩလီၫ. အ့ၪလမွဲဘၪတၭ, မိမၩဆၧၩ့ဝ့ၫ နးဂၩ, မိမၩကြၩ့ထမးဝ့ၫ နးဂၩလီၫ. ယွၩအဆၧမၩ, ဒဲမၫမၧၫ့ အဆၧမၩနီၪ, နၥံၪမၩၥ့ၪအ့ၬ. 14 ၦဖၫရစံၫ လၧအၥၭကွံၩ စ့ၩလဖၪနီၪ, နါဂၧၫ့ ဆၧနီၪလဖၪ ထီးအလူၬတၭ; ဒုၪဒွ့ၪ အဝ့ၫလီၫ. 15 တၭ အဝ့ၫဒၪ စံၭအဝ့ၫၥံၪ, နၥံၪဝ့ၫဒၪယီၩ, နၥံၪမွဲ ၦလၧအအီၪက့ၪတီၩအၥၭ လၧၦၡၩ အမ့ၬယၫ လီၫ. မွဲလါနၫ့ဘိၩ ယွၩ ၥ့ၪယၫ နၥံၪအၥၭ လီၫ. အဂဲးဘဲၫယီၩ ဆၧလၧၦၡၩအီၪက့ၪ လၧဆၧၥၭကွံၩနီၪမွဲ ဆၧစံၪစၪ လၧယွၩ အမ့ၬယၫလီၫ. 16 ဆၧမၪလူၬ, ဒဲမီၪၥံၪအီၪဝ့ၫ ထီၩ့လၩ့လၧစယီဟၫ့ လဂၩနီၪလီၫ. လၧနီၪအလးခဲၫတၭ, ဆၧလီၩလၩ့လၬလၩ့ ယွၩအဘၩ့အမုး အဆၧၥၭထိၬအပရၧၫ့တၭ, ၦနုၬဆီၪ့ဝ့ၫ လၧအဖၧၩ့ ကိၭဂၩဒ့ၭလီၫ. 17 ဂၪ့ခိၪ ဒဲမူၭခိၪ ဒံၩခွံၬဒံၩဖျိၭ ယီၫနဲၪ့ လံၬဆၧမၪလူၬအဖျိၪ့ လနိၪ့ဖိၪ မိဂၭဂီၩ့ဒံၭ လီၫ. 18 ၦလၧအခွံၬၡိၭခွံၬ အမၫ တၭ, အီၪဎုၬဝ့ၫ လၧအဂူၫဂၩလဂၩလါလါနီၪ, အဲၪဘိၩ့အမၫလီၫ. ဒဲၦလၧအအီၪဎုၬ လၧၦလၧအဝၩခွံၬၡိၭဝ့ၫ လဂၩလါလါနီၪ, အဝ့ၫဒၪ မၩမၪ ၦအမၫလီၫ. 19 ၦ၁ထံၫ အီၪဝ့ၫလဂၩတၭ, ကီၩ့ၥိၭဝ့ၫ လၧဆၧဝီၩလုၭဖုၭ, ဒဲဆၧဘွၩ ဖျ့ၫလံၬကံၭတၭ, မုၬလၩဝ့ၫ လၧဆၧအၪ့လၨၪအီၩလၨၪ ကိၭမုနံၩမုနၩဒ့ၭ ဒိၪမၬလီၫ. 20 တၭ ၦၡၪ့ဖိၪဘၪ ဆၧဆၫ အီၪဝ့ၫလၧအဖၧၩ့လး ထၧၫ့ဂၩယၫ, အမံၩ့မွဲ စလၭဇရၧၭ လဂၩနီၪ, ၦအီၪက့ၪလၩ့အဝ့ၫ လၧအဝ့ၫနီၪ အဖၧၩ့ၥၭ အတရၫ့အခၪ့ထံၭလီၫ. 21 တၭ ဆၧမိအၪ့ဘၪအၥၭ လၧၦ၁ထံၫအၪ့ဆၧအလၩ့ဎွံၪ လၧစပွဲထံၭနီၪ; ထွံၪလဖၪ ဂဲၫအၪ့လဲၪ့ အဆၧဆၫ အဖၧၩ့လးၥံၪလီၫ. 22 ဆၧမၩအၥၭ လၧၦၡၪ့ဖိၪနီၪ ၥံၫဝ့ၫတၭ, ဆၧအၥီၫ့ၥံၪ ဆိၬထၪ့ထဲၩ့ အဝ့ၫ လၧစအၫဘြဟၫ့ အၥၭနၫၡါအလီၩ့လီၫ. ၦ၁ထံၫလဂၩနီၪ ၥံၫဝ့ၫဒၪဆ့တၭ, ဘၪ ဆၧခုၪ့လၩ့ ဘၧၩ့ဝ့ၫလီၫ. 23 လၧဖျုဖၧၩ့နီၪ ဘၪ ဆၧၡၪ့ နၭနၭလ့ၬ တၭ, စၪ့ထၪ့ အမ့ၬၥၪ လၧဖျုဖၧၩ့တၭ, ဒၪဘၪ စအၫဘြဟၫ့, ဒဲစလၭဇရၧၭ အီၪလၧအၥၭနၫၡါ အလီၩ့လီၫ. 24 အဝ့ၫဒၪ ကိၭထၪ့ဆၧတၭ, စံၭဝ့ၫ, ဖါအၫဘြဟၫ့ဧ့, ယၫ့ၥုၪ့ယၫ့ၥၭလါယၧၩဆံၭ. အၪ့မၧၫ့ စလၭဇရၧၭ ဘၧၩ့လၩ့ အစူၪနိၩ့ထိၭနၫ လၧထံၫကျၩတၭ, ဂဲၫ မၩၡူၪလၩ့ ယဖျ့ၩဆံၭ. အဂဲးဘဲၫယီၩ ယဘၪ ဆၧနၭဆၧၡၪ့ လၧမ့ၪခဲၩအဖၧၩ့ယီၩ လီၫ. 25 စအၫဘြဟၫ့, စံၭဝ့ၫ, ဖိၪခွၫဧ့, လၧနမၧၫ့ဒံၭ အဆၧၫ့အထီ နဒိၭန့ နဆၧဂ့ၩလဖၪတၭ, စလၭဇရၧၭ ဘၪလၧဆၧအၧၩ့လဖၪနီၪ, နၪ့ထၪ့ထဲၩ့ နဝ့ၫဆံၭ. အ့ၪမွဲ ဘိၩ့နဲၪ့ယီၩ, အဝ့ၫဒၪ လဂၩ အီၪမုၬဘၪယူၭဝ့ၫယူၭ. တၭ နဝ့ၫဒၪ နဘၪ ဆၧနၭဆၧၡၪ့ယူၭလီၫ. 26 လၧဆၧယီၩ ထီးအလူၬ အမ့ၬယၫ, လၧပၧၩ ဒဲနၥံၪ အဘိၩ့ဆၧၩ့နီၪ, ဆၧအီၪက့ၪထၬထိၩ့ဖၭဒိၪ လဘီၩ့လီၫ. မၩအၥၭဘဲၫနီၪတၭ, ၦအီၪထီးယီၩလဖၪ ဆၧအ့ၪမိလ့ၩစိၩဘၪအၥၭ လၧနၥံၪအအီၪနီၪ, လ့ၩဖိးအ့ၬ. ဒဲၦလၧနၥံၪအအီၪလခီၫနီၪ, ဆၧအ့ၪမိဂဲၫဘၪအၥၭ လၧပအီၪလခီၫယီၩတၭ, ဂဲၫဖိးဆ့အ့ၬ. 27 အဝ့ၫဒၪ စံၭဝ့ၫ, ဖါဧ့, အ့ၪမွဲဘဲၫနီၪတၭ, ယအၪ့ကံၩ့အၪ့ယၫနၧၩ လၧနမိအၪ့မၧၫ့ အလ့ၩ လၧယဖါအဂံၪ့လီၫ. 28 အဂဲးဘဲၫယီၩ ယထၧၫ့ဖုဝဲခွၫ အီၪယဲဂၩ, ဘဲၫၥိၭ အမိၥီၪ့ထဲၩ့ အဝ့ၫၥံၪ, ဘဲၫၥိၭ အထီၩ့ဂဲၫဘၪ လၧဆၧၡၪ့ဆၧနၭဖၭဒိၪ အလးယီၩလဂ့ၩလီၫ. 29 စအၫဘြဟၫ့ စံၭအဝ့ၫ, ၦလဖၪနီၪ အီၪလၧစမိစ့ၭ ဒဲမီၪၥံၪ လီၫ. မွဲအခိၭနၪဒၪဝ့ၫ လၧအဝ့ၫၥံၪဆံၭ. 30 အဝ့ၫဒၪ စံၭဝ့ၫ, မွဲအ့ၬ, ဖါ အၫဘြဟၫ့ဧ့, ၦလၧအၥံၫ လဂၩဂၩနီၪ အ့ၪဂဲထုၪ့ထဲၩ့လ့ၩ လၧအအီၪတၭ, မိနီၫ့ယါလၩ့ထဲၩ့အၥၭလီၫ. 31 အဝ့ၫဒၪ စံၭအဝ့ၫ, အဝ့ၫၥံၪ အ့ၪလခိၭနၪဘၪဝ့ၫ လၧစမိစ့ၭ ဒဲမီၪၥံၪ နီၪ, ၦလၧအၥံၫလဂၩဂၩ အ့ၪဂဲထုၪ့ လါနၫ့ တၭ, နဲၩဝ့ၫဒၪဆ့အ့ၬ.

လုကၭ Luke 17

1 တၭ အဝ့ၫဒၪ စံၭအထံၩအဖျဲၥံၪ, ဆၧလၩ့ထံၩဖါအလးလဖၪနီၪ မိဘၪအီၪဝ့ၫ လီၫ. မွဲလါနၫ့ဘိၩ, ၦလၧအမၩအီၪထၪ့ဝ့ၫလဂၩနီၪ ဘၪအၡၪ့လီၫ. 2 ၦအ့ၪမၩလၩ့ထံၩဖါ ၦလဂၩ အီၪလၧၦဆံၭလဖၪယီၩ အကျၩတၭ, အခိၬအ့ၪဘၪ ဆၧစၧၩ့ထၬ လၧဆုၪ့ဂူၬလိးတၭ, ဘၪ ဆၧခွံၬလၩ့ခွံၬဝ့ၫ လၧမၫဆမံၭအဖၧၩ့နီၪ, မွဲအဂ့ၩဒၪ အဆၧလၧအဂးဒံၭလီၫ. 3 နၥံၪဝ့ၫဒၪယီၩ ထီးလၩ့နၥံၪအၥၭဘီၪ; နထၧၫ့ဖုဝဲ အ့ၪမၩမၪဘၪနၧၩတၭ, ၥီၪ့ထဲၩ့ၥၫ့ထဲၩ့ အဝ့ၫဆံၭ. အ့ၪနီၫ့ယါလၩ့ထဲၩ့အၥၭတၭ, ကွဲၪဖျါခွံၬ အဝ့ၫဒၪ ဆံၭ. 4 လၧလနံၩ အထးဖၧၩ့နီၪ, အ့ၪမၩမၪဘၪနၧၩ ထီး အဎွ့ၩထၪ့နွ့ၫဘျၩ့တၭ, အ့ၪဂဲၫထဲၩ့ထဲၩ့ လၧနအီၪထီး အဎွ့ၩထၪ့နွ့ၫဘျၩ့တၭ, စံၭဝ့ၫ, ယနီၫ့ယါလၩ့ထဲၩ့ယၥၭယူၭ; နမိဘၪ ကွဲၪဖျါခွံၬ အဝ့ၫဒၪလီၫ. 5 တၭ ဆၧအၪ့မၧၫ့ဖိၪလဖၪနီၪ, စံၭကဆါ; မၩအၪထၪ့ ပဆၧနဲၩ ဆံၭ. 6 ကဆါ စံၭဝ့ၫ, နၥံၪအဆၧနဲၩ အ့ၪအီၪန့ၫဘၪ ချံၫနးဖျိၪ့ တၭ, နၥံၪ မိစံၭ ကူၪ လထံၭယီၩ, စဲၪ့ထၪ့ခွံၬတၭ, အီၪၥုၪ့လၩ့နၥၭ လၧမၫဆမံၭဖၧၩ့ဆံၭ, တၭ ဆၧမိခိၭနၪ နၥံၪအလူလီၫ. 7 တၭ ၦလၧနၥံၪအကျၩလဂၩဂၩ အီၪလၧအဎီးအၡၩလဂၩ ထဲၫဆၧ မွဲဂ့ၩ, ယိဆၧဖိၪဆၧဎါ မွဲဂ့ၩ, အ့ၪဂဲၫထဲၩ့ထဲၩ့ လၧဆံၬဖၧၩ့တၭ, မိစံၭအဝ့ၫ, ဂဲၫဘီၪ, ဆၧၫ့နၩ့ဒံၩ့ခံၫ့ ချဲၫ့မၬ လၧစပွဲထံၭနီၪ, မွဲပလၫလဂၩလဲၪ. 8 အ့ၪမွဲ မိစံၭအဝ့ၫ တဲၩ့ဝဲၩဆၧ လၧယမိအၪ့ယဝ့ၫတၭ, ယအၪ့ဆၧအီၩဆၧ အဘိၩ့ဘၭနီၪ, ခဲးထူၬ နခၧၩ့ယး, ဒဲမၩယဎီးယၡၩ အဆၧမၩဘီၪ; အနီၪ ဂီၩ့တၭ, အၪ့နဝ့ၫဆံၭနီၪ, မွဲအ့ၬဧၪ, 9 အခ့ၫအၡၩ မၩဝ့ၫ ဘဲၫ အမၪလူၬဝ့ၫအၥိၭနီၪ, မွဲအမိစံၭထၪ့အၪ့အူၭဝ့ၫဆ့ဧၪ. ယဆီၫ့မီၪ့ မွဲအ့ၬ. 10 ဘဲၫနီၪအၥိၭ နၥံၪဝ့ၫဒၪယီၩ, ဘဲၫဆၧမၪလူၬနၥံၪအၥိၭနီၪ, နၥံၪ မၩထီးအလူၬ အ့ၪဂီၩ့တၭ, စံၭ နၥံၪဝ့ၫ, ပဝ့ၫဒၪယီၩ, ပမွဲဆၧအဎီးအၡၩ လၧအလဒုၭ န့ကဲၩ့န့ကၩဘၪဆၧလီၫ. အဂဲးဘဲၫယီၩ ဆၧလၧပမၩပဝ့ၫ ထီးအလူၬနီၪ, မွဲအန့ၫဆၧ လၧပကြၨၭမၩလီၫ. 11 ဆၧမၩအၥၭ လၧအလ့ၩစိၩ လၧယရုစလံၫ့နီၪ, မွဲအလ့ၩခၫ့ဂၬခွံၬ စမ့ရအၫ ဒဲဂၫလလံၫ အၥၭကျၩလီၫ. 12 မိလ့ၩနုၬဝ့ၫ လၧတဝၫ့လဖျိၪ့အဖၧၩ့တၭ, ၦခံၫထူၬဆၫအၧၩ့ ဆံၫဂၩ ဂဲၫထၪ့ လၧဖၧၩ့ၥၭနီၪ, ဆၧၫ့ထုၪ့ဆီၩ့ဆုၩဝ့ၫ ယဲၩ့ယိၬ တၭ, 13 ကိၭၡၭထၪ့ဆၧ, စံၭဝ့ၫ, ယ့ၫၡူၬကဆါဧ့, ယၫ့ၥၭပၧၩဆံၭ. 14 မွဲအဒၪဘၪဝ့ၫတၭ, စံၭအဝ့ၫၥံၪ, လ့ၩဘီၪ, ဒုၭနဲၪနၥံၪအၥၭ လၧၦလုဆၧ အမ့ၬယၫဆံၭ. ဆၧမၩအၥၭ လၧအလ့ၩဆၧ အဘိၩ့ဘၭနီၪ အဝ့ၫၥံၪ ဆံၫ့ထၪ့ထဲၩ့ဝ့ၫ လီၫ. 15 လၧၦလဖၪနီၪ အကျၩအလဂၩ, ထီးအၥ့ၪယၫ လၧအဆံၫ့ထၪ့ထဲၩ့ဝ့ၫတၭ, ဂဲၫထဲၩ့ထဲၩ့ စံၭထၪ့အၪ့အူၭ ယွၩ လၧအလူဖၭဒိၪ, 16 ထွံၩလၩ့အခၪ့ လၧအခၪ့ထံၭ တၭ, စံၭထၪ့အၪ့အူၭ အခိးအတၩလီၫ. ၦလဂၩနီၪ မွဲၦစမ့ရအၫဖိၪ လီၫ. 17 ယ့ၫၡူၬ ချဲၩ့ဆၧၫ့ဆၧတၭ, စံၭဝ့ၫ ၦဆံၫ့ထၪ့ယူၭဆံၫဂၩ မွဲအ့ၬဧၪ. ၦခွံၫဂၩနီၪ အီၪခီၫခီၫလဲၪ. 18 ၦဂဲၫထဲၩ့ထဲၩ့ စံၭထၪ့အၪ့အူၭ ယွၩအခိးအတၩ အီၪအ့ၬ; အီၪန့ၫ ၦလခီၫဘၩ့မုးဖိၪ လဂၩယီၩ မၬကၨ. 19 တၭ အဝ့ၫဒၪ စံၭအဝ့ၫ ဂဲထုၪ့တၭ ထဲၩ့ထဲၩ့ ဆံၭ. နဆၧနဲၩနီၪ မၩဘျၪထဲၩ့ယူၭ နၧၩယူၭ. 20 ၦဖၫရစံၫၥံၪ အၪ့စၪ့အဝ့ၫ, လၧယွၩအဘၩ့အမုး မိဂဲၫဆံၭယံၬ ဆံၭယံၬလဲၪနီၪ ဂီၩ့, အဝ့ၫဒၪ ချဲၩ့ဆၧၫ့ဆၧ, စံၭဝ့ၫ, ယွၩအဘၩ့အမုးနီၪ, ဂဲၫဝ့ၫ လၧဆၧယိနဲၪ့ အဂဲးအ့ၬ. 21 ၦစံၭဝ့ၫ, ယိခွါ, ထီးယီၩ, ယိခွါ ထီးနီၪ မွဲအ့ၬ. အဂဲးဘဲၫယီၩ, ယိခွါ, ယွၩအဘၩ့အမုး အီၪလၧနၥံၪအဖၧၩ့ လီၫ. 22 တၭ စံၭအထံၩအဖျဲၥံၪ, အနံၩအၥၫ့ မိဘၪ လၧဆၧမိဒၪဘၪနၥံၪအၥၭ လၧၦၡၩ အဖိၪခွၫ အမုနံၩလနံၩနီၪ နၥံၪဒၪဘၪအ့ၬ. 23 ၦလဖၪ မိစံၭနၥံၪ, ယိခွါ, ထီးယီၩ, ယိခွါ, ထီးနီၪ, လ့ၩလဂ့ၩ, ဖိၬအခဲၫ့လဂ့ၩ. 24 အဂဲးဘဲၫယီၩ ဘဲၫလၫ့ဝဲဒံၭ လၧမူၭထံၭအယီၩလခီၫတၭ, ဖၩ့ထၪ့ ဖိးလၧမူၭထံၭ အနီၪလခီၫအၥိၭ, ၦၡၩ အဖိၪခွၫ လၧအမုနံၩအဖၧၩ့နီၪ, မိမၩအၥၭ ဘဲၫနီၪအၥိၭလီၫ. 25 မွဲလါနၫ့ဘိၩ အဝ့ၫ မိဘၪထိးဆိၫ ဆၧအၪမံၩ့တၭ, မိဘၪ ဆၧခွံၬၡိၭခွံၬဝ့ၫ လၧၦလဆိၩယီၩ အစူၪဖၧၩ့လီၫ. 26 တၭ ဘဲၫဆၧမၩအၥၭ လၧစနိအၫအမုနံၩလဖၪ အၥိၭနီၪ, ဆၧမိမၩအၥၭ လၧၦၡၩ အဖိၪခွၫ အမုနံၩ ဘဲၫနီၪအၥိၭဆ့လီၫ. 27 ၦၡၩၥံၪနီၪ အၪ့ဆၧအီၩဆၧ, အီၪဎုၬလိၬအၥၭ ဒုၭအီၪဎုၬလိၬအၥၭ ထီးမုလနံၩ လၧစနိအၫ လ့ၩနုၬ လၧတလၫဖၭဒိၪအဖၧၩ့နီၪ ထံၫဂဲၫလုၬဘံၭဆၧတၭ, မၩဂၭဂီၩ့ခွံၬ ၦထီးအလူၬနီၪလီၫ. 28 ဘဲၫနီၪအၥိၭ, ဆၧမၩအၥၭ လၧစလီၭ အမုနံၩလဖၪဆ့လီၫ. ၦအၪ့ဆၧအီၩဆၧ ဎွ့ၩဆၧ အၪ့ဆၫဆၧ, ၥုၪ့လၩ့ဖျၭလၩ့ဆၧ, ၥုၪ့ ဂံၪ့ၥံၪဎၫ့ၥံၪလီၫ. 29 မွဲလါနၩ့ဘိၩ, မုလနံၩ လၧစလီၭ စဲၪ့ထၪ့ခွံၬ လၧစီဒၧၫ့အဖၧၩ့ နီၪ, ဆၧဂဲၫဆၧၩ့ လၩ့မ့ၪ ဒဲကး လၧမူၭခိၪတၭ, မၩဂၭဂီၩ့ခွံၬ ၦၡၩ ကိၭအဂၩဒ့ၭလီၫ. 30 မုနံၩ လၧၦၡၩ အဖိၪခွၫယီၩ မိအီၪဖျီၪထၪ့တၭ, ဆၧမိမၩအၥၭ ဘဲၫနီၪအၥိၭ လီၫ. 31 ဆၧလၧမုလနံၩနီၪ, ၦအ့ၪအီၪလၧအဂံၪ့ခိၪတၭ, အဆၧဖိၪဆၧလံၩ အီၪလၧအဒူၭဖၧၩ့နီၪ, မွဲအထီၩ့စဲၪ့လၩ့ မၩန့ထဲၩ့အဆၧနီၪ လဂ့ၩ. ဘဲၫနီၪအၥိၭ ၦအီၪလၧဆံၬဖၧၩ့တၭ, ထီးထဲၩ့ထဲၩ့လၧအလးခဲၫ့လဂ့ၩ. 32 နၪ့ထၪ့ထဲၩ့ စလီၭအမၫနီၪ ဘီၪ. 33 ထီးဒၪ ၦလၧအအၪ့ဎၬ ထိးထဲၩ့တၩ့ထဲၩ့ အၥၭမၧၫ့လဂၩဂၩ နီၪ, မွဲအမိမၩလၩ့မါခွံၬဝ့ၫဒၪလီၫ. ထီးဒၪ ၦလၧအၥၭမၧၫ့ လၩ့မါခွံၬလဂၩဂၩနီၪ, မိထိးထဲၩ့တၩ့ထဲၩ့ဝ့ၫဒၪလီၫ. 34 ယ စံၭနၥံၪ ဆၧလၧမုလနံၩ နီၪ, ၦခွၫနံၫဂၩ မိအီၪလၧအလးမံၫ လစီၪ့ဎး, ဆၧမိမၩန့ထဲၩ့ဝ့ၫ နးဂၩတၭ, အလဂၩ မိအီၪလၩ့ထးဝ့ၫလီၫ. 35 ၦမုၪ နံၫဂၩ မိဂူၬဆုၪ့ ဂူၬလစီၪ့ဎးတၭ ဆၧမိမၩန့ထဲၩ့ နးဂၩတၭ, အလဂၩ မိအီၪထးဝ့ၫလီၫ. 36 [ၦခွၫ အီၪလၧဆံၬဖၧၩ့ နံၫဂၩ, ဆၧမိမၩန့ထဲၩ့ နးဂၩတၭ, အလဂၩ မိအီၪလၩ့ထးဝ့ၫလီၫ.] 37 ၦလဖၪ ချဲၩ့ဆၧၫ့ဆၧတၭ, အၪ့စၪ့ဝ့ၫ, ကဆါဧ့, ခီၫခီၫလဲၪ. အဝ့ၫဒၪ စံၭအဝ့ၫၥံၪ, ထီးဒၪ ဆၧစွၪအီၪဝ့ၫ လစီၪ့စီၪ့နီၪ, လၫ့ကထၬလဖၪ မိအီၪကိၩ့အီၪကီၪ့ဝ့ၫ ထီးနီၪလီၫ.

1 ဘဲၫၥိၭ ၦၡၩ မိဘၩဆိၪဖၪဆၧ လထံၪဎးဘီၩ့ဎး တၭ, ထီးအီၪက့ၪလၩ့ဆါ အၥၭလဂ့ၩနီၪ, မွဲအလီၩထဲၩ့ အဝ့ၫၥံၪ လၧဆၧချဲၩ့ဒီၩ့လထံၪယီၩ, 2 ၦစ့ၩရၫ့ခွး လၧအလၥၭမဲၪဘၪယွၩ ဒဲလယူၭလယၪ့ဘၪ ၦၡၩ အီၪလၧဒိၩ့လဖျိၪ့ အဖၧၩ့ လဂၩလီၫ. 3 ၦမုၪမဲၪ အီၪလၧဒိၩ့နီၪ အဖၧၩ့ လဂၩတၭ, လ့ၩလၧအအီၪ စံၭဝ့ၫ, စ့ၩရၫ့တီၩန့ယၧၩ လၧယဒုၪယဒၩဆံၭ. 4 အဝ့ၫဒၪ လစ့ၩရၫ့ဘၪနီၪ အီၪဝ့ၫလယံၬလမီဘၪတၭ; လၧခဲၫ့ထဲၩ့ စံၭလၩ့အၥၭ, ယဝ့ၫဒၪယီၩ, ယလၥၭမဲၪဘၪယွၩ, ယလယူၭလယၪ့ဘၪ ၦၡၩ လါနၫ့ဘိၩ, 5 မွဲလၧၦမုၪမဲၪလဂၩ မၩထံၬထၬ ယၧၩအကၠီၩ့တၭ, ယမိစ့ၩရၫ့တီၩန့ အဝ့ၫ ဘဲၫၥိၭ အထီးမၩပွံၭယၥၭ လၧအဆၧဂဲၫကိၭ အဆၧၫ့အထီဒ့ၭ အကၠီၩ့နီၪ လဂ့ၩလီၫ. 6 ကဆါ စံၭဝ့ၫ, ၦစ့ၩရၫ့ခွး လၧအလတီၩဘၪလဂၩ စံၭဆၧနီၪ ခိၭနၪ နၥံၪဝ့ၫဆံၭ, 7 ယွၩအီၪ လါနၫ့ ယံၬယံၬနီၪ, မိစ့ၩရၫ့တီၩန့ အခ့ၫအၡၩ လၧအရွံန့ဝ့ၫ လၧအကိၭထၪ့ အဝ့ၫ လၧမုနၩနၩ လၧမုဆၫဆၫ နီၪ, မွဲအ့ၬဧၪ. 8 ယ စံၭနၥံၪ လၧအမိစ့ၩရၫ့တီၩန့ အဝ့ၫၥံၪ ချဲၫ့ချဲၫ့ လီၫ. မွဲလါနၫ့ဘိၩ, ထီးၦၡၩ အဖိၪခွၫယီၩ ဂဲၫလၩ့ တၭ, မွဲအမိဒၪန့ ဆၧနဲၩ လၧဂၪ့ခိၪချိၫ့ဆ့ဧၪ. 9 ၦစံၭလၩ့အၥၭ လၧအမွဲ ၦအတီၩ တၭ, လယူၭလယၪ့ဘၪ ၦဂူၫဂၩ လနၩ့နၩ့နီၪ, အဝ့ၫဒၪ လီၩဘၪ အဝ့ၫၥံၪ လၧဆၧချဲၩ့ဒီၩ့လၩ့ယီၩ, 10 ၦနံၫဂၩ လ့ၩထၪ့ဘၩဆိၪဖၪဆၧ လၧဆၧလုဂံၪ့အဖၧၩ့လီၫ. အလဂၩမွဲ ၦဖၫရစံၫတၭ, အဝ့ၫလဂၩမွဲ ၦအၪ့ကံၩ့အခီၫ့လီၫ. 11 ၦဖၫရစံၫလဂၩ ဆၧၫ့ထုၪ့တၭ, အနၫ့ဆါဒၪဝ့ၫ ဘၩဆိၪဖၪဆၧ ဘဲၫယီၩ, ယွၩဧ့, ယစံၭထၪ့အၪ့အူၭနၧၩလီၫ. အဂဲးဘဲၫယီၩ ယလမီၪ့ဎီၩ့ဘၪ ၦဂူၫဂၩ, ၦအၪ့ဂူၬဆီၪ့ဆၧ ၦလတီၩလလီၩ့ဘၪ, ၦမၩမၪၦမုၪၦမၧၩ့, ဒဲၦအၪ့ကံၩ့အခီၫ့လဂၩယီၩ ဒၪလ့ၬလီၫ. 12 နွ့ၫနံၩ အထးဖၧၩ့ ယဒုၪဆၧအၪ့ဆၧအီၩ နံၫနံၩလီၫ. ထီးဒၪ ယန့ဆၧထီးအလူၬနီၪ, ဆံၫပိၩ့ ယမၩဘိၪ့ လပိၩ့လီၫ. 13 ၦအၪ့ကံၩ့အခီၫ့လဂၩ အီၪဆၧၫ့ထုၪ့ဝ့ၫ ယဲၩ့ယိၬတၭ, လယိထၪ့ဘၪ လၧမူၭခိၪနီၪ, ဒဲၩလၩ့အၥၭနၫၡါ တၭ စံၭဝ့ၫ, ယွၩဧ့, ယၫ့ၥုၪ့ယၫ့ၥၭ ၦဆၧဒဲၩဘၭဖိၪယၧၩယီၩဆံၭ. 14 ယလီၩဘၪနၥံၪ, အယီၩလဂၩ ဆၧအီၪက့ၪဝ့ၫ လၧအတီၩတၭ, ထဲၩ့လၩ့ဝ့ၫ လၧအဂံၪ့လီၫ. အ့ၪမွဲ အဝ့ၫဒၪလဂၩနီၪ မွဲအ့ၬ. အဂဲးဘဲၫယီၩ ကယဲ ၦလၧအအီၪက့ၪထၪ့ထီၫအၥၭ ဒၪဝ့ၫ လဂၩလါလါ နီၪ, မိဘၪ ဆၧဆၪ့လၩ့ဝ့ၫလီၫ. ၦလၧအဆၪ့လၩ့အၥၭ ဒၪဝ့ၫ လဂၩလါလါနီၪ, မိဘၪ ဆၧအီၪက့ၪထၪ့ထီၫဝ့ၫလီၫ. 15 ၦဂဲၫဆိၬဖိၪၥၪအၪ့နူလဖၪ လၧအအီၪ ဘဲၫၥိၭ အမိထိၭဘၪ အဝ့ၫၥံၪလီၫ. အထံၩအဖျဲၥံၪ ဒၪဘၪဝ့ၫတၭ, ပဒၩ့ အဝ့ၫၥံၪလီၫ. 16 ယ့ၫၡူၬ ကိၭအဝ့ၫၥံၪတၭ, စံၭဝ့ၫ, ဖိၪၥၪအဆံၭလဖၪနီၪ ဖ့ၪလၫ့ အဂဲၫလၧယအီၪတၭ, ထီးပဒၩ့ အဝ့ၫၥံၪ လဂ့ၩ. အဂဲးဘဲၫယီၩ ယွၩအဘၩ့ဖိၪမုးဖိၪနီၪ မွဲၦဘဲၫနီၪအၥိၭလီၫ. 17 ယစံၭနၥံၪ တီၩတီၩယီၩ, ထီးဒၪ ၦလၧအလဒိၭန့ဘၪ ယွၩအဘၩ့အမုး ဘဲၫဖိၪၥၪဆံၭအၥိၭ လဂၩဂၩနီၪ, လ့ၩနုၬဘၪဝ့ၫ လၧအဖၧၩ့ အ့ၬ. 18 ၦဒိၪလဂၩ အၪ့စၪ့ အဝ့ၫတၭ, စံၭဝ့ၫ, ဆရၫ လၧအဂ့ၩဧ့, ယဝ့ၫဒၪယီၩ, ဘဲၫၥိၭ ယမိန့ၥၫ ဆၧမၧၫ့ အဆိၩအကၠၪတၭ, ယဘၪမၩ ဆၧနီၪလမံၩ့လဲၪ. 19 ယ့ၫၡူၬ စံၭအဝ့ၫ, မွဲဘၪနီၪ နကိၭယၧၩ လၧအဂ့ၩလဲၪ အ့ၪလမွဲဘၪ ယွၩလဂၩနီၪ, ၦအဂ့ၩအီၪ နးဂၩအ့ၬ. ဆၧမၪလူၬလဖၪနီၪ, နၥ့ၪယၫလီၫ. 20 ထီး မၩမၪ ၦမၫ ၦဝၩ လဂ့ၩ; ထီး အဲၪဘိၩ့မၫ အဲၪဘိၩ့ဝၩ လဂ့ၩ; ထီး မၩၥံၫ ၦၡၩ လဂ့ၩ; ထီး အၪ့ဂူၪဆၧ လဂ့ၩ; ထီး ထိးနၥၭ လၧဆၧချဲၩ့အဘျံၭအဘျၪ လဂ့ၩ; ယူၭယၪ့ နမိနဖါ ဆံၭ; 21 အဝ့ၫဒၪ စံၭဝ့ၫ, ဆၧနီၪလဖၪ, ယထီးန့ယူၭ ခီၫဒၪ လၧယဖိၪၥၪခွၫ ခီးဘိၩ့နဲၪ့ယီၩ ထီးအလူၬယူၭ. 22 ယ့ၫၡူၬ နါဂၧၫ့ဆၧနီၪတၭ, စံၭအဝ့ၫ, နလလၧၫ့လဎွ့ၩထၪ့ဘၪနီၪ အီၪဒံၭ လမံၩ့ဒံၭ, ကယဲ နစူၪလးနခၪ့ခိၪ ထီးအလူၬနီၪ, အၪ့ဆၫခွံၬတၭ, ဖ့ၪလၫ့ ၦၡၪ့ဖိၪယၬဖိၪဘီၪ. နမိအီၪလၧဆၧလူဒိၪဎွ့ၩဒိၪ လၧမူၭခိၪ အဖၧၩ့တၭ, ဂဲၫဘီၪ, ဖိၬယခဲၫ့ဆံၭ. 23 ထီးအနါဂၧၫ့ ဆၧနီၪလဖၪတၭ, အၥၭအုၭထၪ့ဝ့ၫလီၫ. အဂဲးဘဲၫယီၩ အစူၪလးအခၪ့ခိၪ အီၪအၪမၬလီၫ. 24 အၥၭအုၭထၪ့နီၪ, ယ့ၫၡူၬ ဒၪဘၪတၭ, စံၭဝ့ၫ, ၦလၧ အစူၪလးအခၪ့ခိၪ အၪလဖၪနီၪ, လ့ၩနုၬဝ့ၫ လၧယွၩအဘၩ့အမုးအဖၧၩ့ ကၪမၬ လီၫ. 25 အဂဲးဘဲၫယီၩ ကလအူၭ နုၬဖျီၫ့ ထၭမ့ခဲၫ့ ယီၫနဲၪ့ ၦ၁ထံၫလဂၩ လ့ၩနုၬဝ့ၫ လၧယွၩအဘၩ့အမုးအဖၧၩ့ ဒံၭလီၫ. 26 ၦနါဂၧၫ့ဆၧလဖၪ စံၭဝ့ၫ, အ့ၪမွဲဘဲၫနီၪတၭ, မွဲပလၫ ထီၩ့လၧဆၧထိးထဲၩ့တၩ့ထဲၩ့ဝ့ၫ မိၥ့ၪ နးဂၩလဲၪ. 27 အဝ့ၫဒၪ စံၭဝ့ၫ, ဆၧလၧၦၡၩလဖၪ မၩလၥ့ၪဘၪနီၪ, ယွၩမၩဝ့ၫဒၪ ၥ့ၪ လီၫ. 28 တၭ စပံတၧၫ စံၭဝ့ၫ, ယိခွါ, ပဝ့ၫဒၪယီၩ, ပစဲၪ့ဒၪဆၧ ထီးအလူၬတၭ, ပဖိၬနခဲၫ့ယူၭ, 29 အဝ့ၫဒၪ စံၭအဝ့ၫၥံၪ, ယလီၩဘၪနၥံၪ တီၩတီၩယီၩ, ၦလၧအစဲၪ့ဒၪ အဂံၪ့အဎၫ့ မွဲဂ့ၩ, အမိအဖါမွဲဂ့ၩ, အဖုအဝဲမွဲဂ့ၩ, အဖိၪအမၫမွဲဂ့ၩ, အဖိၪအလံၩမွဲဂ့ၩ, လၧယွၩအဘၩ့အမုး အကၠီၩ့ လဂၩလါလါနီၪ, 30 ဘိၩ့နဲၪ့ယီၩ လကၠၪ မိန့ထဲၩ့ဝ့ၫ အၪနဲၪ့ အလးအၪဘျၩ့တၭ, ကဲခိၬနးကၠၪဒီၭ မိန့ဘၪ ဆၧမၧၫ့ အဆိၩအကၠၪ လီၫ. 31 အဝ့ၫဒၪ မၩန့ ၦလဆံၫနံၫဂၩနီၪတၭ, စံၭ အဝ့ၫၥံၪ, ယိခွါ, ပလ့ၩထၪ့ စိၩလၧယရုစလံၫ့ တၭ, ဆၧကွ့ၭအၥၭ လၧမီၪအစူၪဖၧၩ့ လၧၦၡၩ အဖိၪခွၫယီၩ အဂဲး နီၪ, မိလၧၫ့ထၪ့ဎွ့ၩထၪ့ဝ့ၫ ထီးအလူၬလီၫ. 32 အဂဲးဘဲၫယီၩ ၦမိဖ့ၪလၫ့အဝ့ၫ လၧၦဆၨၩဂူၫဂၩ အစူၪဖၧၩ့တၭ, မိဘၪ ဆၧဒုၪဒွ့ၪဝ့ၫ, ဒဲမိဘၪ ဆၧမၩအၧၩ့မၩနၭဝ့ၫ, ဒဲမိဘၪ ဆၧထိၪဖျံၭဝ့ၫ လီၫ. 33 အဝ့ၫၥံၪ မိဒိၪဝ့ၫထးဝ့ၫ ဒဲမိမၩၥံၫဝ့ၫတၭ, ထီးအဘၪ ၥၧၫ့နံၩလနံၩနီၪ မိဂဲထုၪ့ထဲၩ့ဝ့ၫဒၪလီၫ. 34 ဆၧနီၪလဖၪ အဝ့ၫၥံၪ နၪၥ့ၪ နးထံၪအ့ၬ. ဆၧချဲၩ့အဂဲးနီၪ အီၪၥူၪ လၧအဝ့ၫၥံၪတၭ, လီၩလၩ့လၬလၩ့ဆၧနီၪ, အဝ့ၫၥံၪ ၥ့ၪယၫအဂဲးအ့ၬ. 35 တၭ ထီးအလ့ၩဘူၭ လၧယ့ၫရခိၫနီၪ, ၦအမ့ၬဘျီၪ ဆၧၫ့နၩ့ အၪ့ကံၩ့ဆၧ လၧဖၧၩ့ၥၭ အနဲၩ့ထံၭလီၫ. 36 အဝ့ၫလဂၩ နါဂၧၫ့ ၦခမျၧးဂဲၫဝ့ၫတၭ, အၪ့စၪ့ဝ့ၫ, မွဲဆၧနီၪလဲၪ. 37 တၭ ၦလီၩဘၪဝ့ၫ, မွဲၦနၭဇရ့ၭဖိၪ ယ့ၫၡူၬဂဲၫဝ့ၫလီၫ. 38 အဝ့ၫဒၪ ကိၭၡၭထၪ့တၭ, စံၭဝ့ၫ, စဒၫဝံၭ အဖိၪခွၫ ယ့ၫၡူၬဧ့, ယၫ့ၥုၪ့ယၫ့ၥၭ လါယၧၩဆံၭ. 39 ၦလ့ၩလၧယၫလဖၪနီၪ ဘဲၫၥိၭ အဆၧမိအီၪလၩ့မါပံၭတၭ, အၪ့လၬ အဝ့ၫ လါနၫ့ဘိၩ့, မွဲအကိၭၡၭအၪထၪ့ လခီၫနီၪ, စဒၫဝံၭ အဖိၪခွၫဧ့, ယၫ့ၥုၪ့ယၫ့ၥၭလါယၧၩဆံၭ. 40 ယ့ၫၡူၬ အီၪထီတၭ, အၪ့မၧၫ့ ၦၡၩ ကိၭန့ အဝ့ၫဒၪလီၫ. ထီးအဂဲၫဘူၭတၭ, ယ့ၫၡူၬ အၪ့စၪ့အဝ့ၫ, စံၭ, နၥၭအီၪ လၧယမိမၩနၧၩ လၧဆၧနီၪလမံၩ့လဲၪ. 41 အဝ့ၫဒၪ စံၭဝ့ၫ, ကဆါဧ့, မွဲဘဲၫၥိၭ ယမိဒၪထၪ့ထဲၩ့ဆၧလီၫ. 42 ယ့ၫၡူၬ စံၭအဝ့ၫ, မွဲနဒၪထၪ့ထဲၩ့ဆၧဆံၭ. နဆၧနဲၩနီၪ မၩဘျၪထဲၩ့ယူၭ နၧၩယူၭ. 43 အဝ့ၫလဂၩ ဒၪထၪ့ထဲၩ့ဆၧ ချဲၫ့မၬ, စံၭထၪ့အၪ့အူၭ ယွၩတၭ, ဖိၬထၪ့အခဲၫ့လီၫ. ၦထီးအလူၬ ဒၪဘၪဝ့ၫတၭ, အၪ့အူၭထၪ့ ယွၩ လီၫ.

လုကၭ Luke 19

1 တၭ အဝ့ၫဒၪ လ့ၩနုၬ ခၫ့ဂၬ ယ့ၫရခိၫ အဘိၩ့ဘၭ နီၪ, 2 ယိခွါ, ၦကိၭဝ့ၫအမံၩ့ လၧစဇၭခံအၧၭ အီၪဝ့ၫလဂၩ လီၫ. အဝ့ၫနီၪ မွဲၦအၪ့ကံၩ့အခီၫ့အခိၪ, ဒဲမွဲၦ၁ထံၫလဂၩလီၫ; 3 ယ့ၫၡူၬမွဲ ပလၫလဂၩလဲၪနီၪ, အၪ့ဎၬယိဝ့ၫ တၭ, အဂၩ့ဖၨၪ ဒၪဝ့ၫ လၥ့ၪဘၪ လၧၦခမျၧးနီၪ အကၠီၩ့တၭ, 4 လ့ၩစဲၪ့ဝ့ၫလၧယၫတၭ, ထၪ့ဝ့ၫ လၧကူၪလထံၭ အခံၫ ဘဲၫၥိၭ အမိဒၪဘၪ အဝ့ၫနီၪ; အဂဲးဘဲၫယီၩ မိဂဲၫဝ့ၫ လၧဖၧၩ့ၥၭနီၪလီၫ. 5 ထီးယ့ၫၡူၬ လ့ၩထီၩ့ထီးနီၪ, ယိထၪ့ဆၧ ဒၪဘၪဝ့ၫတၭ, စံၭအဝ့ၫ, စဇၭခံအၧၭဧ့, ဂဲၫထဲၩ့လၩ့ ချဲၫ့ချဲၫ့ဘီၪ. အဂဲးဘဲၫယီၩ ယဘၪ အီၪလၧနဂံၪ့ဖၧၩ့ လနံၩယီၩ လီၫ. 6 အဝ့ၫဒၪ စဲၪ့လၩ့ဝ့ၫ ချဲၫ့ချဲၫ့တၭ, ထိးဆၧၫ့ဝ့ၫ လၧအၥုၪ့ထိၬအၥၭထိၬလီၫ. 7 ၦကိၭဂၩဒ့ၭ ဒၪဘၪဝ့ၫတၭ, ၥူၭဝံၪၥူၭလၩဆၧ, စံၭဝ့ၫ, အဝ့ၫဒၪ လ့ၩလၧၦဆၧဒဲၩဘၭဖိၪ အအီၪ တၭ, မိမံၫမၬဝ့ၫ လၧအဂံၪ့ဖၧၩ့နီၪ ကၨ. 8 စဇၭခံအၧၭ ဆၧၫ့ထုၪ့တၭ, လီၩဘၪ ကဆါနီၪ, ယိခွါ, ကဆါဧ့, ယစူၪလးယခၪ့ခိၪ နံၫပိၩ့နီၪ, ယဖ့ၪလၫ့ ၦၡၪ့ဖိၪ လပိၩ့လီၫ. တၭယ အ့ၪအၪ့မၩန့ ၦလဂၩဂၩ အဆၧလၧကဘျံၭကဘျၪ လမံၩ့မံၩ့နီၪ, ယမိဖ့ၪလၫ့ထဲၩ့ အၪနဲၪ့ အလး လံစၩ လီၫ. 9 ယ့ၫၡူၬ စံၭအဝ့ၫ, ဆၧထိးထဲၩ့တၩ့ထဲၩ့ ထီၩ့လၧဂံၪ့ယီၩ အဖၧၩ့ လနံၩယီၩလီၫ. အဂဲးဘဲၫယီၩ အဝ့ၫဒၪမွဲ စအၫဘြဟၫ့ အဖိၪ ဆ့လီၫ. 10 အဂဲးဘဲၫယီၩ ၦၡၩ အဖိၪခွၫယီၩ ဂဲၫလၩ့ဝ့ၫ ဘဲၫၥိၭ အမိအၪ့ဎၬန့, ဒဲထိးထဲၩ့တၩ့ထဲၩ့ ၦလၧအလၩ့မါဝ့ၫလဖၪနီၪလီၫ. 11 ထီးၦနါဂၧၫ့ဆၧနီၪလဖၪတၭ, မွဲအအီၪဘူၭ လၧယရုစလံၫ့ အကၠီၩ့, ဒဲၦဆီၫ့မီၪ့ဝ့ၫ လၧယွၩအဘၩ့အမုး မိအီၪထၪ့ ချဲၫ့မၬ အကၠီၩ့တၭ, အဝ့ၫဒၪ ချဲၩ့အၪထၪ့ ဆၧချဲၩ့အဒီၩ့တၭ, စံၭဝ့ၫ, 12 ၦဒိၪလဂၩ မိလ့ၩလၧထံၫယဲၩ့ခးယဲၩ့ ဘဲၫၥိၭ အမိမၩန့ အဘၩ့အမုးတၭ, မိဂဲၫထဲၩ့ထဲၩ့ဝ့ၫလီၫ. 13 မွဲအကိၭန့ အဎီးအၡၩဆံၫဂၩတၭ, ဖ့ၪလၫ့ အဝ့ၫၥံၪ ဆံၫမဲနၫတၭ, လီၩဘၪ အဝ့ၫၥံၪ, အၪ့ခၩဆၧ ထီးယဂဲၫထဲၩ့ဆံၭ. 14 အဎီးအၡၩၥံၪ မ့ၬလဲၩဝ့ၫတၭ, အၪ့မၧၫ့ ၦလဂၩ လ့ၩဆီးအဝ့ၫ တၭ, စံၭဝ့ၫ, အဝ့ၫလဂၩယီၩ ကဲၪစဎွၩ လၧပဖၫ့ခိၪ, ဘၪပၥၭအ့ၬ. 15 ဆၧမၩအၥၭ လၧအမၩန့ အဘၩ့အမုးဂီၩ့တၭ, ဂဲၫထဲၩ့ထဲၩ့ဝ့ၫတၭ, အၪ့မၧၫ့ ၦကိၭန့ဆၧအဎီးအၡၩလဖၪ လၧအဖ့ၪလၫ့ အစ့ၩ လၧအစူၪဖၧၩ့နီၪ, ဘဲၫၥိၭ အမိၥ့ၪယၫဝ့ၫ လဂၩဘၪလဂၩနီၪ, မွဲအမၩအၪထၪ့ အဆၧ ဆံၭအၪဆံၭအၪလဲၪနီၪလီၫ. 16 အခၪ့ထံၭလဂၩ ဂဲၫစိၩ တၭ, စံၭဝ့ၫ, ကဆါဧ့, နစ့ၩလမဲနၫနီၪ, န့အၪထၪ့ယူၭ ဆံၫမဲနၫယူၭ. 17 တၭ အဝ့ၫဒၪ စံၭအဝ့ၫ, ဘၪယူၭ ဎီးအၡၩ လၧအဂ့ၩဧ့, မွဲနအီၪလၧဆၧၡၩ အဖၫ့ခိၪ နလူတီၩယူၭ. အီၪနဝ့ၫ လၧဒိၩ့ဆံၫဒိၩ့အဖၫ့ခိၪဆံၭ. 18 ၦနံၫဂၩလဂၩ ဂဲၫဝ့ၫတၭ, စံၭဝ့ၫ, ကဆါဧ့, နစ့ၩလမဲနၫနီၪ န့အၪထၪ့ယူၭ ယဲမဲနၫယူၭ. 19 တၭ အဝ့ၫဒၪ စံၭအဝ့ၫနီၪဆ့, အီၪနဝ့ၫ လၧဒိၩ့ယဲဒိၩ့ အဖၫ့ခိၪဆံၭ. 20 အဂူၫဂၩလဂၩ ဂဲၫစိၩဝ့ၫတၭ, စံၭဝ့ၫ, ကဆါဧ့, ယိခွါ, နစ့ၩလမဲနၫနီၪ, လၧယအီၪက့ၪ လၧပဝၫအဖၧၩ့နီၪ အီၪဝ့ၫလီၫ. 21 အဂဲးဘဲၫယီၩ ယၥၭမဲၪနၧၩတၭ, နမွဲၦအကၪတၭ, ဆၧလၧနလအီၪက့ၪဘၪနီၪ, နမၩန့နဝ့ၫ, ဒဲဆၧလၧနလဎွံၪဘၪနီၪ, နကူၭနဝ့ၫလီၫ. 22 အဝ့ၫဒၪ စံၭအဝ့ၫ, ဎီးအၡၩ လၧအအၧၩ့ လဂၩဧ့, ယမိစ့ၩရၫ့စၪနၧၩ လၧနနိၭဒၪနဝ့ၫ လီၫ. နၥ့ၪယၫ လၧယမွဲ ၦအကၪတၭ, ဆၧလၧယလအီၪက့ၪဘၪနီၪ, ယမၩန့ယဝ့ၫ, ဆၧလၧယလဎွံၪဘၪနီၪ, ယကူၭယဝ့ၫလီၫ. 23 မၩအၥၭဘဲၫနီၪတၭ, ထီးယ အ့ၪဂဲၫထဲၩ့တၭ ဘဲၫၥိၭ ယမိန့ဘၪ ယစ့ၩ, ဒဲအအ့ၪထၪ့နီၪ, မွဲဘၪနီၫ လၧနလဒုၭအၪ့လီးဘၪ ယစ့ၩလဲၪ. 24 တၭလီၩဘၪ ၦဆၧၫ့ထုၪ့ လၧအနဲၩ့ထံၭနီၪ, မၩန့ အဆၧလမဲနၫနီၪ ဖ့ၪလၫ့ ၦအီၪလၧဆံၫမဲနၫလဂၩနီၪဆံၭ. 25 အဝ့ၫၥံၪ စံၭအဝ့ၫ, ကဆါဧ့, အဝ့ၫဒၪနီၪ အဆၧအီၪယူၭ ဆံၫမဲနၫယူၭ. 26 အဂဲးဘဲၫယီၩ ယလီၩဘၪနၥံၪ လၧကယဲ ၦလၧအန့ဘၪဆၧ လဂၩလါလါနီၪ, ဆၧမိဖ့ၪလၫ့ အဝ့ၫဒၪ လီၫ. ၦလၧအလန့ဘၪဝ့ၫနီၪ, ထီးဒၪ အဆၧအီၪဝ့ၫ ဒၪလ့ၬတၭ, ဆၧမိမၩန့ထဲၩ့ဝ့ၫ လၧအအီၪလီၫ. 27 အ့ၪမွဲ ယဒုၪယဒၩလဖၪ လၧအၥၭလအီၪဘၪ လၧယမိကဲၪစဎွၩနီၪ, ဂဲၫဆိၬ အဝ့ၫၥံၪ ထီးယီၩ တၭ, မၩၥံၫခွံၬဝ့ၫ လၧယမ့ၬယၫဆံၭ. 28 စံၭဆၧနီၪလဖၪ ဂီၩ့တၭ, လ့ၩထၪ့ဝ့ၫ လၧယၫ လၧယရုစလံၫ့ အဖၧၩ့ၥၭနီၪလီၫ. 29 ဆၧမၩအၥၭ ထီးအလ့ၩ ထီၩ့ဘူၭ လၧဘ့ၭ၁ဖ့ၭ, ဒဲဘ့ၭ၁နံၫ ထီးခိၪလီၩ့ ကိၭဝ့ၫအမံၩ့ လၧအလဲအိၫ့ အအီၪနီၪတၭ, အၪ့မၧၫ့လၩ့ အထံၩအဖျဲ နံၫဂၩလီၫ. 30 စံၭဝ့ၫဒၪ, လ့ၩလၧတဝၫ့တီၩ လၧနၥံၪအမ့ၬယၫဆံၭ. ထီးနၥံၪ လ့ၩနုၬနီၪ နၥံၪ မိဒၪဘၪ ကၥ့ၪယီၩ့ဖိၪလဒုၩ လၧၦလထူၬဒံၭဘၪဝ့ၫ နးဆိၭဘၪ စၧၩ့ထၬအၥၭလီၫ. ကွဲၪလၩ့ဝ့ၫတၭ, ဂဲၫထဲၩ့ မီၩ့ဝ့ၫဆံၭ. 31 တၭ ၦလဂၩဂၩ အ့ၪအၪ့စၪ့ဝ့ၫ, မွဲဘၪနီၫ လၧနၥံၪ ကွဲၪလၩ့နီၪလဲၪ; လီၩဘၪဝ့ၫ ဘဲၫယီၩ, မွဲကဆါန့ဘၪနီၪ အလးအီၪဝ့ၫ အဂဲးလီၫ. 32 ၦလၧအဘၪ ဆၧအၪ့မၧၫ့လၩ့ဝ့ၫလဖၪနီၪ လ့ၩဝ့ၫတၭ, ဒၪဘၪဆၧ ဘဲၫအလီၩဘၪဝ့ၫ အၥိၭလီၫ. 33 တၭကွဲၪလၩ့ ကၥ့ၪယီၩ့ဖိၪ အဘိၩ့ဘၭနီၪ, ကဆါ စံၭအဝ့ၫၥံၪ, မွဲဘၪနီၫ လၧနၥံၪ ကွဲၪလၩ့ ကၥ့ၪယီၩ့ဖိၪ နီၪလဲၪ. 34 အဝ့ၫၥံၪစံၭ, ကဆါ န့ဘၪနီၪ အလးအီၪဝ့ၫလီၫ. 35 တၭဂဲၫမီၩ့ဝ့ၫ လၧယ့ၫၡူၬအအီၪနီၪ, ဒၩလၩ့ အကီၩ့အၥိၭ လၧကၥ့ၪယီၩ့ဖိၪ အလီၩ့တၭ, အီၪက့ၪထၪ့ ယ့ၫၡူၬ လၧအဖၫ့ခိၪ လီၫ. 36 အဝ့ၫဒၪ လ့ၩဆၧ အဘိၩ့ဘၭနီၪ, ၦဒၩလၩ့ အကီၩ့အၥိၭ လၧဖၧၩ့ၥၭ လီၫ. 37 လ့ၩဘူၭ လၧခိၪလီၩ့အလဲအိၫ့ အခၪ့ထံၭတၭ, အထံၩအဖျဲခမျၧး အၥုၪ့ထိၬ အၥၭထိၬတၭ, စံၭထၪ့အၪ့အူၭ ယွၩ လၧအလူဖၭဒိၪ လၧအဒၪဘၪယူၭ ဆၧလၩ့လၭအဂဲး, 38 တၭ စံၭဝ့ၫ, စဎွၩ လၧအဂဲၫ လၧကဆါအမံၩ့ လဂၩယီၩ, မွဲအဘၪ ဆၧဆိၪဂ့ၩ ဆံၭ. ဆၧဘၪလိၬအိၭလိၬ အီၪလၧမူၭခိၪ, ဒဲဆၧလၩဖၩ့ အီၪလၧဆၧထၪ့ထီၫထုၬလီၫ. 39 ၦဖၫရစံၫ အီၪလၧၦခမျၧးအကျၩ လနၩ့နၩ့ စံၭအဝ့ၫ, ဆရၫဧ့, အၪ့လၬ နထံၩနဖျဲၥံၪဘီၪ. 40 အဝ့ၫဒၪ ချဲၩ့ဆၧၫ့ဆၧတၭ, စံၭအဝ့ၫၥံၪ, ယလီၩဘၪနၥံၪ လၧၦလဖၪယီၩ, အ့ၪအီၪလၩ့မါပံၭနီၪ, လိးလဖၪ မိကိၭၡၭထၪ့ဆၧလီၫ. 41 အဝ့ၫဒၪ လ့ၩထီၩ့ဘူၭဝ့ၫတၭ, ယိဒိၩ့နီၪ အမ့ၬထံၫလၩ့ လၧအဂး တၭ, 42 စံၭဝ့ၫ, န အ့ၪၥ့ၪယၫနဝ့ၫ ဆၧလၧအဘၪဆဲၫ့ လၧနဆၧဘၪလိၬအိၭလိၬ လၧနနံၩနၥၫ့ယီၩ အဖၧၩ့ တၭ, ဂ့ၩလၧနဂးလီၫ. အ့ၪမွဲ ဘိၩ့နဲၪ့ယီၩ, အီၪကဒုၩ လၧနမ့ၬလီၫ. 43 အဂဲးဘဲၫယီၩ မုနံၩမုနၩလဖၪ မိဘၪလၧနဒုၪနဒၩ မိမၩထိၬဝၬဖီၩ့နၧၩ တၭ, မိလ့ၩဎဲၪ့နၧၩ ဝၬဝၬ ဒဲပဒၩ့နၧၩ ကိၭခီၫဒ့ၭတၭ, 44 နၧၩ ဒဲနဖိၪၥံၪ အီၪလၧနဖၧၩ့နီၪ မိမၩလၩ့ဒၩဝ့ၫ လၧဂၪ့ခိၪ အလီၩ့ တၭ, လိးလၧအဒၩ့ဒိၭလိၬအၥၭ လဖျိၪ့လဖျိၪ့နီၪ, မိအီၪလၩ့ထး နးဖျိၪ့အ့ၬ. အဂဲးဘဲၫယီၩ ဆၧဂဲၫယိထဲၩ့ခွါထဲၩ့နၧၩ အမုအလၩနီၪ, နၥ့ၪယၫအ့ၬ. 45 အဝ့ၫဒၪ လ့ၩနုၬဝ့ၫ လၧဆၧလုအဂံၪ့ဖၧၩ့ တၭ, နၫ့ထၪ့ခွံၬ ၦဎွ့ၩဆၧ, ၦအၪ့ဆၫဆၧလဖၪ, 46 တၭ လီၩဘၪ အဝ့ၫၥံၪ ဆၧကွ့ၭအၥၭ, ယဂံၪ့မွဲ ဆၧဘၩဆိၪဖၪအဂံၪ့ လီၫ. အ့ၪမွဲ နၥံၪဝ့ၫဒၪယီၩ, နၥံၪ မၩယူၭ မၬဝ့ၫ လၧထမျၬအဖၧၩ့ လီၫ. 47 တၭ အဝ့ၫဒၪ ၥီၪ့ထဲၩ့ၥၫ့ထဲၩ့ဆၧ လၧဆၧလုအဂံၪ့ဖၧၩ့ ကိၭမုနံၩဒ့ၭ လီၫ. တၭ ၦလုဆၧအဒိၪၥံၪ, ဒဲၦကွ့ၭလံၬၥံၪ, ဒဲၦအဒိၪအၡါၥံၪနီၪ, အၪ့ဎၬ မၩၥံၫဝ့ၫလီၫ. 48 တၭ မိမၩဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, အၪ့ဎၬဝ့ၫဘၪ အ့ၬ. အဂဲးဘဲၫယီၩ ၦခမျၧး ထီးအလူၬ ခိၭနၪဆၧ လၩ့ထံးလၩ့ဆ့ၭလီၫ.

လုကၭ Luke 20

1 ဆၧမၩအၥၭ လၧမုနံၩလဖၪ အကျၩအလနံၩနီၪ, လၧအၥီၪ့ထဲၩ့ၥၫ့ထဲၩ့ ၦခမျၧးတၭ, လီၩလၩ့လၬလၩ့ ဆၧၥၭထိၬအပရၧၫ့ လၧဆၧလုအဂံၪ့ဖၧၩ့ အဘိၩ့ဘၭ နီၪ, ၦလုဆၧအဒိၪလဖၪ, ဒဲၦကွ့ၭလံၬၥံၪ ဂဲထုၪ့ဎုၬ လၧၦၥုၪ့က့ၭၥၭၡါလဖၪနီၪ, 2 လီၩဘၪ အဝ့ၫဒၪတၭ, စံၭဝ့ၫ, နမၩဆၧလဖၪယီၩ, မွဲလၧပလၫ အစီၩ့အမၩ့ လဂၩလဲၪ, မွဲပလၫ ဖ့ၪလၫ့ နစီၩ့နမၩ့ယီၩ လဂၩလဲၪ, လီၩဘၪပၧၩဆံၭ, 3 အဝ့ၫဒၪ ချဲၩ့ဆၧၫ့ဆၧတၭ, စံၭအဝ့ၫၥံၪ, ယ မိအၪ့စၪ့ နၥံၪအဆၧ နးမံၩ့တၭ, လီၩဘၪယၧၩဆံၭ. 4 စယီဟၫ့ အဆၧဘၭတံၫဇၫ့နီၪ, မွဲအဂဲၫဝ့ၫ လၧမူၭခိၪဧၪ, မွဲအဂဲၫဝ့ၫ လၧၦၡၩလခီၫလဲၪ. 5 အဝ့ၫၥံၪ ချဲၩ့လိၬအၥၭတၭ, စံၭဝ့ၫ, ပ အ့ၪစံၭလၧမူၭခိၪတၭ, အဝ့ၫ မိစံၭ ပၧၩ, အ့ၪမွဲဘဲၫနီၪတၭ, မွဲဘၪနီၫ နၥံၪ လနဲၩဘၪ အဝ့ၫနီၪလဲၪ. 6 ပ အ့ၪစံၭလၧၦၡၩတၭ, ၦခမျၧး ထီးအလူၬ မိခွံၬပၧၩ လၧလိးလီၫ. 7 အဂဲးဘဲၫယီၩ အဝ့ၫၥံၪ အီၪက့ၪ စယီဟၫ့ ဘဲၫမီၪလဂၩအၥိၭလီၫ. အဝ့ၫၥံၪ ချဲၩ့ဆၧၫ့ဝ့ၫ, မွဲအဂဲၫခီၫခီၫလဲၪနီၪ ပၥ့ၪယၫအ့ၬ. 8 ယ့ၫၡူၬ စံၭအဝ့ၫၥံၪ, ဘဲၫနီၪအၥိၭဆ့ ယဝ့ၫဒၪယီၩ ယမၩဆၧလဖၪယီၩ, မွဲလၧပလၫအစီၩ့အမၩ့ လဂၩလဲၪနီၪ, ယလီၩဘၪနၥံၪ ဆ့အ့ၬ. 9 တၭ အဝ့ၫဒၪ လီၩဘၪ ၦခမျၧး လၧဆၧချဲၩ့အဒီၩ့ယီၩ, ၦလဂၩ ၥုၪ့လၩ့ စဘံၭမုအလး တၭ, ဖ့ၪလၫ့ဝ့ၫ လၧၦမၩကၩ အစူၪဖၧၩ့တၭ, စဲၪ့ထၪ့ဝ့ၫ လၧထံၫယဲၩ့ခးယဲၩ့နီၪ အီၪဝ့ၫ ယံၬယံၬလီၫ. 10 ထီးအမုအလၩဘၪနီၪ, ဘဲၫၥိၭ အမိန့ဘၪ စဘံၭအၥၪ တၭ, အၪ့မၧၫ့ အဎီးအၡၩ လဂၩ လ့ၩလၧၦမၩကၩအအီၪလီၫ. ၦမၩကၩလဖၪနီၪ ဒိၪဝ့ၫထးဝ့ၫတၭ, အၪ့မၧၫ့ အထဲၩ့ထဲၩ့ဝ့ၫ ပျီၩပျီၩလီၫ. 11 မၩဒီၭလဖၧၫ့ အဝ့ၫဒၪ အၪ့မၧၫ့ အဎီးအၡၩ လၧအဂူၫဂၩ လ့ၩဝ့ၫတၭ, အဝ့ၫၥံၪ ထးအဝ့ၫနီၪ ဆ့တၭ, မၩကြၩ့ထမးဝ့ၫတၭ, အၪ့မၧၫ့ အထဲၩ့ထဲၩ့ဝ့ၫ ပျီၩပျီၩဆ့ လီၫ. 12 မၩဒီၭလဖၧၫ့ အၪ့မၧၫ့ အဎီးအၡၩ ၥၧၫ့ဂၩလဂၩ တၭ, အဝ့ၫၥံၪ ထးအဝ့ၫ ထီးအဖၧၩ့လး အီၪဝ့ၫတၭ, နၫ့ထၪ့ခွံၬဝ့ၫဒၪလီၫ. 13 တၭ စဘံၭအလး အကဆါ စံၭဝ့ၫ, ယမိမၩ ဘဲၫၥ့ၪလဲၪ. ယမိအၪ့မၧၫ့ ယဖိၪခွၫ ၥၭဘီၩ့လဂၩ လ့ၩလၧအအီၪလီၫ. ထီးအဝ့ၫၥံၪ ဒၪဘၪ အဝ့ၫနီၪတၭ, ဘၪလဘၪ မိယူၭမိယၪ့ဝ့ၫဒၪလီၫ. 14 အ့ၪမွဲ ထီးၦမၩကၩလဖၪ ဒၪဘၪ အဝ့ၫဒၪနီၪတၭ, ချဲၩ့လိၬအၥၭ စံၭဝ့ၫ, အဝ့ၫယီၩ မွဲ ၦလၧအန့ၥၫဆၧ လဂၩလီၫ. ဘဲၫၥိၭ အဆၧဖ့ၪၥၫနီၪ မိကဲၪထၪ့ ပဆၧ, ဂဲၫမၩၥံၫၡီၩ့ အဝ့ၫဒၪ ဘီၪ. 15 မွဲအနၫ့ထၪ့ခွံၬ အဝ့ၫ လၧစဘံၭမုအလး အချိၫ့တၭ, မၩၥံၫခွံၬဝ့ၫဒၪလီၫ. မၩအၥၭဘဲၫနီၪတၭ, စဘံၭမုးအလး အကဆါနီၪ မိမၩအဝ့ၫၥံၪ ဘဲၫၥ့ၪလဲၪ. 16 မိဂဲၫမၩၥံၫခွံၬ ၦမၩကၩလဖၪ တၭ, ဖ့ၪလၫ့ခွံၬ စဘံၭမုအလး လၧၦဂူၫဂၩၥံၪ လီၫ. ၦလဖၪနီၪ နါဂၧၫ့ဝ့ၫဒၪတၭ, စံၭဝ့ၫ, မွဲလၩလါအ့ၬ. 17 မွဲအယိထၪ့ အဝ့ၫၥံၫတၭ, စံၭဝ့ၫ, အ့ၪမွဲဘဲၫနီၪတၭ, လိးလၧၦမၩဂံၪ့လဖၪ ခွံၬၡိၭဝ့ၫ လဖျိၪ့ နီၪ, ကဲၪထၪ့ဝ့ၫ လၧဆၧအနိၪ့အခိၪစီၪ့လီၫ. ဆၧကွ့ၭအၥၭလဆၫ့နီၪ, မွဲဆၧဘဲၫၥ့ၪလဲၪ. 18 ကယဲ ၦလၧအလၩ့ထံၩဖါဝ့ၫ လၧလိးယီၩအလီၩ့ လဂၩလါလါနီၪ, မိခါဝ့ၫ, အ့ၪမွဲ ထီးဒၪ ၦလၧလိးယီၩ အ့ၪလၩ့ထ့ၬဝ့ၫ လၧအလီၩ့ လဂၩဂၩနီၪ မွဲအမိမၩလၩ့ဘျ့ၭ အဝ့ၫဒၪလီၫ. 19 တၭ လၧနၩရံၩနီၪ, ၦလုဆၧအဒိၪလဖၪ ဒဲၦကွ့ၭလံၬၥံၪနီၪ အၪ့ဎၬ အီၪက့ၪ အစူၪလၧအလီၩ့ တၭ, ၥၭမဲၪ ၦခမျၧးလီၫ. အဂဲးဘဲၫယီၩ အဝ့ၫၥံၪ ၥ့ၪယၫ လၧအဝ့ၫ လီၩဘၪ ဆၧချဲၩ့အဒီၩ့နီၪ ထၫ့ဒုၪဒၩ အဝ့ၫၥံၪလီၫ. 20 ၦလဖၪနီၪ ခိၭယိဝ့ၫတၭ, အၪ့မၧၫ့ ၦကျဲၩ့မၩဆၧ ဘဲၫ ၦအတီၩအလီၩ့လဖၪအၥိၭနီၪ, လ့ၩလၧအအီၪ ဘဲၫၥိၭ အမိမၩဘံၪဘူၪ အဆၧချဲၩ့ ဘဲၫၥိၭ အမိဖ့ၪလၫ့ဝ့ၫ လၧၦဒိၪအစူၪဖၧၩ့, ဒဲလၧၦပၧၩ့ဆၧ အစီၩ့အမၩ့အဂဲးလီၫ. 21 အဝ့ၫၥံၪ အၪ့စၪ့အဝ့ၫတၭ, စံၭဝ့ၫ, ဆရၫဧ့, ပၥ့ၪယၫ လၧနလီၩလၩ့လၬလၩ့, ၥီၪ့ထဲၩ့ၥၫ့ထဲၩ့ဆၧ တီၩတီၩတၭ, န ယိ ဒိၪဆံၭအၪၡၩဘၪ ၦနးဂၩအ့ၬ. မွဲနၥီၪ့လိၪဆၧ လၧယွၩအဖၧၩ့ၥၭ တီၩတီၩလီၫ. 22 ပဖ့ၪလၫ့ အခီၫ့ လၧစံစၧၫနီၪ မွဲအတီၩလတီၩဘၪလဲၪ. 23 အဝ့ၫဒၪ ၥ့ၪယၫ လၧအဝ့ၫၥံၪ အၪ့လီၫဆၧတၭ, စံၭဝ့ၫ, မွဲဘၪနီၫ လၧနၥံၪ ကျဲၩ့ဖစီၩ့ယၧၩလဲၪ. 24 ဒုၭနဲၩယၧၩ လၧစ့ၩ ဒန့ရံၫ နးဘံၪ့ဘီၪ. မွဲပလၫ အခံးအဂၩ့, ဒဲမွဲပလၫ အဆၧကွ့ၭအၥၭ လၧအလီၩ့လဂၩလဲၪ. အဝ့ၫၥံၪ ချဲၩ့ဆၧၫ့ဆၧတၭ, စံၭဝ့ၫ, မွဲစံစၧၫအဆၧလီၫ. 25 တၭမွဲအစံၭ အဝ့ၫၥံၪ, မၩအၥၭဘဲၫနီၪတၭ, စံစၧၫ အဆၧနီၪ ဖ့ၪလၫ့ထဲၩ့ လၧစံစၧၫတၭ, ဒဲယွၩအဆၧနီၪ လၧယွၩဆံၭ. 26 တၭ အဝ့ၫၥံၪ မၩဘံၪဘူၪ အဆၧချဲၩ့ လၧၦခမျၧးအမ့ၬယၫ ၥ့ၪအ့ၬ. တၭ အဝ့ၫၥံၪ ထီၫမံၫထီၫမၪဝ့ၫ လၧအချဲၩ့ဆၧၫ့ဆၧ အဂဲးနီၪ, အီၪဝ့ၫလၩ့မါပံၭ လီၫ. 27 ၦစၭဒုၫစံၫ လၧအစံၭဝ့ၫ, ဆၧဂဲထုၪ့ထဲၩ့ လအီၪဘၪ လနၩ့နၩ့ လ့ၩလၧအအီၪတၭ, အၪ့စၪ့ အဝ့ၫ, 28 စံၭဝ့ၫ, ဆရၫဧ့, စမိစ့ၭ ကွ့ၭန့ ပလံၬ, စံၭဝ့ၫ, ၦလဂၩဂၩ အထၧၫ့ဖုဝဲ လၧအအီၪ လၧအမၫ အ့ၪၥံၫတၭ, ထီးအၥံၫနီၪ အဖိၪ အ့ၪလအီၪဘၪတၭ, အထၧၫ့ဖုဝဲ ဘၪအီၪဎုၬ လၧအမၫတၭ, ဘၪမၩအီၪထၪ့န့ အထၧၫ့ဖုဝဲ အချံၫအၥၪလီၫ. 29 မၩအၥၭဘဲၫနီၪတၭ, ၦထၧၫ့ဖုဝဲခွၫ အီၪနွ့ၫဂၩလီၫ. အခၪ့ထံၭလဂၩ န့အမၫတၭ, အဖိၪလအီၪဘၪ ၥံၫဝ့ၫလီၫ. 30 နံၫဂၩလဂၩ မၩန့အမၫတၭ, အဖိၪလအီၪဘၪ ၥံၫဝ့ၫလီၫ. 31 ၥၧၫ့ဂၩလဂၩ မၩန့ဝ့ၫတၭ, ဆၧမၩအၥၭဘဲၫနီၪဆ့ နွ့ၫဂၩလူၬတၭ, အဖိၪ လအီၪလၩ့ထးဘၪနီၪ ၥံၫဝ့ၫဒၪလီၫ. 32 တၭ လၧခဲၫ့ထုၬ ၦမုၪလဂၩ ၥံၫဝ့ၫဆ့လီၫ. 33 မၩအၥၭဘဲၫနီၪတၭ, လၧဆၧဂဲထုၪ့ထဲၩ့ အဖၧၩ့ နီၪ, မွဲအမိကဲၪထဲၩ့ လၧၦလဖၪနီၪ အမၫလဂၩဂၩလဲၪ. အဂဲးဘဲၫယီၩ ၦနွ့ၫဂၩနီၪ န့ အမၫ လၧအဝ့ၫလီၫ. 34 ယ့ၫၡူၬ ချဲၩ့ဆၧၫ့ဆၧ လၧအဝ့ၫၥံၪတၭ, စံၭဝ့ၫ ၦအယီၩလကၠၪဖိၪ အီၪဎုၬတၭ, ဒုၭအီၪဎုၬလိၬအၥၭလီၫ. 35 အ့ၪမွဲ ၦၡၩလၧအဂ့ၩဒိၭန့ဝ့ၫ လၧနးကၠၪဒီၭ, ဒဲဆၧဂဲထုၪ့ထဲၩ့ လၧဆၧၥံၫ အဖၧၩ့လဖၪနီၪ, အီၪဎုၬလၧၩ့အ့ၬ. ဘၪ ဆၧဒုၭအီၪဎုၬလိၬအၥၭ ဆ့အ့ၬ. 36 တၭ အဝ့ၫၥံၪ ၥံၫၥ့ၪလၧၩ့ ဆ့အ့ၬ; အဂဲးဘဲၫယီၩ မွဲ ဘဲၫအၥီၫ့လဖၪ အၥိၭတၭ, မွဲဆၧဂဲထုၪ့ထဲၩ့ အဖိၪတၭ, မွဲယွၩအဖိၪ လီၫ. 37 မွဲလါနၫ့ဘိၩ လၧၦၥံၫ မိဂဲထုၪ့ထဲၩ့နီၪ, စမိစ့ၭ ဒုၭနဲၪ လၧဆၧၡိၬအဖၧၩ့ ထီးအကိၭယွၩ လၧစအၫဘြဟၫ့ အယွၩ, လၧစအံစၭ အယွၩ, လၧစယၫကူၭ အယွၩနီၪလီၫ. 38 လမွဲဘၪ ၦၥံၫအယွၩတၭ, မွဲၦမၧၫ့ အယွၩ လီၫ. အဂဲးဘဲၫယီၩ ၦထီးအလူၬ မၧၫ့ဝ့ၫ လၧအဖၧၩ့ လီၫ. 39 ၦကွ့ၭလံၬၥံၪ လနၩ့နၩ့ ချဲၩ့ဆၧၫ့ဆၧတၭ, စံၭဝ့ၫ, ဆရၫဧ့, နစံၭဆၧ ဂ့ၩမၬလီၫ. 40 ၦအၪ့စၪ့ အဆၧဘုၪ့ လၧၩ့ နးဂၩအ့ၬ. 41 အဝ့ၫဒၪ စံၭ အဝ့ၫၥံၪ, ၦစံၭ လၧဎရံၬ မွဲစဒၫဝံၭ အဖိၪခွၫ ဘဲၫၥ့ၪလဲၪ. 42 စဒၫဝံၭ အနၫ့ဆါဒၪလ့ၬ လၧလံၬစံၭထၪ့အၪ့အူၭဆၧ အဖၧၩ့နီၪ, စံၭဝ့ၫ, ယွၩ စံၭယကဆါ, ဆၧၫ့နၩ့ လၧယစူၪထွ့ၪ, 43 ထီးယအီၪက့ၪလၩ့ နဒုၪနဒၩၥံၪ လၧနခၪ့ယဲးလၩ့ အလးဆံၭ. 44 မၩအၥၭဘဲၫနီၪတၭ, စဒၫဝံၭ ကိၭအဝ့ၫ လၧအကဆါနီၪ, မိမွဲအဖိၪခွၫ ဘဲၫၥ့ၪလဲၪ. 45 တၭ ၦခမျၧး ထီးအလူၬ ဒိၭအနါ အဘိၩ့ဘၭနီၪ, အဝ့ၫဒၪ လီၩဘၪ အထံၩအဖျဲၥံၪ, ထီးလၩ့နၥံၪအၥၭ လၧၦကွ့ၭလံၬၥံၪဆံၭ. 46 အဂဲးဘဲၫယီၩ အဝ့ၫၥံၪ အဲၪဒိၭ လၧအမိစဲၪ့ဝံၩ့ဝၩ့ ၥိၭဆဲၫ့ ထီၫထီၫလ့ၬ ဒဲအဲၪဒိၭဝ့ၫ လၧဆၧချဲၩ့မုၬနါ လၧဖၠၫဖၧၩ့, ဒဲလးဆၧၫ့နၩ့ လၧအထီၫထုၬ လၧ၁ရိၬဖၧၩ့ ဒဲဆၧအလး လၧအဂ့ၩထုၬ လၧၦဘုၪအၪ့ဘုၪအီၩဆၧ အဖၧၩ့လဖၪနီၪလီၫ. 47 မွဲလၧအအၪ့ယုလၩ့ခွံၬ ၦမုၪမဲၪအဂံၪ့တၭ, ဘဲၫဆၧမိဖျီၪထၪ့ လၧအဂးအၥိၭနီၪ, အဝ့ၫၥံၪ ဘၩဆိၪဖၪဆၧ ထီၫထီၫလ့ၬ လီၫ. အခိးမွဲ အဝ့ၫၥံၪ မိဘၪ ဆၧစ့ၩရၫ့နၭထၪ့ လခီၫဒံၭလီၫ.

1 အဝ့ၫဒၪ ယိထၪ့ဝ့ၫတၭ, ဒၪဘၪ ၦ၁ထံၫခွံၬလၩ့ အဆၧဖ့ၪလၫ့ လၧစ့ၩအီၪကီၪ့ အလးဖၧၩ့လီၫ. 2 တၭ ဒၪဘၪဆ့ ၦမုၪမဲၫအၡၪ့လဂၩ ဂဲၫခွံၬလၩ့ ကၭ နံၫဘံၪ့လီၫ. 3 တၭ အဝ့ၫဒၪ စံၭဝ့ၫ, ယ စံၭနၥံၪ လၩ့ထံးလၩ့ဆ့ၭ ၦမုၪမဲၫအၡၪ့ လဂၩယီၩ, ခွံၬလၩ့ဆၧ အၪနဲၪ့ ၦထီးအလူၬလီၫ. 4 အဂဲးဘဲၫယီၩ အဝ့ၫၥံၪ ကိၭဂၩဒ့ၭနီၪ, မၩန့ဝ့ၫ လၧအဆၧဎွ့ၩလၨၪခွံၬ အဘျဲၪတၭ, ခွံၬလၩ့ လၧဆၧမၩဘိၪ့ အဖၧၩ့လီၫ. အ့ၪမွဲ ၦမုၪမဲၫလဂၩယီၩ, မၩန့ဝ့ၫ လၧအဆၧလလၧၫ့လဎွ့ၩဘၪ အဖၧၩ့တၭ, ခွံၬလၩ့ ကယဲ အဆၧအီၪ လၧအဆၧအၪ့ဆၧအီၩ အဂး ထီးအလူၬလီၫ. 5 တၭ ၦလနၩ့နၩ့ စံၭဝ့ၫ, လၧဆၧလုအဂံၪ့ အဂဲး, လၧ အဘၪ ဆၧကယၧၩ့အၥၭ လၧလိးဂ့ၩ, ဒဲလၧဆၧမၩဘိၪ့လဖၪတၭ, အဝ့ၫဒၪ စံၭဝ့ၫ, 6 ဆၧလၧနၥံၪဒၪဘၪလဖၪယီၩ, အနံၩအၥၫ့ မိဘၪဝ့ၫ လၧလိးအီၪဒၩ့ဒိၭလိၬအၥၭနီၪ လလၩ့ဎီးခွံၬဘၪတၭ, အီၪလၩ့ထးဘၪ နးဖျိၪ့အ့ၬ. 7 တၭ အဝ့ၫၥံၪ အၪ့စၪ့ဆၧ, စံၭဝ့ၫ ဆရၫဧ့, ဆၧနီၪလဖၪ မိမၩအၥၭ ဆံၭယံၬခိၬလဲၪ. ထီးအမိမၩအၥၭ ဘူၭထၪ့နီၪ, ဆၧလၩ့လၭ မိမၩအၥၭ လၧဆၧနီၪလမံၩ့လဲၪ. 8 တၭ အဝ့ၫဒၪ စံၭဝ့ၫ, ဘဲၫၥိၭ ၦထီးအၪ့လီၫန့ နၥံၪ လဂ့ၩနီၪ, ထီးလၩ့နၥံၪအၥၭ ဆံၭ. အဂဲးဘဲၫယီၩ ၦမိဂဲၫထၪ့ဝ့ၫ လၧယမံၩ့ အၪဂၩတၭ, မိစံၭဝ့ၫ, ယဝ့ၫဒၪယီၩ ယမွဲအဝ့ၫလီၫ. တၭ အမုအလၩနီၪ မိဘူၭယူၭဝ့ၫလီၫ. မၩအၥၭဘဲၫနီၪတၭ, နၥံၪ ထီးဖိၬအခဲၫ့ လဂ့ၩ. 9 ထီးနၥံၪ အ့ၪနါဂၧၫ့ ဆၧဒုၭၥုၭဒုၭၥ့ၪလဖၪ, ဒဲဆၧတုၩ့ထၪ့တုၩ့လၩ့ အဂဲးတၭ, ၥၭမဲၪဆၧ လဂ့ၩ, အဂဲးဘဲၫယီၩ ဆၧနီၪလဖၪ ဘၪမၩဆိၫအၥၭလီၫ. မွဲလါနၫ့ဘိၩ အထုၬအီၪဒံၭ ချဲၫ့ဝါဒံၭအ့ၬ. 10 ထီးနီၪလဖၧၫ့ စံၭအဝ့ၫၥံၪ, ၦၡၩလဆၨၩ မိထၫ့ဒုၪဒၩ ၦၡၩလဆၨၩဒၪတၭ, ဘၩ့မုး မိထၫ့ဒုၪဒၩ ဘၩ့မုးလီၫ. 11 တၭဂၪ့ခိၪ မိဝၭၡိၩ့ၡိၬဝ့ၫ နၭနၭလ့ၬ လၧအံၩလစီၪ့ လၧအိၩလစီၪ့, ဒဲဆၧအီၪဝံအီၪဆံၩ့, ဒဲဆၧဆၫၥံၫချဲၫ့ မိအီၪထၪ့ဝ့ၫလီၫ. တၭ ဆၧလၩ့လၭဖၭဒိၪ အီၪလၧဆၧၥၭမဲၪၥၭဖျဲၩ့နီၪ, မိအီၪထၪ့ဝ့ၫ လၧမူၭဖိၭဖၫ့လီၫ. 12 မွဲလါနၫ့ဘိၩ ဆၧနီၪလဖၪ လချုၭ မၩဒံၭဘၪအၥၭ ထီးအလူၬတၭ, ၦမိဖီၪ့ထၬ နၥံၪတၭ, မိမၩအၧၩ့မၩနၭ နၥံၪ, မိဖ့ၪလၫ့နၥံၪ လၧဆၧစ့ၩရၫ့အလး, ဒဲလၧထီၫ့ဖၧၩ့ တၭ, မိလ့ၩမီၩ့ နၥံၪ လၧစဎွၩၥံၪ, ဒဲလၧၦဒိၪၦၡါၥံၪ အအီၪ လၧယမံၩ့အခိၪ အကၠီၩ့လီၫ. 13 ဆၧမိကဲၪထဲၩ့ဝ့ၫ လၧဆၧထိးအၥၭ လၧနၥံၪအဂးလီၫ. 14 မၩအၥၭဘဲၫနီၪတၭ, ဘဲၫၥိၭ နၥံၪ မိချဲၩ့ဖီၩ့ဖျ့ၭဆၧ ဘဲၫအံၩဘဲၫအိၩနီၪ, ထီးလၩ့နၥံၪအၥၭ လၧနၥံၪ ထီးဆီၫ့မီၪ့ဝဲၩဆၧ လဂ့ၩ. 15 အဂဲးဘဲၫယီၩ ယမိဖ့ၪလၫ့ နၥံၪအနိၭ, ဒဲဆၧကိၪ့ၥ့ၪ လၧနၥံၪအဒုၪအဒၩလဖၪ ဂဲးလိၬတ့ၭလိၬဝ့ၫၥ့ၪ နးဂၩအ့ၬ. 16 နၥံၪ အမိအဖါ, ဒဲနၥံၪ အဖုအဝဲ, ဒဲနၥံၪ အဘူၭအထံး, ဒဲနၥံၪ အထံၩအၥိၭလဖၪနီၪ မိဖ့ၪလၫ့ခွံၬ နၥံၪတၭ, မိမၩၥံၫခွံၬ နၥံၪ လနၩ့နၩ့ဆ့လီၫ. 17 တၭ ၦမိမ့ၬလဲၩနၥံၪ လၧယမံၩ့အကၠီၩ့ ကိၭဂၩဒ့ၭ လီၫ. 18 မွဲလါနၫ့ဘိၩ နၥံၪအခိၪၥူၫလဘီၩ့နီၪ လၩ့မါဘၪအ့ၬ. 19 အီၪက့ၪနၥံၪအၥၭ လၧနၥံၪမိအီၪ ဂုးဂုးခၧၫ့ခၧၫ့ ဆံၭ. 20 တၭ ထီးနၥံၪ အ့ၪဒၪဘၪ ၥုၭဖိၪၥ့ၪဖိၪ အီၪဝၬဖီၩ့ ယရုစလံၫ့နီၪ ၥ့ၪယၫ နၥံၪဝ့ၫ လၧအဆၧအီၪယူဝ့ၫ ဘူၭထၪ့ယူၭလီၫ. 21 ထီးနီၪလဖၧၫ့ ၦအီၪလၧခးယုဒၫ အဖၧၩ့လဖၪနီၪ, မွဲအစဲၪ့ လၧခိၪလီၩ့ဆံၭ. တၭ ၦအီၪလၧဒိၩ့ဖၧၩ့ နီၪ, မွဲအစဲၪ့ထၪ့ခွံၬ လၧခီၫ့ဆံၭ. တၭ ၦအီၪလၧမံၩ့လၬကျၩလဖၪနီၪ, မွဲအထီးထဲၩ့နုၬထဲၩ့ လၧဒိၩ့ဖၧၩ့ လဂ့ၩ. 22 အဂဲးဘဲၫယီၩ ဆၧလၧမုနံၩလဖၪနီၪ, မွဲဆၧဖ့ၪထဲၩ့ ဆၧအၧၩ့အမုနံၩၥံၪ, ဘဲၫၥိၭ ဆၧကွ့ၭအၥၭ မိလၧၫ့ထၪ့ဎွ့ၩထၪ့ဝ့ၫ ထီးအလူၬ လီၫ. 23 ဆၧလၧမုနံၩလဖၪနီၪ, ၦလၧအဒၧၩ့, ဒဲၦလၧအဒုၭအၪ့နူလဖၪနီၪ ဘၪအၡၪ့လီၫ. အဂဲးဘဲၫယီၩ ဆၧၡၪ့ဖၭဒိၪ မိဘၪ ခးလဘံၪ့ယီၩတၭ, ဆၧၥၭထၪ့ မိဘၪ ၦလဆၨၩယီၩလီၫ. 24 အဝ့ၫၥံၪ မိဘၪၥံၫ လၧနၭတၭ, မိဘၪ ဆၧဆိၬခွံၬဝ့ၫ လၧၦကိၭအဆၨၩဒ့ၭ အကျၩတၭ, ၦဆၨၩအဂူၫဂၩၥံၪနီၪ ဘိၩ့အမုအလၩ လချုၭ လၧၫ့ထၪ့ဎွ့ၩထၪ့ဒံၭဘၪနီၪ, မိယဲးထဲး ယရုစလံၫ့ လီၫ. 25 တၭ ဆၧလၩ့လၭ မိအီၪထၪ့ လၧမုအလီၩ့ ဒဲလၧလၩ အလီၩ့, ဒဲလၧၡၪၥံၪအလီၩ့, ဒဲဆၧကၪဆၧဂဲၩ, ဆၧခိဆၧဝီၩ မိဘၪ ၦၡၩအဆၨၩၥံၪ လၧဂၪ့ခိၪချိၫ့, လၧမၫဆမံၭ ဒဲလပီၩလဖၪ မိၥီၫထၪ့အကၠီၩ့လီၫ. 26 ၦၡၩၥံၪ မိၥၭမဲၪဆၧတၭ, မိအၪ့ယိၪဆၧ လၧဆၧမိမၩအၥၭ လၧဂၪ့ခိၪ အဂဲးတၭ, မိၥံၫဝ့ၫလီၫ. အဂဲးဘဲၫယီၩ မူၭခိၪအစီၩ့အမၩ့နီၪ မိဝၭ ဒိၪမၬ လီၫ. 27 ထီးနီၪလဖၧၫ့ ၦမိဒၪဘၪ ၦၡၩ အဖိၪခွၫယီၩ ဂဲၫထူၬ ဆၧအုၪ့ အီၪဝ့ၫလၧအစီၩ့ဒိၪ အမၩ့ဒိၪ, ဒဲအလၩဒိၪအဖၩ့ဒိၪလီၫ. 28 ထီး ဆၧနီၪလဖၪ မၩအၥၭတၭ, ဆၧထိးထဲၩ့တၩ့ထဲၩ့နၥံၪ အမုအလၩဘၪ ဘူၭထၪ့ယူၭတၭ, မိၬထၪ့ နၥံၪအခိၪ, ယိထၪ့ဆၧ ဆံၭ. 29 အဝ့ၫဒၪ လီၩဘၪ အဝ့ၫၥံၪ လၧဆၧချဲၩ့အဒီၩ့; ချိၪ့ဒိၩ့အထံၭ, ဒဲၥံၪ့ထီးအလူၬနီၪ, ယိ အဝ့ၫၥံၪဆံၭ. 30 ထီး အလၪ အ့ၪဒိၭထၪ့နီၪ, နၥံၪ ဒၪဘၪတၭ, နၥံၪ ၥ့ၪယၫဒၪ နၥံၪဝ့ၫ လၧဆၧခိအထီ မိဘၪဝ့ၫဘူၭယူၭလီၫ. 31 ဘဲၫနီၪအၥိၭ ထီးနၥံၪ အ့ၪဒၪဘၪ ဆၧလဖၪနီၪ မၩအၥၭ တၭ, ၥ့ၪယၫ နၥံၪဝ့ၫ လၧယွၩအဘၩ့အမုး အီၪဘူၭမၬဝ့ၫလီၫ. 32 ယလီၩဘၪနၥံၪ တီၩတီၩ ၦၡၩလဆၨၩယီၩ လချုၭ ဖီၩ့ခွံၬဒံၭဘၪတၭ, ဆၧလဖၪနီၪ မိမၩအၥၭ ထီးအလူၬလီၫ. 33 မူၭခိၪ ဒဲဂၪ့ခိၪ မိဒံၩခွံၬဒံၩဖျိၭဝ့ၫ လီၫ. အ့ၪမွဲ ယဆၧချဲၩ့လဖၪ, ဒံၩခွံၬဝ့ၫအ့ၬ. 34 အီၪခိၭဆၧဆံၭ. ထီးလၩ့နၥံၪအၥၭဆံၭ. အ့ၪလမွဲဘၪဘဲၫနီၪ နၥံၪအၥၭ မိမၧၫ့ လၧဆၧအၪ့လၨၪအီၩလၨၪဆၧတၭ, မွဲ လၧအယီၩလကၠၪ အဆၧအၪ့ယိၪ အကၠီၩ့တၭ, မုလနံၩနီၪ မိဘၪ နၥံၪ လၧနၥံၪ လဆီၫ့မီၪ့ဘၪဆၧ အထီလီၫ. 35 အဂဲးဘဲၫယီၩ မိဂဲၫဘၪ ကယဲ ၦအီၪဝ့ၫ လၧဂၪ့ခိၪချိၫ့ ထၧၫ့ဖျိၪ့ယၫ ဘဲၫ ဖျံၩခွၩ့အၥိၭနီၪလီၫ. 36 မၩအၥၭဘဲၫနီၪတၭ, ဘဲၫၥိၭ ဆၧမိအီၪက့ၪနၥံၪ ဂ့ၩဖီၩ့ဂ့ၩဖျ့ၭ ဆၧလၧအမိမၩအၥၭနီၪလဖၪတၭ, မိအီၪဆၧၫ့ထုၪ့ ဘၪလၧၦၡၩ အဖိၪခွၫ အမ့ၬယၫတၭ, အီၪခိၭ ဘၩဆိၪဖၪဆၧ ကိၭအဆၧၫ့အထီဒ့ၭဆံၭ. 37 အဝ့ၫဒၪ ၥီၪ့ဆၧၥၫ့ဆၧ လၧမုဆၫလခီၫ လၧဆၧလုအဂံၪ့ဖၧၩ့တၭ, လၧမုနၩလခီၫ လ့ၩအီၪဝ့ၫ လၧခိၪလီၩ့ ကိၭဝ့ၫ အလဲအိၫ့အလီၩ့ လီၫ. 38 ဘဲၫၥိၭ အမိခိၭနၪဆၧ တၭ, ၦၡၩ ထီးအလူၬနီၪ ဂဲၫလၧဆၧလုအဂံၪ့ဖၧၩ့ လၧဆၧဖၩ့ထၪ့ ဂီၩဂီၩလ့ၬလီၫ.

လုကၭ Luke 22

1 ဆၧဘိၪ့ကိၪလဘၪဘၪလၧမံၪ ကိၭဝ့ၫ ဘိၪ့လ့ၩဖၬနီၪ လၩ့ဘူၭဝ့ၫ တၭ, 2 ၦလုဆၧအဒိၪၥံၪ, ဒဲၦကွ့ၭလံၬၥံၪ, မိမၩၥံၫအဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ အၪ့ဎၬဝ့ၫ အလးတၭ; အဂဲးဘဲၫယီၩ ၥၭမဲၪ ၦခမျၧးနီၪလီၫ. 3 ၦအီၪလၧၦလဆံၫနံၫဂၩအကျၩ စယုဒၭ ကိၭဝ့ၫ လၧအံၫစကၫရအၧၭ လဂၩနီၪ, မုၪခီၩလဲး နုၬ လၧအဖၧၩ့တၭ, 4 မိဖ့ၪလၫ့ခွံၬဝ့ၫ ဘဲၫအံၩဘဲၫအိၩ အဂဲးအကၠီၪ့ နီၪ, အဝ့ၫဒၪ လ့ၩကၩ့ကၩလိၬအၥၭ လၧၦလုဆၧအဒိၪၥံၪ, ဒဲၦၥုၭခိၪလဖၪလီၫ. 5 အဝ့ၫၥံၪ ၥၭထိၬဝ့ၫတၭ, အုၩ့လၩ့ဝ့ၫ လၧအမိဖ့ၪလၫ့ အစ့ၩလီၫ. 6 အဝ့ၫဒၪ အုၩ့လၩ့ဝ့ၫ ဘဲၫၥိၭ အမိဖ့ၪလၫ့ခွံၬ အဝ့ၫ လၧၦခမျၧး လအီၪဘၪ အခၫနီၪ, အၪ့ဎၬဝ့ၫ အဆၧၫ့အထီ လၧအဘၪလီၫ. 7 ဆၧဘိၪ့ကိၪလဘၪဘၪလၧမံၪ, မုလနံၩ လၧအဘၪမၩၥံၫ ဆၧလ့ၩဖၬထီၩ့ဝ့ၫတၭ, 8 အဝ့ၫဒၪ အၪ့မၧၫ့လၩ့ စပံတၧၫ ဒဲစယီဟၫ့တၭ, စံၭဝ့ၫ, လ့ၩတဲၩ့ဝဲၩ ဘိၪ့လ့ၩဖၬ ဘဲၫၥိၭ ပမိအၪ့ဘၪဆံၭ. 9 တၭ အဝ့ၫၥံၪ အၪ့စၪ့ဝ့ၫ, မွဲအဘၪနၥၭ လၧပမိတဲၩ့ဝဲၩ ဆၧခီၫခီၫလဲၪ. 10 တၭ အဝ့ၫဒၪ, စံၭ အဝ့ၫၥံၪ ယိခွါ, ထီးနၥံၪ အ့ၪလ့ၩနုၬ လၧဒိၩ့ဖၧၩ့တၭ, နၥံၪ မိဒၪဘၪ ၦလ့ၩယိၭထံၫ နးဂၩတၭ, ဖိၬအခဲၫ့ ထီၩ့လၧဂံၪ့ ထီးအလ့ၩနုၬဝ့ၫ အလးနီၪဆံၭ. 11 တၭ စံၭ ဂံၪ့ကဆါ, ဆရၫ လီၩဘၪနၧၩ, ဒူၭလဒူၭ ထီးယမိအၪ့ ဘိၪ့လ့ၩဖၬ လၧယထံၩယဖျဲၥံၪ အၥိၭနီၪ, မွဲအအီၪ ခီၫခီၫလဲၪ. 12 အဝ့ၫနီၪ မိဒုၭနဲၪနၥံၪ အဒူၭဖၭဒိၪ လၧဆၧထၪ့ထီၫလဆၫ့ အီၪတဲၩ့ဝဲၩအၥၭလီၫ. တဲၩ့ဝဲၩဆၧ ထီးနီၪဆံၭ. 13 အထံၩအဖျဲၥံၪ လ့ၩဝ့ၫနီၪ, ဒၪဘၪဆၧ ဘဲၫ အဝ့ၫဒၪ စံၭဆၧအၥိၭနီၪ, တၭ အဝ့ၫၥံၪ တဲၩ့ဝဲၩ ဘိၪ့လ့ၩဖၬလီၫ. 14 ထီးအနၩရံၩဘၪ နီၪ, အဝ့ၫဒၪ ဆၧၫ့နၩ့ဒံၩ့ခံၫ့ဎုၬ လၧၦဆၧအၪ့မၧၫ့ဖိၪ လဆံၫနံၫဂၩ အၥိၭ လၧစပွဲထံၭနီၪ, 15 စံၭ အဝ့ၫၥံၪ, ယဝ့ၫဒၪယီၩ ယလချုၭ ထိးဒံၭဘၪဆၧ တၭ, ဆၧမိအၪ့ ဘၪယၥၭ ဘိၪ့လ့ၩဖၬယီၩ လၧနၥံၪအၥိၭ ဒိၪမၬလီၫ. 16 အဂဲးဘဲၫယီၩ ယစံၭနၥံၪ လၧအလချုၭ လၧၫ့ထၪ့ဎွ့ၩထၪ့ဒံၭဘၪ လၧယွၩအဘၩ့အမုး အဖၧၩ့နီၪ, ယအၪ့လၧၩ့ အဝ့ၫအ့ၬ. 17 တၭ အဝ့ၫဒၪ မၩန့လိၫ့ စံၭထၪ့အၪ့အူၭ ဆၧအခိးအတၩတၭ, စံၭဝ့ၫ, မၩန့ ဆၧယီၩတၭ, အၪ့နၩ့ဖၭလိၬ နၥံၪအၥၭဆံၭ. 18 အဂဲးဘဲၫယီၩ ယလီၩဘၪနၥံၪ လၧယွၩအဘၩ့အမုး လချုၭ ထီၩ့ဒံၭဘၪနီၪ, ယအီၩလၧၩ့ စဘံၭမုအၥၪ ဆ့အ့ၬ. 19 အဝ့ၫ မၩန့ ကိၪလလီၪ့တၭ, စံၭထၪ့အၪ့အူၭ ဆၧအခိးအတၩ ဂီၩ့တၭ, ကံၪ့ဘျ့ၭဝ့ၫတၭ, ဖ့ၪလၫ့ အထံၩအဖျဲၥံၪနီၪ, စံၭဝ့ၫ, ဆၧယီၩမွဲ ယမိၡါ လၧအဘၪ ဆၧဖ့ၪလၫ့ခွံၬဝ့ၫ လၧနၥံၪ အကၠီၩ့လီၫ. မၩ ဆၧယီၩ လၧနၥံၪ နၪ့ထၪ့ထဲၩ့ယၧၩဆံၭ. 20 လၧအအၪ့ဆၧ လၧဂၪလခီၫ ဂီၩ့နီၪ, မၩန့ လိၫ့ ဘဲၫနီၪအၥိၭ, စံၭဝ့ၫဒၪ, လိၫ့ယီၩမွဲ ဆၧအုၩ့လၩ့အၥၫ့ လၧယၥွံၪ အဖၧၩ့, လၧအဘၪ ဆၧလူၫလၩ့အၥၭ လၧနၥံၪ အဂးလီၫ. 21 မွဲလါနၫ့ဘိၩ, ယိခွါ, ၦလၧအမိဖ့ၪလၫ့ခွံၬ ယၧၩ လဂၩ အစူၪ အီၪလၧယၥိၭ လၧစပွဲ အဖၫ့ခိၪ လီၫ. 22 မွဲမၬ, ၦၡၩ အဖိၪခွၫယီၩ မိထဲၩ့ဝ့ၫ ဘဲၫဆၧစ့ၩရၫ့ဝဲၩဝ့ၫ အၥိၭနီၪလီၫ. မွဲလါနၫ့ဘိၩ, ၦလၧအဖ့ၪလၫ့ခွံၬဝ့ၫ လဂၩနီၪ ဘၪအၡၪ့လီၫ. 23 အဝ့ၫၥံၪ အၪ့စၪ့လိၬအၥၭ, မွဲပလၫ မိမၩဆၧ ဘဲၫယီၩလဂၩလဲၪ. ဆၧဂဲးလိၬတ့ၭလိၬအၥၭ. ဘၪဆဲၫ့ ဆၧအဒိၪထုၬ အဂဲး. 24 လၧအဝ့ၫၥံၪအကျၩ မွဲပလၫ မိကဲၪထၪ့ အခိၪ လဂၩလဲၪနီၪ, အဝ့ၫၥံၪ ဂဲးလိၬတ့ၭလိၬအၥၭဆ့လီၫ. 25 အဝ့ၫဒၪ စံၭအဝ့ၫၥံၪ, ၦဆၨၩလဖၪ အစဎွၩၥံၪ စ့ၩရၫ့ဘၪဝ့ၫ လီၫ. ၦစ့ၩရၫ့ဆၧနီၪ, ၦကိၭအဝ့ၫၥံၪ လၧၦမၩဂ့ၩဆၧလီၫ. 26 အ့ၪမွဲ နၥံၪဝ့ၫဒၪယီၩ မွဲဘဲၫနီၪအၥိၭ အ့ၬ. ၦလၧအဒိၪထုၬ လၧနၥံၪအကျၩနီၪ, မွဲအကဲၪထၪ့ ဘဲၫ အဆံၭထုၬအၥိၭဆံၭ. ဒဲၦလၧအစ့ၩရၫ့ဆၧနီၪ, မွဲအကဲၪထၪ့ ဘဲၫဆၧအခ့ၫအၡၩ အၥိၭဆံၭ. 27 အဂဲးဘဲၫယီၩ ၦလဂၩ လၧအဆၧၫ့နၩ့ဒံၩ့ခံၫ့ အၪ့ဆၧ လၧစပွဲထံၭ မွဲဂ့ၩ, အခ့ၫအၡၩလဂၩ မွဲဂ့ၩ, မွဲအဒိၪနဲၪ့ ဂၩဂၩလဲၪ. မွဲၦလၧအဆၧၫ့နၩ့ဒံၩ့ခံၫ့ လၧစပွဲထံၭနီၪ, မွဲအ့ၬဧၪ. အ့ၪမွဲ ယဝ့ၫဒၪယီၩ, ယအီၪလၧနၥံၪအကျၩ ဘဲၫဆၧအခ့ၫအၡၩ အၥိၭလီၫ. 28 လၧယဘၪ ဆၧကျဲၩ့ဖစီၩ့အဖၧၩ့နီၪ နၥံၪမွဲ ၦလၧအအီၪလၧယၥိၭလီၫ. 29 ယအီၪက့ၪလၩ့န့ နၥံၪ အဘၩ့အမုး ဘဲၫဖါ အီၪက့ၪလၩ့န့ယၧၩ အၥိၭ, 30 ဘဲၫၥိၭ နၥံၪ မိဆၧၫ့နၩ့ဒံၩ့ခံၫ့ အၪ့ဆၧအီၩဆၧ လၧယစပွဲထံၭ လၧယဘၩ့ယမုး အဖၧၩ့နီၪ, ဒဲနၥံၪ မိဆၧၫ့နၩ့ လၧလးဆီၩ့ဆီ အဖၫ့ခိၪတၭ, စ့ၩရၫ့ ၦအံၫစရ့လၭ လဆံၫနံၫဒီၪ့လီၫ. 31 ကဆါနီၪ စံၭဝ့ၫ, စစဲမၧၫ့ဧ့, စစဲမၧၫ့ဧ့, ယိခွါ, မုၪခီၩလဲး အၪ့ကံၩ့ဂု နၥံၪ ဘဲၫဘုၪအၥိၭနီၪလီၫ. 32 အ့ၪမွဲ ယဝ့ၫဒၪယီၩ, ဘဲၫၥိၭ နဆၧနဲၩ ထီးၡၩလၩ့ခွံၬ လဂ့ၩတၭ, ယ ဘၩဆိၪဖၪန့ယူၭ နဂးယူၭ. ထီးနကၠၪလီၩ့ထဲၩ့ယူၭ နၥၭနီၪ, ဒုၭဆီၪ့ထၪ့ နထၧၫ့ဖုဝဲၥံၪ အဂဲးအဘၭ ဆံၭ. 33 တၭ အဝ့ၫ စံၭဝ့ၫ, ကဆါဧ့, လၧထီၫ့ဖၧၩ့ မွဲဂ့ၩ, လၧဆၧၥံၫအဖၧၩ့ မွဲဂ့ၩ, ယအီၪတဲၩ့ဝဲၩယူၭယၥၭ လၧယမိလ့ၩလၧနၥိၭလီၫ. 34 တၭ အဝ့ၫဒၪ စံၭဝ့ၫ, စပံတၧၫဧ့, ယ စံၭနၧၩ, လနၩယီၩ ဆၫ့ဖၫ လချုၭအီၩ့အိၪထၪ့ဒံၭဘၪ နီၪ, န မိစံၭလၩ့နၥၭ လၧနလၥ့ၪယၫဘၪယၧၩ နးၥၧၫ့ဘျၩ့လီၫ. 35 တၭ စံၭအဝ့ၫၥံၪ, လၧယအၪ့မၧၫ့ နၥံၪ လ့ၩဆၧ လၧစ့ၩအထိၪ့မွဲဂ့ၩ, ဒဲဆၧအၪ့အထိၪ့ မွဲဂ့ၩ, ဒဲခၪ့ဖံၭလဖၪ မွဲဂ့ၩ, လအီၪဘၪနီၪ, နၥံၪအဆၧလလၧၫ့လဎွ့ၩဘၪ နီၪ, မွဲအအီၪ လမံၩ့မံၩ့ဆ့ဧၪ. တၭ အဝ့ၫၥံၪ စံၭဝ့ၫ, အီၪနးမံၩ့အ့ၬ. 36 မၩအၥၭဘဲၫနီၪတၭ, မွဲအစံၭ အဝ့ၫၥံၪ, အ့ၪမွဲ ဘိၩ့နဲၪ့ယီၩ ၦအီၪလၧစ့ၩအထိၪ့နီၪ, မွဲအမၩန့ဒၪဝ့ၫ ဆံၭ, ဘဲၫနီၪအၥိၭ, ဆၧအၪ့အထိၪ့ဆ့လီၫ. ၦလၧအနၭ လအီၪဘၪနီၪ, မွဲအအၪ့ဆၫခွံၬ အဖၬဘဲၩ့တၭ, ဎွ့ၩန့ နးဘံၪ့ဆံၭ. 37 အဂဲးဘဲၫယီၩ ယစံၭနၥံၪ လၧဆၧကွ့ၭအၥၭယီၩ, ဆၧအီၪက့ၪအဝ့ၫ လၧၦမၩမၪဆၧၥံၪ အကျၩနီၪ, မိဘၪလၧၫ့ထၪ့ဎွ့ၩထၪ့ဒံၭ လၧယဖၧၩ့လီၫ. အဂဲးဘဲၫယီၩ ဆၧလၧအဘၪဆဲၫ့ လၧယၧၩယီၩ မိလၧၫ့ထၪ့ဎွ့ၩထၪ့ဝ့ၫလီၫ. 38 တၭ ၦလဖၪနီၪ, စံၭဝ့ၫ, ကဆါဧ့, ယိခွါ, နၭနံၫဘံၪ့ အီၪထီးယီၩလီၫ. အဝ့ၫဒၪ စံၭအဝ့ၫၥံၪ, ဘၪယူၭ. 39 ဘဲၫအထူၫအရူၫအီၪဝ့ၫ အၥိၭနီၪ, အဝ့ၫဒၪ လ့ၩထၪ့ လၧခိၪလီၩ့ အလဲအိၫ့ အလီၩ့တၭ, အထံၩအဖျဲၥံၪ ဖိၬထၪ့အခဲၫ့လီၫ. 40 လ့ၩထီၩ့ဝ့ၫ ထီးနီၪတၭ, စံၭအဝ့ၫၥံၪ, ဘဲၫၥိၭ နၥံၪ ထီးလ့ၩနုၬဘၪ လၧဆၧကျဲၩ့ဖစီၩ့ အဖၧၩ့လဂ့ၩနီၪ, ဘၩဆိၪဖၪဆၧဆံၭ. 41 အဝ့ၫဒၪ လ့ၩလၧယၫလခွံၬတၭ, ထွံၩလၩ့အခၪ့ ဘၩဆိၪဖၪဆၧ, 42 စံၭဝ့ၫ, ဖါဧ့, အ့ၪဘၪနၥၭ တၭ, ဆၧလၧလိၫ့ယီၩ, မွဲအလ့ၩဖီၩ့ခွံၬ ယၧၩဆံၭ. မွဲလါနၫ့ဘိၩ ထီးဒၪယၥၭဒၪယဝ့ၫ မွဲအ့ၬ, မွဲထီးဒၪနၥၭဒၪနဝ့ၫဆံၭ. 43 အၥီၫ့လၧမူၭခိၪလဂၩ အီၪထၪ့တၭ, ဒုၭဆီၪ့ထၪ့ အဂဲးအဘၭ လီၫ. 44 ဘၪ ဆၧအၡၪ့ အီၪဝ့ၫ လကဲၪဘၪ တၭ, ဘၩဆိၪဖၪ ဆီၪ့နဲၪ့ဒံၭ အလးလီၫ. တၭ ဆၧမၩအၥၭ လၧအခိၥွ့ၫလၩ့ဝ့ၫ လၧဂၪ့ခိၪအဖၫ့ခိၪ ဘဲၫဆၧၥွံၪလၩ့ဆၩ့ အဖျိၪ့ဖၭဒိၪအၥိၭနီၪလီၫ. 45 တၭဂဲထုၪ့ လၧအဘၩဆိၪဖၪဆၧနီၪ, ထဲၩ့ဝ့ၫ လၧအထံၩအဖျဲၥံၪ အအီၪတၭ, ဒၪဘၪ လၧအဝ့ၫၥံၪမံၫမၪ လၧဆၧၥၭအုၭအကၠီၩ့, 46 တၭမွဲအစံၭ အဝ့ၫၥံၪ, မွဲဘၪနီၫ လၧနၥံၪမံၫမၪ ဘဲၫယီၩလဲၪ. ဂဲထုၪ့တၭ, ဘဲၫၥိၭ နၥံၪ ထီးလ့ၩနုၬဘၪ လၧဆၧကျဲၩ့ဖစီၩ့ အဖၧၩ့လဂ့ၩနီၪ ဘၩဆိၪဖၪဆၧ ဆံၭ. 47 လၧအချဲၩ့ဆၧ အဘိၩ့ဘၭနီၪ, ယိခွါ, ၦခမျၧး, ဒဲၦအီၪလၧၦလဆံၫနံၫဂၩအကျၩ, ကိၭဝ့ၫ စယုဒၭ လဂၩ ဂဲၫလၧယၫလခီၫတၭ လ့ၩလၧယ့ၫၡူၬအအီၪ ဘဲၫၥိၭ အမိအဲၪဂါဝ့ၫလီၫ. 48 အ့ၪမွဲ ယ့ၫၡူၬ စံၭအဝ့ၫ, စယုဒၭဧ့, မွဲနဖ့ၪလၫ့ခွံၬ ၦၡၩ အဖိၪခွၫ လၧဆၧအဲၪဂါနီၪဆ့ဧၪ. 49 တၭ ၦအီၪလၧအၥိၭလဖၪ ဒၪဘၪ ဆၧလၧအမိမၩအၥၭတၭ, စံၭအဝ့ၫ, ကဆါဧ့, မွဲပမိဘၪဖ့ၬ လၧနၭဆ့ဧၪ. 50 ၦလဂၩနီၪ ဖ့ၬ ၦလုဆၧအခိၪ အဎီးအၡၩ လဂၩတၭ, အနါထွ့ၪလခီၫ ထူၬခွံၬဝ့ၫလီၫ. 51 ယ့ၫၡူၬ ချဲၩ့ဆၧၫ့ဆၧ တၭ, စံၭဝ့ၫ, ဎွ့ၩနီၪလီၫ. ထိၭဘၪအနါတၭ, မၩဘျၪထဲၩ့ အဝ့ၫလီၫ. 52 တၭ ၦလုဆၧအဒိၪၥံၪ, ဒဲၦပၧၩ့ဆၧလုအဂံၪ့ၥံၪ, ဒဲၦၥၭၡါၥံၪ လၧအဂဲၫထၫ့ဒုၪဒၩ အဝ့ၫနီၪ, ယ့ၫၡူၬ စံၭအဝ့ၫၥံၪ, ဘဲၫၦဖီၪ့ထမျၬ အၥိၭနီၪ, မွဲနၥံၪ ဂဲၫလၧနၭ ဒဲနိၪထိၭလဖၪနီၪ ဆ့ဧၪ. 53 လၧယအီၪလၧနၥံၪအၥိၭ လၧဆၧလုအဂံၪ့အဖၧၩ့ ၥံၫ့ၥံၫ့နံၩနီၪ, နၥံၪ ယူၬထၪ့ နၥံၪအစူၪ ထၫ့ဒုၪဒၩယၧၩအ့ၬ. အ့ၪမွဲ ဘိၩ့နဲၪ့ယီၩ, မွဲနၥံၪအနၩရံၩ, ဒဲဆၧခံၭ အစီၩ့အမၩ့လီၫ. 54 အဝ့ၫၥံၪ ဖီၪ့ထၬ လ့ၩမီၩ့ဝ့ၫ လၧၦလုဆၧအခိၪအဂံၪ့ လီၫ. တၭ စပံတၧၫ ဖိၬထၪ့အခဲၫ့ ယဲၩ့ယိၬလီၫ. 55 ၦၡၩၥံၪ ဆူၭခဲၩမ့ၪ လၧအဝၩ့ဖၧၩ့နီၪ, ဆၧၫ့နၩ့ အီၪဖီၩ့ဝ့ၫတၭ, စပံတၧၫ ဆၧၫ့နၩ့ လၧအကျၩလီၫ. 56 ဆၧအဎီးအၡၩမုၪ လဂၩ ဒၪဘၪအဆၧၫ့နၩ့ လၧမ့ၪထံၭတၭ, ယိဝ့ၫ ထံၫထံၫဆၭဆၭနီၪ, စံၭဝ့ၫ, အဝ့ၫလဂၩယီၩ, အီၪယူၭ လၧအဝ့ၫဒၪနီၪအၥိၭလီၫ. 57 အဝ့ၫဒၪ မီၪ့ဘံၭဝ့ၫတၭ, စံၭဝ့ၫ, ၦမုၪဧ့; ယၥ့ၪယၫ အဝ့ၫအ့ၬ. 58 လဆိဖိၪ ဖီၩ့ခွံၬနီၪ, ၦဂူၫဂၩလဂၩ ဒၪဘၪ အဝ့ၫတၭ, စံၭဝ့ၫ, နဝ့ၫဒၪယီၩ, နဘၪဆဲၫ့ လၧၦလဖၪနီၪ ဆ့လီၫ. 59 တၭ စပံတၧၫ စံၭဝ့ၫ, ၦၡၩဧ့, မွဲယၧၩအ့ၬ, လၩ့ဘူၭ ဖီၩ့ခွံၬ လနၩရံၩတၭ, ၦဂူၫဂၩလဂၩ ချဲၩ့ဆၧ လၩ့ထံးလၩ့ဆ့ၭတၭ, စံၭဝ့ၫ, အဝ့ၫလဂၩယီၩ, အီၪယူၭ လၧအဝ့ၫဒၪအၥိၭ တၡါလီၫ. အဂဲးဘဲၫယီၩ မွဲၦဂၫလလံၫဖိၪလီၫ. 60 တၭ စပံတၧၫ စံၭဝ့ၫ, ၦၡၩဧ့, နစံၭဆၧနီၪ ယၥ့ၪယၫအ့ၬ. ချဲၩ့ဆၧနီၪ အဘိၩ့ဘၭတၭ, ဆၫ့ဖၫ အီၩ့အိၪထၪ့ဝ့ၫဒၪ ချဲၫ့မၬလီၫ. ကဆါနီၪ ကၠၪစိၩအၥၭတၭ, ယိ စပံတၧၫလီၫ. 61 တၭ စပံတၧၫ နၪ့ထၪ့ထဲၩ့ ကဆါအလူ ဘဲၫအစံၭဝ့ၫ အၥိၭနီၪ, "လၧဆၫ့ဖၫ လချုၭအီၩ့အိၪထၪ့ဒံၭဘၪတၭ, န မိမီၪ့ဘံၭယၧၩ နးၥၧၫ့ဘျၩ့လီၫ." 62 စပံတၧၫ စဲၪ့ထၪ့ လၧခီၫ့တၭ, ဂၪ့ဝ့ၫနၭမၬ လီၫ. 63 ၦလၧအဖီၪ့န့ ယ့ၫၡူၬလဖၪနီၪ ဒုၪဒွ့ၪဝ့ၫတၭ, ဒိၪဝ့ၫထးဝ့ၫလီၫ. 64 မၩဘံၭထၬဝ့ၫ အမ့ၬဂီၩ့နီၪ, မ့ၭဝ့ၫဒၪ တၭ, အၪ့စၪ့ဝ့ၫ, စံၭဝ့ၫ, မွဲပလၫမ့ၭ နၧၩ လဂၩလဲၪ, လီၩဘၪပၧၩ လၧမီၪအချိၬဆံၭ. 65 တၭချဲၩ့ဒုၪဒွ့ၪ အဝ့ၫ လၧဆၧချဲၩ့အဂူၫဂၩအၪမံၩ့လီၫ. 66 ထီးဆၧဖၩ့ထၪ့ တၭ, ၦၥုၪ့က့ၭၥၭၡါၥံၪ, ဒဲၦလုဆၧအဒိၪၥံၪ, ဒဲၦကွ့ၭလံၬၥံၪနီၪ, အီၪကိၩ့အီၪကီၪ့တၭ, လ့ၩၥိၫ့ အဝ့ၫ လၧဆၧစ့ၩရၫ့ခွးအဖၧၩ့, 67 စံၭဝ့ၫ, နအ့ၪမွဲ ဎရံၬနီၪ, လီၩဘၪပၧၩ ဆံၭ. တၭ အဝ့ၫဒၪ စံၭအဝ့ၫၥံၪ, ယအ့ၪလီၩဘၪ လါနၫ့ နၥံၪနီၪ, နၥံၪနဲၩအ့ၬ. 68 တၭ ယ အ့ၪအၪ့စၪ့နၥံၪနီၪ နၥံၪ လချဲၩ့ဆၧၫ့ဘၪယၧၩတၭ, [နၥံၪ ကွဲၪဖျါ ယၧၩဆ့အ့ၬ,] 69 စူၩယၫခိၬလခီၫနီၪ, ၦၡၩ အဖိၪခွၫယီၩ မိဆၧၫ့နၩ့ လၧယွၩအစီၩ့အမၩ့ အစူၪထွ့ၪလီၫ. 70 ၦထီးအလူၬ စံၭဝ့ၫ, အ့ၪမွဲဘဲၫနီၪတၭ, နမွဲယွၩ အဖိၪခွၫဆ့ဧၪ. အဝ့ၫဒၪ စံၭအဝ့ၫၥံၪ, နၥံၪ စံၭဘၪယူၭ, ယမွဲလီၫ. 71 တၭ ၦလဖၪ စံၭဝ့ၫ, ပမၩဆၧထိးအၥၭ လၧအဂူၫဂၩနီၪ, အလးအီၪဒံၭဧၪ. အဂဲးဘဲၫယီၩ ပနါဂၧၫ့ယူၭ လၧအနိၭဒၪဝ့ၫလီၫ.

လုကၭ Luke 23

1 ၦခမျၧး ထီးအလူၬနီၪ ဂဲထုၪ့တၭ, လ့ၩမီၩ့ အဝ့ၫဒၪ ထီၩ့လၧစပဲလၭအအီၪလီၫ. 2 အဝ့ၫၥံၪ အီၪက့ၪဆိၫ ဆၧမၪ လၧအလီၩ့ တၭ, စံၭဝ့ၫ, အဝ့ၫလဂၩယီၩ, ပဒၪဘၪ လၧအအၪ့မၧၫ့ ၦလဆၨၩယီၩ မၩမၪဆၧတၭ, ဘဲၫၥိၭ ၦထီးဖ့ၪလၫ့အခီၫ့ လၧစံစၧၫ လဂ့ၩနီၪ ပဒၩ့ဝ့ၫတၭ, စံၭလၩ့အၥၭ လၧအမွဲဎရံၬ စဎွၩလဂၩဒၪလီၫ. 3 တၭ စပဲလၭ အၪ့စၪ့ အဝ့ၫ, နဝ့ၫဒၪယီၩ, နမွဲ ၦယုဒၫဖိၪၥံၪ အစဎွၩ ဆ့ဧၪ. အဝ့ၫဒၪ ချဲၩ့ဆၧၫ့ဆၧတၭ, စံၭဝ့ၫ, နစံၭဆၧနီၪ ဘၪယူၭ. 4 တၭ စပဲလၭစံၭ, ၦလုဆၧအဒိၪၥံၪ, ဒဲၦခမျၧးလဖၪနီၪ, အဝ့ၫလဂၩယီၩ, ယဒၪဘၪဆၧအမၪ လၧအလီၩ့ နးမံၩ့အ့ၬ. 5 အဝ့ၫၥံၪ အီၪက့ၪဒူၩအၥၭ ဆီၪ့နဲၪ့အလးဒံၭ တၭ, စံၭဝ့ၫ, အဝ့ၫလဂၩယီၩ ၥီၪ့ထဲၩ့ၥၫ့ထဲၩ့ဆၧ လၧခးယုဒၫ ထၧၫ့ခးယၫ, မၩထၪ့ဝ့ၫအခၪ့ထံၭ လၧဂၫလလံၫ အဖၧၩ့နီၪ ဖိးလၩ့ ထီးယီၩတၭ, မၩတုၩ့ထၪ့တုၩ့လၩ့ ၦခမျၧးနီၪလီၫ. 6 စပဲလၭ နါဂၧၫ့ဝ့ၫ လၧဂၫလလံၫ လထံၪနီၪ, အၪ့စၪ့ဝ့ၫ ၦလဂၩယီၩ မွဲၦဂၫလလံၫဖိၪဆ့ဧၪ. 7 ထီးအၥ့ၪယၫဝ့ၫ လၧအဘၪဆဲၫ့ လၧစဟ့ရၧၭ အစီၩ့အမၩ့တၭ, မွဲအအၪ့မၧၫ့ အလ့ၩ လၧအအီၪလၧမုနံၩလဖၪနီၪ, စဟ့ရၧၭ အီၪလၧယရုစလံၫ့လီၫ. 8 ထီးစဟ့ရၧၭ ဒၪဘၪ ယ့ၫၡူၬတၭ, ၥၭထိၬဝ့ၫ ဒိၪမၬ လီၫ. အဂဲးဘဲၫယီၩ နါဂၧၫ့ဘၪယူၭ အဂဲးအကၠီၪ့ အၪမံၩ့တၭ, ဆၧမိဒၪဘၪအၥၭ လၧအဝ့ၫဒၪ ယံၬယံၬယူၭ, ယိလါဝ့ၫ လၧအမိဒၪဘၪဆၧလၩ့လၭ လၧအမၩဝ့ၫ လမံၩ့မံၩ့လီၫ. 9 အၪ့စၪ့ဆၧ အၪမံၩ့တၭ, အဝ့ၫဒၪ ချဲၩ့ဆၧၫ့ဆၧ နးထံၪအ့ၬ. 10 ၦလုဆၧအဒိၪလဖၪ, ဒဲၦကွ့ၭလံၬၥံၪ အီၪဆၧၫ့ထုၪ့တၭ, အီၪက့ၪ ဆၧမၪ လၧအလီၩ့ နၭနၭလ့ၬလီၫ. 11 စဟ့ရၧၭ ဒဲအၥုၭဖိၪလဖၪနီၪ မၩကြၩ့ထမး အဝ့ၫ, ဒဲဒုၪဒွ့ၪဝ့ၫတၭ, ဒုၭၥိၭထၪ့ဝ့ၫ လၧအဝိၬလိၫ့ ယုၩ့ယဲ တၭ, အၪ့မၧၫ့ အထဲၩ့ထဲၩ့ လၧစပဲလၭအအီၪလီၫ. 12 လၧမုလနံၩဎးနီၪ, စပဲလၭ ဒဲစဟ့ရၧၭ အိၭထၪ့ထဲၩ့လိၬအၥၭလီၫ. အဂဲးဘဲၫယီၩ လၧမီခိၬနီၪ ထၫ့ဒုၪဒၩလိၬအၥၭလီၫ. 13 စပဲလၭ ကိၭကီၪ့ထဲၩ့ ၦလုဆၧအဒိၪလဖၪ, ဒဲၦခမျၧး အၦဒိၪၦၡါၥံၪ, 14 စံၭ အဝ့ၫၥံၪ, နၥံၪ ဂဲၫမီၩ့ ၦလဂၩယီၩ လၧယအီၪ ဘဲၫၦလၧအအၪ့မၧၫ့ ၦခမျၧးမၩမၪဆၧအၥိၭတၭ, ယိခွါ, ယအၪ့စိၭအၪ့စၪ့ယူၭ အဝ့ၫ လၧနၥံၪအမ့ၬယၫ လါနၫ့ဘိၩ့, ဆၧမၪ လၧနၥံၪအီၪက့ၪ လၧအလီၩ့ နီၪ, ယဒၪဘၪ နးမံၩ့အ့ၬ. 15 လၧနီၪအမ့ၬယၫ, စဟ့ရၧၭ ဒၪဘၪဆ့အ့ၬ, ယ အၪ့မၧၫ့ နၥံၪ လ့ၩမီၩ့ အဝ့ၫ လၧအအီၪတၭ, ယိခွါ, ဆၧလၧအဂ့ၩဘၪၥံၫနီၪ မၩဘၪဝ့ၫ နးမံၩ့အ့ၬ. 16 မၩအၥၭဘဲၫနီၪတၭ, ယ မိဒိၪ ဆီၪ့ဆီၪ့တၭ, ယ မိကွဲၪဖျါခွံၬ အဝ့ၫလီၫ. 17 [အဂဲးဘဲၫယီၩ လၧဘိၪ့ဖၧၩ့နီၪ ဘၪကွဲၪဖျါ ၦလဂၩ လၧအဝ့ၫၥံၪအဂးလီၫ.] 18 အဝ့ၫၥံၪ ကိၭၡၭထၪ့ လစီၪ့ဎးတၭ, စံၭဝ့ၫ, အဝ့ၫလဂၩယီၩ မၩၥံၫခွံၬတၭ, ကွဲၪဖျါန့လါပၧၩ လၧစဘရၭဘၭဆံၭ. 19 (ဆၧလၧစဘရၭဘၭနီၪ, မွဲၦလၧအမၩ တုၩ့ထၪ့တုၩ့လၩ့ဆၧ လၧဒိၩ့ဖၧၩ့, ဒဲလၧဆၧမၩၥံၫၦၡၩ အကၠီၩ့ တၭ, လၩ့ဘၪဝ့ၫ လၧထီၫ့ဖၧၩ့လီၫ.) 20 မၩအၥၭဘဲၫနီၪတၭ, စပဲလၭ မိကွဲၪဖျါဘၪအၥၭ လၧယ့ၫၡူၬနီၪ, လီၩဘၪဒီၭ ၦခမျၧးလီၫ. 21 မွဲလါနၫ့ဘိၩ အဝ့ၫၥံၪ ကိၭၡၭထၪ့တၭ, စံၭဝ့ၫ, ဖျၩထၪ့ခွံၬ အဝ့ၫဒၪ လၧထုၪ့စူၪယၫ အလီၩ့ဘီၪ, ဖျၩထၪ့ခွံၬ အဝ့ၫဒၪ လၧထုၪ့စူၪယၫ အလီၩ့ဘီၪ. 22 တၭ အဝ့ၫဒၪ စံၭအဝ့ၫၥံၪ ဎွ့ၩထၪ့ ၥၧၫ့ဖၧၫ့လဖၧၫ့, မွဲလၧဆၧနီၪအဂဲး လမံၩ့လဲၪ. မွဲအမၩမၪဆၧနီၪ လမံၩ့လဲၪ. ဆၧအမၪ လၧအဝ့ၫမိဘၪၥံၫနီၪ, ယဒၪဘၪ လၧအလီၩ့အ့ၬ. မၩအၥၭဘဲၫနီၪတၭ, ယ မိဒိၪဆီၪ့ဆီၪ့တၭ, ယ မိကွဲၪဖျါခွံၬ အဝ့ၫဒၪလီၫ. 23 ဘဲၫၥိၭ အဝ့ၫ မိဒုၭဖျၩထၪ့ဝ့ၫ လၧထုၪ့စူၪယၫအလီၩ့နီၪ, အဝ့ၫၥံၪ ကိၭၡၭထၪ့ လၧအလူဖၭဒိၪ ဆီၪ့ဆီၪ့တၭ, အၪ့ကံၩ့အၪ့ယၫဝ့ၫလီၫ. ၦလဖၪနီၪအလူ ဒဲၦလုဆၧအဒိၪၥံၪအလူနီၪ, မၩနၧၩ့မၩစၪဆၧလီၫ. 24 ဘဲၫအဝ့ၫၥံၪအၥၭ အီၪဝ့ၫအၥိၭနီၪ, စပဲလၭ စ့ၩရၫ့ဝ့ၫ, 25 ဒဲၦလၧအမၩတုၩ့ထၪ့တုၩ့လၩ့ဆၧ, ဒဲမၩၥံၫၦၡၩ အကၠီၩ့တၭ, လၩ့ဘၪဝ့ၫ လၧထီၫ့ဖၧၩ့လဂၩနီၪ, မွဲအကွဲၪဖျါခွံၬဝ့ၫ တၭ, ဖ့ၪလၫ့ခွံၬ ယ့ၫၡူၬ ဘဲၫအဝ့ၫၥံၪ အၥၭအီၪဝ့ၫ အၥိၭနီၪလီၫ. 26 တၭ အဝ့ၫၥံၪ မီၩ့ခွံၬဝ့ၫ အဘိၩ့ဘၭနီၪ, ဖီၪ့ထၬ ၦစဲၫရံၫနံၫဖိၪ စစဲမၧၫ့လဂၩ ဂဲၫလၧမံၩ့လၬကျၩတၭ, အီၪက့ၪထၪ့ ထုၪ့စူၪယၫ လၧအလီၩ့ ဘဲၫၥိၭ အမိယိၭဝ့ၫတၭ, ဖိၬယ့ၫၡူၬ အခဲၫ့လီၫ. 27 ၦခမျၧးဖၭဒိၪ, ဒဲၦမုၪလဖၪ ဖိၬထၪ့အခဲၫ့တၭ, ဒဲၩလၩ့အၥၭနၫတၭ, ဂၪ့ဆၧယၧၩ့ဆၧ လၧအကၠီၩ့လီၫ. 28 တၭယ့ၫၡူၬ ကၠၪစိၩအၥၭ လၧအအီၪတၭ, စံၭဝ့ၫ, ၦယရုစလံၫ့ဖိၪမုၪၥံၪဧ့, ဂၪ့ လၧယကၠီၩ့လဂ့ၩ, ဂၪ့ လၧနၥံၪအကၠီၩ့ဒၪနၥံၪဝ့ၫ, ဒဲလၧနၥံၪအဖိၪအလံၩ အကၠီၩ့ဆံၭ. 29 အဂဲးဘဲၫယီၩ, ယိခွါ, အမုနံၩလဖၪ မိဘၪဝ့ၫ လၧၦမိစံၭဝ့ၫ, ၦထူၬဖိၪအမုၪ, ဒဲၦဒၧၩ့လး လၧအလဒၧၩ့ဘၪ နးဆိၭ, ဒဲၦနူခိၪမၪ့ လၧအလဒုၭအၪ့နူဘၪဆၧ နးဆိၭလဖၪနီၪ ဘၪဆိၪဂ့ၩဝ့ၫလီၫ. 30 ထီးနီၪလဖၧၫ့, အဝ့ၫၥံၪနီၪ, မိလီၩဘၪ ခိၪလီၩ့ ထိၩ့ချိၬၥံၪ, လၩ့ထ့ၬ လၧပလီၩ့ဘီၪ. မိလီၩဘၪ ဆၧစီၩ့ခိၪၥံၪ, မၩဘံၭပၧၩဘီၪ. 31 အဂဲးဘဲၫယီၩ ၦအ့ၪမၩၥံၪ့ၥံၫ့ဆ့ၬ ဘဲၫယီၩတၭ, ဆၧမိမၩ ဆၧအဎဲၫ့ ဘဲၫၥ့ၪလဲၪ. 32 ၦမီၩ့ဎုၬထမျၬၥံၪနံၫဂၩ လၧအၥိၭဆ့ ဘဲၫၥိၭ အမိမၩၥံၫဝ့ၫလီၫ. 33 အဝ့ၫၥံၪ လ့ၩထီၩ့လၧဆၧအလး ကိၭဝ့ၫ ကြၫနံတၭ, ၦဖျၩထၪ့အဝ့ၫ, ဒဲၦထမျၬၥံၪ နံၫဂၩ, လဂၩလၧအစူၪစ့ၪ, လဂၩလၧအစူၪထွ့ၪ လၧထုၪ့စူၪယၫ အလီၩ့လီၫ. 34 ယ့ၫၡူၬ စံၭဝ့ၫ, ဖါဧ့, ကွဲၪဖျါခွံၬ အဝ့ၫၥံၪ အဆၧဒဲၩဘၭ ဆံၭ. အဂဲးဘဲၫယီၩ မၩဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ ၥ့ၪယၫဝ့ၫအ့ၬ. ၦဖၭဝ့ၫတၭ, အၪ့နၩ့ဖၭ အကီၩ့အၥိၭလီၫ. 35 ၦခမျၧးၥံၪ ဆၧၫ့ထုၪ့ ယိဆၧလီၫ. ဒဲၦဒိၪၦၡါၥံၪ ဒုၪဒွ့ၪဆၧတၭ, စံၭဝ့ၫ, ၦလဂၩယီၩ ထိးထဲၩ့တၩ့ထဲၩ့ မၬၦဂူၫဂၩတၭ, အ့ၪမွဲ ဎရံၬ ၦလၧယွၩရွံန့ဝ့ၫ လဂၩနီၪ, မွဲအထိးထဲၩ့တၩ့ထဲၩ့ဒၪအၥၭဆံၭ. 36 ၦၥုၭဖိၪ လ့ၩလၧအအီၪတၭ, ဒုၭအီၩဝ့ၫ ဆၧဆဲၪ့ထံၫ, ဒဲဒုၪဒွ့ၪဝ့ၫဆ့တၭ, 37 စံၭဝ့ၫ, နအ့ၪမွဲ ၦယုဒၫဖိၪ အစဎွၩနီၪ, ထိးထဲၩ့တၩ့ထဲၩ့ဒၪနၥၭဆံၭ. 38 လံၬဒုၭနဲၪဆၧအီၪကွ့ၭအၥၭ (လၧဂြံစၭ, ဒဲရိမၫ, ဒဲဟံဘြုၫ အဆၧချဲၩ့) ဘၪ ဆၧအီၪက့ၪထၪ့ဝ့ၫ လၧအဖၫ့ခိၪ, အယီၩမွဲ ၦယုဒၫဖိၪၥံၪ အစဎွၩလီၫ. 39 ၦထမျၬၥံၪ လၧအဘၪ ဆၧဖျၩထၪ့ဝ့ၫနီၪ အလဂၩ ဒုၪဒွ့ၪဆၧ တၭ, စံၭဝ့ၫ, နအ့ၪမွဲ ဎရံၬနီၪ ထိးထဲၩ့တၩ့ထဲၩ့န့ဎုၬလါ နၥၭဒၪနဝ့ၫ ဒဲပဝ့ၫဒၪယီၩဆ့ဘီၪ. 40 အ့ၪမွဲ အဝ့ၫဒၪလဂၩ ချဲၩ့ဆၧၫ့ဆၧ, အၪ့လၬ အဝ့ၫနီၪ, စံၭဝ့ၫ, နဘၪ ဆၧစ့ၩရၫ့စၪ လမံၩ့ဎး လၧၦလဂၩယီၩတၭ, မွဲနၥၭမဲၪယွၩအ့ၬဧၪ. 41 ပဝ့ၫဒၪယီၩ ပဘၪ ဆၧစ့ၩရၫ့တီၩတီၩလီၫ. အဂဲးဘဲၫယီၩ ပထိးဘၪဆၧ ထီးဒၪအကြၨၭ လၧပမၩဆၧအဂဲးလီၫ. အ့ၪမွဲ အဝ့ၫလဂၩယီၩ, မၩမၪဆၧ နးမံၩ့အ့ၬ. 42 အဝ့ၫဒၪ စံၭယ့ၫၡူၬ, ကဆါဧ့, ထီး နအ့ၪနုၬ လၧနဘၩ့နမုး အဖၧၩ့တၭ, နၪ့ထၪ့ထဲၩ့ ယၧၩဆံၭ. 43 ယ့ၫၡူၬ စံၭအဝ့ၫဒၪ, ယလီၩဘၪနၧၩ တီၩတီၩယီၩ, မုဆၫလနံၩယီၩ နမိအီၪလၧယၥိၭ လၧပၫရဒဲၭ အဖၧၩ့လီၫ. 44 ဘၪ ဎူၫ နၩရံၩ ကၪယူၭတၭ, ဆၧခံၭလၩ့ဝ့ၫ လၧခးနီၪ ထၧၫ့ဘံၪ့ယၫ, ထီၩ့လၩ့ လၧခွံၫ နၩရံၩလီၫ. 45 မုခံၭ လၩ့ဝ့ၫတၭ, ဆၧလုဂံၪ့ အကလကၫနီၪ ထ့ဖၭဝ့ၫဒၪ လၧအကျၩလီၫ. 46 ယ့ၫၡူၬ ကိၭၡၭထၪ့ဆၧ လၧအလူဖၭဒိၪတၭ, စံၭဝ့ၫ, ဖါဧ့, ယဖ့ၪလၫ့ယၥၭ လၧနစူၪဖၧၩ့ လီၫ. စံၭဆၧလဖၪနီၪ ဂီၩ့တၭ, အၥၭ စဲၪ့ထၪ့ခွံၬဝ့ၫ လီၫ. 47 ၦၥုၭဖိၪ လယၩအခိၪ ဒၪဘၪ ဆၧမၩအၥၭနီၪ, စံၭထၪ့အၪ့အူၭ ယွၩတၭ, စံၭဝ့ၫ, ၦလဂၩယီၩ မွဲၦအတီၩလီၫ. 48 ကယဲ ၦထီးအလူၬ လၧအဂဲၫအီၪကီၪ့ လၧအယိဖၧၩ့ဆၧနီၪ, ထီးအဒၪဘၪ ဆၧမၩအၥၭ ဘဲၫနီၪလဖၪ တၭ, ဒဲၩလၩ့ အၥၭနၫတၭ, ထဲၩ့ဝ့ၫလီၫ. 49 ၦလၧအၥ့ၪယၫအဝ့ၫ ထီးအလူၬ, ဒဲၦမုၪ လၧအဂဲၫဖိၬအခဲၫ့ လၧဂၫလလံၫလဖၪနီၪ, ဆၧၫ့ထုၪ့ အီၪယဲၩ့ယိၬတၭ, ယိဆၧလဖၪနီၪလီၫ. 50 ယိခွါ, ၦခးယုဒၫအဒိၩ့ အၫရမၥံအၫဖိၪ ကိၭဝ့ၫအမံၩ့ စယိၥၭ ၦကိၪ့လိၬဆၧ လဂၩနီၪ, မွဲအဂ့ၩအဘွၩ ဒဲအတီၩအလီၩ့တၭ, 51 (အဝ့ၫဒၪ အုၩ့လၫ့ အဝ့ၫၥံၪ အဆၧကိၪ့ထၪ့ဖၭလၩ့ ဒဲအဆၧမၩနီၪအ့ၬ.) မွဲအယိလါ ယွၩအဘၩ့အမုး အဖၧၩ့ၥၭလီၫ. 52 အဝ့ၫနီၪ လ့ၩလၧစပဲလၭအအီၪတၭ, အၪ့ကံၩ့န့ ယ့ၫၡူၬအစွၪနီၪလီၫ. 53 ဆိၬလၩ့ဝ့ၫ အစွၪတၭ, ဘီၪ့ဘံၭထၬဝ့ၫ လၧဆၧဘွၩ ဖျ့ၫလံၬကံၭတၭ, ဒုၭနုၬဝ့ၫ လၧဆၧၥွၪခိၪအဖၧၩ့ လၧဆၧချိၬန့ဝ့ၫ လၧလိးအဖၧၩ့, လၧဆၧလဒုၭနုၬဒံၭဘၪ ၦၡၩ နးဆိၭလီၫ. 54 ဆၧလၧမုနံၩနီၪ မွဲတဲၩ့ဝဲၩဆၧအနံၩတၭ, မးၥံၫအနံၩ လၩ့ဘူၭဝ့ၫဒၪလီၫ. 55 ၦဂဲၫဝ့ၫလၧအၥိၭ လၧဂၫလလံၫ ၦမုၪလဖၪ ဖိၬထၪ့အခဲၫ့ဆ့တၭ, ယိနဲၪ့ ဆၧၥွၪခိၪအလး ဒဲၦအီၪက့ၪလၩ့အစွၪအလးလီၫ. 56 ထဲၩ့ထဲၩ့ဝ့ၫ တၭ, တဲၩ့ဝဲၩ ဆၧနၧၫ့မၧၫ့, ဒဲမူၫရၫ့တၭ, ဘဲၫဆၧမၪလူၬ အီၪဝ့ၫအၥိၭနီၪ, အီၪပွံၭဝ့ၫ လၧမးၥံၫအနံၩ လီၫ.

လုကၭ Luke 24

1 လၧနွ့ၫနံၩ အထးဖၧၩ့ မုခၪ့ထံၭ ဂီၩဂီၩလ့ၬနီၪ, အဝ့ၫၥံၪ ဒဲၦဂူၫဂၩလနၩ့နၩ့ လ့ၩဆိၬ ဆၧနၧၫ့မၧၫ့ လၧအတဲၩ့ဝဲၩဝ့ၫ ထီၩ့လၧဆၧၥွၪခိၪအအီၪနီၪလီၫ. 2 ဒၪဘၪဝ့ၫ လၧလိးလဖျိၪ့ ချံးခွံၬယူၭအၥၭ လၧဆၧၥွၪခိၪအလး ယူၭ. 3 အဝ့ၫၥံၪ လ့ၩနုၬဝ့ၫတၭ, ဒၪလၧၩ့ ကဆါယ့ၫၡူၬ အစွၪဆ့အ့ၬ. 4 ဆၧမၩအၥၭ လၧအၥၭဘံၪဘူၪဝ့ၫ လၧဆၧနီၪအဂဲးတၭ, ယိခွါ, ၦနံၫဂၩ ဆၧၫ့ထုၪ့ဝ့ၫ လၧအနဲၩ့ထံၭတၭ, ၥိၭ အကီၩ့အၥိၭ ဂိးၡ့ၭဂိးၡီၫလီၫ. 5 ၦလဖၪနီၪ, ဘၪ ဆၧၥၭမဲၪၥၭဖျဲၩ့တၭ, ၡီၫ့လၩ့အခိၪ ထီၩ့လၩ့ လၧဂၪ့ခိၪတၭ, အဝ့ၫၥံၪစံၭ, ၦလဖၪနီၪ, လၧၦၥံၫအကျၩယီၩ, မွဲဘၪနီၫ နၥံၪအၪ့ဎၬ ၦအမၧၫ့နီၪလဲၪ. 6 အီၪလၧၩ့ ထီးယီၩအ့ၬ. ဂဲထုၪ့ထဲၩ့ယူၭဝ့ၫယူၭ. လၧအအီၪလၧဂၫလလံၫ အဘိၩ့ဘၭတၭ, လီၩဘၪနၥံၪ ဘဲၫအံၩဘဲၫအိၩနီၪ, နၪ့ထၪ့ထဲၩ့ဆံၭ. 7 စံၭဝ့ၫ, ၦၡၩ အဖိၪခွၫယီၩ မိဘၪ ဆၧဖ့ၪလၫ့ခွံၬဝ့ၫ လၧၦဆၧဒဲၩဘၭဖိၪ အစူၪဖၧၩ့တၭ, မိဘၪ ဆၧဖျၩထၪ့ဝ့ၫ လၧထုၪ့စူၪယၫ အလီၩ့နီၪ, လၧၥၧၫ့နံၩလနံၩ အဖၧၩ့တၭ, မိဂဲထုၪ့ထဲၩ့ဝ့ၫလီၫ. 8 အဝ့ၫၥံၪ နၪ့ထၪ့ထဲၩ့အဆၧချဲၩ့နီၪ, 9 စဲၪ့ဒၪခွံၬ ဆၧၥွၪခိၪ ထဲၩ့ထဲၩ့ဝ့ၫတၭ, လီၩဘၪ ၦဆံၫလဂၩ ဒဲၦဂူၫဂၩၥံၪ ကိၭဂၩဒ့ၭ လၧဆၧမၩအၥၭ ထီးအလူၬလီၫ. 10 ၦမၭဂဒၫလံနံၫဖိၪ နးမၫရံၫ ဒဲနးယိၫအၪ့နၫ, ဒဲစယ့မံၭ အမိ နးမၫရံၫ ဒဲၦဂူၫဂၩ လၧအအီၪ လၧအၥိၭလဖၪနီၪ, မွဲၦလၧအလီၩဘၪ ၦဆၧအၪ့မၧၫ့ဖိၪလဖၪ လၧဆၧမၩအၥၭနီၪလီၫ. 11 အဆၧချဲၩ့နီၪ ဖျီၪထၪ့ လၧအဝ့ၫၥံၪ အမ့ၬယၫ ဘဲၫဆၧချဲၩ့ပျီၩပျီၩနီၪ နဲၩဝ့ၫအ့ၬ. 12 မွဲလါနၫ့ဘိၩ စပံတၧၫ ဂဲထုၪ့တၭ, လ့ၩစဲၪ့ လၧဆၧၥွၪခိၪအအီၪနီၪ, ၡီၫ့လၩ့အခိၪ ယိနုၬဝ့ၫတၭ, ဒၪန့ ဆၧဘွၩ ဖျ့ၫလံၬကံၭ အီၪလၩ့ထးတၭ, အၥၭ ထီၫမံၫထီၫမၪ လၧဆၧမၩအၥၭ အကၠီၩ့နီၪ ထဲၩ့ထဲၩ့ဝ့ၫလီၫ. 13 ယိခွါ, လၧအဝ့ၫၥံၪအကျၩ ၦနံၫဂၩ လ့ၩဆၧလၧမုလနံၩဎးနီၪ လၧတဝၫ့လဖျိၪ့အမံၩ့ မွဲအ့ၫမ့အၧၭ ယဲၩ့ လၧယရုစလံၫ့ စတ့ဒအၧၫ့ ဎူၫဆံၫလီၫ. 14 အဝ့ၫၥံၪ ချဲၩ့ဒုၪ့လိၬအၥၭ လၧဆၧမၩအၥၭနီၪ အဂဲးအကၠီၪ့ ထီးအလူၬလီၫ. 15 ဆၧမၩအၥၭ ထီးအချဲၩ့လိၬအၥၭ ဒဲအၪ့စၪ့လိၬအၥၭ အဘိၩ့ဘၭ နီၪ, ယ့ၫၡူၬ ၥုၭဘူၭထၪ့အၥၭတၭ, လ့ၩဆၧ လၧအဝ့ၫၥံၪ အၥိၭလီၫ. 16 ဆၧမၩကဒၩအမ့ၬ ဘဲၫၥိၭ အထီးၥ့ၪယၫ အဝ့ၫ လဂ့ၩလီၫ. 17 အဝ့ၫဒၪ စံၭအဝ့ၫၥံၪ, နၥံၪ လ့ၩဆၧ အဘိၩ့ဘၭတၭ, နၥံၪ ချဲၩ့လိၬနၥံၪအၥၭယီၩ, မွဲဆၧချဲၩ့ ဘဲၫၥ့ၪလဲၪ. တၭ နၥံၪအမ့ၬ လၩ့ၡါ မွဲဘၪလဲၪ. 18 အလဂၩအမံၩ့ စကျံအိၫဖၭနီၪ ချဲၩ့ဆၧၫ့ဆၧတၭ, စံၭအဝ့ၫနီၪ, နဝ့ၫဒၪယီၩ, နမွဲန့ၫ ၦမွံၩ လၧယရုစလံၫ့ အဖၧၩ့တၭ, ဆၧမၩအၥၭ လၧမုနံၩလဖၪယီၩ မွဲနၥ့ၪယၫအ့ၬဧၪ. 19 အဝ့ၫဒၪလဂၩ စံၭအဝ့ၫၥံၪ, မွဲ ဆၧနီၪလဖၪလဲၪ. အဝ့ၫၥံၪ စံၭဆၧၫ့ဝ့ၫ, မွဲၦနၭဇရ့ၭဖိၪ ယ့ၫၡူၬ အဂဲးအကၠီၪ့လီၫ. အဝ့ၫနီၪ, မွဲမီၪလဂၩ အီၪလၧအစီၩ့အမၩ့ လၧအလူ ဒဲအဆၧမၩ လၧယွၩ အမ့ၬယၫ, ဒဲလၧၦၡၩ ထီးအလူၬ အမ့ၬယၫလီၫ. 20 ဘဲၫၥိၭ အမိထိးဆၧစ့ၩရၫ့ ထီးအၥံၫတၭ, ၦလုဆၧအခိၪ, ဒဲၦဒိၪၦၡါလဖၪနီၪ ဖ့ၪလၫ့ၥံၫခွံၬဝ့ၫ, ဒဲဖျၩထၪ့ အဝ့ၫ လၧထုၪ့စူၪယၫအလီၩ့လီၫ. 21 အ့ၪမွဲ ပယိလါ လၧအဝ့ၫနီၪ မွဲဝ့ၫ ၦလၧအမိထိးထဲၩ့တၩ့ထဲၩ့ ၦအံၫစရ့လၭဖိၪၥံၪလီၫ. တၭ လၧဆၧနီၪလဖၪ ထီးအလူၬ အမ့ၬယၫ, လၧဆၧမၩအၥၭ ဘဲၫနီၪလဖၪ အလးခဲၫ့, အယီၩ လနံၩမွဲ မုၥၧၫ့နံၩလနံၩလီၫ. 22 တၭ ၦမုၪလၧပကျၩ လနၩ့နၩ့ လ့ၩလၧဆၧၥွၪခိၪအအီၪ ဂီၩဂီၩလ့ၬနီၪ, 23 လဒၪဘၪ အစွၪတၭ, ဂဲၫထဲၩ့ လီၩဘၪဝ့ၫ လၧအဒၪဘၪဆၧလမံၩ့ အၥီၫ့ၥံၪလၧအစံၭ, အဝ့ၫလဂၩ မၧၫ့ထၪ့ထဲၩ့ဝ့ၫတၭ, မၩထီၫမံၫထီၫမၪ ပၥၭလီၫ. 24 ၦလၧပကျၩလနၩ့နၩ့ လ့ၩလၧဆၧၥွၪခိၪတၭ, ဒၪဘၪဆၧ ဘဲၫ ၦမုၪစံၭဝ့ၫအၥိၭ လါနၫ့ဘိၩ ဒၪဘၪ အဝ့ၫနီၪလဂၩဆ့အ့ၬ. 25 ထီးနီၪလဖၧၫ့ အဝ့ၫဒၪ စံၭအဝ့ၫၥံၪ, ၦလၧအၥၭလဖၭဘၪ, ဒဲၦလၧအလနဲၩဘၪ မီၪအလူၥံၪဧ့, 26 ဎရံၬ ဘၪထိးဆၧ ဘဲၫနီၪတၭ, လ့ၩနုၬထၪ့န့ဘၪ အလၩအဖၩ့နီၪ မွဲအ့ၬဧၪ. 27 တၭ အဝ့ၫဒၪ လီၩဆိၫဝ့ၫ လၧစမိစ့ၭ ဒဲမီၪလဖၪ ထီးအလူၬနီၪ, ဒုၭနဲၪ မၩဖျီၪထၪ့ဆၧ ဘၪဆဲၫ့ လၧအနၫ့ဆါဒၪဝ့ၫ အဂဲး ဘဲၫအအီၪလၧဆၧကွ့ၭအၥၭ ထီးအလူၬအဖၧၩ့လီၫ. 28 အဝ့ၫၥံၪ လ့ၩဘူၭထၪ့ လၧတဝၫ့ လၧအမိလ့ၩဝ့ၫနီၪ, အဝ့ၫဒၪ မၩအၥၭလၩ့ဂၬ လၧအမိလ့ၩဒံၭ လၧယၫလခီၫလီၫ. 29 အဝ့ၫၥံၪ အၪ့ကံၩ့အၪ့ယၫဝ့ၫ ဆီၪ့ဆီၪ့လ့ၬ, စံၭဝ့ၫ, အီၪလၧပၥိၭဘီၪ. အဂဲးဘဲၫယီၩ မုဂၪလၩ့တၭ, မုဘၪယူၭ; တၭ အဝ့ၫဒၪ လ့ၩနုၬ အီၪလၧအၥိၭလီၫ. 30 ဆၧမၩအၥၭ လၧအဆၧၫ့နၩ့ဒံၩ့ခံၫ့ လၧစပွဲထံၭ လၧအဝ့ၫၥံၪအၥိၭတၭ, အဝ့ၫဒၪ မၩန့ကိၪ, ဆိၪဂ့ၩ ကံၪ့ဘျ့ၭဝ့ၫတၭ, ဖ့ၪလၫ့ အဝ့ၫၥံၪလီၫ. 31 အဝ့ၫၥံၪအမ့ၬၥၪ ဝဲထၪ့အၥၭတၭ, ၥ့ၪယၫဝ့ၫလီၫ. အဝ့ၫဒၪ မၩလၩ့မါခွံၬအၥၭ လၧအဝ့ၫၥံၪ အမ့ၬယၫလီၫ. 32 အဝ့ၫၥံၪ ချဲၩ့လိၬအၥၭတၭ, စံၭဝ့ၫ, လၧအဝ့ၫနီၪ ချဲၩ့လိၬအၥၭ လၧပၧၩ လၧဖၧၩ့ၥၭနီၪ, ဒုၭနဲၪ ဆၧကွ့ၭအၥၭ အဂဲးအကၠီၪ့တၭ, ပၥၭလၧပဂူၭဖိၫ့ဖၧၩ့ မွဲအခဲၩထၪ့ အ့ၬဧၪ. 33 အဝ့ၫၥံၪ ဂဲထုၪ့လၧနၩရံၩထီးနီၪ, ထဲၩ့ထဲၩ့ဝ့ၫ လၧယရုစလံၫ့တၭ, ဒၪဘၪဝ့ၫ လၧၦဆံၫလဂၩ, ဒဲၦအီၪလၧအၥိၭ အီၪကိၩ့အီၪကီၪ့, 34 စံၭဝ့ၫ, ကဆါနီၪ ဂဲထုၪ့ထဲၩ့တၡါတၭ, ဒုၭနဲၪယူၭအၥၭ လၧစစဲမၧၫ့ ယူၭ. 35 တၭ အဝ့ၫၥံၪ လီၩလၩ့လၬလၩ့ ဆၧမၩအၥၭ လၧဖၧၩ့ၥၭနီၪ, ဒဲအဝ့ၫဒၪ ဒုၭၥ့ၪယၫအၥၭ လၧအဝ့ၫၥံၪ, ဘဲၫၥ့ၪလဲၪ ဘဲၫၥ့ၪလဲၪ လၧဆၧကံၪ့ဘျ့ၭကိၪနီၪလီၫ. 36 အဝ့ၫၥံၪ ချဲၩ့လိၬအၥၭ အဘိၩ့ဘၭ တၭ, အနၫ့ဆါဒၪဝ့ၫ အီၪဆၧၫ့ထုၪ့ လၧအကျၩတၭ, စံၭ အဝ့ၫၥံၪ, မွဲဆၧမုၬဆၧလၩ အီၪလၧနၥံၪအၥိၭဆံၭ. 37 အဝ့ၫၥံၪ ဆီၫ့မီၪ့ဝ့ၫ လၧအဒၪ ၦစၪတၭ, ၥၭမဲၪၥၭဖျဲၩ့ဝ့ၫတၭ, အၥုၪ့အၥၭ ဝၭထိၬဝ့ၫလီၫ. 38 အဝ့ၫဒၪ စံၭအဝ့ၫၥံၪ, နၥံၪအၥုၪ့အၥၭ ဝၭထိၬ မွဲဘၪလဲၪ. ဆၧဆီၫ့မီၪ့ အီၪထၪ့ လၧနၥံၪအၥၭဖၧၩ့ မွဲဘၪလဲၪ. 39 ယိယစူၪယၫၥၭ ဒဲယခၪ့ယၫၥၭ ဆံၭ. အဂဲးဘဲၫယီၩ မွဲယနၫ့ဆါဒၪ ယဝ့ၫလီၫ. ဖီၪ့ယိ ယၧၩဆံၭ, အဂဲးဘဲၫယီၩ ၦစၪနီၪ အီၪလၧအဎွံၪ ဒဲအယၪ ဘဲၫနၥံၪ ဒၪဘၪယၧၩယီၩ အၥိၭအ့ၬ. 40 စံၭဆၧ ဘဲၫနီၪတၭ, ဒုၭနဲၪ အစူၪယၫၥၭ ဒဲအခၪ့ယၫၥၭ လၧအဝ့ၫၥံၪလီၫ. 41 အဝ့ၫၥံၪ အၥုၪ့ထိၬၥၭထိၬ, ထီၫမံၫထီၫမၪ လၧအကၠီၩ့တၭ, ဘိၩ့အလချုၭနဲၩဒံၭဘၪနီၪ, အဝ့ၫဒၪ စံၭ အဝ့ၫၥံၪ, ဆၧအၪ့မွဲ အအီၪလမံၩ့မံၩ့ ထီးယီၩ ဆ့ဧၪ. 42 အဝ့ၫၥံၪ ဖ့ၪလၫ့ ယၪကၪလကုၭတၭ, ဒဲန့ၫခိၪထံၪလကုၭ တၭ, 43 အဝ့ၫဒၪ မၩန့အၪ့ဝ့ၫ လၧအဝ့ၫၥံၪ အမ့ၬယၫလီၫ. 44 တၭ စံၭအဝ့ၫၥံၪ, ဆၧချဲၩ့လဖၪယီၩ, ယစံၭဝဲၩ နၥံၪ လၧယအီၪဒံၭ လၧနၥံၪအၥိၭ, လၧကယဲ ဆၧကွ့ၭအၥၭ လၧစမိစ့ၭ အဆၧၥီၪ့ဆၧၥၫ့အဖၧၩ့, ဒဲလၧမီၪၥံၪ အဖၧၩ့, ဒဲလၧအၪ့အူၭဆၧ အဖၧၩ့, လၧယဂဲးယကၠီၪ့နီၪ, ဘၪလၧၫ့ထၪ့ဎွ့ၩထၪ့ ထီးအလူၬ လီၫ. 45 ထီးနီၪလဖၧၫ့ ဘဲၫၥိၭ အဝ့ၫၥံၪအနါ မိဖိးလၧဆၧကွ့ၭအၥၭ အဂဲးနီၪ, အဝ့ၫဒၪ ဒုၭဖၩ့ထၪ့ အဝ့ၫၥံၪအၥၭလီၫ. 46 လီၩဘၪဝ့ၫ လၧဆၧကွ့ၭအၥၭနီၪတၭ, ဎရံၬ မိဘၪထိးဆၧ ဘဲၫနီၪတၭ, လၧၥၧၫ့နံၩလနံၩ အဖၧၩ့နီၪ မိဂဲထုၪ့ထဲၩ့ဝ့ၫ, 47 ဒဲၦဘၪလီၩလၩ့လၬလၩ့ ဆၧနီၫ့ယါလၩ့ထဲၩ့ အၥၭ အဂဲး, ဒဲဆၧကွဲၪဖျါခွံၬ ဆၧဒဲၩဘၭ အဂဲး လၧအမံၩ့အကၠီၩ့ လၧယရုစလံၫ့ဖိၪၥံၪ, ထီးအဖိးလၧၦကိၭဆၨၩဒ့ၭ လီၫ. 48 နၥံၪမွဲ ၦထိးအၥၭ လၧဆၧနီၪလဖၪ အဂဲးလီၫ. 49 ယိခွါ, ယအၪ့မၧၫ့ယဖါ အဆၧစံၭဝဲၩနီၪ, လၧနၥံၪအအီၪလီၫ. မွဲလါနၫ့ဘိၩ, ဆၧလချုၭဒုၭ အီၪထၪ့ဒံၭဘၪ နၥံၪ လၧဆၧအစီၩ့အမၩ့ လၧထၭ နီၪ, အီၪဒၪခလူၬ လၧဒိၩ့ဖၧၩ့ဆံၭ. 50 မွဲအၥိၫ့ထၪ့ အဝ့ၫၥံၪ ထီၩ့လၧဘ့ၭ၁နံၫတၭ, ယူၬထၪ့ အစူၪတၭ, ဆိၪဂ့ၩ အဝ့ၫၥံၪလီၫ. 51 တၭ ဆၧမၩအၥၭ လၧအဆိၪဂ့ၩဝ့ၫ အဘိၩ့ဘၭနီၪ, လၩ့ဖၭဝ့ၫ လၧအဝ့ၫၥံၪတၭ, ဘၪ ဆၧဆိၬထၪ့ဝ့ၫ လၧမူၭခိၪလီၫ. 52 အဝ့ၫၥံၪ ဘိၪ့ထၪ့ဘၩထၪ့ဝ့ၫတၭ, အၥုၪ့ထိၬအၥၭထိၬ ဖၭဒိၪနီၪ, ထဲၩ့ထဲၩ့ဝ့ၫ လၧယရုစလံၫ့တၭ, 53 ၥံၫကျံၩထၪ့ဆၧ, စံၭထၪ့အၪ့အူၭ ယွၩ လၧဆၧလုအဂံၪ့ဖၧၩ့ ထံၪဎးဘီၩ့ဎးလီၫ.